
CAPITOLUL I. 


Ni se arată cum o grozavă întunecime de soare dintr-o zintâi de Ghenar, de- 
acum aproape şase sute de ani, tulbură multe minți care până atunci păreau 
limpezi și luminate. 


Era întâi de ghenar, 1386, sărbătoarea sfântului ierarh Vasile cel Mare 
şi oamenii se aflau în întreaga Ţară Românească strânși la petrecere, când, 
deodată, în liniștea desăvârşită ce cuprinsese întreaga fire, se porni o adiere 
primăvăratecă, neobișnuită şi ciudat de dulce pentru luna aceea de la 
mijlocul iernii. 

Trecuseră aproape trei ceasuri și jumătate de la nămiezi. La palatul 
domnesc de la Cetatea de Argeș, copiii de casă, la porunca lui Dan-Vodă, 
domnitorul țării, deschiseră ferestrele, ca să pătrundă aerul tare, curat, rece, 
de afară și să alunge duhoarea grea, răspândită de vin şi răsuflare 
omenească. 

Încăperea în care se dădea ospăţul era mare; sfeşnice groase de argint 
cu luminări de ceară curată erau prinse în pereţi. 

Sala avea o intrare largă cu uși de tisă, bătute în fier şi două ieşiri în 
părţi; patru ferestre mari străjuiau cei doi pereţi ce se aflau faţă în faţă. 
După o bună şi chibzuită rânduială, femeile nu luau parte la oaspeţele 
bărbaţilor. Şi pe bună dreptate aceasta: de la câteva pahare de vin în sus 
limbile mesenilor prindeau a spune vorbe de măscară ce nu se cuvenea a fi 
auzite de urechiușile femeiești. 

Dar dacă gingaşa făptură a semenului bărbătesc nu se arăta la 
petrecere, dibăcia, hărnicia și priceperea ei se vădeau cu prisosinţă în tot ce 
se pregătise din belșug la acest ospăț. 

Mircea-Vodă, fratele vitreg al domnului, se ridică și rosti cu multă 
bucurie în glas: 

— Rugăm pe măria sa Dan-Vodă, prea iubitul nostru frate şi domn, 
precum şi pe cinstiții oaspeţi ai mesei noastre să binevoiască a gusta acum 
dintr-o aleasă și dulce mâncare, întru înfăptuirea căreia îndelung s-a străduit 
prea cinstita și mult iubita noastră mamă Calinihia-Doamna. 

— Să gustăm... Să gustăm! Strigară oaspeţii cu bucurie, dornici de a- 
si îndulci gura după atâtea fripturi de iepuri și mistreți ardeiate și stropite cu 
sosuri drese cu piper ce le pișcaseră limba. 

Dan-Vodă zâmbi cu mâhnire și-i șopti fratelui său mai mic: 


— O, cât te fericesc, Mirceo, că Dumnezeu ţi-a ajutat să te bucuri de 
viaţa mamei tale. A mea m-a părăsit pe când mergeam de-a bușilea. 

— Dar şi măria ta te-ai bucurat de îngrijirea Doamnei Calinihia, 
răspunse Mircea zâmbind cu dragoste. Doar ea te-a crescut, împreună cu 
mine. 

— Și pentru aceasta am să-i port recunoștință toată viaţa mea. Dar 
poruncește acum să se aducă cele făgăduite mesenilor. 

Mircea-Vodă făcu semn către una din uşile ce duceau spre cuhniile 
domneşti și-ndată se iviră slujitori cu tăvi mari de argint în mâini din care se 
ridicau aburii plini de dulci miresme îmbietoare. 

— lată, iubiţi oaspeţi, aci aveţi mere creţeşti coapte în aluat. Poftiţi, 
gustați şi, de vă plac, nu vă sfiiți a mai cere, că în cuptoare se mai află din 
belşug. 

Într-adevăr că această gustoasă și dulce mâncare de încheiere a 
ospăţului plăcu mai mult decât toate celelalte. Era de o bunătate 
nemaiîntâlnită până atunci. Mărului i se scosese cu dibăcie, spre a nu fi 
stricat cumva în rotunjimea lui, miezul cu sâmburi şi-n loc fuseseră puse 
stafide cu miere şi scorţişoară. Apoi, se acoperise mărul cu aluat de făină 
frământată cu lapte, unt alb de bivoliță și ouă. lar merele, astfel învelite, la 
scosul lor din cuptor, fuseseră opărite din belșug cu miere fierbinte. 

La această deosebită mâncare, se aduse un vin dulce cu iz de 
tămâioasă. 

Feţele tuturor erau pline de surâs şi voie bună, când deodată, lumina 
zilei, puternică și aurie până atunci, începu să pălească, acoperită de o 
umbră ce se lăsa ușor, învăluind totul parcă într-o pătură cenușie. 

Adierea prinse apoi putere, se-ntări şi brusc se preschimbă-ntr-un vânt 
tăios, aspru, şuierător, care-ţi da fiori de neliniște. 

Orătăniile curții domneşti începură a sburătăci de colo-colo, fără 
astâmpăr, negăsindu-si locul, cotcodăcind și îndreptându-se spre coteţe la 
culcare; caii, cuprinși de o grozavă tulburare băteau cu copitele în 
dușumele, nechezând speriaţi şi lovind uşile grajdului cu capul, spre a ieşi 
afară; pisicile miorlăiau înebunite de spaimă; iar câinii, cu ochii ațintiți pe 
cer, urlau a pustiu, prelung și înfiorător. 

Și astfel, în toiul zilei, se lăsă o noapte grea, întunericul se făcuse de 
nepătruns. 

Un murmur de groază se ridică din mijlocul mesenilor care săriră în 
picioare, punând mâna pe mânerele spadelor, ca şi cum acestea ar fi putut 


înlătura grozava primejdie ce credeau că-i paşte. 

— Sfârşitul lumii! 

— Îngăimară boierii înspăimântați. Pedeapsa lui Dumnezeu pentru 
păcatele noastre! Se văd stelele strălucind mai aprig ca-n toiul nopţii. Priviţi 
pe fereastră! 

Și-atunci, se auzi glasul lui Mircea-Vodă: 

— Închideţi ferestrele şi aprindeţi făcliile. Staţi liniștiți, boieri 
dumneavoastră, precum mă vedeţi că sunt și eu și măria sa Dan-Vodă. 

— Dar cum am putea sta nepăsători, măria ta, când soarele a pierit de 
pe cer, iar noi ne-am cufundat în întuneric, grăi cu obidă boierul Alăman, 
cel mai bătrân dintre toţi şi cu o barbă mare ca de patriarh. 

În vremea aceasta, făcliile fuseseră aprinse şi aruncau o lumină 
tremurătoare pe pereţii înnegriți de vreme și fum. Acum grăi Dan-Vodă, 
ridicând mâna a tăcere: 

— Boieri dumneavoastră, nu-i nici o price de teamă și neliniște. Să-l 
rugăm pe prea cinstitul Filos-Logofăt, boierul nostru cel mai învăţat, să ne 
aducă lămurirea de cuviinţă, aşa cum o ştie și domnia lui de la dascălii ce i- 
au luminat mintea cândva prin alte părți de lume. 

Atunci Filos-Logofăt spuse cu glas liniștit şi sigur de sine: 

— Până voi isprăvi de vorbit ce am a vă spune, cinstiţi boieri, lumina 
soarelui se va revărsa iarăşi asupra pământului. De mă veţi asculta cu luare 
aminte, vă veţi da seama că nu aveţi pricină să vă neliniștiți. De câte ori n- 
ați văzut nori negri care trec prin fața soarelui şi-l întunecă, aruncând 
totodată umbră asupra pământului. Asta înseamnă oare că a pierit soarele de 
pe cer şi nu mai are putere să ne lumineze? Nu! Domniile voastre ați văzut 
că soarele nu stă pe loc pe bolta cerească, ci de la răsărit se ridică în crugul 
cerului și-apoi coboară spre apus. Asemenea şi luna își are mersul ei. Dar 
uneori luna se aşază în dreptul soarelui şi aruncându-si umbra asupra lui, îl 
întunecă pentru scurtă vreme, adică atâta cât îi stă în faţă. Așa s-au petrecut 
şi acum lucrurile. 

— Oare aşa să fie?... Rostiră boierii neîncrezători. 

— Aşa şi necum altfel! Aceasta, în limba greacă a țării mele de baștină 
se numește „eklipsis”, adică întunecime și nu prevesteşte nimic rău. 

— Ba eu, după câte am aflat din bătrâni, ştiu că asemenea semne 
tocmai sunt prevestitoare de mari nenorociri! Se scutură ca de friguri 
boierul Coman. 


— Da, da, încuviință şi jupânul Baldovin. Ne aşteaptă molime, 
războaie şi omoruri! Mai bine să ne ferească Dumnezeu de ce va urma! 

— Acestea nu-s semne bune, boieri dumneavoastră, se căina și 
vistierul Manciu. Cine știe ce vremuri grele vom mai întâmpina? 

— Şi ce se va mai abate peste capetele noastre nenorocite! Oftă din 
adâncul rărunchilor pitarul Ghinea. 

La care vorbe, Mircea-Vodă prinse a râde cu poftă şi spuse înveselit: 

— Dar nu băgaţi de seamă, boieri dumneavoastră, că-n timp ce vă 
văicăriți ca nişte babe neputincioase, întunericul s-a și risipit? 

Ca la o poruncă, toți boierii îşi întoarseră capetele spre ferestre, unde 
lumina se arăta aidoma ca-n revărsatul zorilor şi scoaseră un oftat prelung 
de uşurare: 

—... Aşa e! 

— Întâmplatu-vi-s-a ceva, cinstiți boieri? 

— Zice Mircea-Vodă, privindu-l cu coada ochiului pe Filos-Logofăt, 
prea bunul său prieten. 

— Ba, măriile voastre şi prea cinstite Logofete Filos, dădu răspuns 
boierul Alăman. 

— Ba, acum; dar nu se ştie ce va fi mai târziu. 

— Ce va fi — spuse cu glas tare Filos — vă-ncredințez că nu va fi din 
pricina acestor eklipsis, cum v-am spus că se numesc, ci pentru că nu vom 
fi noi chibzuiți şi nu vom ști să ne călăuzim pașii cum se cuvine. 

— Şi-acum, boieri dumneavoastră, spuse Dan-Vodă, să mai grăim şi 
despre trebile domniei, că doar de aceea ne-am adunat la această cinstită 
masă. Pohtiți de vă așezați, rogu-vă, din nou, în jilțuri. Nădăjduim că luna 
n-a izbutit să ne întunece şi nouă dreapta judecată şi că vom găsi calea cea 
mai bună de urmat, în sfatul ce v-am rugat să binevoiţi a mi-l da. Să-l 
ascultăm dară pe banul Radu Berivoescu. 

Boierul numit de către Dan-Vodă să-si spună părerea se ridică sprinten 
din jilțul care parcă-l lenevise. Era un bărbat tânăr încă, falnic la înfățișare 
şi bine legat. 

Privi înainte-i la cei doi fraţi vitregi și strânse puţin ochii-i vioi, 
încruntându-si sprâncenele, parcă spre a-i vedea mai bine. 

Dan şi Mircea erau cam de-o vârstă şi crescuseră împreună la curtea 
răposatului Radu Negru-Vodă, fiul domnului de strălucită amintire Nicolae- 
Alexandru- Vodă. 


Banul Radu Berivoescu nu se miră că, dintre toţi boierii, Dan-Vodă îi 
ceruse lui să-si spună părerea mai întâi. Nu se prea înțelegea cu tânărul 
domn, care i se părea grăbit întotdeauna a-si aduce la îndeplinire gândurile, 
fără a judeca mai adânc asupra lor. 

Cumpănit, Banul Radu se lăsa greu, ceea ce nu-i era pe placul 
voievodului care, în cele din urmă, făcea tot ce-si pusese el în gând, fără a 
ține seamă de sfatul boierilor. 

„Câtă deosebire între aceşti doi fraţi”, cugetă boierul, „amândoi din 
același tată, dar având mame deosebite.” 

Îşi aminti de stingerea din viață a Doamnei Ana, cea dintâi soţie a lui 
Radu-Negru-Vodă, îndată după nașterea lui Dan. Apoi, de căsătoria 
domnului văduv cu Calinihia Doamna, o grecoaică bizantină, frumoasă și 
harnică fără pereche. Aceasta îi dărui doi feciori: pe Mircea şi pe Staicu, om 
cucernic și de o mare bunătate, care trăia singuratec prin părțile Buzăului. 

„Bine că lângă Dan-Vodă se află Mircea”, se gândi Banul Radu 
Berivoescu, „şi-l mai domoleşte uneori, că altminteri ar lua-o razna de tot. 
Ciudat! N-au pic de asemănare, nici la fire şi nici la înfățișare”, îşi spuse el, 
privindu-i pe amândoi fraţii, ce-i stăteau în față: „cel dintâi, plin de 
neastâmpăr, iar al doilea, liniştit şi cu zâmbetul pe buze”. 

Dan-Vodă era bălan şi cu ochi albaștri, scurt și îndesat, de parcă ar fi 
cărat saci la moară toată viața; o bărbuţă rară și o mustață pe oală îi 
încadrau faţa palidă, trasă și îmbătrânită înainte de vreme. 

Lângă el, sta zvelt şi respirând sănătate Mircea-Vodă: cu părul 
castaniu, lung, revărsat pe umeri în plete? Cu ochii căprui, arătând isteţime 
şi dârzenie, cu o mustață lungă adusă în jur și frumos răsucită, după portul 
unguresc. 

Dar gândurile fugare ale banului ţinură câteva frânturi de clipă; glasul 
lui se auzi limpede: 

— Măriile voastre și cinstiţi boieri, în ţara vecină nouă, a Bulgariei, se 
petrec lucruri triste și toate vin de la nepotolita sete de mărire, care, după 
cum spune jupân Staicu, fratele mai mic al măriilor voastre, este cel mai 
mare rău din lume! 

— Fii ceva mai lămurit, rogu-te, bane, îi ceru Dan-Vodă. 

— Adică, măria ta, acolo se luptă între ei, pentru câștigarea puterii, doi 
frați de același tată şi de alte mame. Cel mai vârstnic, ţarul Straţimir, 
unchiul măriilor voastre şi stăpân în părţile Vidinului, e hărțuit și dușmănit 


de frate-său mai mic Sişman, domn peste Târnova, fosta cetate a împăraţilor 
Asănești și până-n Balcani. 

— Acestea le ştim cu toţii, măre, bane, vorba e care-i părerea domniei 
tale: pe cine se cade să ajutăm noi, românii, în această luptă? 

— De bună seamă că pe ţarul Straţimir, care e nepotul de fiică al lui 
Basarab-Vodă cel Mare și poartă-n vine același sânge ca măriile voastre. 

— Atunci? 

— Mă-ntreb eu pe bună dreptate: au de ce nu se înțeleg şi ei doi, 
precum măria ta cu Mircea-Vodă şi să domnească în pace împreună, că 
sfântă vorba: „Unde-s doi puterea creşte”. 

— Ce-ai face domnia ta, bane, în locu-mi? Moşul nostru Straţimir ne-a 
cerut ajutor. Și fiică-sa, prea frumoasa mea vară Dragodana, mi-a trimis 
carte călduroasă, în care mă roagă ca pe Christos să nu-i părăsesc în această 
grea izbeliște în care se află ei, cu toţi ai lor. 

Aci, boierii prinseră a zâmbi furiș pe sub mustață, întrucât ştiau că 
Dan-Vodă ţine foarte mult la vară-sa Dragodana, care era o tânără de o rară 
frumuseţe, vestită în Balcani, o adevărată domniță din basme. 

Și banul Radu nu întârzie cu răspunsul plin de ascuns tâlc: 

— De-ar fi numai să zărești chipul gingaș şi plin de farmec al 
Dragodanei şi tot ar merita să mergem la Vidin, măria ta, numai că... 

— Numai că... Ce? Isprăveşte, bane, odată ce-ai început, grăi parcă 
ceva mai apăsat Dan-Vodă. 

— Ţi-o spun cinstit, doamne, mi-e teamă de viața măriei tale... 
Uzurpatorul acela de Sişman e mai tare decât Straţimir; se are bine acum cu 
otomanii, care au năpădit ţinuturile balcanice. Au nu ştiţi că Sișman a mers 
până acolo, încât, ca să se ia bine cu turcii i-a dat-o pentru haremul 
sultanului Amurat chiar pe soră-sa, prea frumoasa ţariță Tamara? Și când i-a 
venit bine, s-a întors iarăşi împotriva păgânilor. Şişman se pleacă după cum 
bate vântul. 

— Vreau să ştiu cuvântul domniei tale hotărât, bane. Pe al celorlalți 
boieri îl ştiu de mult. Mergi sau nu mergi cu mine? 

La această întrebare, banul Radu își umflă pieptul şi-nălțându-se pe 
călcâie, de-i trosniră oasele, spuse răgușşit: 

— Dar oare s-ar putea altfel, măria ta? Numai că zarea lumii se arată 
tare tulbure... Și din fundul ei năvălesc ca un puhoi de ape mari ce fac 
prăpăd în calea lor, otomanii. Noi n-avem nici aşa prea mulţi prieteni 


adevăraţi, ca să ne facem alți dușmani. Și-apoi, nu de viaţa mea mi-e teamă, 
ţi-am mai spus-o doar. 

— De-ar fi ca eu să mă pierd pe-acolo, spuse Dan-Vodă, aci va să 
rămână măria sa Mircea-Vodă pe deplin în scaunul domnesc. Dar când o 
rudă a mea de sânge îmi cere ajutor, eu nu pot face altcum. 


CAPITOLUL II. 
Se pune la cale o bătălie și se pregătește o nuntă. 


Niţu, copilul de casă cel mai iubit al lui Mircea-Vodă, făcu o 
plecăciune în faţa domnului şi spuse cu sfiala-i dintotdeauna: 

— Măria ta, a venit pisarul şi... Aşteaptă şi boierii chemaţi. 

— Să vină cu toţii deodată — grăi Mircea-Vodă cu blândeţă, 
încruntându-se ca de-o dureroasă amintire ce-i fulgeră gândurile adormite o 
clipită. 

Ușa grea de stejar se deschise larg, scârțâind prelung şi răgușit, ca 
neunsă de un veac și în pragul ei se iviră: banul Radu Berivoescu, marele 
spătar Boian și Filos-logofăt, boierii cei mai de credinţă ai lui Mircea-Vodă, 
urmaţi de pisarul domnesc, care se opri lângă pervaz, așteptând cu mâinile 
încrucişate. 

— Să trăieşti, măria ta! Răsunară puternic glasurile celor trei boieri. 

— Fiţi bine veniţi, boieri dumneavoastră. Mai înainte de a vă grăi, însă 
îngăduiți-mi, rogu-vă, să stau puţin de vorbă cu pisarul. Apropie-te, 
Vâlcule. 

— La porunca măriei tale. 

— Ai vorbit cu meşterul pietrar? 

— Aşteaptă cuvintele ce trebuie să le cioplească în marmora aleasă de 
măria ta. 

— Scrie dară, pisare: 

Vodă își ridică privirea în tavanul înnegrit de fumul lumânărilor şi tăria 
vremii, căutând parcă cuvintele ce avea să le rostească. Spuse apoi în şoaptă 
cu multă cucermicie: „Aici odihnește robul lui Dumnezeu, sfânt răposatul 
Dan-Voievod, ce a pierit în luptă vitejească, pentru dreptate, credinţă și 
prietenie, în ţară străină, în luna lui septembrie a anului de la Christos 1386. 
Și de-a pururea fie pomenit cu tot neamul lui trecut la cele veşnice.” 

Un oftat adânc încheie epitaful domnului. Pisarul abia îndrăzni să 
îngăimeze: 


— Am scris întocmai, măria ta. 

— Să văd. Așa... Numele măriei sale Dan-Vodă, Domnul să-l 
odihnească cu drepţii, să fie scris cu slove mai mari decât celelalte. Și când 
va fi asupra lucrului, să mă cheme meșterul pietrar și pe mine, că nu mă 
supăr. Mergi sănătos. 

Pisarul închise uşa încet după el, iar Mircea-Vodă îngândurat îşi pierdu 
privirea pe fereastra largă ce dădea în grădină, unde se răsfățau în bătaia 
soarelui de vară tot soiul de trandafiri. 

Oftând din nou domnul își mângâie fruntea cu mâna dreaptă, parcă 
spre a-si alunga mâhnirea ce-l stăpânea încă; apoi se-nturnă ușor către 
boierii care-l aşteptau în picioare, cu smerenia cuvenită. 

— Aţi zice că au trecut de-atuncea patru ani, boieri dumneavoastră? 
Întrebă Vodă, clătinându-si capul. Am cugetat că se cuvine a-i pune altă 
piatră pe locul său de veşnică odihnă, întrucât pe cea veche am aflat-o prea 
ştearsă de vânturi și ploi. 

— Măria ta, într-adevăr Dan-Voievod şi-a încheiat viaţa mult prea 
devreme, dar ca un viteaz de frunte, măcar că Sişman a biruit — spuse cu 
năduf banul Radu Berivoescu. Dar îi va sosi şi lui vremea, fiți fără grijă, așa 
precum le-a venit întotdeauna văleatul tuturor acelora ce-au semănat vrajba, 
nedreptatea și asuprirea. 

Vodă dete din cap a încuviinţare şi spuse cu glasul obosit: 

— Iubiţilor mei boieri şi cei mai de credinţă ai mei prieteni, așezaţi-vă 
pe aceste laviţe ale odăii mele de veghe şi socotiţi-vă ca la domniile voastre 
acasă. Așa! Şi-acum să vă grăiesc pe șleau, aşa cum ne-au deprins străbunii. 

— Apăi, îl întrerupse spătarul Boian, mai marele oștirii, măria ta ştii că 
nouă nu ne-au plăcut niciodată ocolişurile și vorbele meșteșugite, care- 
ntotdeauna vor să ascundă ceva de primejdie. 

— Dragul meu Boiane, continuă Mircea-Vodă, eu ştiu că mulţi boieri 
ce mi se arată binevoitori în faţă, șoşotesc în spate şi, dacă li s-ar ivi 
prilejul, nu s-ar trage înapoi de la un rău ce ar putea să mi-l facă. 

— Să nu se mai mire atunci și nici să nu se mai văicărească — sări 
Filos-logofăt cu aprinderea-i de grec, ce nu şi-o putea stăpâni mai niciodată 
— să nu se mai mire, doamne, că, fără a fi pedepsiţi, precum ar merita, sunt 
ţinuţi mai la o parte și priviţi doar cu neîncredere. 

— Noi îi ştim, mărite stăpâne, întări banul Radu, și-i ţinem sub tainică 
supraveghere. 


— Vă mulţămesc şi-n inima mea să ştiţi că vă socotesc drept bunii mei 
fraţi şi cei mai de nădejde bărbaţi ai ţării, împreună cu vărul meu Dan, 
carele, fiind bolnav, n-a putut veni și el. 

lată acum pentru ce v-am chemat la acest sfat de taină. Am a vă spune 
mai multe lucruri tare deosebite unele de altele. 

— Ascultăm, măria ta! 

— Rostiră într-un glas tustrei boierii deodată şi își pironiră privirile 
asupra lui Mircea-Vodă, așteptându-i cu vie nerăbdare cuvântul. 

Deşi trecuseră numai patru ani de la suirea sa în scaunul Ţării 
Românești, Mircea-Vodă își schimbase mult înfățișarea. Fra acum mai 
legat, mai tare parcă și chipul său, deşi blând, arăta mai plin de bărbăţie, 
mai dârz, poate unde-si lăsase barbă, așa precum se cuvenea să poarte un 
voievod în plină putere. 

— Iubiţii mei prieteni, cunoaşteţi cu toți la fel de temeinic ca și mine 
greutățile cu care-am avut de luptat până acum și cele ce ne stau în față 
încă. Gândindu-mă că după marea bătălie de la Câmpia Mierlei, Baiazid 
Sultan nu ne va lăsa liniștiți, întrucât am cutezat a trimite și noi atunci oaste 
românească împotrivă-i, am făcut înţelegerea de ajutor cu maiestatea sa 
Vladislav lagelo al Poloniei. 

— Prea bine au fost chibzuite şi aduse la îndeplinire toate acestea, 
încuviinţară boierii. 

— Am împărţit întreaga ţară în judeţe, spre a-i purta de grijă mai bine 
şi mai îndeaproape; iar în fruntea lor am pus să privegheze ca judeţi, boieri 
de seamă, adevărați oameni de nădejde. 

— Şi acestea se cunosc, mărite doamne! 

— Știu, boieri dumneavoastră, ştiu! Dar aşa e vorba românească: spre 
a ajunge la locul ce-l ţintesc va să vă spun,... Să vă reamintesc la început 
toate acestea. Am cătat să grijesc şi de oaste, precum bine știți, întrucât 
sunteţi cu toţii printre cele dintâi căpetenii ale ei. 

— Aşa este, slăvite stăpâne şi aceasta! 

— Şi-acum am ajuns unde doream. Am aflat că Baiazid Ilderim 
plănuieşte să ne calce ţara în curând. Oamenii mei de la Brusa şi Adrianopol 
mi-au trimis veste că-ndată ce-si va isprăvi trebile ce le mai are cu vecinii, 
sultanul va porni spre noi cu mare urgie. 

— N-are decât, măria ta! Sări de pe laviță spătarul Boian, ridicând 
pumnii, îl așteptăm cu braţele deschise, ca să-l îmbrățișem ca ursul din 
codrii noștri pre vânătorul său. 


— Pesemne c-a uitat năbădăiosul Ilderim ce-a păţit tată-său Amurat 
Sultan cu sârbii! 

— Mărâi Filos-logofăt. El nu ştie poate că românii nu sunt mai prejos 
ca vitejie şi dragoste de ţară și gata la orice jertfă, când e vorba să-si apere 
pământul strămoșesc! 

Mircea surâse cu plăcere la înflăcărarea logofătului şi spuse liniștit: 

— Pesemne, Filos, precum domnia-ta bine zici. Dar noi cată a fi 
pregătiţi, ca să-l primim cum se cuvine unui mare sultan cu faima lui 
Ilderim. 

— Ne vom pregăti, măria ta! Se auzi şi banul Radu Berivoescu. Și 
poate fi el cât de fulger o pohti, precum îi place a i se spune, că și fulgerul 
ceresc cel mai puternic străluceşte şi trăsnește doar atâta vreme cât ţine 
ploaia; dar când soarele răzbeşte norii și stăpâneşte seninul, fulgerul s-a 
mistuit în genunile fără de fund ale cerului. 

— Bine-ai grăit, bane Radule şi tare aş dori să ți se împlinească 
proorocirea, surâse domnul. 

Și iată că deodată înfăţişarea acestuia se schimbă şi mai mult. Îşi miji 
ochii, încrețindu-i la colţuri, într-un zâmbet de şiretenie și spuse, cam cu 
sfială parcă, ceea ce nu-l prindea pe Mircea-Vodă: 

— Şi-acum alta, la care n-aş dori să vă aud că-mi răspundeţi că „ţara 
piere și baba se piaptănă”. 

Boierii se clătinară în jilțuri şi îşi ridicară sprâncenele a nedumerire; 
apoi ridicară şi din umeri, așteptând nerăbdători. Domnul îi privea surâzând 
înveselit şi spuse mai departe: 

— Întrucât, prea iubiții mei boieri, eu nu sunt babă, ci om în putere 
încă. 

— lacă, măria-ta, că de astă dată nu mai pricepem o iotă. Binevoieşte, 
rogu-te, a ne lămuri — dădu răspuns Filos, ca cel mai apropiat domnului. 

— Dragii mei, socot că a sosit timpul să-mi iau doamnă, spre a lăsa și 
eu țării vrednici urmași, precum înaintașii mei de cinstită pomenire. 

— Asta de mult am cugetat-o noi, luminate stăpâne și ne miram foarte 
că nu te mai hotărăști odată. Dar n-am îndrăznit a-ţi spune, spre a nu te 
supăra, răspunse banul Radu. 

— Şi cine va fi, măria ta, cinstita noastră stăpână și fericita Doamnă a 
Ţării Românești? 

— Voi să afle mai degrabă Filos-logofăt. 


Mircea- Vodă însă, își mângâie barba-i castanie, oftă şi grăi de astă dată 
în șoaptă, de parcă i-ar fi fost teamă să nu-l audă cineva din afară: 

— Vă rog să fiți încredinţaţi, boieri dumneavoastră, că m-am gândit 
îndelung la prea frumoasele noastre domniţe și jupâniţe și vă spun cinstit, 
curat, că tare mi-ar mai fi dat inima brânci la unele dintre ele; însă treburile 
țării îmi cer să-mi iau de soţie o domniţă dintre acelea ale vecinilor noştri. 

— Ah, ah, ah, luminate doamne, se căina Filos, nu mi-ar fi rușine cu 
măria ta nici la filozofeștile adunări, unde cred că ai ţine tot fruntea, ca și la 
cele politiceşti. Ci spune-ne o dată cine este aceea... Și-ntru mulţi ani să ne 
trăiască! 

— E domniţa Mara de la sârbi, boieri dumneavoastră, fiica despotului 
Dobromir şi bună rudă a răposatului rege Lazăr, care a pierit la Câmpia 
Mierlei. E o fată crescută la curtea lui, în frica lui Dumnezeu. 

— Aha, făcu Boian, prea frumoasa şi buna prietenă a domniţei 
Dragodana. 

— Chiar ea, Boiane, încuviință Mircea-Vodă. Şi aş dori să ştiţi că la 
alegerea acestei domniţe cel mai greu cuvânt l-a avut, după inima mea, prea 
cinstita femeie ce mi-a dat viață, buna și iubita mea maică, Doamna 
Calinihia. 

— Şiii, lungi cuvântul Filos, spre a chibziui bine cum să spună mai 
cuviincios... Atunci... Mărite doamne, pe când nunta? 

— Îndată ce va sosi domniţa-n ţară! Răspunse Mircea încet, de parc-ar 
fi rostit o taină. 

— Şiii, făcu la fel Filos, când soseşte-n ţară domnița Mara? 

— Când va fi adusă! Spuse râzând de astă dată Mircea-Vodă. 

— Şi cine-o va aduce, doamne? 

— Aceia dintre prietenii mei care vor fi în stare să facă aceasta! 

Aci, Boian izbucni, prefăcându-se supărat: 

— Că doar n-o trebui s-o furăm de la părinţi, așa cum se obișnuieşte pe 
la noi câte-odată şi nici n-o fi cine ştie ce mare scofală să aduci o mireasă la 
mirele ei?! 

— Ba iată că de-astă dată, Boiane, este — întări Mircea-Vodă. 

— Cum aşa? 

— Se burzului mai marele oștilor. 

— Vezi că vară-mea, Dragodana, cunoscându-mi gândurile mi-a trimis 
răvaş, precum că sunt mulți: atât dintre boierii sârbi, cât şi dintre ai noștri, 
ce nu doresc să se facă această cununie. 


— Și-atunci? 

— Și-atunci, călătoria domniţei Mara spre noi nu va fi lipsită de unele 
primejdii. Și cum mie nu-mi dau răgaz trebile țării să plec... 

— Plecăm noi — strigă Boian cu înflăcărarea unui flăcău de douăzeci 
de ani. 

— Aceasta e marea mea rugăminte, boieri dumneavoastră. Câţiva 
oameni de nădejde, însoţiţi de oșteni aleși pe sprânceană și... 

— Eu o aduc, doamne, îi luă din nou cuvântul din gură Boian, eu o 
aduc pe măria sa Mara, viitoarea doamnă a Țării Româneşti. 

— De-i așa, Boiane, atunci o socotesc ca și adusă, grăi Mircea-Vodă 
râzând cu poftă și deplină încredințare. 

— Numai că am o mică rugăminte, adaogă Boian, să îngădui a ne 
însoţi la această gingaşă și totuși grea treabă, credinciosul măriei tale, 
căpitanul de oaste Petrovan, care ne va fi de mare ajutor. 

— De bună seamă, Boiane, eşti liber să-ţi alegi pe cine pofteşti dintre 
cei mai buni oşteni ai mei încuviință Mircea-Vodă. Apoi bătu de trei ori din 
palme și-i porunci lui Niţu care se ivise de îndată în pragul ușii: 

— Niţule, spune-i, rogu-te, pivnicerului să aducă patru cupe şi o carafă 
din vinul păstrat de la naşterea mea. 

— Două! Strigă Boian, ridicându-si degetul arătător şi cel mijlociu ale 
mâinii drepte. Două carafe, Niţule! 

Și întorcându-si capul spre dreapta, spuse șăgalnic, cu oarecare sfială: 

— lartă-mă că îndrăznii, stăpâne! 

— Ba nu te iert de loc, i-o întoarse Mircea-Vodă. Domnia ta să mă ierţi 
pe mine că am uitat cu ce băutor de seamă am de-a face. Și-acum, boieri, să 
stăm de vorbă mai cu de-amănuntul despre călătoria domniţei Mara, care de 
pe acum vă aşteaptă nerăbdătoare la cetatea Niş. 


CAPITOLUL III. 
Apele nu se revarsă mari numai primăvara. 


Era acest străvechi oraş, Niş, una din cele mai întărite cetăţi ale 
Serbiei, o adevărată fortăreață. Ridicat pe râul Nişova, cu zid gros 
împrejmuitor şi turnuri înalte cu creneluri și foișoare de observaţie, având și 
apă din belşug, precum și subterane cunoscute doar de către localnici şi care 
răspundeau în păduri bătrâne de nepătruns, era cu neputinţă să fie cucerit de 
cineva, oricât de îndelungat ar fi fost asediul. 


Dar dacă pe dinafară era de o cutremurătoare măreție, aşa cum românii 
nu mai văzuseră cetăţi decât poate la Curtea de Argeș şi la Giurgiu, pe 
dinăuntru orașul era și mai grozav cu străzile lui drepte de piatră, cu casele 
înalte având două și trei caturi, cu foișoarele de apă și cu grădinile cu 
felurite soiuri de pomi roditori și flori rare de toate culorile curcubeului. Pe 
calea cea mare a Nișului, ce străbătea cetatea de la răsărit la apus în linie 
dreaptă, mergeau agale, scârțâind din greu, trei care încărcate cu sare. 

Sărarii, mergând pe jos, îndemnau caii scunzi, dar vârtoşi, mai mult 
din gură decât cu biciul; iar când îl foloseau îi îmboldeau cu codiriștea, nu-i 
plezneau cu șfichiul înflorat, spre a nu-i obosi și mai mult. 

— Mai văzurăţi vreodată asemenea cetate măreaţă, fraţilor? Grăi cel 
mai vârstnic, că iată eu, măcar că m-apropiu de cincizeci de ani, mărturisesc 
cinstit că nu... Şi-am colindat ceva la viaţa mea! Zău că nu vă mint, dar 
parc-aş merge printr-o cetate din basme, așa cum se spune, de pe tărâmul 
celălalt! 

— Nici nu-i de mirare, măre Dobre! Îi răspunse un bărbat în putere, 
foarte plăcut la înfățișare, cu ochii negri ca tăciunele și mustaţa în furculiță. 
Nu-ţi aminteşti ce ne-a spus stăpânul, când am pornit la drum...: că aci, la 
Niș, e locul de naștere al aceluia care, mai târziu a fost Constantin cel Mare 
Împărat? 

— Aşa e, vere. Acum venii eu acasă! 

— Hei, bată-te norocul. 

— Râse cel de-adinioară. 

— Ba de mult plecarăm noi cu toții de-acasă, să vedem însă cum ne- 
om înapoia! Şi-acu, ca să nu-mi uit vorba, era firesc ca marele împărat 
Constatin să aibă grijă de locul său de baştină. 

— Atunci are ceva ani, nea Boiane, ai? 

— Ceva, măi, nepricopsitule?! Păi cetatea asta e rămasă de la romani, 
răspunse râzând cu poftă acela căruia-i spuneau Boian. Pe-atunci i se zicea 
Naissus, aşa să știi. Numai de la Constantin Împărat şi au trecut o mie și 
mai bine de ani. Auzi, colo! Dar ian să mai lăsăm vorba; îmi pare c-am 
ajuns. 

— Şi mie, încuviinţă unul din sărari ce părea mai isteț. După spusele 
celor de la straja porţii, aci trebuie să fie casa cu pricina. 

Boian, care mergea în fruntea carelor, ridică biciul, fluturându-l o clipă 
şi strigă: 

— Ppptttrrruuu, caii! Hoo, zmeii tatii! 


— Ppttrruu! Se auzi repetat îndemnul de oprire de către ceilalți. 

Dinaintea lor se vedea o împrejmuire de zid de un stat de om înalt, iar 
înăuntru se ridica falnică o casă mare cu un cat, având tencuiala portocalie, 
iar ferestrele largi şi luminoase, vopsite-n verde, ca şi acoperişul de șindrilă 
măruntă. Casa era așezată în mijlocul curţii, lăsând în faţă loc pentru 
grădina cu flori. 

Boian îşi sumese ițarii, strângându-si brâul mai bine, tuşi spre a-si 
drege glasul, apoi prinse ciocanul de aramă și bătu cu tărie în poartă de trei 
ori. Aşteptă răbdător şi, când auzi zgomot dinapoia zidului, îi spuse lui 
Petrovan: 

— Dă tu o gură pe sârbeşte c-a sosit sarea. Petrovan se trase doi pași 
înapoi şi punându-si mâinile pâlnie la gură, strigă umflându-si bucile 
obrazului, de parc-ar fi suflat într-o trâmbiţă: 

— A sosit sarea! Deschideţi poarta mare! Dar nu se deschise decât un 
căpăcel la poarta cea mică, prin care priviră doi ochi iscoditori. Abia apoi 
scârțâi din ţâţâni poarta cea mică şi-n cadrul ei se arătă un slujitor tânăr cu 
spanga-n mână. 

— Fiu! Fiu! Fiu! Măăă, să fie-a naibii de treabă! 

— Fluieră Boian cu adâncă mirare. Ăștia se ferecă mai dihai ca la o 
monastire de maici. Mai strigă-i o dată, Petrovane, că poate e surd, 
sărmanul! Nu vezi cum se zgâieşte la noi? 

Petrovan îi grăi mai tare decât s-ar fi cuvenit, fiind încredinţat că 
vorbind într-o limbă străină va fi mai bine înţeles astfel: 

— Fii bun, prietene și spune-i domniţei Mara că a sosit sarea! Atât! 
Dar ceva mai repejor! Şi-i trase o înjurătură pe românește în hohotul de râs 
al tovarășilor săi de drum. 

Omul le trânti poarta-n nas și se duse grăbit. Și îndată după aceea se 
auziră răpăind pe treptele scării de sus niște picioruşe repezi, ce mergeau 
mai grăbite decât vorbele ce le rostea stăpâna și din care nimeni nu-nţelegea 
nimic. 

Poarta mică se dete-n lături și-n fața sărarilor se ivi o fată aşa de 
frumoasă cum cei sosiți cu carele credeau că putea fi numai Ileana 
Cosânzeana din basmele româneşti. 

Boian abia-si stăpâni un fluierat de admirație și se uită la Petrovan care 
înţelese şi spuse din nou în sârbeşte, de astă dată molcom: 

— Sărutăm dreapta, măria ta. Am sosit cu sarea după porunca ştiută și, 
de s-ar putea, am voi să stăm puţin de vorbă. 


— Poftiţi de intraţi! Spuse fata cu un glas de parcă ar fi sunat o salbă 
de clopoței de argint. 

Sărarii intrară fără a-si lua ochii de la ea. Și-ntr-adevăr că aveau ce 
privi. Era ca la şaptesprezece ani, înăltuță, împlinită; avea faţa albă, părul 
castaniu și ochii albaştri cum e cerul în cea dintâi zi senină de primăvară; 
mijlocul, cât să-l cuprinzi în două palme. 

Mara o luase înainte și spuse ceva în şoaptă slujitorului care aştepta cu 
gura căscată, neștiind ce să creadă că e cu cei nouă căruțași plini de praf și 
sudoare. 

Iar sărarii, după dânsa. 

Ajunseră într-o odaie spațioasă, cu ferestrele ca niște mari ochi de 
lumină la care se vedeau în ghivece flori gingașe din ţări străine. Pe de 
margini, laviţe cu scoarţe înflorate. Peretele din spre răsărit era străjuit de 
icoana sfântului ierarh Nicolae, făcătorul de minuni, cu o candelă aprinsă 
dedesubt. În mijloc, o masă mare și grea de stejar afumat, la care-ar fi putut 
mânca peste treizeci de oameni. 

Fata întinse mânuţa-i subțire și albă ca de crin spre laviţe, făcându-le 
semn să şadă, ceea ce sărarii, obosiţi de mersul pe jos, făcură de-ndată, fără 
să aştepte a mai fi rugaţi a doua oară. Apoi, auziră că i se dă slujitorului o 
poruncă și se bucurară foarte când Petrovan, tălmaciul lor, le spuse scurt: 
„Ne-aduce de băut, fraţilor!” 

Și-ntr-adevăr, că slujitorul se-ntoarse cu două femei tinere, frumos şi 
curat îmbrăcate, ce purtau două tăvi cu două carafe mari cât niște donicioare 
şi nouă cupe, atâtea câţi oaspeţi erau, întrucât unei fete nu-i era îngăduit a 
bea sau a mânca laolaltă cu bărbaţii ce nu-i erau nici rude și nici prieteni. 

Dar nici nu apucară căruţașii să bea până-n fund cupele ce le fuseseră 
umplute, că în odaie intră cu pași grei şi apăsaţi un munte de om între două 
vârste, care le grăi cu multă bunăvoință: 

— Fiţi bine veniţi, cinstiţi oaspeţi! Spuneţi-mi, rogu-vă, cine e mai 
marele domniilor voastre? 

Atunci se ridică Boian, punând pocalul pe masă și grăi întinzând 
mâna-i aspră și arsă de soare: 

— Eu, măria ta, marele spătar Boian, şi... Aci se opri zâmbind și privi 
la fată cu nespus drag, acum peţitorul domniţei Mara pentru măria sa 
Mircea-Vodă, domnul Țării Românești. 

Uriașul strânse mâna întinsă cu atâta voie bună și grăi din nou: 

— Încă o dată, fiţi bine veniţi! Apoi strigă cu un glas ca de tunet: 


— O cupă şi pentru mine, spre a bea cu aceşti prea cinstiţi oaspeţi! 

Slujitorul îndeplini de îndată porunca stăpânului și rămase neclintit 
lângă ușă, spre a fi gata la alte porunci. El privea ţintă la domniţa Mara și 
tresări când îl auzi pe despotul Dobromir că grăieşte încruntat: 

— Cunoaştem totul dinainte cum se cuvine şi ştim că sunt mulţi rău 
voitori ce nu văd cu ochi buni această legătură. 

— Le-om veni noi de hac, măria ta, răspunse hotărât Boian, dar ne e 
tare degrabă. Cu cât vom sfârşi mai repede treaba ce ni s-a încredinţat, cu 
atât mai bine pentru toţi. Dacă dormim cumsecade în această noapte, noi 
mâine suntem gata de întoarcere. Că, de venit, venirăm noi bine chiar, 
părând a fi niște bieţi negustori de sare; dar la înapoiere n-o să mai meargă 
la fel de ușor. Aşa că să le facem pe toate cât mai degrabă, după cum spusei. 

— Prea bine, încuviinţă bătrânul. Și vă-ntoarceţi tot cu carele? 

— Dar ce Dumnezeu să mai ducem în ele, mărită gazdă? 

— Se uimi Boian. 

— Cum ce? 

— Fu de astă dată rândul uriașului să se mire. Câte ceva din zestrea 
miresei și darurile de nuntă pentru prea cinstitul și măritul meu ginere. 

Aci, Boian izbucni într-un hohot de râs de zornăiră ferestrele şi cupele 
de pe masă. Și cum tatăl fetei îl privea cu adâncă nedumerire, el îl lămuri 
de-ndată: 

— Păi s-ar putea să facem asemenea greşeală de neiertat? Dacă vom fi 
cumva opriţi în drum, ce vom spune, având cu noi aceste care pline de toate 
minunăţiile? Că suntem neguțători de mărunţișuri atât de deosebite unele de 
altele?! Las-că măria sa Mircea-Vodă este mulțămit să-i sosească mai bine 
mireasa fără zestre, decât zestrea fără mireasă. Și-apoi, de vreţi, le puteţi 
aduce mai ușor măriile voastre, când o să veniţi la nuntă. Măcar că Mircea- 
Vodă are el destule şi de toate din belșug. Eu sunt încredinţat că vom fi 
urmăriţi, dacă nu pas cu pas, cel puţin pe-aproape. Doar se știe, după cum 
spuseși și măria ta, că sunt mulţi potrivnici acestei căsătorii domneşti. 

Aci, slujitorul de lângă ușă își muşcă fără de voie buzele şi schimbă, 
fără pricină, dintr-o mână în cealaltă, tava pe care adusese cupa pentru 
stăpânul său. 

Despotul îngăimă cu adâncă uimire şi grijă: 

— Și-atunci? 

— Porunca măriei sale Mircea-Vodă e alta pentru înapoiere. 

— Care? 


— Întrebă de astă dată cu nerăbdare Mara. 

— Spre a da cât mai puţin de bănuit vrăjmașilor şi spre a ne apăra cât 
mai bine cu putință comoara de mare preţ ce o ducem cu noi..., (aci, fata îl 
privi pe tată-său cu coada ochiului și-l văzu că zâmbeşte cu plăcere, ca şi ea 
de altfel), vom merge spre ţară pe alte căi decât la venire. Și iată cum a 
chibzuit măria sa domnul nostru că e mai bine să facem spre a ne pierde 
urma de fiecare dată, de ne-ar fi cumva calea aţinută sau de se va lua cineva 
după noi. 

Și spătarul Boian își desfășură pe de-a-ntregul planul de înapoiere, 
întocmit cu dibăcie, ca să le înlăture cât mai mult cu putinţă primejdiile la 
care se așteptau şi care nu aveau să-i ocolească în această grea călătorie. De 
astă dată, peţitorii domniţei Mara, din sărari, se preschimbaseră în cinstiţi 
neguţători de cai ce mergeau în [ara Românească spre a vedea câteva 
herghelii și câţiva armăsari tretini, tare preţioși pentru întrecerile la fugă, 
dar mai cu seamă pentru prăsilă. 

În spatele convoiului venea trasă de doi cai înalţi, o căruță acoperită cu 
două rogojini bine prinse de loitre, de n-ar fi putut ghici nimeni cam ce se 
află înăuntru. Mânătorul de pe capră plesnea de mama focului cu un bici 
înflorat, fără să-i pese de cutia pe roţi care sărea, troznind din încheieturi pe 
drumul plin de pietre, praf și noroi. 

Acum, călătorii erau în număr de treisprezece, cu patru mai mulţi ca la 
venire. 

De la Niş, ei hotărâseră să meargă călare de-a lungul Timocului, în sus, 
până la Zaiciar; iar de aci, de va fi apa râului mare, cu pluta până în dreptul 
Negotinului, unde urmau să facă popas mare, înainte de a trece Dunărea, 
spre a intra în Ţara Românească. 

Aceasta era socotită de ei calea cea mai scurtă și mai lipsită de 
primejdii. Dar dacă ar fi bănuit câte peripeții aveau să întâmpine, ar fi ales, 
de bună seamă, un drum cât mai lung, numai să fie scutiți de atâtea 
neașteptate şi primejdioase întâmplări. Pe la jumătatea drumului, între Niș 
şi Zaiciar, într-o luncă deasă, udată de apa Timocului, poposi în amurg un 
pâlc de şase călăreţi cu caii înspumaţi și leoarcă de nădușeală. Oamenii erau 
şi ei toți asudaţi de parcă i-ar fi muiat o ploaie grozavă, însă gurile le erau 
uscate și abia mai puteau înghiţi în sec. 

— Trage plosca aia de la oblânc, Mihailo şi trece-o-ncoace, spuse unul 
din ei că ni s-au uscat gâtlejurile de-atâta goană! 


Acel pe care-l numise Mihailo le-ntinse o ploscă pântecoasă, zugrăvită 
cu flori albastre şi roşii răspunzându-i: 

— De n-ar fi fost goana asta, n-am fi putut să le-o luăm înainte... 

Bătrânul puse plosca la gură, gâlgâi de câteva ori cu poftă, o șterse cu 
podul palmei şi-o-ntinse tovarăşului său de-alături, oftând din adânc: 

— Apoi că nici aşa nu se ştie încă de ne-o fi truda cu vreun câștig. 
Rămâne de văzut. Românii sunt mai mulţi. 

— Da noi suntem mai aprigi şi mai iscusiţi ca ei, moş Petro! Îi 
răspunse Mihailo înciudat. 

— Cu românii nu se ştie niciodată de unde sare iepurele! Rămâne de 
văzut — îi repetă Petro. Şi-acum, jos de pe cai și la pândă, că nu mai au nici 
ei mult până să se apropie. Dacă cele ce ni le-ai spus sunt întocmai, de bună 
seamă. 

— Întocmai așa cum le-ai auzit. 

— Om vedea, oftă din nou Petro şi sărind de pe cal își îndemnă 
tovarășii să fie gata. 

Dar cei așteptați nu erau chiar atât de departe cum ar fi voit poate 
urmăritorii lor din luncă, spre a se odihni în tihnă, a-si mai trage sufletul şi a 
chibzui ce aveau să facă. 

Cam la jumătate de ceas de la popasul pe malul Timocului, urechea lui 
Mihailo prinse îndepărtat tropot de copite și uruit de căruţă. 

— Auzi, moş Petro... Ei sunt! Noroc că s-a lăsat întunericul. Nu pot 
trece decât prin vâlceaua asta de mesteceni și sălcii. Parcă s-au ivit la 
porunca noastră ulmii ăştia subțiri din părți. 

— Bine, bine... Prea multă vorbă acum! Hai să ne-ascundem iute. 

— Nu ştiu ce e cu mine, se vaită Mihailo, de m-apucă un tremur al 
naibii. 

— Apăi de-om face așa şi-n faţa lor, mai bine-i să ne lăsăm păgubași. 
Nu știu de n-am făcut eu rău că m-am luat după gura ta. 

— Ai să vezi, moş Petro, c-o să-ți pară bine. Urma alege. 

Bătrânul dădu din cap fără să mai răspundă. Apoi trecu în spatele unor 
aluni cu frunza deasă şi le strigă celorlalți să facă la fel. Petrovan se simţea 
în al nouălea cer și-l binecuvânta pe tată-său că în copilărie îl dăduse ucenic 
la un grădinar, sârb, unde stătuse trei ani încheiaţi. Acum vorbea sârbeşte 
aproape ca un om de baştină. Călărea alături de un flăcăiaș cu fața smeadă 
şi zâmbitoare care nu mai înceta cu întrebările despre Ţara Românească. 


După ei, veneau călare Boian și alt flăcăiaş care parc-ar fi fost frate 
geamăn cu cel dintâi. 

În faţa convoiului mergeau cu ochii în patru, doi oşteni sârbi, atât de 
voinici, încât abia li se găsiseră cai pe măsura lor. Dar nici aceștia nu li se 
potriveau prea bine. Ţi se părea că le atârnă picioarele pe păimânt, măcar că 
ei le ţineau în scări. 

După Boian şi tovarășul său, veneau românii, în număr de șapte, 
sporovăind și glumind cu multă voie bună, de parcă s-ar fi simţit chiar de pe 
acum vormicei de nuntă domnească. 

Cei doi sârbi, oamenii despotului Dobromir, fuseseră într-adins aleşi să 
meargă în frunte, atât pentru că erau bărbaţi puternici și încercaţi în lupte, 
cât şi pentru că ştiau bine drumul. 

Convoiul mergea lin, în trap ușor. Drumul era neted de-a lungul râului 
şi bine bătut, fără bolovani şi hârtoape. Dar iată că flăcăiașşul, tovarăş de 
drum al lui Petrovan, izbucni deodată într-un râs grozav, dar frumos, subțire 
şi gingaș, ca gâlgâitul unui izvor de munte. lar Petrovan râdea și el de 
mama focului. 

Atunci, tânărul de lângă Boian își îndemnă calul cu pintenii înstelaţi și 
se apropie de înaintași: 

— Hei, Muşato, spune-mi și mie, rogu-te, de ce râzi cu atâta poftă, ca 
să râd și eu?! 

Mușata, buna prietenă și însoţitoare a domniţei Mara, răspunse, icnind 
sub straiele bărbătești, ce-o prindeau de minune: 

— Auzi ce-i trece prin minte lui Petrovan? Cică-ndată ce-ajungem la 
Cetatea de Argeș, vrea să mă ceară măriei sale Mircea-Vodă, că el fără mine 
nu mai poate să trăiască! 

— Ce spui? Amarmic l-a mai fulgerat dragostea! Nici nu-i de minune 
cu o fată ca tine. Nu degeaba te-au botezat Mușata! Și tu ce răspuns i-ai 
dat? 

— Că să mă ceară de la tine, că tu-mi eşti stăpână şi nu Mircea-Vodă. 

Aci, Petrovan îşi întoarse capul, râzând și el pe sub mustață și grăi: 

— Iară eu, mărită domniţă, i-am întors vorba, spunându-i că odată ce 
vei fi cinstita doamnă a lui Mircea-Vodă, tot măria sa e stăpânul cel mare... 
Și tot lui va să-i fie cerută. 

Mara răspunse râzând și ea: 

— Toate bune și cum nu se poate mai adevărate, Petrovane, dar 
gânditu-te-ai adânc și nu crezi că ar fi bine ca totuși doamna lui Mircea- 


Vodă să pună o vorbă bună pe lângă cinstitul ei soţ? 

Mușata ciripi iarăși de astă dată, mai sigură: 

— Văzuşi, măre, Petrovane, că tot femeia e mai iscusită la astfel de 
treburi? 

Boian rabdă ce rabdă şi-n cele din urmă izbucni, prefăcându-se 
supărat: 

— Da' spuneţi-mi și mie despre ce e vorba, oameni buni? 

Când tocmai deschisese gura să-i răspundă, Petrovan nu mai apucă să-i 
spună ce voia. Se auziră două urlete îngrozitoare şi cei doi oşteni sârbi, 
parcă săltaţi din şei de-o putere nevăzută, se treziră aruncaţi în faţa cailor ce 
căzuseră în genunchi unul lângă celălalt. 

Convoiul se opri deodată, iar cei doi sârbi uriași ce fuseseră azvârliți 
de pe cai, se ridicară fulger de la pământ, înfiorători la vedere şi cu spadele- 
n mâini, gata de luptă. 

Și iarăşi se auziră două urlete de mare mânie și mai îngrozitoare decât 
cele dintâi. 

Românii nici n-avură timp să se dezmeticească sau să se avânte și ei în 
luptă, că totul se terminase în câteva clipite. 

Patru dintre tâlhari erau la pământ, iar ceilalți doi se zbăteau cu 
grumazul prins ca-n cleşte în degetele de fier ale sârbilor. 

— Staţi! Ţipă Mara ridicând dreapta. Păstraţi-i vii! Vreau să vorbesc 
cu ei, să aflu din partea cui ne vine atâta mârşăvie. Aduceţi-i la mine. Ce s- 
a-ntâmplat? 

— Au retezat de la pământ doi copaci şi i-au așezat de-a lungul locului 
pe unde trebuia să trecem. Caii nu i-au văzut, s-au împiedecat și ne-au 
aruncat din șa, spuse unul. 

— Numai că ei n-au avut de unde şti că noi oricum am cădea, de pe 
cal, tot în picioare cădem, adaogă celălalt, râzând. 

Românii prinseră a râde cu poftă, cu mare ușşurare. Strașnici bărbaţi 
sârbii aceştia, nu glumă! 

— Aduceţi-mi-i mai aproape, spuse Mara, încruntându-si sprâncenele 
ce-i străjuiau cele două mici ape albastre ale frumoșilor ei ochi. Cine ești 
tu? Ridică-ţi privirea spre mine! Cum se poate? Strigă ea aproape îngrozită. 
Nu-mi vine a crede ochilor! Mihailo? Tu, tâlhar de drumul mare? 

Și-atunci, cu adâncă uimire, văzură românii că-n faţa lor, tremurând, se 
află slujitorul ce le deschisese poarta și le adusese vin la casa din Niş. 


Nimănui dintre cei de față nu-i veni a crede că gura ca un potir de floare 
rară și scumpă a domniţei Mara poate glăsui atât de tăios şi înfiorător: 

— Cum de-ai îndrăznit să-mi aţii calea, asemenea unui tâlhar și mai 
ales pentru ce? 

Mihailo, însă, își frământa mâinile în neșştire și, fără să poată rosti o 
vorbă, se prăbuşi în genunchi, dinaintea fetei ce clocotea de mânie. 

— Cine te-a plătit să faci asta? 

— ÎI întrebă Petrovan cu scârbă. 

— Nu m-a plătit nimeni! Strigă Mihailo grozav de tulburat și cu ochii 
scăldați în lacrimi. 

— Atunci? 

— Strigă domniţa Mara. 

Slujitorul se-ncruntă ca de-o mare durere și grăi cu glasul sugrumat: 

— Nu puteam suferi gândul că pleci de la noi pentru totdeauna. 

— Cum asa? 

— Stăpână,. Lumina ochilor mei, gemu flăcăul, am crescut împreună, 
te-am văzut zi de zi și... Şi..., dar nu-ndrăzni să-si sfârșească gândul. 

Sârbul care-l prinsese și-l ţinea învierşunat întrebă cu glasul șuierător: 

— Să-i iau capul, stăpână? 

Domnița stete o toană pe gânduri, bătând pământul cu piciorul încălțat 
în cizmă și spuse moale: 

— Nu, Vasili! Îi iert de moarte pe-amândoi: şi pe cel tânăr şi pe cel 
bătrân. Dar lui Mihailo i se cuvine totuși o pedeapsă care să-l facă să cugete 
mai adânc la fapta-i nelegiuită... 

— La temniţă pe toată viaţa, măria ta? 

— Nu, se cade să-si sfârșească zilele într-o mânăstire şi să se căiască 
de marea-i îndrăzneală. 

Aci, Boian spuse binevoitor: 

— Măria ta,... de ţi-e voia a-l trimite la o mânăstire, bine-ar fi să-l 
ducem în dar preasfântului părinte Nicodim, de la noi, de la Tismana, carele 
tot sârb este de neam și va face ascultare la acest minunat călugăr, vestit 
peste hotare, în Balcani și Ungaria, li va prinde mai bine ca oriunde în altă 
parte. 

Aci, Mihailo grăi cu adâncă tristeţe: 

— Şi aşa mă simt ca şi mort, măcar că mi-aţi lăsat viaţa. De aci 
înainte, nu mai am ce face cu ea. 


— Nu vorbi așa! Îl mustră Mara, poate că noi vom avea ce face cu 
viaţa ta, cândva, Mihailo! În seara aceea, doamna Calinihia se simţea 
neliniștită, încercase să-si alunge această neplăcută stare sufletească, 
lucrând pentru masa de la mânăstirea Cozia, la un sfânt aer cu alese 
înflorituri din fire de aur, argint şi mătase, dar tot nu izbuti să-si recapete 
liniştea mult dorită. 

Atunci, lăsă de-o parte lucrul şi porunci: 

— Zamfiro, apă proaspătă, rogu-te! 

Și-ndată se-nfăţișă o codană bălaie cu ochii verzi, cu o carafă pe o tavă 
de argint, o așeză pe masă și se-nclină, așteptând cu smerenie. 

— Fii bună acum și adă-mi puţin fagure. Mi-e gura amară ca de sabur. 

Zamfira plecă cu paşi uşori, de nici nu se simţi şi se-ntoarse la fel cu o 
bucată de fagure galben-auriu într-o strachină mică de pământ. 

Dar în aceeași clipă se auziră bătăi puternice în ușă şi intră, fără a mai 
aştepta să audă încuviințarea, oşteanul de pază: 

— artă, luminată doamnă, graba înfățișării mele; dar o bătrână cere a 
intra la măria voastră, având a vă încredința, zice ea, o mare taină, ce nu 
suferă întârziere! 

— Cine e? 

— N-am mai văzut-o, înaltă stăpână; am întrebat-o, dar nu vrea să 
spună. De cum a tocat de vecernie s-a ivit în fața palatului, foindu-se de 
colo-colo, până să se hotărască a intra. 

— Să vină. 

— Prea bine, mărită doamnă. 

Când oşteanul se așeză în dreptul ușii, punându-si amândouă mâinile 
pe spadă, bătrâna, ce nu era o femeie de rând, spuse în șoaptă: 

— Prea cinstită doamnă Calinihia, eu numai cu măria ta am a grăire. 

— Fie! Îi răspunse doamna, după câteva clipe de gândire. Rogu-te treci 
dincolo, Ispase și aşteaptă chemarea mea. Acum te ascult. 

— Mărită stăpână, începu cu glasul stins femeia, lucrul e fără zăbavă. 
Sunt femeie bătrână, mamă și bunică de fete mari şi nu mint, că m-ar bate 
Dumnezeu şi Maica Precista. Am prins, fără să vreau, firul unei grozave 
mârșăvii, care trebuie împiedecată cu orice preţ şi care ar zdrobi poate 
sufletul şi-ntreaga viaţă a fiului măriei tale, prea vrednicul nostru domn 
Mircea-Vodă. 

— Șezi pe jilţ, rogu-te și linișteşte-te. Iar mai înaintea tuturor, spune- 
mi cine ești și cum ai ajuns să descoperi toate aceste fapte de care-mi 


vorbeşti? 

Bătrâna oftă ca de-o grea suferință: 

— Mărită doamnă Calinihia, află că eu de-aici nu mai plec la casa 
mea, până nu se limpezesc apele. Atât pentru ca să ai măria ta încredere în 
mine, cât şi pentru că, aflându-se de la cine a pornit pâra, viața mi-ar fi în 
primejdie. Și-acum, ascultă-mă. Când femeia isprăvi ce-avusese de spus, 
doamna Calinihia era galbenă ca ceara și tremura toată. Abia mai avu putere 
să-ngaime către oşteanul pe care-l chemă: 

— Ispase, mergi acum chiar la măria sa Mircea-Vodă. Spune-i că mă 
simt tare bolnavă, că-l rog să lase tot la pământ, orice-ar fi şi să vină grabnic 
la mine. De cumva este Filos-logofăt cu măria sa, spune-i să vină şi domnia 
lui. Te-ntorci cu dânşii! 

— Am înţeles, mărită stăpână. 

Apoi, doamna Calinihina, îndreptându-se către femeia ce o privea cu 
mâhnire îi spuse: 

— Îţi mulțămesc din suflet şi-ţi voi purta recunoștință, jupâneasă Saftă. 
Eu n-aş fi putut să mă duc la Mircea-Vodă, așa m-a pălit de cumplit vestea 
îngrozitoare ce mi-ai dat. Şi-apoi, am socotit că e mai bine să audă totul 
chiar din gura doamnei tale. lar până vine fiul meu, gustă, rogu-te, din acest 
fagure proaspăt și bea o gură de apă rece, așa precum voi face şi eu. Mierea 
e cel mai bun liniștitor din lume, s-o ştii asta de la mine. 

— A cutezat a spune toate acestea boierul Vlad despre viitoarea 
doamnă a Ţării Româneşti?! Întrebă Mircea-Vodă, scrâșnindu-si dinţii, cu 
ochii flăcări de mânie. 

— Da... Și-a mai adăogat că Baiazid Sultan va fi bucuros să aibă în 
haremu-i pe lângă Olivera, fiica regelui Lazarevici al sârbilor, pe care i-a 
dat-o însăși doamna Miliţa maică-sa și pe domniţa Mara, nepoata aceluiaşi 
rege. 

— Și-acum? 

— Au şi pomit-o la drum, ca să le iasă-n cale, după ce vor pleca din 
cetatea Severinului, oftă jupâneasa Safta cu lacrimile-n ochi. 

Mircea-Vodă se-ncruntă o clipă, îşi aruncă privirea pe fereastra mare 
şi-apoi, întorcându-se brusc, îi repezii femeii altă întrebare: 

— Dar cum de ţi-au ajuns la cunoştinţă toate acestea, jupâneasă Saftă? 
Prin ce împrejurări anume? Nu zic că pun la îndoială ce mi-ai spus, dar spre 
a fi şi mai încredinţat și a nu avea nici fir de bănuială, răspunde-mi, rogu-te. 


— Luminate stăpâne,... Ți le spun ca părintelui ţării și te rog să-i iei 
sub ocrotirea măriei tale pe acela ce mi le-a spus şi mie, că altminteri un 
ban nu mai face viaţa lui. Am aflat totul de la finul meu de botez și de 
cununie, carele mă iubeşte mai presus de maica lui, că eu l-am crescut și l- 
am făcut om: e Costea-armășel, în slujbă la boierul Vlad. 

— Aha..., dar de ce n-a venit el a-mi spune, că doar intrarea la curte e 
slobodă pentru oricine-? 

— I-a fost teamă, măria ta. Așa,... O bătrână ca mine,... Venind la 
doamna ţării, nu putea isca prepusuri. 

— Şi va merge şi Costea-armășel cu ceata netrebnicului de Vlad? 
Întrebă Mircea-Vodă. 

— Aşa a rămas, slăvite doamne, dar el se va face nevăzut; n-o să-si 
păteze cinstea în această faptă tâlhărească! 

— Dar cum se face, jupâneasă Saftă, de ştiu ei aşa de bine pe unde va 
trece domniţa Mara cu convoiul său? 

— Şi-au răspândit oamenii prin sate, măria ta, şi-aceştia trimit cu ştiri 
porumbeii călători primiţi de la Vlad cu mult înainte. 

— Ah, ah, ah! Se căina Mircea aşa de furios cum nu-l mai văzuse 
niciodată nici maică-sa şi nici Filos-logofăt, care rămăsese încremenit. Le 
voi răspunde la toate acestea cu vârf și-ndesat, aşa precum nu se așteaptă 
niciunul dintre ei. Să-i ferească Dumnezeu de mânia mea! Adică, nu, se 
scutură Mircea-Vodă, nu,... Să nu-i ferească! Îţi mulțămesc din suflet, 
jupâneasă Saftă şi te voi răsplăti la timpul cuvenit. Rămâi aci, precum ai 
spus că vroiești şi adastă întoarcerea mea, a noastră, apăsă domnul pe 
cuvinte. Avem timp să le ieşim înainte pe drum tăiat. Să mergem, Filos! 
Sărutăm dreapta şi noapte bună, maică. Și, rogu-te, fii liniştită; ştiindu-te 
astfel, le voi face pe toate mai bine. 


CAPITOLUL IV. 


Dar şi revărsate, apele pot fi silite de către oamenii destoinici să intre în 
matca lor şi să-și urmeze cursul liniștit. 


Convoiul ce-o aducea pe domnița Mara în Țara Românească își 
pierduse voioşia. Acum călărea în faţă, împreună cu cei doi sârbi, spătarul 
Boian, adânc îngrijorat de ce li s-ar mai putea întâmpla pe drum din partea 
răufăcătorilor. Era nu numai îngrijorat, dar şi nespus de îndârjit, că nu-si 
putea da drumul obișnuitei sale mânii, ca atunci când se afla în mijlocul 


tovarășilor săi de arme. Nu îndrăznea să-si lase slobozenie gurii, din pricina 
domniţei Mara şi a prietenei acesteia, Mușata, și, ca să-si verse focul, 
bombănea şi suduia pe sub mustață, aşa de unul singur. 

După ei veneau Dobre şi cele două domniţe, avându-i în părți pe Stan 
şi Petrovan. În urma lor mergea Mihailo cu doi români. Tânărul sârb călărea 
cu mâinile libere, cu stânga ţinea frâul, iar cu dreapta își mângâia într-una 
gâtul care îl ustura și-l furnica de parcă l-ar fi străpuns mii de ace înroşite-n 
foc. 

Domnița Mara dăduse poruncă să i se lase spada și-i spuse cu blândeţe: 

— Trag nădejde, Mihailo, că vei răspunde așa precum se cuvine 
încrederii oarbe ce-ţi arăt. 

Tânărul sârb îşi dusese dreapta la inimă și se-nclinase cu smerenie, dar 
de rostit nu putuse rosti nici un cuvânt; un nod i se pusese-n gâtul ce i se 
zbătea ca o vrabie prinsă-n pumn și era încredințat că, de-ar fi spus o 
vorbuliță măcar, ar fi izbucnit într-un hohot de plâns asemenea unui copil. 

Trecuse o zi de la întâmplarea din lunca Timocului, unde bătrânul 
Petro rămăsese să-i privegheze fără lumânare și să-i îngroape pe cei morți și 
să-i oblojească pe cei răniți. 

Acum, călăreţii noștri se-ndreptau de sârg către cetatea Severinului ce- 
si arăta din depărtare înaltele-i clădiri de piatră și turnurile cu câte două și 
trei caturi de strajă şi apărare, fiind totodată și foişoare de foc. Decum 
pusese piciorul pe pământ românesc, spătarului Boian parcă-i venise inima 
la loc. De unde să ştie el ce primejdii îl aşteptau chiar aci, acasă? 

Grozav de mândru îi grăi domniţei Mara, avându-l pe Petrovan lângă 
sine ca tălmaci: 

— Slăvită domniţă, ne aflăm într-una din marile noastre cetăţi: a 
Severinului, care, dacă nu-i asemenea aceleia de la Niş, e totuşi bine întărită 
şi bine apărată. lată turnul ei cel mare dinspre miazănoapte, cu trei caturi, 
de unde străjerii privesc până hăt, în depărtare şi dau de veste la ivirea 
vreunei primejdii. 

— E-ntr-adevăr un turn măreț! Răspunse fata privind cu încântare și 
cred că mi-ar veni ameţeală, dacă m-aş uita din vârful lui, unde se vede acel 
oştean cu sulița-n mână. 

— Spre marginile cetăţii se zăresc celelalte două tumuri, ceva mai 
mici, care străjuiesc: unul spre răsărit şi celălalt spre miazăzi, de-a lungul 
Dunării, la corăbiile și luntrile ce-i străbat apa: în sus spre Marea, şi-n jos, 
către Ungaria și celelalte ţări pe care le udă. De aci, când îţi va fi dor de- 


acasă, măria ta, poţi veni să-ți pierzi privirea pe-ntinsul Serbiei, până-n 
zarea cea mai îndepărtată. 

— Numai să-mi dea răgaz trebile, boierule! Îi răspunse râzând domniţa 
Mara. Apoi adaogă: îmi place tare mult această mică biserică din cuprinsul 
cetății şi-mi pare rău că n-am nimerit nici la slujba de utrenie și nici ia cea 
de vecernie. 

— Mărită stăpână, colea unde se simte puternic valul de căldură se 
făuresc: spade şi lănci, sulițe şi platoşe, precum și coifuri şi scuturi, de care 
ne slujim în luptele noastre cu vrăjmașii țării. 

— Frumoase şi mai ales vrednice de ţinut în seamă lucruri îmi arăţi, 
boierule, și-ți mulțămesc. 

— Slăvită domniţă, grăi mai departe Boian cu mândrie nestăpânită, 
fiindcă vei fi cinstita noastră doamnă, îți pot spune fără de nici o oprelişte 
că, în afară de oaste, marea putere a țării noastre, de care se minunează 
străinii, în cetăţile ei de apărare stă. 

— Mai aveţi multe asemenea cetăți ca aceasta de la Severin, boierule? 

— Luminată domniță, mai avem răspândite pe întreg cujarinsul Țării 
Româneşti, nu prea multe, că nici aceasta n-ar fi bine, dar atâtea câte ne 
trebuie! Și măcar că ele par împrăștiate așa cum îţi spusei, fără nici o 
noimă, fiecare își are rostul ei bine chibzuit acolo unde se află. Aşa, cea mai 
puternică şi mai mare este la Giurgiu, ridicată pe un ostrov al Dunării şi 
zidită din piatră tare de munte, nu din bolovani de râu ca Severinul. Cetatea 
de la Giurgiu a fost clădită din temelii de către Mircea-Vodă, căruia de 
multe ori îi place să şadă într-însa și să cugete la trebile ţării, tot aşa precum 
îi place foarte în foișorul său de la sfânta mânăstire Cozia. 

— Mă bucur să aflu toate acestea, răspunse Mara. 

— He, hei,... Și cum spune stăpânul nostru, fiecare piatră din cetatea 
Giurgiului a fost plătită de noi cu câte-un drob mare de sare românească de 
la Slănic. 

— Ce spui? Se minună Mara. 

— Întocmai, măria ta! Și-acum, pentru că ne aflăm la Dunăre, în afară 
de cetatea Giurgiului, de care-ţi spusei şi de aceasta a Severinului, se mai 
află şi cetatea de la Brăila şi de la Turnu. Mai avem apoi la Milcov, la 
hotarul cu Moldova, numita cetate Crăciuna; iar la hotarul dinspre Ardeal 
avem cetatea Dâmboviţei, către izvoarele râului Dâmboviţa; și-apoi către 
izvoarele Argeșului în sus, cetatea Căpăţâneni. Dar vei avea prilejul să le 
vezi pe toate cu timpul şi să te minunezi de frumuseţea și măreţia lor. 


— O doresc din tot sufletul, boierule! 

— Aceste cetăți sunt, luminată domniţă, tăria Ţării Românești, iar 
izbânzile le datorăm și lor în bună parte, s-o ştii de la mine! Din apa 
învolburată a Dunării prinseră a se-nălţa nişte trâmbe de fum plumburiu ce 
se ridicară repede în tăria cerului. Și dinspre miazănoapte, nori vineţi luaţi 
de o adiere neașteptată se-ngemănară cu cei dintâi. Deodată, suflarea ușoară 
a vântului se-nteţi pe negândite și-aruncă tulburare în frunzele copacilor ce 
se treziră fremătând și plecându-se cu gingășşie sub apăsarea primilor stropi 
de ploaie ce porniră să picure domol. 

— A-nceput să plouă, boierule Boian! Spuse domnița Mara, trăgându- 
si căciulița de samur mai pe urechi. 

— Era de-aşteptat, măria ta, după zăduful de azi. Bine, însă, că a venit 
o dată cu lăsarea nopţii. Tot trebuia să poposim undeva pentru hrană și 
odihnă, răspunse spătarul. E prin apropiere, în Târgul Severin, un han bun, 
de-i zice Hanul lui Potroc, porecla hangiului, care face o ciorbă grozavă cu 
măruntaie de pasăre şi zeamă de varză murată sau de castraveți, de te lingi 
pe degete, spuse Boian, plescăind cu poftă la amintirea minunatei ciorbe. 

— Poate vom gusta şi noi în această seară asemenea bunătăţi, râse fata 
zglobiu. 

— Să-ndemnăm caii mai cu sârg, spuse cu grijă Boian, că iată cerul și- 
a desfăcut băierile şi apa vine acum de parcă ar turna cu găleata. Boierul 
Vlad, udat până la piele, fu cuprins de-un tremur scurt şi spuse înciudat 
către însoțitorii săi: 

— Afurisită ploaie,... Ne-a încurcat de-a-binelea. 

— Aşa mă tem şi eu, măria ta! Spuse cu năduf omul din dreapta sa şi 
cred că o să ţină aşa toată noaptea. Ploaie păcătoasă de toamnă. 

— Trebuie să ne adăpostim undeva, Ghinea, vorbi Vlad. Altminteri e 
prăpăd. Că ne face ciuciulete n-ar fi nimica, dar când ne-o prinde răceala nu 
ne mai iese din oase. Drăguşin zace și acuma de la ploaia de anţărţ. 

— Şi unde zici să mergem, boierule? Să tragem la han? 

— Ferit-a Sfântul? Sări ca ars Vlad. Dacă ne-ntâlnim acolo cu cine nu 
trebuie și tocmai când nu trebuie. Parcă te lăudai că ai prieteni în Târgul 
Severin. 

— Eh, nu chiar prieteni, ci fini de cununie. E alde Brateţ, cojocarul. 
Om cu stare,... O să ne primească aşa cum se cuvine. 

— La el, atunci; însă fără multă zarvă; ia-o domnia ta înainte. Unde e 
Costea-armășel? 


— Aci sunt, măria ta! Zise un glas tineresc, oftând. 

— De ce oftaşi, Costeo? Întrebă boierul Vlad. 

— Mă cam luă cu frig în spate, stăpâne... și vorba măriei tale de- 
adineaori, mi-e să nu rămân bolând din potopul ăsta. 

— Las-că fierul rău nu piere, Costeo, rânji boierul Vlad. Scutură-te şi 
tu puţin, precum fac câinii, şi-o să-ţi treacă. Brateţ va şti el să ne pună 
dinainte câte-o bărdacă cu zeamă de prune. Dar până atunci, ca să nu-ţi 
pleznească cumva fierea de frig, ia-l şi pe Manciu cu tine, dați împreună o 
raită prin târg, pe la hanuri și ospătarii și veniţi să-mi spuneţi ce-aţi oblicit. 
Și boierul Vlad porni în trap după Ghinea și ceilalți, care se îndepărtaseră 
binișor. 

Manciu își îndemnă calul către Costea și spuse, strâmbându-si buzele 
cu dispreţ: 

— După vorbele pe care le aruncă n-ai zice că-i boier de viţă 
domnească și în așa de mare cinste. 

— Fiecare cum îi e felul, Manciule, răspunse Costea amărât și ca să zic 
şi eu cu înțelepciunea românească din bătrâni: fiecare pasăre pe limba ei 
piere. 

— Numai de n-am pieri şi noi din pricina limbii și ambiţiei lui 
nemăsurate. Că nu ştiu zău, ce-o ieşi din toată povestea asta. 

— Treaba lor, răspunse Costea cam în silă. Vorba e că acu trebuie să 
colindăm pe la toate cârciumile, să prindem câte ceva despre nuntaşii lui 
Mircea-Vodă. Și de n-ar fi răpăiala asta, mai du-te-vino, dar aşa, parcă aș fi 
un dulău ciobănesc de pripas, uitat în ploaie la poarta unei stâne cu uluci 
înalte. Cucurigul prelung și pătrunzător al cocoșilor din Târgul Severin 
vesteau ascuţit, ca din nişte trâmbiţe subțiri, că se crăpa de ziuă. 

Boierul Vlad sări din aşternut gata îmbrăcat, precum dormise, și-si 
sudui tovarăşii cu asprime: 

— Hai, mişcaţi-vă o dată, mai repede, treziţi-vă şi pe cai! Nu e timp de 
odihnă acuma. Bine că s-a-ndreptat vremea. 

Ghinea căscă, se frecă la ochii cârpiţi de somnul iepuresc, mai mult ca 
să se-ntindă şi spuse întretăiat: 

— Ploaia te trage la somn, măria ta. 

— Las-c-o să tot dormiţi pe lumea ailaltă. Barem pe asta să faceţi câte- 
o treabă mai de ispravă. Haidem, că-i zor mare. 

În câteva clipe, oamenii lui Vlad ieşiră din casă şi se aruncară pe caii 
ce aşteptau la conovăţ, gata înşeuați. 


— leşim din târg, spuse în șoaptă Vlad, îi aşteptăm în dumbrava ce li- 
e-n drum, şi-apoi: văzând şi făcând. lar acum, cu tine vorbesc, Costeo, grăi 
cu neașteptată dulceaţă în glas boierul; dacă îndeplinești întocmai tot ce ți- 
am spus aseară, te fac om, să ştii! 

— Păi sunt gata făcut, măria ta! Îşi îngădui să glumească Costea. 

— Eşti făcut aşa cum eşti, un fleac de boiernaș acolo, de către Mircea- 
Vodă, n-ar mai fi. Dar eu, când îmi va veni bine, şi-mi va veni odată și 
odată, să ştii că te ridic în boierie şi..., ce să mai vorbim, ai să vezi! 

— Am înţeles stăpâne, şi-ţi răspund la cele spuse: „ai să vezi și măria 
ta că voi şti să răspund cu prisosinţă acestor făgăduieli”, grăi cu tâlc Costea. 

— Atunci e bine! Încuviinţă Vlad încrezător. După mine! Soarele 
începuse să urce uşor spre înaltul cerului, când călăreţii lui Boian dădură să 
ocolească dumbrava din marginea Târgului Severin, pornind pe un drum de 
cărare. 

Dar nici n-apucaseră să intre bine pe șleau, că dintre arborii ce musteau 
de ploaie, ţâșniră vreo zece călăreți cu arcurile-ncordate și se năpustiră 
asupra drumeţilor, zăpăciţi de-aşa vedenie neașteptată şi nevenindu-le să-si 
creadă ochilor. 

— Staţi pe loc! Strigă căpetenia lor, înaintând cu un rânjet înfiorător pe 
buze. N-are nici un rost să vă-mpotriviţi. Spadele voastre se odihnesc în 
teci, iar noi avem arcurile aţintite asupră-vă. 

Un freamăt de mânie se ridică din mijlocul cetei lui Boian. Marele 
spătar, înălțându-se în șa îşi ridică fruntea lată şi pletoasă ca de zimbru, 
dădu din cap şi grăi cu scârbă: 

— De multe treburi urâte te-am ştiut în stare, boier Vlade, da'ca să fii 
şi tâlhar de codru, n-aş fi crezut-o. 

Și năpristan slobozi un „ppttiu” şi aruncă cu dezgust un scuipat drept 
în fruntea calului lui Vlad, care tresări, scuturându-si capul. Apoi, spătarul 
adaogă, fără să le dea răgaz vrăjmașşilor să se desmeticească: 

— Ce doreşti de la noi, că iată eu sunt nedumerit și nu ştiu ce să cred?! 

— De ţi-e limba prea lungă, Boiane, ţipă mânios la culme cel înfruntat, 
vezi să nu ţi-o scurtez eu pe dată, mai înainte de a-ți scurta trupul cu-n cap. 
Cată a vorbi și a te purta cuviincios cu acela care în curând va fi domnul 
țării! 

— Thii, sărmană ţară, că nu i-o fi dat să-ndure această pacoste şi 
rușine. 


— Ajunge! Îşi scârșni dinţii Vlad, de mai să-i scuipe afară. Apoi urlă 
ca scos din minţi: Jos de pe cai, netrebnicilor! Și domniţa Mara să 
binevoiască a veni în faţa noastră, s-o vedem şi noi cum arată. 

— Care domniță Mara, Vlade? Mă uit la tine şi mă-ntreb dacă eşti 
teafăr? Strigă Boian înfiorat de teamă. Ce vrei să spui? Cătă el să mai 
lungească puţin vorba, nădăjduind să găsească în cele din urmă ceva, spre a 
ieși din acest groaznic impas. 

— Lasă că ştii tu mai bine care, că doară n-ai fost la Niș numai pentru 
sare. Pe mine nu mă poate îmbrobodi nimeni. Descălecaţi cât mai de grabă. 

De astă dată, chiar că Boian nu mai ştia ce să facă. Nădejdea ce-i 
licărise în suflet cu câteva clipe mai înainte se stinsese. Dacă n-ar fi fost 
călare, simţea că s-ar fi prăbuşit la picioarele tâlharilor. Îşi amintea de ce-i 
spusese odată sfântul părinte Nicodim de la Tismana: „Spătare, să nu-ți 
pierzi niciodată nădejdea, în orice împrejurare, oricât ar fi de grea. 
Întotdeauna se va găsi ceva care să te scoată la liman”. 

Deşi era în fruntea alor săi și nu putea să-i vadă ce fac, simțea cum 
privirile lor îi sfredelesc ceafa, arzându-l parcă şi cerându-i să-i scoată din 
această grozavă încurcătură. 

Și atunci, marele spătar, cuprins de o frică fără margini, ce-i dădea 
puteri înzecite, îşi desprinse călcâiele din scări și se înălță în șa, aruncându- 
se asupra lui Vlad, pe care-l răsturnă de pe cal. 

Oamenii lui Vlad, zăpăciţi, scăpară săgețile din mâini, căci tovarășii 
spătarului Boian săriseră pe ei cu aceeaşi învierșunare ca și căpetenia lor, 
prăbușindu-i la pământ. 

Vlad abia avu timp să fugă, înspăimântat de moarte, chiar în clipa 
când, dintre copaci, se ivea o ceată de oșteni în frunte cu Mircea-Vodă. 

Lupta a fost scurtă. Tâlharii, câți au mai scăpat cu viaţă, au fost legaţi 
fedeleş şi aruncaţi cu burţile pe cai. 

Domnul o căuta nerăbdător din ochi pe Mara, care sta rezemată de un 
stejar, tremurând de spaimă și mânie, cu ochii scăldaţi în lacrimi. Mircea 
Vodă o prinse-n braţele-i vânjoase și-o strânse la pieptul său puternic, 
cuprins de o grijă nemărginită. Abia putu să rostească: 

— lartă-mă, draga mea, de cele întâmplate. Dar se vede că așa este: 
comorile de preţ se dobândesc întotdeauna cu multă primejdie și greutate! 

— Doamne, îi răspunse Mara, liniştindu-se ca prin farmec, dragostea 
ce se căleşte în mari primejdii este nepieritoare. Măria ta să mă ierți pe mine 


că mă-nfăţișez în straie bărbăteşti, dar nu se putea altfel, la un asemenea 
drum. 

Mircea-Vodă o prinse de mijloc şi-o ridică cu gingășie, aşezând-o cu 
multă grijă ca pe un giuvaier rar, pe calul, care fără să-l fi chemat nimeni, 
venise agale lângă stăpâna-sa şi aștepta cuminte. 

Apoi, domnul grăi cu drag, către aceea ce avea să fie doamna Ţării 
Românești: 

— Măria ta Mara, de-aici înainte nimeni nu va mai cuteza să te supere 
cu nimic. Pentru aceasta pun chezășie capul meu! 

Mara îi mângâie mâna, ce ţinea frâul de piele neagră bătută-n stele de 
aur şi răspunse privindu-l galeş: 

— Ştiam, măria ta. Din clipa aceasta, sfântă pentru mine, asupra vieţii 
mele veghează, pentru totdeauna, domnul și stăpânul meu Mircea-Voievod. 


CAPITOLUL V. 
Frământări înainte de marea vijelie. 


Noaptea de undrea se lăsase repede asupra cetăţii de Argeş; gerul se 
mai domolise, dar nori negri amenințau dinspre miazăzi și deodată începu 
să ningă cu fulgi mari și deşi. Zăpada se prinse repede de pământul îngheţat 
şi strălucea cu sclipiri argintii ce-ţi luau ochii. 

La jupân Roman Herăscu era sfat mare. Toţi boierii cei mai de nădejde 
ai ţării se aflau strânşi în jurul unei mese, cu bărdacele pline cu vin de 
Drăgășani, și-l ascultau pe măria sa Mircea-Vodă, care tocmai le grăia cu 
aprinde-re-n glas: 

— Acestea le veţi spune maiestăţii sale regelui Vladislav laghelonul, 
boier Manea și boier Roman, nici mai mult, nici mai puţin. Și numai dacă s- 
ar împotrivi, ceea ce n-aş crede, la vreuna din spusele voastre, adăugă 
domnul cu un zâmbet subţire, numai atunci scoateţi cele scrise de Filos- 
logofăt, la porunca mea, spre a-i întări că aceasta este voinţa mea şi alta nu, 
orice s-ar întâmpla! 

Boierul Manea mustăci puţin și răspunse cu năduf: 

— Da'mai dă-l focului de Jaghelon cu maiestatea lui cu tot, că doar 
până mai ieri era un sărman vânător de tron, păgân fără de lege, umblând 
besmetic prin Litvania. 

— Aşa e, măria ta, întări şi Roman Herescu burzuluit. 


Dacă nu era principesa Hedviga, să-l ia de bărbat, nu mai pupa el 
tronul Poloniei, cât îi lumea. E rege prin nevastă. Și creștinat de ieri, de azi. 
Halal de-aşa rege! 

— De ce vorbiţi așa, boieri dumneavoastră? Se supără Mircea-Vodă. 

— S-ar cuveni mai curând să te miri, slăvite stăpâne, de-am vorbi 
altminteri. Păi întrucât e legat Jaghelonul de pământul Poloniei? Au udat 
oare cu sângele lor acest pământ: tat-su, bunică-su, străbunică-su, precum în 
stirpea măriei tale sfinții răposaţi întru domnul: Negru Vodă, Ni-colae- 
Alexandru Vodă și bătrânul Basarab cel Mare? Aud? 

Mircea Vodă prinse a râde şi grăi către ceilalți boieri, în glumă: 

— lată pe cine am ales eu spre a-i trimite să tocmească înţelegerea și 
să apere ţara în faţa străinătăţii! Să mă duc eu însumi, spre a înfăptui această 
treabă? Nu! 

Și-apoi, întorcându-se către cei doi boieri, spuse su-râzând: 

— Eu cam pricep încotro bate cuvântul domniilor voastre. Știu că nu-l 
prea aveţi la inimă pe Vladislav Jaghelonul; e mai bine însă, a ni-l avea 
prietin, decât vrăjmaş. 

— De bună seamă, aşa este, măria ta! 

— Răspunseră toți ceilalți boieri chemaţi la sfat, afară de Manea și 
Roman. 

Domnul continuă rar şi apăsat, oftând din adânc: 

— Eu, boieri dumneavoastră, multe nopţi de nesomn am avut și 
îndelung am chibzuit cum e mai bine a tocmi liniștea şi paza ţării noastre, 
dinspre cele două țări vecine: Polonia și Ungaria. Şi iată că am luat această 
hotărâre și de veţi socoti cumva că am greșit în gândul meu, carele pentru 
binele țării este, sunt gata să-l las în locu-mi pe altul mai destoinic. 

— Măria ta, sări Manea supărat, nu la asta am vrut eu s-ajung. 

— Savai, Maneo, că tu n-ai vrut a ajunge, dar sunt alţii, precum Vlad 
fugitul, carele abia aşteaptă pe lângă lIlderim să mă piardă. Și-acum 
ascultați. 

Boierii se foiră puţin în jilțuri, ca să se așeze mai bine și se făcură 
numai ochi și urechi, de-ai fi zis că sunt o ceată de copii ce ascultă cu 
sfinţenie un basm din bătrâni, povestit de-un bunic sfătos. 

Mircea-Vodă sorbi cu nesaţ o înghițitură de vin, îşi mângâie uşor barba 
castanie ce-i încadra fața smeadă, încruntându-se, parcă spre a cugeta mai 
adânc la cele ce avea să le spună: 


— Până acum, turcii n-au călcat încă pământul românesc, dar bine știm 
cu toţii că Baiazid nu va întârzia să vină asupra noastră. Doar însuşi a spus- 
o. Să-l aşteptăm cu braţele încrucișate? 

— Ferit-a Sfântul, măria ta, grăiră toţi boierii într-un glas. 

— Ca să ne pregătim pentru marea luptă ce se va da, când sultanul va 
socoti de cuviință, că noi n-am pornit și nici nu vom porni vreodată 
împotriva nimănui, decât spre a ne apăra şi a ne păstra libertatea, trebuie să 
avem linişte din partea vecinilor. În Moldova, domneşte prea bunul meu 
prieten Petru Muşat, pe la care vor merge mai întâi trimişii noştri Manea și 
Roman. În Polonia e rege de puţină vreme Vladislav Iaghelonul, iar în 
Ungaria, de asemenea, Sigismund de Luxemburg. 

— Care-i tot străin de ţara ce-o stăpâneşte, că e de neam nemtesc! Sări 
Manea din nou. 

— E,... Taman aci e clenciul, boieri dumneavoastră. Eu, ca să v-o spun 
curat, nu ştiu bine ce hram poartă niciunul din acești doi regi, în ce ne 
priveşte pe noi românii. Dar știu că ei doi nu se au prea bine, deși sunt 
cumnaţi, că ţin amândoi două surori pe Măria și pe Hedviga, fiicele 
răposatului rege Ludovic cel Mare al Ungariei. 

Dar niciunul nu e sigur pe domnia lui, căci fiecare se teme că celălalt 
se gândește să-i ia tronul, spre a fi rege și-n Ungaria și-n Polonia. Și 
prietenia noastră cu unul, l-ar pune îndată pe gânduri pe celălalt, care va 
căuta să ne fie pe plac, spre a nu-l primejdui cumva la vreo încercare. 

— Aşa e, măria ta, bine-ai chibzuit! 

— Şi cum laghelonul, de bine de rău, ne arată mai multă prietenie, 
poate unde ştie că și Petru Mușat Vodă al Moldovei ţine mult la noi şi-i stă 
în coastă, m-am gândit că deocamdată e bine să avem o legătură de 
prietenie şi ajutor cu Polonii, pentru orice împrejurare. Eu însă am cugetat 
ceva mai departe de aceasta... Și sunt încredinţat că toate se vor desfășura 
după socotelile mele. Dar e mai bine să lăsăm lucrurile să-si meargă cursul 
lor. Om trăi şi-om vedea. 

— Le-am înţeles pe toate cum nu se poate mai bine, măria ta, spuse 
Roman Herescu. Porunceşte și le vom aduce la îndeplinire întocmai. 

— Vă aşteaptă două sănii, spuse Mircea-Vodă. În cea dintâi merg doi 
mânători, cu schimbul şi doi oșteni. În a doua, domniile voastre: Manea și 
Herescu. Vă opriţi la Suceava, unde-l luaţi pe vornicul Drăgoi, omul măriei 
sale Petru Mușat, prea cinstitul și iubitul nostru prieten, care ne-a înlesnit 


această înţelegere cu Polonia. De la Suceava vă opriţi la Radom, unde-i veţi 
întâlni pe împutemiciţii poloni. 

Mircea-Vodă întinse mâinile celor doi boieri care le sărutară şi le 
duseră la frunte, după obicei. 

— Abia v-aştept înapoi, boieri dumneavoastră, să-mi veniţi sănătoşi! 
Spuse cu tremur în glas domnul. 

— Să te găsim sănătos și voios, măria ta! Şi pe domniile voastre, 
aşijderea, boieri. Cu bine! Peste câteva zile numai de la acest sfat, în 
frumosul palat regal de la Buda era zarvă mare. 

Sala tronului, de obicei întunecoasă din pricina ferestrelor cu sticle 
colorate, prin care razele soarelui pătrundeau greu, era luminată ca ziua de 
torţe îmbibate în rășină de brad. 

Magnaţii unguri cei mai de credință ai regelui Sigismund fuseseră 
chemaţi în grabă şi-acum așteptau murmurând neliniștiţi, curioși să afle care 
e cauza acestei convocări la ora nepotrivită a prânzului. 

La intrarea lui Sigismund, ei îşi îndreptară trupurile vânjoase, pocnind 
călcâiele zgomotos; iar pintenii lor înstelați zornăiră de parcă s-ar fi 
încrucişat brusc patrusprezece spade deodată. 

Tânărul rege se urcă agale pe tron și înainte de a se așeza rosti cu voce 
stinsă: 

— Vă rog să staţi, domnilor mei și fără vreun preambul, să-mi acordaţi 
toată atenția dumneavoastră de la început chiar. 

Zgomotul aşezării pe scaune dură câteva clipite doar. Glasul rece al lui 
Sigismund se auzi din nou supărat: 

— Este vorba, domnilor, despre doi din vecinii noştri: Mircea-Vodă, 
domnul Țării Românești și Vladislav, rege al Poloniei, prea bunul și iubitul 
meu cumnat. 

Aici, regele, cu toată iritarea ce i se citea pe faţă, nu-si putu stăpâni un 
zâmbet ironic, mai cu seamă că la aceste cuvinte, magnații murmurară, 
clătitându-si capetele a nemulțumire. Apoi continuă pe același ton: 

— Şi chiar, nu știți nimic, absolut nimic din ce s-a petrecut între aceşti 
doi prieteni? Nici chiar tânărul conte Forgâş, care-i întotdeauna atât de bine 
informat? 

Cel numit se ridică repede, arătându-si statura-i zveltă şi răspunse 
mirat de tonul folosit de suveranul său. 

— Nu, maiestate, iertaţi-mi ignoranţa de astă dată; apăsă el, folosind 
cuvintele regelui, absolut nimic. Poate că toate sunt atât de recente, încât n- 


au avut timp să sosească până la urechile mele! Și așteptă în picioare, 
întrucât își dădea seama că regele nu sfârșise tot ce avea de spus. 

— Mă surprinde, conte, continuă regele cu severitate. Dacă n-aţi fi fiul 
aceluia care și-a sacrificat viața cu atâta dăruire pentru regina mamă 
Elisabeta şi pentru mult iubita mea soţie, regina Măria, aş avea toate 
motivele să mă îndoiesc de sinceritatea domniei voastre. Dar să cred totuşi 
că ştirea încă n-a avut timp să sosească şi aci! 

Fără să se poată stăpâni de astă dată, tânărul conte Forgâş se răsuci 
spre stânga şi-i privi înciudat pe cei doi prieteni ai săi: contele G? Rai, al 
cărui tată pierise în aceleași împrejurări, ca și părintele său şi contele T? 
Leki, unul dintre cei mai avuţi magnați, căutând la ei parcă o explicaţie a 
celor insinuate de rege. 

Aci, însă, interveni bătrânul conte L? Czky, faimosul învingător al 
tătarilor, care era în mare stimă la curtea regală şi spuse molcom: 

— Maiestatea voastră trebuie să aibă în vedere faptul că omul nostru 
n-a putut ajunge cu vestea chiar atât de repede, oricât de strașnic i-ar fi fost 
calul, pe aşa vreme rea de iarnă. 

— Dar porumbeii noştri călători, care-s mai buni decât șoimii de 
vânătoare? 

— La hulubărie n-a sosit încă nici un porumbel, maiestate, cu nici o 
misivă. Nu-mi vine a crede că s-au rătăcit, întrucât le cunosc prea bine 
simţul de orientare, dar s-ar putea să fi fost prinși, dacă nu cumva și ei au 
fost împiedicaţi de aceeaşi vreme păcătoasă. Dar dacă mi-e permis să întreb, 
maiestatea voastră cum de-a aflat ceea ce spune acum? Rosti neted bătrânul 
oștean întrebarea, descumpănindu-l o clipă pe tânărul rege. 

— Printr-un trimis al lui R? Cotzi,. cu o carte,... A schimbat trei cai, 
care i-au murit de oboseală până aci. 

— Atunci, maiestate, dacă aţi fost totuşi așa de grabnic informat,... Nu 
înţeleg... Și L? Czky se opri zâmbind cu îngăduinţă, ca unui copil răsfăţat. 

— Bine, bine, eu nu doresc decât să ştie la timp, chiar înaintea mea și 
cei cărora le-am încredinţat cele mai înalte secrete ale statului. Pe scurt, 
între Mircea și VLadislav s-a încheiat un tratat de alianță pus la cale de 
către Petru Muşat al Moldovei, sub a cărui oblăduire, de altfel, s-a și făcut 
totul. Prin acest tratat, cei doi suverani au hotărât ca, în împrejurarea unui 
război din partea Ungariei, să se ajute unul pe altul, cu toată puterea, 
împotriva noastră... 

— Aha! Făcu bătrânul L? Czky. Dar dacă vor fi atacați de altă ţară? 


— Au prevăzut şi asta, se încruntă Sigismund. Ei, ce ziceţi, domnilor 
conți, de această abilitate diplomatică a prea iscusitului nostru vecin 
Mircea-Vodă, de la care sunt convins că a pornit totul? Întrebă regele 
enervat. 

— Zic, maiestatea voastră, răspunse tărăgănat contele L? Czky că n-ar 
fi rău de loc să căutaţi a cădea la o înţelegere cât de cât asemănătoare cu 
Mircea-Vodă, care este într-adevăr şi un cap politic deosebit, nu numai un 
ostaş de nădejde. O alianță puternică și cinstită cu acest domn nu poate fi 
decât în folosul Ungariei, care este la fel de amenințată de puhoiul otoman, 
ca şi celelalte trei țări vecine. Prevederile lui Mircea-Vodă se îndepliniră 
întocmai. La numai câteva zile de la iscălirea tratatului de către boierii 
Manea și Roman, la Curtea de Argeș, se înfățișă un trimis al maiestăţii sale 
regale Sigismund al Ungariei, care ceru să fie de îndată primit. 

De bună seamă că domnul român îi îndeplini neîntârziat rugămintea. 
Convorbirea nu dură mai mult de o jumătate de ceas, după care, slujitorii şi 
oştenii de strajă îl văzură pe solul maghiar, care nu era altul decât tânărul 
conte Forgáş, că ieșea cu faţa strălucitoare de mulțumire, împărțind fiorini 
de aur în dreapta şi-n stânga. 

Când puse piciorul pe scara caleştei, înainte de a se urca, se întoarse 
ușor spuse zâmbind cu nețărmurită admiraţie și curtenie, către tălmaciul 
care-l însoţise până acolo, împreună cu spătarul Boian: 

— Domnul Ţării Românești este într-adevăr un mare om de stat... şi 
noi suntem foarte bucuroși de a-l avea aliat în orice împrejurare, fie aceasta 
bună sau rea. 

— E, acu să vedem pe unde scoatem cămașa, măria ta, că asta-i 
cămașe de zale pentru război, iar nu de în sau cânepă pentru munca 
câmpului?! Spuse spătarul Boian cu adâncă uimire și îngrijorare. 

— Adică ce vrei a spune, măre Boiane, că iată nu pricep o iotă? Îl opri 
Mircea-Vodă din turuiala. Grăieşte pe şleau, creştine și nu în pilde. Asta-i 
treaba popilor, iar nu a oștenilor! 

— Apăi de-i aşa, mărite doamne și cinstiţi boieri, iată ce mă frământă: 
cum 0 s-o întoarcem cu laghelonul, că învoiala cu noi e ca şi făcută. Au 
iscălit la 20 de Ghenar, boierii noştri, alde Manea și Roman Herăscul, 
înţelegerea de ajutor la un război cu Ungaria? Au iscălit! Încuviinţă tot el, 
fără a mai aştepta răspunsul cuvenit la întrebare. Atunci? Se cheamă că 
suntem legaţi de Polonia. Cum dară să facem aceeași învoială şi cu 


Ungaria? Asta voiesc eu a mă face să pricep. Adicătălea, cum o s-o aducem 
din condei, vorba prea învățatului nostru prieten Filos-logofăt? 

Și spătarul Boian răsuflă adânc ușurat şi îşi scutură coama-i pletoasă, 
oftând. 

— Ai terminat, zimbrule? Îl întrebă Mircea-Vodă, ori ţi-ai mai adus 
aminte de ceva? 

— Ba iacă, terminai şi-acu aştept! 

Domnul veni în faţa lui și îi puse mâinile pe umerii laţi cu mare 
dragoste şi prietenie: 

— Mi-e drag de tine, Boiane şi de toţi cei în felul tău. Savai, boierii 
dumneavoastră, că unii mă sapă şi că se va găsi o ludă şi pentru mine, dar 
eu voi merge cu fruntea sus și cu viața-mi în palmă pentru binele țării. Şi- 
acum iată, Boiane, cum stau lucrurile, spre a nu mai fi neliniștit și a avea 
cugetul împăcat. lar ce spun eu acu, n-o spun numai pentru domnia ta, ci 
pentru toţi cei de faţă. Şi atât! Nu tuturor li-e dat a ști despre trebile ţării, ci 
numai celor aleși și tari de virtute. Dacă am purces, o, cinstiţilor și 
înţelepților mei boieri, cu ajutorul lui Petru Mușat Vodă, la învoiala cu 
Vladislav laghelonul, a fost cu un scop mai îndepărtat, care iată-l că s-a 
apropiat cum nu mă aşteptam mai curând. Totul este că eu mi-am ochit bine 
ținta ce-mi alesesem: l-am făcut pe regele Sigismund să cată a ajunge și cu 
el la o învoială de ajutor cu noi şi, ca să vă spun cinstit, mai aproape și mai 
de nădejde ni-i regele Sigismund, decât laghelonul. Dar atunci nu aveam 
cum face altfel, că Sigismund privea surd și mut, rămânând nepăsător la 
toate încercările noastre, cu toată strădania de a-l face să-ncline la o 
înţelegere cu noi. Acum iacă o cere chiar el, întrucât marea primejdie ce se 
ridică mai amenințătoare, pe zi ce trece, din partea otomanilor, la fel e 
pentru toate ţările creștine. 

— Şi cum se va face, doamne, aceasta şi cu Sigismund? Voi să ştie tot 
Boian. 

— Prea bine şi iată cum: după ce va trece puţin timp, să zicem o lună, 
o lună și jumătate de la iscălire, eu voi cere a se mai adăoga câte ceva la 
această învoială, a se vorbi ceva mai pe larg despre cutare lucruri pe care eu 
le socotesc nu îndeajuns de lămurite. Și-atunci voi grăi cam așa,... Şi-l rog 
pe domnia sa Filos-logofăt să însemne de pe acum cele spuse spre a avea 
răgaz să le rotunjească și să le închege mai bine la timpul potrivit: „întrucât 
cel mai de folos lucru este a trăi în bună înţelegere cu toţi vecinii, e mai 
bine și mai sănătos să ţinem seama și de trebile Ungariei; aşadar, spre a nu 


da prilej de supărare, regele Poloniei să nu înceapă război cu Ungaria mai 
înainte de a ne vesti pe noi, precum și noi, românii, de vom face război sau 
pace, sau vreo altă înțelegere de altfel, cu regele Ungariei, să-l vestim mai 
înainte, din timp, pe regele Poloniei”. 

În acest fel, toată lumea va fi mulțămită; iar noi, ceva mai târzior, vom 
încheia o înţelegere de prietenie şi cu regele Ungariei, care ne e mai 
aproape şi ne poate sări mai repede în ajutor la nevoie, decât cel al Poloniei, 
de care ne despart două ţări. 

— Bine chibzuit, măria ta, încuviință Boian. Acum sunt pe deplin 
liniștit și pot răsufla în voie! 


CAPITOLUL VI. 
Condeiele lui Mircea-Vodă. 


Ilderim se ţinuse de cuvânt până acum. Chiar din primul ceas al 
domniei lui, în împrejurările crâncene de la Câmpia Mierlei, le arătase 
tuturor că nu va fi de glumit cu el și că acela, care va îndrăzni să crâcnească 
sau să șovăie în faţa unei porunci, va pieri. 

Era iubit la culme de către ienicerii săi, atât pentru marea-i vitejie şi 
îndrăzneală, cât şi pentru neasemuita-i iuțeală în hotărâri şi mișcări. De 
aceea, tinerii oșteni de sub conducerea lui îl supranumiseră „Fulgerul”. 

Toţi supușii, care fuseseră de faţă, îşi aminteau cu groază de felul cum 
înțelesese noul sultan Baiazid să ia în mâinile sale puternice frânele 
împărăției otomane. 

Abia se dăduse semn de începerea luptei la Câmpia Mierlei între turci 
şi sârbi, când iată că, mânat de un nemaipomenit curaj, viteazul sârb Milos 
Obilici pătrunde în cortul sultanului Murat şi-l loveşte de moarte cu un 
pumnal. 

La luptă luau parte în fruntea oștirii lor şi cei doi fii ai bătrânului 
sultan: lacub, cel mai mare, deci moștenitorul tronului și Baiazid, cel mai 
mic. 

Dar când sultanul Murad își dădu ultima suflare, toți conducătorii de 
oaste și pașalele în frunte cu marele vizir trimiseră degrabă să fie chemat, în 
cortul padişahului, Baiazid. 

Sosind mai degrabă decât fusese chemat, adus ca de vânt, toți i se 
prosternară, proclamându-l sultan: pentru vitejia şi priceperea sa în lupte, 


cum şi pentru istețimea și învăţătura aleasă de care dăduse întotdeauna 
dovadă până atunci. 

La auzul unei asemenea neașteptate veşti, Baiazid dădu cea dintâi 
poruncă a sa ca sultan: să fie adus de îndată lacub, care și veni, cuprins de 
mare emoție, întrucât aflase că tatăl său nu mai e în viaţă. 

Dar nici nu sosise bine în faţa cortului, că Baiazid îi făcu semn gâdelui, 
ce aștepta lângă el şi cu mâinile întinse, porni către lacub care, înfiorat de 
această neașteptată şi groaznică primire din partea fratelui său mai mic, se- 
ntoarse şi voi să fugă. Gealatul, însă, îl ajunse iar nefericitul principe, 
înainte de a fi gâtuit, mai avu putere să spună, horcăind, cu ochii holbaţi: 

— Fii blestemat, împreună cu toată stirpea ta, fiară sălbatecă! 

Povestea acestei groaznice întâmplări se răspândi ca fulgerul 
pretutindeni, în toate ţările vecine și chiar în cele mai îndepărtate. Din 
cumplita faptă se desprindeau: strășnicia, cruzimea şi răutatea de suflet a 
noului sultan. 

La toate acestea se gândeau acum și oştenii români ce-l însoțeau pe 
Mircea-Vodă în călătoria ce pornise a o face prin câteva locuri din ţară, spre 
a vedea cum mai merg treburile, ce mai spun oamenii, dar mai cu seamă 
spre a căuta și alege cel mai bun și mai potrivit loc pentru lupta cu Baiazid, 
aşteptată cu nerăbdare, dar și încredere în izbândă de întreg norodul 
românesc. 

Era o dimineaţă frumoasă de duminică și pâlcul de călăreți străbătuse 
de-a lungul lui judeţul Jaleş, mergând acum la pas ușor pe un drumeag de 
munte ce ducea la mânăstirea Tismana, unde hotărâseră popas de noapte. 

Domnul călărea între Boian şi Petrovan, avându-i în faţă pe cei doi 
sârbi Vasile şi Pavel, care o însoţiseră pe doamna Mara și care nu mai 
voiseră în ruptul capului să se întoarcă în Serbia. Se gospodăriseră aci şi-l 
rugaseră pe Vodă să-i ia oșteni în plată, dacă socoteşte că-i pot fi de vreun 
folos. Măria sa, care auzise de la doamna Mara despre minunatele isprăvi 
ale celor doi uriași, se învoi pe dată și-i luă chiar în slujba sa. 

În spatele lui Mircea-Vodă veneau oştenii săi cei mai de nădejde, de 
care nu se despărțea în nici o împrejurare, în fruntea lor aflându-se 
credinciosul său Costea Armășel, care acum era mâna dreaptă a domnului, 
după încercarea de răpire pusă la cale de Vlad. 

Tăcerea se aşternuse apăsătoare. Nu se auzeau decât: tropotul căpiţelor, 
sforăitul cailor care, din când în când, strănutau puternic, împroşcând pe cei 


din faţă cu stropi albi de spumă deasă și răsuflarea repede a celor săltaţi în 
şa. 

În cele din urmă, spătarul Boian sparse liniştea ce începuse parcă să-i 
obosească: 

— Grozavă treabă! 

— Care, Boiane? Dori Mircea-Vodă să afle, aplecându-se spre dreapta, 
ca să audă mai bine ce va spune tovarășul său de arme. 

— Apăi,... Asta cu vrăjmașul nostru de moarte, Baiazid, măria ta. Mă 
gândesc eu aşa: dacă a avut el inima să-i ia viaţa fratelui său mai mare, ce 
ne putem aștepta noi de la sufletul lui?! El nu cunoaşte mila,... E 
neînduplecat! 

— Aşa e, Boiane, încuviință vodă, oftând. Și cată a fi şi noi 
neînduplecaţi. 

— Dar mă-ntorc și zic, măria ta, continuă Boian gândul ce nu-i da 
pace, că tot cu o moarte de beizade s-ar fi sfârșit toată povestea! Că, de nu-i 
făcea de petrecanie Baiazid lui lacub, îl curăța acesta pe el, mai devreme ori 
mai târziu. 

— Dar putea să-l închidă sau să-l surghiunească undeva sub pază 
straşnică, sări Petrovan. 

Mircea-Vodă dădu din cap îndoielnic şi răspunse molcom: 

— He, hei, Petrovane, nimic nu-i mai sigur ca mormântul! Din 
surghiun şi temniță mai poți scăpa, dar... Vorba noastră din străbuni: 
„Mortul de la groapă nu se mai întoarce.” — Mă gândesc și la cei doi vecini 
ai noştri de la miază-zi, grăi Boian mai departe, la alde Straţimir, moșul 
măriei tale şi la avanul acela de Sișman, frate-său. În loc să fie uniţi, să 
viețuiască în pace, au trăit dezbinaţi și s-au dușmănit tot timpul. Și Baiazid 
i-a luat frumos, la rând, pe fiecare. Acu, Bulgaria e paşalăc turcesc și ţarul 
Sişman se află prins şi pus la păstru. 

— D-aia vezi, măre Boiane, socotesc eu că se apropie funia de steajer. 
Macedonia şi Serbia, supuse; Bulgaria, paşalăc; acu, venim noi la rând, 
după făgăduiala lui Baiazid, care nu ne iartă că am trimis oaste la Câmpia 
Mierlii. 

— Chiar dacă n-am fi trimis, el tot scornea vreo pricină ca să vină cu 
năpastă asupra noastră. Când vrei să găseşti noduri în papură, apăi găseşti! 
Oh, Doamne, făcu spătarul, înălțându-se în șa deodată, cu fulgere în priviri, 
de parcă s-ar fi aflat înaintea unei bătălii, abia aștept să mă ciocnesc cu 
otomanii! 


Mircea-Vodă rosti, clătinându-si capul cu grijă şi oftând: 

— Eh,... Prietene,... Teamă mi-e că aşteptarea ta nu va fi de prea 
lungă durată. 

La aceste din urmă cuvinte ale domnului, Petrovan scoase un oftat 
pătrunzător, care-i făcu pe toți să-si îndrepte privirile spre el. 

Foarte mirat, Mircea-Vodă îl întrebă: 

— De ce oftaşi așa din greu, Petrovane?! 

— Doamne, zise cu sfială căpitanul de oaste, mă gândeam și eu la ai 
miei, la Mușata și la fiu-miu Mirciu, finul măriei tale, oare după crâncenele 
lupte ce-or să vină, oi mai avea parte să mă-ntorc acasă? 

— Dumnezeu unul ştie asta, fătul meu, răspunse vodă posomorit și să 
nu crezi că pe noi nu ne frământă aceleași gânduri. Și mie la fel îmi zboară 
gândul la doamna Mara şi mai cu seamă la feciorașul meu Mihail, căruia 
grozav aş dori să-i las o ţară puternică, temută de vecini şi pașnică. 

Și tăcerea puse stăpânire din nou pe călăreţii care simțeau nevoia să 
stea fiecare singur de taină cu gândurile lui. Toamna se ivise abia de câteva 
zile şi vremea era călduță cu un soare dulce, mângâietor. Puținele frunze 
veştede se desprindeau la suflarea blândă a vântului ce n-avea de gând să-si 
arate încă tăria. 

Castanii își întindeau cu mândrie parcă crengile pline de rod, iar 
roșcovii sălbateci, pripășiţi printre ei, aduceau cu tecile lor roşii-vinete o 
schimbare plăcută vederii, în verdele palid al frunzișului bogat. În stânga 
drumului de deal, alerga sprinten și voios, murmurând parcă un cântec de 
leagăn, râulețul Tismana pe pat îngust de bolovani mari și mici, din care 
săreau jucăuși lipani cenușii și păstrăvi argintii; stropiţi cu broboane mici, 
roşii ca de zmeură. 

— Îi vezi, Boiane, cum se zbenguie la soarele dulce de toamnă? Glumi 
domnul cu tovarășul său din dreapta. 

Boian zâmbi şi răspunse tărăgănat, a lene: 

— Îi văd, doamne și mă bucur de aşa priveliște înveselitoare, care-mi 
mângâie sufletul; dar parcă mai mult m-aş bucura să-i văd prăjiţi în unt sau 
untdelemn şi să mă zbenguiesc eu cu ei. 

Un hohot de râs acoperi ultimele cuvinte ale spătarului. Mai vesel, 
domnul adaogă apoi: 

— Cum, Boiane şi i-ai primi aşa uscați de prăjeala untdelemnului? 

— Ba, măria ta, că doar nu i-aş mânca în inima pădurii, ci aş căta să-i 
ud cu sângele Domnului, ca să nu-mi dea bătaie de cap vreun oscior mai 


afurisit. Dar aşa, numai să-i văd că sar prin apa repede și limpede ca 
cleştarul, împroșcând malul cu stropi, n-are nici un haz! 

— Lasă boierule, spuse Petrovan, că de n-om găsi la prea sfinţitul 
părinte Nicodim, păstrăvi sau lipani, nu știu ce să zic, zău așa! 

— Ba eu ştiu ce să zic, Petrovane, îi întoarse vorba spătarul Boian, 
râzând cu șiretenie. Că de n-om găsi păstrăvi la mânăstire, precum spuseşi, 
apăi te trimit să prinzi tu câţiva măcar acolo, de poftă! 

— Mă leg, boierule, să fac întocmai precum ai spus domnia ta. Doar 
mai marele meu se cheamă că ești și va să-ți dau ascultare! Încuviinţă 
Petrovan râzând. 

Dar iată că, pe nesimţite, ceata ajunse în satul Tismana, sat mare și 
bogat, vestit prin hărnicia și credinţa locuitorilor săi. Din depărtare se auzea 
glasul putemic al clopotelor de aramă de la mânăstire, vestind pe 
credincioși să vină la sfânta slujbă de duminică. 

Trecând prin faţa casei judeţului, Mircea Vodă nu fu mirat că nu i-a 
ieșit nimeni înainte cu pâine şi sare, după datină, întrucât oamenii n-aveau 
de unde şti că domnul țării va veni în satul lor; dar se uimi când văzu că o 
sumedenie de bărbaţi tineri şi bătrâni lucrau de zor cu niște cuţitoaie și 
custuri, pe care le mânuiau cu multă repeziciune și îndemânare, cioplind 
niște lemne. 

De mânie, vodă nu-si putu da seama cam ce lucrau oamenii. Își struni 
calul şi-ntrebă cu stăpânire, dar străşnicie în glas: 

— Da' cum se poate, oameni buni, ca în sfânta zi de duminică, în loc 
să fiți la biserică, să staţi şi să lucraţi ca niște nelegiuți? Unde-i judeţul 
satului? 

Oamenii se ridicară cu sfială şi smerenie, scoţându-si căciulile cu 
stânga, dar păstrând încă uneltele în mâini și zâmbiră pe sub mustăţi. 

— Da? Chiar judeţul ne-a chemat, măria ta! lată-l că se-ndreaptă 
încoace. Hai mai repejor, nea Bădilă, că măria sa vroieşte a-ţi grăi. 

Judeţul veni cu pas repede şi se descoperi, plecându-si capul. Apoi, 
privind ţintă în ochii domnului, strigă: 

— Să trăieşti, măria ta şi bine-ai venit în satul nostru că de mult n-ai 
mai fost! 

— De venit, bine-am venit, dar văd că rău te-am găsit, moș Bădilă, de- 
ai chemat oamenii să lucreze aci, în sfânta zi de duminică? Cum de-ai 
cutezat şi te-a îndemnat mintea să faci una ca asta? 


— Apăi, slăvite stăpâne, la biserică s-au dus babele și fetele mari, că 
muierile au rămas acasă la plozi şi pirostrii. 

— Cum aşa? La ce lucraţi aci, de-i atâta grabă, încât nici într-o zi de 
sărbătoare nu vă găsiţi odihna”! 

— Apăi, în celelalte zile ale săptămânii, ne cheamă câmpul, mărite 
doamne. Şi iată, în zi de duminică, ne-am gândit să facem şi noi nişte 
condeie pentru măria ta. 

Vodă își ridică sprâncenele a mirare şi-ntrebă nedumerit: 

— Condeie pentru mine, ziseşi?! Ce noimă au aceste vorbe?! la să văd 
şi eu ce fel de condeie faceţi voi? 

Aci, judeţul se-ntoarse pe călcâie, smulse dintr-o grămadă ce nu era la 
vedere câteva condeie, cum le spunea el și zâmbind le arătă lui Vodă şi 
însoţitorilor acestuia. 

— lacă-le, măria ta, pohteşte şi le vezi. 

Vodă nu se mai putu stăpâni și izbucni în râs, deopotrivă cu oamenii 
săi. 

— Dar bine, moş Bădilă, pe acestea le numești domnia ta, condeie? Eu 
văd că sunt săgeți ca toate săgețile! De ce le botezarăţi condeie? 

— Păi, luminate stăpâne, nu cu asemenea condeie se scrie vrăjmașului 
ca să fii bine înţeles? Și dacă le-am făcut în zi de duminică ne-am gândit că 
la război nu se ține seamă de-i zi de lucru sau de sărbătoare, ci cată a lupta, 
c-altminteri e prăpăd! Şi iacă am hotărât să-ţi facem astfel de condeie, cu 
care vom putea scrie carte vrăjmașului, chiar şi noi aceştia ce nu ştim boabă 
de-nvăţătură. 

Domnul se înduioşa de-i veniră lacrimile în ochi la asemenea vorbe 
spuse din tot sufletul și cu toată credinţa. Îi întinse mâna judeţului, pe care 
acesta o prinse și o sărută cu evlavie. Apoi Mircea-Vodă grăi: 

— Atunci se cade să vă mulțămesc, oameni buni, pentru strădania 
voastră în zi de odihnă. Și-am să vă chem în curând să scrieți carte 
vrăjmașilor noştri cu aceste condeie făcute cu atâta meșteșug. Iară până 
atunci, moș Bădilă, te rog să fii pe la vremea prânzului, la sfânta monastire, 
că am a-ți mai grăi câteva vorbe. Rămâneţi sănătoși, oameni buni și nu 
uitaţi că ne vom vedea în curând în alte împrejurări mai grele. 

— Să trăieşti, măria ta şi izbândă! Îi grăiră oamenii cu însufleţire, 
întorcându-se de grabă la săgețile lor. Mircea-Vodă ridică mâna dreaptă și 
convoiul se opri în faţa unei privelişti de o măreție neașteptată, ca de basm. 


— Să adăstăm o clipă în faţa acestei minuni de frumuseţe, iubiţi 
prieteni. Eu, de câte ori mă aflu aci, nu mă mai satur să privesc şi, dacă 
trebile mele, mult prea grabnice întotdeauna, nu mi-ar da ghies, aș sta o zi şi 
o noapte de veghe neclintit în acest loc plin de neasemuit farmec. 

Într-adevăr că priveliștea era de o frumuseșe fără seamăn. În stânga 
drumului, pe o stâncă înaltă, se ridica falnică mânăstirea Tismana, 
dominând cu turnurile ei întreg ţinutul sălbatec de castani, roșcovi și fagi. 

Părea un castel ivit acolo la voinţa unui vrăjitor mândru de a-si arăta 
puterea-i neasemuită, spre a-i uimi pe cei ce-l priveau şi cărora nu le venea 
să creadă că este în stare să facă asemenea minuni. 

De sub talpa mânăstirii izbucnea vijelios râul Gurnia, ce se arunca 
îndrăzneţ, șuierând asemenea unui balaur înfuriat în apa învolburată a 
Tismaniei ce pleca apoi în salturi la vale, liniştindu-se din ce înainta spre 
sat. 

Se auzi glasul molcom al domnului: 

— l-aş putea spune ctitoria sfântului părinte Nicodim, care a ridicat-o 
la început dintr-un tis bătrân şi tare ca piatra, de i-a şi zis Tismana, măcar că 
mai târziu au ctitorit-o răposații Radu Negru Vodă, tatăl meu și Dan Vodă 
fratele meu mai mare, odihnească-se în pace. Frumos loc a găsit și îndelung 
s-a ostenit cucernicul părinte în vremea tinereţii sale, spre a dărui ţării acest 
cel dintâi sfânt lăcaş de închinăciune, odihnă și cugetare. Dar să mergem, 
boieri, iată: caii noştri, neobişnuiţi cu șederea îndelungată, au început să dea 
semne de neliniște. Costea sări de pe șargul său drept în picioare în faţa 
porții mari de stejar prinsă în balamale grele și ferecate ca o intrare de 
cetate. Bătu cu ciocanul de aramă de trei ori și strigă, fără să aştepte 
răspuns: 

— Oameni de la domnie! 

Cheia mare să răsuci în broască şi poarta se deschise scârțâind 
asurzitor, ca o cumpănă de fântână veche, prelung și ascuţit, și-n pragul ei 
se ivi un călugăr înalt și bărbos cu privirile crunte ca de haiduc. Iar din 
spatele lui apăru un bătrân într-o rasă lungă de șâac, având pe cap o tichiuţă 
neagră și în mâini niște mătănii din lemn de abanos legate cu fir galben. 

Când îl văzu, Mircea-Vodă porni repede către dânsul, îi luă mâna 
uscată şi tremurătoare, i-o sărută apăsat şi-i spuse cu mirare: 

— Nu mă gândeam, tată, să-mi ieși întru întâmpinare chiar sfinţia ta. 

Bătrânul răspunse cu multă dragoste, zâmbind: 


— Mi s-au făcut semne că ai să vii şi te-am așteptat cu nerăbdare. Așa 
că, fratele Paisie, ce sta de strajă în turla clopotniţei, văzând alaiul, m-a 
vestit din timp. Când voi băteaţi în poartă, eu eram în dosul ei. 

Și, luându-i mâna domnului, bătrânul călugăr vroi s-o ducă și el la 
buze, dar Vodă îl opri ca ars, spunându-i: 

— Nu se cade, tată! Ştii că nu-mi place asta din partea sfinţiei tale. 

Dar bătrânul îi răspunse: 

— Mâna sfânta a voievodului ţării, care este, după Dumnezeu, de- 
asupra noastră, a tuturor, se cade a fi sărutată chiar și de către mitropolit. Aș 
spune că tu nu se cade, fiind domn, să-mi săruți mie mâna. 

— Dar, tată, mă ştii de pe când eram un ţânc și-am crescut sub ochii tăi 
şi doar tu m-ai învăţat atâtea și atâtea de-a lungul vremii. Dacă știu limba 
greacă și pe cea sârbă, ţie ţi-o datorez. Și alte și alte învățături, ce mi-au fost 
de mult folos în atâtea împrejurări, de multe ori grele. De aceea eşti în cea 
mai mare dragoste și cinste în inima mea și la curtea mea și de câte ori mă 
aflu la vreun impas vin să mă sfătuiesc cu tine. 

— Acum, pohtiţi, să vă spălaţi, după drumul lung și să vă răcoriţi. 
Pohtiţi în arhondaric, masa e pregătită şi vă aşteaptă. 

Aci, Boian veni lângă domn și grăi cu bătrânul călugăr: 

— Sărutăm dreapta, prea sfinte Nicodime și iartă-mă de îndrăzneală,... 
Dar sfinţia ta aduseşi vorba de masă. S-or găsi și ceva păstrăvi sau lipani, 
printre alte bunătăţi? 

Părintele Nicodim dădu să răspundă, dar Petrovan i-o luă înainte şi 
spuse grăbit: 

— Prea sfinte Nicodime, de nu e peşte, nu-i spune, ci la masă fă şi de 
astă dată o minune, cum ai mai făcut atâtea. 

Nicodim zâmbi cu îngăduinţă și întrebă: 

— Şi ce minune ai dori să fac anume, căpitan Petrovane? 

— Să blagosloveşti, prea sfinte, mâncarea oricare ar fi ea, ca să i se 
pară boierului Boian că mănâncă păstrăvi sau lipani, că altminteri mă mână 
pe mine să-i pescuiesc şi tare greu se mai prind! 

— Nu-i nevoie de nici o minune, căpitane. Peștele dorit vă aşteaptă pe 
masă, iar alături de el se află mujdeiul și mămăliguţa de mei, care ştiu că vă 
plac nespus de mult. 

— Da' ca udeală, prea sfinte? Întrebă Boian grijuliu. 

— Apă de izvor, că-i cea mai bună, spătarule, răspunse Nicodim în 
glumă, zâmbind cu dragoste. 


Boian dădu din cap și grăi: 

— De-i aşa, tare mă tem, sfinte Nicodime, că de-astă dată va trebui să 
mai faci o minune, nu chiar ca aceea de pe timpuri de la nunta din Cana 
Galileii, dar pe-aproape! Că eu apă, după peşte, nu beau, să ştiu că mor de 
sete! Masa fu îmbelșugată, având în afară de peștele făgăduit, pastrama de 
căprior, ouă coapte în jar şi-o tocană sârbească cu: carne de berbec, roșii, 
ardei gras, ceapă verde, cimbru din belșug și piper, toate proaspete şi 
pregătite în aceeași zi, de-ţi lingeai degetele, nu alta. 

Cât a durat masa călugărească, nu s-a prea auzit vorbă. Hămesiţi de 
oboseala drumului, toţi, de la domn până la cel din urmă oştean, înfulecau 
pe întrecute. 

Dar când saţul puse stăpânire pe oaspeţi şi vinul stăruia în cupele de 
argint, dăruite de Mircea-Vodă mânăstirii pentru asemenea împrejurări, 
limbile începură să se deslege. Şi cel dintâi ce ridică cuvântul fu chiar 
domnul Țării Românești, care spuse, zâmbindu-i cu multă dragoste și 
căldură, părintelui Nicodim ce i se afla în dreapta: 

— Îţi mărturisesc, tată, că mi se făcuse tare dor de tine și cum tu nu 
mai poți veni acum la curte,... lată-mă-s... 

Nicodim îi mângâie mâna cu drag și-l întrerupse cu blândeţe: 

— Fiul meu,... M-apropiu cu vârsta de un veac. E o povară, să ştii! 

— Ştiu, tată, te-nțeleg... Și mă bucur că te văd totuși în putere și 
limpede la minte ca întotdeauna. 

— Slavă Domnului, nu mă pot plânge de asta, numai că nu mai pot 
merge la fel de sprinten ca acum câţiva ani. 

— Când vei împlini veacul, să-mi spui, ca să te cinstim aci cu toți, în 
sfânta casă a ta. De-ar avea toţi domnii, neprețuiţi sfetnici ca tine, tată, 
fericite ar fi ţările de sub oblăduirea lor! 

Bătrânul monah dădu din cap cu îngăduință și răspunse: 

— Eşti prea bun cu mine, Mirceo. Şi aceasta mă fericește nespus de 
mult! lată, are ţara aceasta binecuvântată parte de ce spuseşi. Țara aceasta, 
ce mi-e mai dragă decât toate cele cutreierate în lunga mea viață, din care 
mai mult de jumătate aci mi-am petrecut-o! 

Auzindu-l pe cuviosul stareț că începe să vorbească, ceea ce rar i se 
întârnpla, mai cu seamă la ospeţe, se făcu o liniște, de se auzea răsuflarea 
fiecăruia. Ochii lor erau aţintiţi asupra bătrânului, care grăia aidoma unui 
sfânt din poveşti: 


— 'Tată-meu a fost grec-macedonean de la Prilep; iar mumă-mea 
sârboaică, Domnu-i odihnească cu drepţii. Și de mic, fiind eu înclinat către 
învăţătură, am colindat pe unde am crezut că pot învăţa. Am făcut ascultare 
şi ucenicie la sfântul munte Athos, unde am primit multe și preţioase 
învățături. Şi odată, pe când mă aflam în ţara grecească, într-o bună zi, fiind 
eu cu caprele mânăstirii la pășune, un păstor bătrân mi-a povestit multe 
despre o ţară minunată, ce s-ar afla dincolo de munţii Balcani. Eu am ţinut 
minte și gândul de a veni în ţara aceea m-a urmărit toată viaţa mea şi mi l- 
am îndeplinit..., iar de aci n-am mai putut pleca, fiind eu astăzi mai român, 
socot, decât toți românii laolaltă! Sfârși bătrânul. 

— Eşti, tată, eşti cu prisosință, că ai făcut multe pentru binele ţării. 
Numai că ai ridicat cele dintâi monastiri ale noastre Vodița şi Tismana şi ar 
fi destul. Dar câte n-ai mai înfăptuit tu pe lângă acestea? 

Sfântul Nicodim, cum îi spuneau toţi, adaogă zâmbind cu o bucurie 
copilărească: 

— După ce te vei odihni, am a-ţi arăta cu ce ne-am îndeletnicit şi noi, 
slujitorii acestui sfânt lăcaş de închinăciune şi reculegere, în răgazul de 
vreme ce ni-l lăsau treburile, ca să nu crezi cumva că stăm aci numai de 
mătănii, cântări, cetanii şi izvoade. 

— Nici nu mi-a trecut prin minte asemenea gând, tată. Dar n-am 
răbdare și nici vreme de odihnă nu-i. Arată-mi acum, ceru vodă. 

— Haidem, dar! Veniţi cu toţii împreună, să mergem spre hambare. 

— Ai făcut bucate frumoase în ăst an? 

— Frumoase, da; numai că nu de bucate e vorba. Ajungând la 
hambare, Nicodim strigă cu un glas nebănuit de puternic pentru vârsta lui: 

— Misaile! 

Și atunci ieşi la iveală un călugăr tânăr, înalt, voinic, cu părul, barba şi 
pletele castanii și cu un comanac verde pe cap. Li se păru tuturor o veche 
cunoștință, dar nimeni nu știu de unde să-l ia, când deodată Boian strigă 
străluminat: 

— Sfinte Nicodime, acest călugăr chemat de sfinţia ta pre nume 
Misail, nu este cumva chiar Mihailo sârbul, adus de mine cândva aci la 
ascultare? 

— Ba-i chiar el, spătare, răspunse bătrânul și a făcut ascultare la mine 
chiar, la stăreţie; dar fiind tare voinic şi dovedind mare dârzenie, i-am dat a 
îndeplini anumite treburi care mi s-au părut mie mai potrivite cu firea lui. 
Misaile, deschide, rogu-te hambarul. 


Tânărul călugăr pomi, fâlfâindu-si sutana neagră, de părea o mare 
pasăre de pradă şi cu o mână repede și sigură desfăcu ivărul, se opinti puţin 
şi deschise uşa grea de stejar, cu multă ușurință. Apoi aşteptă. 

Părintele Nicodim îi grăi din nou: 

— Înlăuntru nu e o lumină prea bună. Fii bun şi adă-le aci! 

Misail intră grăbit în hambar, se întoarse, purtând pe braţe un vraf de 
arcuri mari cu coardele bine întinse și se opri cu ele în faţa lui Mircea-Vodă. 

Domnul luă unul și, încercându-i coarda ca pe o strună de alăută, grăi 
râzând: 

— La acestea ne-ar trebui săgețile celor din vale, la care or fi lucrând 
poate şi-acum! 

Părintele stareț răspunse tot râzând: 

— Şi aceia, fiule, tot la îndemnul meu au început a făuri săgeți, cadă 
păcatele lor asupra mea, că de câtăva vreme nu mai ţin sărbătorile, pentru 
aceste unelte de luptă. 

— Aha, făcu domnul, m-am gândit eu că aci trebuie să fie ceva mai 
deosebit la mijloc. 

— Când o cere ţara, Mirceo, nici Dumnezeu nu zice: „Ba!” Și fiindcă 
pomeniși de acele săgeți, gândesc că poate voiești a cerca arcurile, doamne? 

Vodă încuviinţă din cap, surâzând. Nicodim îi grăi lui Misail: 

— Fiule, adă câteva condeie tismănene, dar degrabă, te rog. 

Tânărul călugăr răspunse cu o blândeţe ce nu se potrivea de loc cu 
faţa-i fioroasă: 

— Le am gata pregătite, prea sfinte părinte, şi-i dete bătrânului stareţ 
trei săgeți pe care acesta le luă cu o deosebită gingășie, de parcă ar fi ținut 
în mână niște giuvaieruri rare. 

Mircea Vodă cercă una ușor, cu degetul cel mare la vârf, o puse apoi în 
arc, întinse coarda, privi lung până hăt, în depărtare, pe deasupra castanilor, 
se încorda și trase. Săgeata vijâi, şuierând voios și se pierdu în văzduhul 
albastru. 

— Sunt strașnic de bune amândouă, tată! Spuse vodă cu mulțămire și 
arcul și condeiul său. 

— Şi-acum am a-ţi mai arăta ceva, spuse bătrânul Nicodim, ce-ţi 
pregătesc eu de vreme îndelungată. Misaile, du-te şi întoarce-te degrabă aci 
cu ciracii tăi. 

Tânărul călugăr se înclină cu smerenie şi porni spre o chilie ce se 
vedea singuratecă în stânga hambarului, strigând: 


[> 


— Hai, că vă aşteptă sfântul Nicodim! 

Și-atunci, pe uşa scundă a încăperii, ieşiră pe rând, aplecându-se cu 
grabă, de parcă erau alungaţi de cineva din lăuntru, șase matahale de 
călugări, cât şase brazi: drepți voinici, înalţi şi cu bărbile neţesălate de 
vreme îndelungată. Veniră și se aşezară cu smerenie repede lângă starețul 
mânăstirii, aşteptându-i porunca. 

Nicodim își ridică ochii înlăcrimaţi de bătrâneţe către Mircea-Vodă şi 
grăi cu multă căldură în glas: 

— Măria ta şi cinstiţi boieri, nu e pe lumea aceasta ceva care să nu 
aibă o poveste, oricât de mică ar fi ea. Şi aceşti fraţi întru ascultare la sfânta 
noastră monastire își au povestea lor, care, în câteva cuvinte, e următoarea: 
au venit la mine, nu toţi odată, fireşte, ci pe rând, dar cu același dureros 
ghimpe înfipt în suflet: tânjeau de dragoste: vezi că aceea ce le era dragă se 
dusese după altul. 

Un murmur de milă se ridică din mijlocul oștenilor. Dar stareţul, ca şi 
cum n-ar fi auzit nimic, spuse mai departe la fel de liniştit: 

— l-am lăsat o vreme, cât am socotit eu că trebuie, să se căineze, să se 
vaiete şi să bată mătănii; dar într-o bună zi i-am strâns pe toți la arhondaric 
şi le-am ţinut un logos cam în felul acesta: „Bine, măi flăcăiaşi, nu vă e 
ruşine, oameni în toată firea şi zdraveni, de-aţi doborî boul cu pumnul, să vă 
bociţi ca nişte babe neputincioase?! Oameni ca bradul ca voi, tari de-aţi 
rupe o potcoavă nouă numai cu două degete, să vă pierdeţi vremea în 
scânceli? Nu mai sunt alte fete pe lumea asta,... În ţara asta? Sunt berechet 
şi vă aşteaptă, săracele, numai că voi nu le-aţi căutat. Și-am să vă trimit la 
ele, când voi crede eu că a sosit timpul. lar până atunci, să-mi daţi ascultare 
la ce vă spun și să faceţi întocmai, că altmineri vă ajunge blestemul meu și 
taman în fundul iadului nimeriţi! 

Aci, cei şase flăcăi se priviră zâmbind încurcați unul pe celălalt şi apoi 
toţi se uitară la Misail, care-si pusese arcurile de o parte şi stătea cu mâinile 
încrucișate fără să clipească. 

Nicodim urmă: 

— Şi cum Misail, în cea dintâi spovedanie a lui, mi-a mărturisit totul, 
fără a-mi ascunde un fir de adevăr măcar și știam că-i priceput foarte în 
mânuirea armelor, i-am dat în ascultare ostășească, pe acești şase cârlani 
nărăvași... Și-am făcut din ei şase oșteni, mai folositori ţării noastre în 
lupte, decât monastirii mele ca să cânte, să aprindă smirnă și tămâie și să 
stingă luminările arse pe jumătate. Acum mai pot spune că de mult le-au 


trecut tuturor fiorii cei dintâi ai dragostei şi le vine a râde de slăbiciunea 
minţii lor de atunci. Sunt bărbaţi în toată firea, căliți cum trebuie și ei înșiși 
chiar mi-au spus deunăzi că viaţa lor nu are preţ, decât dacă o închină țării. 
Că frumoasă o fi ea dragostea pentru femeie, într-adevăr; dar dragostea de 
țară e mai presus de orice pe lume, că femeia tot te mai trădează uneori, dar 
țara, niciodată! lar Misail, pe care-l dezleg acum de cinul călugăresc, e 
căpetenia lor. 

O tăcere adâncă se aşternu după aceste vorbe. Mircea-Vodă rămase 
mult pe gânduri. Şi cei șapte călugări oşteni aşteptau cu sufletele la gură 
hotărârea domnului, care întârzia să se arate. Dar vodă nu se gândea acum 
la ei, ci la marea înţelepciune şi străşnicie a bătrânului stareț care vădea o 
adâncă înţelegere a celor lumești pe care știa să le împletească cu atâta 
iscusință cu cele dumnezeeşti. Într-un târziu, după ce privi o clipă în 
depărtare, pe de-asupra tuturor, se întoarse la ai săi și răspunse: 

— Mihailo,... Eu îţi spun așa cum știu că te-a chemat dintr-un început, 
îți cunosc povestea, pe de-a-ntregul, ei, de la Mara doamna. 

Și văzând că tânărul călugăr tresare dureros și îngrijorat, îl liniști de 
îndată: 

— N-ai a te teme de nimic. Te-am înţeles și te-am iertat de mult... Şi 
eu și doamna, mai cu seamă că ai dovedit căinţă și vitejie la ciocnirea cu 
netrebnicul acela de Vlad. De aceea, în amintirea faptei tale de credinţă, i- 
am dat numele de Mihail mult iubitului meu fiu. 

La aceste cuvinte, Misail simţi că ochii îi sunt săgetaţi de o durere 
ascuţită și câteva lacrimi i se prelinseră fără de voie pe obraji-i supți. Abia 
mai putu îngăima: 

— Măria ta! 

— Mihailo, din această clipă, având dezlegarea părintelui meu de 
suflet, prea sfântul Nicodim, poţi veni cu ai tăi cu tot în slujba mea. 

Aici, Mihailo se lăsă în genunchi dinaintea domnului, îi prinse mâna și 
i-o sărută, grăind cu sfială: 

— Cuvintele măriei tale, doamne, mi s-au săpat în suflet pentru 
totdeauna şi-ţi voi fi credincios toată viaţa, măcar că te-am urât de moarte 
cândva. Dar dacă o dragoste puternică se poate preface în ură, de ce o ură 
puternică nu s-ar putea preface într-o dragoste asemănătoare? Sunt al măriei 
tale, poţi face cu viaţa mea ce vroieşti, oricând vroieşti! 

— Şi cu viaţa noastră, așijderea, mărite stăpâne! Grăiră cei şase, 
îngenunchind și ei în faţa domnului, după pilda lui Mihailo, mai marele lor. 


Mircea-Vodă își mușcă buzele cu mirare şi, întorcându-se către 
părintele Nicodim, spuse șăgalnic: 

— Tată, se vede că acești vrednici oșteni au fost ciracii sfinţiei tale. Că 
toți, în cap cu Mihailo, au deprins felul de a vorbi ales al tău. Îţi mulțumesc 
din suflet pentru toate nepreţuitele daruri ce mi le-ai făcut astăzi și te 
încredințez că, de aci înainte, îi voi păstra pe cei șapte flăcăi, tovarăşi 
nedespărţiţi ai mei în toate împrejurările grele ce se vor ivi. 


CAPITOLUL VII. 
Un groaznic jurământ din vremi apuse. 


După două zile de binefăcătoare odihnă, convoiul domnesc porni la 
drum, tocmai în cealaltă parte a ţării, spre răsărit, în ţinutul judeţului 
Săcuieni. 

Ţinta le era de astă dată orașul Buzău, unde locuia jupânul Staicu, 
fratele măriei sale, pe care domnul ţinea neapărat să-l vadă, înaintea grelei 
încercări de război ce o aştepta ţara cu adâncă îngrijorare, dar și încredere în 
izbândă. 

Trecuseră de-a lungul văii Buzăului, pe dreapta râului şi se opriseră în 
frumosul sat Ciuliniţa, al cărui stăpân era chiar boierul Staicu, om cucernic, 
blajin și din cale afară de darnic, care uneori părăsea orașul şi se mai abătea 
prin aceste pline de farmec locuri, spre a lăsa slobod frâu gândurilor, 
alungându-le ușor pe apa lină a Buzăului. Fierăria lui Ilie Răgălie, 
potcovarul satului, se afla chiar la intrarea dinspre miază-noapte a 
Ciuliniţei, având în față un şopron mare, bun pentru adăpost la vreme rea. 
La câţiva paşi mai încolo se înălța cumpăna unei fântâni împodobite cu 
înflorituri de fier, cu mult meșteșug lucrate de către stăpânul fierăriei. 

Răgălie fierarul, om chibzuit, se gândise că era nevoie de apă în 
apropiere, atât pentru el, ca să-si călească potcoavele înroșite în foc, cât şi 
pentru adăpatul cailor însetaţi de drum. Că voinicii ce-i călăreau, de obicei, 
nu se prea îndesau la apă, mai cu seamă când aveau pusă la oblânc plosca 
plină cu vin ruginiu de Drăgăşani sau de Dealul Mare, dătător de viaţă şi 
veselie. 

Fierarul tocmai prinsese cu cleștele potcoava roşie, ce-o bătuse până 
atunci pe nicovala tocită și ludoasă ca argintul, ca s-o stingă în căldarea cu 
apă, când în faţa fierăriei se opriră trei pilcuri mici de călăreţi, care, ca la o 
poruncă neașteptată, săriră din şei jos toţi deodată. 


Potcovarul încremeni cu mâna întinsă în aer şi nu-i veni să-si creadă 
ochilor. 

— Ce-ai rămas așa, cu ochii ţaglă la mine, Ilie? Îl întrebă Mircea- 
Vodă, venind spre el cu pași rari și apăsaţi, de-i zornăiau pintenii de argint 
ai cizmelor ca nişte zurgălăi. 

— Sărutăm dreapta, slăvite stăpâne, dar iacă nu m-așteptam să te văd 
astăzi şi pe măria ta, răspunse Răgălie. 

— Şi pe mine zici?! Se miră Mircea. Dar pe cine ai mai văzut? 

— Pe jupân Staicu, fratele măriei tale. Mai adineaori a plecat de la 
mine spre sat. Cic-ar avea de făcut o judecată cu niște țărani de la noi care 
au o price cu boierul Căliman. 

— Ei, dar ştii că se brodi bine? Spuse Mircea-Vodă cu multă bucurie. 
Taman ne îndreptam spre Buzău că voiam să dau cu ochii de dumnealui. 
Așa-i mai bine, după ce-l întâlnim, facem calea întoarsă spre Cetatea de 
Argeș. Acum, hai, vezi ce le trebuie cailor noștri: potcoave noi sau numai 
caiele, că ni-e degrabă. Crezi că ai potcoave câte ne trebuie la atâţia cai? 

— Măria ta, răspunse cu vădită mândrie fierarul, la mine stau gata 
întotdeauna cam la două sute de potcoave, că doar n-or fi tuspatru stricate la 
același cal. Mai baţi o caia — două, să ţie cât îi drumul, fără primejdie de 
şchiopătare. Mă Gheorghiţă, ia fă-te-ncoa' cu cleştele ăla de nări,... Hai, 
hai, mișcă-te mai repejor! 

De după foaie ieşi sprinten un flăcăiandru plin de funingine cu un 
cleşte lung în mână, strigând: 

— Gata-s, tăicuţă! 

— Dă jos şirul ăla de potcoave şi vino sub șopron. Aşa, vezi! Acu 
prinde uşor armăsarul măriei sale de nări şi fii cu multă băgare de seamă, 
măi, că ăsta-i cal domnesc şi nu ştie multe. Când sosiră la casele boierului 
Staicu din Ciuliniţa, îl găsiră pe acesta stând în pridvor şi scrutând zarea, de 
parcă ar fi căutat acolo dezlegarea pricinei ce-o avea de judecat astăzi. 
Lângă el se aflau Lazăr, starețul monastirii Snagov și preotul din sat. 

Când alaiul lui Mircea-Vodă intră pe poartă, fratele domnului se și afla 
în curte cu braţele întinse. Îl îmbrăţișa pe domn cu toată căldura și-apoi dete 
să-i sărute mâna, ceea ce Mircea nu-i îngădui. 

— Pesemne, făcu vodă, arătând cu capul spre cei doi preoţi din 
privdor, care i se înclinaseră până la pământ, văzând că domnul îi privește, 
pesemne că vei face o judecată grea, Staicule! 


— Cam aşa, măria ta! Spuse Staicu râzând. Nu e chiar o judecată, e un 
jurământ cu brazda în cap a ciuliniţenilor, pentru niște pământuri. Dar bine 
că te brodiși și măria ta; în felul acesta toate se vor desfăşura cu mai multă 
străşnicie, evlavie și grijă de a se respecta adevărul asupra celor jurate. 
Numai că de vrei să iei parte la ceremonie, va trebui să mergi cu noi 
dimpreună la faţa locului, la hotarul pământurilor cu pricina și mi-e teamă 
că eşti prea obosit. 

— Ba, frate Staicule, doresc nespus de mult a vedea un asemenea 
jurământ, întrucât eu n-am mai avut prilejul până astăzi, ştiut fiind că 
pricinile acestea mărunte de hotămicii le fac mai mult boierii și slujitorii 
domnești, iar nu însuși domnul. 

— De-i aşa, atunci să pornim. Apoi, boierul Staicu porunci: 

— Calul meu...; iar pentru sfinţiile lor, caleaşca! La locul de judecată 
era adunată de cu zori mare mulțime de norod. Soarele se ridicase acum 
aproape de nămiezi și oamenii așteptau nerăbdători pe boierul Staicu, ce 
fusese stăruitor rugat să ia parte la acest vechi obicei al pământului, pe care 
bătrânii îl puneau în folosinţă numai în rara împrejurare, când nu se putea 
hotărî altfel dreptatea. 

Când Mircea-Vodă, jupânul Staicu, spătarul Boian și toți ceilalți 
căpitani de oaste și oșteni, dimpreună cu stareţul Lazăr şi părintele Dumitru 
sosiră la hotarul ocinei în jurământ, ţăranii, strânși grămadă în jurul unor 
tufani bătrâni, îşi scoaseră căciulile şi rostiră cu sfială: 

— Să trăiţi măriile voastre şi sfinţilor părinți. 

Dar când văzură că în fruntea convoiului se află însuși domnul țării, pe 
care-l cunoșteau bine, întrucât venise de nenumărate ori la fratele său, 
strigară de hăuli văzduhul: 

— Să trăieşti, măria ta şi bine-ai venit! 

— Aşijderea şi voi, dragii mei și bine v-am găsit! Le întoarse vodă 
urarea și, sărind sprinten din şa, le grăi: Aflând de la boierul Staicu precum 
că aveţi azi soroc pentru jurământ cu brazda-n cap, am socotit că e bine să 
mă aflu şi eu de față. Şi-acum faceţi-vă treburile după datină. Eu nu am a 
mă amesteca întru nimic, ci, stau aici numai spre a privi. 

Atunci, Staicu veni în mijlocul oamenilor şi întrebă cu blândeţea lui 
dintotdeauna: 

— Ce aveţi a spune? Să ne grăiască mai întâi judeţul satului. 

În faţa oamenilor se afla un bărbat arătos între două vârste, îmbrăcat cu 
multă îngrijire, cu strai de şiac castaniu şi cu cămașe de cânepă albă ca 


floarea pe el. În mâna stângă ţinea o căciulă fumurie de miel, cu care arăta 
în sus și-n jos, trăgând cu ea o brazdă închipuită dinaintea celor ce-l priveau 
în tăcere. 

— Măria ta, prea cinstite boierule Staicu şi prea sfinți părinţi, pricina 
noastră aceasta este: ocina Ciuliniţei a fost încălcată cu multe brazde la 
aratul de primăvară de către oamenii boierului Căliman. 

— Aşa,... Şi? 

— Şi la dreapta noastră plângere, boierul Căliman a spus că măria sa 
nu poate şti care e hotarul, că dumnealui n-a văzut răzoare între pământurile 
celor două ocine, niciodată. Dar răzoare s-au pus tufe mărunte de măcieș,... 
Numai că au fost scoase cu plugul și li s-a pierdut urma. 

— Aşa?! Făcu Staicu nemulțumit și foarte mirat. E drept că nici eu n- 
aş putea spune astăzi, aşa după cum se vede locul, cam pe unde a fost 
răzorul. Şi ce vroiţi, oameni buni, să faceţi dară? 

— Măriile voastre, să se ţină datina din străbuni, dacă la mijloc e rea 
credință asupra hotarului din partea vreunuia. lar noi avem în Ciuliniţa doi 
bătrâni, pe moş Zamfir și pe moş Dănișor care au fost în copilărie depăraţi 
la hotarele ocinei și țin minte de-atunci. Ei spun că la șirul ăsta lung de 
tufani a fost tras hotarul pe vremuri și sunt gata să jure sus și să meargă de- 
alungul hotarului ştiut de ei, cu brazda-n cap şi să se pună semne din nou și 
așa să rămână în veci de veci, spre a nu mai fi pricină de gâlceavă și 
judecată nicicând. 

— Cine e de față din partea boierului Căliman, că pe dumnealui nu-l 
văd? Întrebă cu bunăvoință jupân Staicu. 

— Nimeni, măria ta. Nimeni! Când i-am spus boierului Căliman la 
vreme, că măria ta ai hotărât pentru astăzi soroc de jurământ cu brazda-n 
cap, dumnealui m-a înjurat și a pus argaţii să mă izgonească de la curte ca 
pe-un câine de pripas. Și-a spus că lui nu-i pasă de nimeni decât de 
Dumnezeu și-a început a râde batjocoritor. 

— Aşa a spus? Se mânie de astădată Staicu. Bine dară,... Vom vedea 
noi cine va mai râde la urmă. Le vin eu de hac tuturor jecmănitorilor. Să se 
facă, Irimie, precum ai spus, încuviință cu tărie Staicu. Părintele Lazăr, 
starețul sfintei monastiri Snagovul, va face citanie în fața tuturor de 
blestemul groaznic ce va cădea asupra acelora ce vor mărturisi strâmb. Și 
acest blestem să se ştie, va urmări neamul celor mincinoşi până-n veac. 

Starețul Snagovului citi cu glas limpede și cutremurător blestemul, iar 
cei doi unchieşi grăiră cu tărie, ridicând dreapta: 


— Aşa să fie, dacă mărturia noastră va fi strâmbă şi aşa să ne ajute 
Dumnezeu nouă și neamului nostru întreg! 

Îndată după aceasta, un flăcău voinic cu mânecile suflecate, care 
aștepta cu plugul de-o parte strigă: 

— Hai, boulenii tatii, hi, hăis! Și se opinti cu putere în coarne, de se 
săltă aproape de-o șchiopă în sus, trăgând o brazdă lată şi lucioasă. Apoi se 
opri. 

Alţi doi flăcăi se aplecară de-ndată cu două traiste de lână albă și le 
umplură cu pământul reavăn, ce răspândea o mireasmă proaspătă și plăcută. 

Apoi îi ajutară pe cei doi moşnegi jurători să și le pună în cap. 
Unchieșii, ţinându-si cu amândouă mâinile traistele de pământ deasupra 
capetelor, se-ntoarseră către cei de față şi rostiră cu glas tremurat, nu de 
teamă, ci de bătrâneţe: 

— Dacă mărturia noastră nu e cinstită, grea să ne fie țărâna în 
mormânt și să ne apese mai greu decât aceste brazde ce sunt acum de- 
asupra capetelor noastre! 

Un murmur de adâncă-nfiorare se ridică din mijlocul țăranilor adunaţi 
la jurământ și se risipi în văzduhul toamnei timpurii. 

Cei doi bătrâni porniră aşa, cu brazda în cap, de-a lungul hotarului, pe 
care ei îl ştiau că este cel adevărat după semnele din copilărie, când fuseseră 
martori şi depăraţi, spre a ţine minte toată viața. 

După ei porni de îndată și plugul cu cei doi boi, spre a trage brazdă 
nouă urmând ca pe locul proaspăt arat să se facă noile semne de hotar, 
punându-se alți puieți de copaci trainici şi pietre. 

— Acu', oameni buni, grăi cu împăciuire Staicu, eu am îndeplinit ceea 
ce m-aţi rugat. Rămân aci: judeţul Ciuliniţei şi cei doi sfinți părinţi, precum 
şi logofătul domnesc, spre a întocmi zapisul și a ni-l aduce spre iscălire. Fiţi 
sănătoşi! 

— Să trăieşti, măria ta şi Dumnezeu să te aibă în pază! Strigară ţăranii 
într-un glas și porniră în goană după jurătorii care se îndepărtaseră binişor. 

— Staicule, spuse Mircea-Vodă, luându-l pe după umăr cu dragoste pe 
fratele său, nu-mi pare rău că m-am nimerit la acest străvechi obicei al 
pământului. Sunt încredinţat că cei doi moșnegi au venit cu mărturie 
cinstită! 

— Şi eu, de asemenea! Răspunse Staicu, mai cu seamă că îi cunosc 
bine apucăturile hrăpăreţe ale jupânului Căliman, care aruncă vina pe 


slujitorii săi. Dar ia spune, mult iubitul meu frate, ce vânt te-a abătut într- 
acoace? 

— Am a grăi cu tine despre vijelia ce se va stârni în curând asupra 
țării. Ştii de unde venim noi acum? 

— Bănuiesc, surâse Staicu, privindu-l pe frate-său drept în ochi. Ştiu 
că, în afară de sfatul tău domnesc, mai ai doi sfetnici de mare credință, la 
care te duci întotdeauna pe rând: sfântul Nicodim de la Tismana... 

— Şi sfântul Staicu de la Buzău! Continuă Mircea, râzând cu poftă. 

— Ba nu chiar sfânt, fratele meu, că sfinţii nu obișnuiesc să facă 
moarte de om, iar eu, de data aceasta sunt hotărât să ies din bârlog, 
dimpreună cu toţi urşii pădurilor mele și să fac prăpăd în vrăjmașul care am 
auzit că se pregăteşte să ne calce glia. 

— Ai şi auzit? Se miră domnul. 

— Şi m-am și pregătit. Vreau să-ți dovedesc că eu nu-s bun numai de 
sfaturi; când e ţara la grea cumpănă, așa cum n-a mai fost până acuma, las 
totul la pământ şi..., aci Staicu își scrâșni dinţii cu mare mânie, vai de 
maica ăluia ce mi-o ieși în cale, mie şi alor mei! 

Lui Mircea-Vodă îi veniră lacrimile în ochi și nu se sfii să şi le șteargă. 

— Vii cu mai mult decât mă aşteptam, Staicule. Ce să mai grăiesc cu 
tine, dară?! De n-aş fi frânt de oboseală atât eu, cât și tovarășii mei de drum, 
aş pleca pe dată. Dar așa, cată să mă odihnesc în această noapte. lar pentru 
mâine, prea vrednicul meu frate, aş mai avea o rugăminte la tine: să mă 
însoțeşti o bucată de drum, spre a-ţi arăta şi ţie locul pe care îl socotesc eu, 
drept cel mai potrivit, spre a-l înfrunta pe Baiazid. 


CAPITOLUL VIII. 


In care viteazul sârb Marcu Crăișorul îşi arată scârba de a fi nevoit să 
lupte la Rovine în armia otomană, împotriva celor de-o lege cu el. 


Doamna Mara încremenise lângă fereastra deschisă ce da în grădina 
palatului domnesc. Frumoşii săi ochi albaștri erau înlăcrimaţi. După clipirile 
repezi ale genelor dese şi negre și tremurul buzelor, ce parcă șopteau într- 
una ceva de neînțeles, se vedea bine că abia își stăpâneşte hohotul ce-i 
potopea întreaga făptură. Spre a face totuși ceva, strângea mereu, în neştire, 
în mișcări repezi, mânuţa lui Mihail, care-si întoarse capul către maică-sa și 
întrebă nedumerit: 

— Ce ai, măicuţă? 

Alături, pe o laviţă se juca neştiutoare cu două mâţe, râzând și vorbind 
cu ele, ea știa ce, Marina, fiica cea mică a lui Mircea-Vodă și a Doamnei 
Mara, dobândită de vreo trei ani. 

Doamna scoase o năframă subţire ca pânza de păianjen şi își şterse 
ochii; apoi îşi mângâie feciorul cu dragoste şi, privindu-l ţintă pe Mircea- 
Vodă, care se oprise în pragul ușii puţin încruntat, şopti: 

— artă, doamne, această mică slăbiciune femeiască. M-au năpădit 
prea multe gânduri deodată și n-am putut să le alung, nici să mă împotrivesc 
lor. Presimţeam că va veni cândva această grea clipă de acum, însă nu mă 
aşteptam să fie atât de curând. 

— Sunteţi gata de plecare? Întrebă Vodă, plimbându-si ochii prin 
camera largă. Aţi luat tot ce era mai ușor și mai de preţ? 

— Măria ta, am luat așa ca să mai găsesc cele de trebuință la 
întoarcere, răspunse doamna Mara suspinând. 

— Să fim sănătoși și să-ţi fie gura aurită, doamnă. S-ar putea să mă fi 
îngrijorat de-a surda, însă aşa socot eu că-i mai bine. În tot ce fac, iubita şi 
neprețuita mea doamnă, obișnuiesc a mă conduce și după cuvintele înțelepte 
rămase din bătrâni: „Paza bună trece primejdia rea”. După obiceiul 
pământului am dat poruncă să se facă pustiul dinaintea oștilor lui Baiazid, 
spre a nu avea vrăjmașii nici ce mânca și nici ce bea. Și-am socotit că, până 
va trece furtuna, te vei afla la mai mare adăpost decât aici, în cetatea 
Făgărașului, unde sunt domn și stăpân. Și-ţi făgăduiesc că voi veni să te iau. 
lar de vei avea cumva vreo nevoie peste cele prevăzute de mine, cere-i fără 
sfială regelui Sigismund, carele va fi bucuros să te ajute. Să știi! 


Aci, micul principe Mihail ciripi nespus de fericit: 

— Mergem la Făgăraș?! Ce bine-mi pare! De mult voiesc a vedea 
această cetate frumoasă, după câte mi s-au povestit despre dânsa. Dar o 
luăm și pe Marina? 

Doamna îl strânse între poalele ei și-l mângâie din nou pe cap. Apoi 
grăi către Mircea-Vodă care aștepta nerăbdător: 

— Măria ta, suntem gata cu toate. Să mergem la căleşti. 

Vodă își deschise larg putemicile-i braţe, strângând-o cu multă 
dragoste pe mândra lui soție. O simţi tremurând de teamă și cu pieptu-i 
zvâcnind de suspinele ce aproape o înăbușeau. 

— Fii tare, draga mea, rosti Mircea-Vodă adânc mișcat, așa cum ai fost 
şi pană acum. Eşti soaţă și mamă de domn! Să fii încredinţată că-mi voi ţine 
făgăduiala de a veni să te iau. Îţi jur! 

Doamna îi sărută mâna dreaptă, udându-i-o cu lacrimi și şopti 
întretăiat: 

— Din tot sufletul, izbândă, măria ta! Rămâi sănătos. Și te aşteptăm cu 
dragoste! Când caleașca domnească se pierdu în depărtare, lăsând în urmă 
un nouraș de praf, ce se risipi ușor la suflarea lină a vântului de toamnă și 
domnul nu mai auzi decât un uruit îndepărtat, oftă din greu şi cu podul 
palmei stângi, înciudat de slăbiciunea ce-o arăta, își șterse o lacrimă fugară 
ce, fără voie, i se prelingea pe obrajii arşi de soare şi bătuţi de ploi. 

Apoi, scuturându-si pletele, ca spre a-si alunga un gând nedorit, rosti 
cu glasul puternic și plin de limpezime: 

— Şi-acum să pornim pe drumul nostru cel mare, boieri. Ne așteaptă 
oastea! Într-adevăr, la porunca lui Mircea-Vodă de mai înainte, oastea 
tăbărâse într-o luncă a râului Argeş, la poalele unei păduri de deal. Oamenii 
se resfiraseră printre copacii înalți și groși, așteptând liniștiți cuvântul 
domnului de a porni la luptă. 

Se lăsase o seară plăcută, luminoasă și luna lui Brumărel de câteva zile 
se arăta mai răcoroasă. Toamna înaintase neașteptat de repede, frunzele se 
îngălbeniseră, unele începură să se desprindă de crengi şi, căzând în 
rotocoale lungi, zburau întocmai unor fluturi de primăvară, iar cele rămase 
erau înfiorate, cuprinse parcă de neliniște din senin și fremătau uşor la 
suflarea şăgalnică încă a vântului. 

Într-un luminiș al pădurii apărat de o perdea groasă de fagi, se aflau 
aşezate corturile, fără a purta niciunul din ele stema ţării sau steagul care să 
arate unde se adăposteşte voievodul. Toate erau asemenea şi-n faţa 


fiecăruia, la intrare, stăteau de strașnică strajă, cu lăncile în mâini, câte doi 
oşteni zdraveni. 

Deodată la sunetul prelung și tremurător al unui corn de vânătoare, 
începură să se ivească de după corturi și dintre copaci, oșteni în zale de fier 
şi cu coifuri lucitoare de-ţi lua ochii, în ultimele străluciri ale soarelui ce 
răzbătea încă în luminișul pădurii. 

Mircea-Vodă după ce le dădu roată cu privirea, ridică mâna dreaptă, 
cerând tăcere, spre a le grăi: 

— Iubiţilor mei: boieri, căpitani de oaste şi oșteni, nu mai e mult până 
la cea dintâi ciocnire a oştilor noastre cu armia otomană. Noi nu putem lăsa 
glia strămoşească să cadă sub stăpânirea lor, precum căzură până acum, una 
după alta, la rând, ţările vecine nouă. Baiazid înaintează acum spre cetatea 
noastră de scaun, pe un drum hotărât de noi. În calea lor, de la Nicopole 
încoance, am făcut pustiul și am lăsat pâlcuri de harță, care-l lovesc tot 
timpul, fără pic de răgaz, atrăgându-l fără să știe încoace, spre a-l face să 
primească mai târziu lupta aci, la locurile acestea rovinoase ale Argeșului, 
pline de smârcuri nevăzute, de mlaștini înșelătoare şi de şanţuri întărite, din 
care cu greu scapă acela ce a căzut odată în ele. 

Un murmur de admiraţie neţărmurită se ridică din mijlocul oștenilor, 
dar nimeni nu rupse liniştea deplină ce stăpânea luminișul, cu un cuvânt 
măcar. 

Domnul continuă: 

— Toţi dorim izbânda, dar, de nu vom putea ţine piept puhoiului 
otoman, va să ne retragem pe nesimţite și să ne adăpostim în Cetatea de 
Argeş, de unde nu ne mai poate scoate nimeni fără voia noastră. 

lată, de ce am ales pentru Baiazid această cale. Și el, după știrile ce le- 
am primit prin iscoade, o urmează cuminte şi neabătut. 

Aci, Costea armășel nu se mai putu abţine și întrebă: 

— artă, măria ta, pe un prea tânăr şi prea puţin priceput învățăcel întru 
ale războiului. E cea dintâi a mea luptă de război şi-aş voi din tot sufletul să 
fac prăpăd printre osmanlâi. Sunt oare atât de dibaci oștenii de harță, încât 
să-i atragă pe vrăjmaşi până în aceste rovine?! 

— Mă miră această întrebare, Costeo! Răspunse Mircea-Vodă, 
zâmbind, când știi bine că acolo se află trimis prea-bunul tău frate de cruce 
Mihailo, cu ceata lui de călugărași, iar conducătorul cetelor de harță este 
însuși căpitanul Petrovan. 


— Ah, doamne, suspină Costea, mă iartă că îndrăznesc a-ţi spune, dar 
rău îmi pare că nu mă trimeseşi și pe mine cu ei. 

— Cum aşa? Sări vodă, prefăcându-se supărat, nu te bucuri că vei 
lupta în stânga mea? Sau voiai cumva să-i fi netezit calea lui Vlad care vine 
în alaiul lui Baiazid? 

Tânărul oştean își ridică ochii îndureraţi către voievodul său şi nu putu 
să rostească decât atâta cu lacrimile în ochi: 

— Doamne! 

Dar spătarul Boian prinse prilejul şi spuse îngrijorat: 

— Toate bune, măria ta, lasă-l pe Vlad în plata dracului, nu a 
Domnului, că îi vom veni noi de hac; dar aflai una care mă cam puse pe 
gânduri: cică vin împreună cu oastea lui Baiazid și sârbii supuși lui, în 
frunte chiar cu regele Ștefan Lazarevici, cu iscusitul Constantin Dragașevici 
şi cu cel mai viteaz și puternic dintre oștenii sârbi Marco Cralevici, carele, 
spune cine l-a văzut la luptă, se bate cu douăzeci odată și-i răpune la fel de 
ușure ca pe niște pui de găină! 

— Şi ţi-e teamă cumva de ei, Boiane? Îl întrebă Vodă cu puţină 
amărăciune în glas. 

— Ba, mărite stăpâne, că nici eu nu mă dau așa, cu una, cu două, 
măcar că n-am faima lui Marcu Crăișorul! Dar altceva face să mi se 
încrâncene carnea pe mine: cum se poate ca niște rude ale domnului nostru 
să vină alăturea de urgia turcească împotriva noastră?! lată, aceasta nu-mi 
intră în cap şi pace. 

— Aci ai dreptate, spătare. Și nu numai domnia ta te miri de această 
faptă nelalocul ei, dar însăşi Mara Doamna, verișoara lui Marcu, este peste 
măsură de uimită de acest lucru! 

— Aşa-i? 

— N-aş dori să mă aflu în pielea lui, oftă Mircea-Vodă. Acest mare 
viteaz se bucură într-adevăr de o neobişnuită putere. Se spune că odată, într- 
o luptă, nemaiavând cu ce da în vrăjmași, că i se frânsese pala, a smuls un 
copac din rădăcini şi l-a mânuit ca pe-o ghioagă, făcând prăpăd. Putem noi 
şti ce e în sufletul lui de viteaz? Sau îi putem ghici gândurile ce-l frământă? 
Că de bună voie nu-i însoţeşte el pe dușmanii ţării sale! 

— Om trăi și-om vedea, măria ta! Răspunse Boian. Dar Mircea-Vodă 
nu isprăvise ce avea de grăit: 

— Despre el sau mai bine zis despre mândria ce-l stăpânea în tinereţea 
lui, pe Marcu Crăișorul, Mara Doamna mi-a spus o poveste plină de adâncă 


învăţătură! 

— S-o auzim şi noi, măria ta! Cerură oștenii. 

— V-o spun, pentru ca niciunul dintre voi să nu se-ngâmfe vreodată de 
puterea lui, care e bine s-o dovedească acolo unde trebuie și mai cu seamă 
pe câmpul de bătaie. Ascultaţi: Marcu Crăișorul pornise într-o bună zi 
călare pe o potecă de munte. Mergea fluierând de mama focului, vesel că 
se-ntoarce acasă, la ai săi, de care-i era tare dor. Deşi foarte tânăr, făcuse 
până atunci multe isprăvi de vitejie, care-i duseseră faima în lumea întreagă. 
Și era mândru de puterea lui, nevoie mare. 

Dar cum mergea el așa, fără să-i pese de nimic, iată că-i iese în cale un 
moşneag bătrân,. Bătrân,. ca vremea de bătrân, cu părul și barba, colilie. 
Ducea cu mare greu o traistă în spate şi abia-si târşâia picioarele-i vlăguite 
şi băgate-n niște opinci rupte și răscoapte. 

— Bună vremea, Marcule! Grăi unchiașul, ridicându-si ochii-i tulburi 
spre voinic. 

Călărețul tresări cu plăcere, își struni roibul și întrebă plin de mândrie: 

— Ce, mă cunoşti, moșule”! 

— Cine nu te cunoaşte pe tine, Marco Cralevici, fiul vestitului crai 
Vukaşin de la Prilep?! Şi cine n-a auzit de minunatele tale isprăvi?! 

— Aşa-i, aşa-i, moşule! Tăria mea e fără de seamăn! Nu ştiu ce n-aş fi 
în stare să fac cu marea mea putere! Spuse Marcu Crăișorul peste măsură de 
îngâmfat. 

— Aşa-i, așa-i! Răspunse asemenea lui Marcu și moșul, zâmbind cu 
şiretenie pe sub mustaţa-i albă. Dar în clipa aceea chiar, bătrânului îi 
alunecă traista din spate, căzându-i în praful drumului. 

— Aoleu, unchiule, nici o trăistuţă goală nu poţi ţine în spate?! 

Bătrânul oftă din adânc și răspunse cu amărăciune: 

— E grea taică, e tare grea! 

— Ce spui? Aşa trăistuţă şi-un copil ar putea-o duce! 

— Se poate, voinicule, se poate, grăi moșneagul, zâmbind ușor; dar fii 
bun, rogu-te şi dă-mi-o, că mie mi-e greu să mă-ncovoi spre a o lua. 

Marcu Crăişorul, de pe cal, îşi aplecă baltagul bine ascuţit, prinse cu 
unul din capete mânerul traistei și dete s-o ridice. 

Dar în clipa aceea, bătrânul, care era craiul munţilor și-ntradins ieșise 
în calea voinicului, spre a-i mai tăia puţin din mândrie, îi dădu traistei 
greutatea Pământului. Marcu Crăișorul abia putu s-o clintească puţin din 
loc, dar de ridicat, nici pomeneală, un deget de la pământ măcar. 


Foc şi pară de supărare, voinicul sări de pe cal îndată și prinse cu 
amândouă mâinile traista, încercând s-o ridice. Nimic! 

— Dar cum, flăcăule? Spuse moșul zâmbind cu tâlc, parcă spuneai 
adineaori că şi un copil ar putea-o duce, darămite un voinic ca Marcu 
Crăișorul? 

Atunci Marcu, flăcări de rușine, grăi: 

— Ce Dumnezeu să aibă, moșule, de n-o pot clinti măcar, tocmai eu, 
necum s-o ridic?! 

Dar în clipa aceea cât te-ai şterge la un ochi, bătrânul se făcu nevăzut 
cu traistă cu tot, iar Marcu rămase pe gânduri şi se-ntrebă cu teamă: 

— Oare am aţipit pe cal şi-am visat,... Am avut o vedenie cumva... 
Ori mi-a ieșit în cale vreun vrăjitor aievea? Și a pornit mai departe la drum 
cam pe gânduri. 

De-atunci cică Marcu Crăișorul, cu toate minunatele isprăvi de vitejie, 
ce le-a mai făcut, n-a mai dat niciodată dovadă de mândrie deşartă, sfârși 
Mircea- Vodă, cătând cu dragoste la oștenii săi care oftară cu încântare în 
priviri, asemenea unor nepoți ce au ascultat o poveste plină de farmec. 

— Da, încuviinţă Boian, povestea e tare frumoasă, măria ta și cu mult 
tâlc şi eu mă bucur că Marcu Crăișorul s-a dat pe brazdă, da” vorba e de ce a 
venit el, rubedenie cu noi şi mai cu seamă de o lege cu noi, împotriva 
noastră, alături de dușmanii noștri de moarte? 

— lată, spătare, la aceasta nu mai știu, zău, ce să-ţi răspund, decât ce-ţi 
spusei la început. Dar ceea ce ştiu bine e că aceştia doi: Marcu Crăișorul și 
Constantin Dragașevici sunt cei mai viteji oşteni de care am auzit eu până 
astăzi! Dar abia se aşeză Mircea-Vodă pe un trunchi de paltin, ce se afla 
lângă cortu-i, că deodată, se-ncruntă și își aţinti urechea spre miază-zi: 
prinsese tropot îndepărtat de copite. 

Se ridică de îndată, drept, ager, în picioare şi spuse răgușit: 

— Aţi auzit, boieri dumneavoastră? 

— Auzit, măria ta! Răspunseră cei câţiva boieri din preajmă-i. 

— Nu pot fi decât de-ai noștri şi numai vreo câţiva. Ce să se fi 
întâmplat oare? leşiţi-le înainte cu făclii! 

Se vede, însă că cei ce goneau călări veniseră cu atâta iuţeală purtând 
ei înşişi torţe aprinse în mâini, încât, în scurtă vreme, pătrunseră în luncă. 
Aruncând torţele unor oșteni, ce le prinseră din zbor, noii veniţi se opriră în 
faţa domnului și strigară într-un glas: 

— Să trăieşti, măria ta! 


— Dar ce s-a putut întâmpla, Petrovane? Întrebă vodă cu uimire. Nu v- 
aşteptam în fapt de seară! 

— Măria ta, multe, c-altminteri n-am fi venit așa, năpristan. Mihailo 
sârbul a fost prins! Spuse Petrovan cu glasul sugrumat. 

— Adicătelea, mai bine zis, adaose cu năduf, apăsând pe cuvinte Mitu, 
unul dintre cei şase călugări de la Tismana, mai mult s-a dat el prins. 

— Cum așa... Vorbiţi mai lămurit? Ceru Mircea-Vodă puţin tulburat 
Petrovan îşi clătină capul cu nedumerire, își ridică sprâncenele şi grăi 
întretăiat, abia stăpânindu-si mânia: 

— Eu îl vedeam de câtăva vreme cam neliniștit, cam abătut, cam cum 
să spun..., că nu i-s boii acasă. L-am lăsat în pace, nu l-am cercetat că ce 
mi-am zis? Treaba pe care o face el cu cei şase popi e grea,... de 
răspundere. Că ce-i drept, e drept, măria ta, i-a hărțuit pe otomani și i-a 
ciopârţit și a băgat în ei o sută de draci, de-ţi era mai mare dragul..., îi 
asmuţea într-o parte şi când ăia dădeau buluc acolo, se trezeau cu ai noștri 
în spate. 

— Bine, lasă toate astea, îl cunosc eu ce poate. Spune cum a căzut 
prins... Sau cum s-a lăsat prins, după spusa lui Mitu. 

— Măria ta,... Ieri seară, așa cam pe după scăpătatul soarelui Mihailo 
şi-a luat popii cu el și a pornit tiptil, cu mare grijă, spre tabăra otomană. 
Corturile turceşti se află mai la adăpost ceva; în faţa lor sunt cele sârbești și 
macedonene. Asta a băgat-o de seamă de mult Mihailo și ne-a spus-o chiar 
într-o zi: „Vedeţi, măi fraţilor, corturile cu semilună și soare sunt în spate; 
iar în faţă sunt cele cu cruce ale sârbilor noştri.” Şi ieri seară, cum stătea în 
adăpostul lui, din care nu l-ar fi putut zări nimeni, aruncându-si ochii-i 
vulturești în tabăra vrăjmașă a zis: „Măi fraţilor, asta era vorba lui, iată că la 
intrarea cortului ăstuia cu cruce a ieșit viteazul vitejilor, Marco Cralevici şi 
priveşte spre cer îngândurat. Trebuie să dau neapărat ochii cu el. Voi 
aşteptați-mă aci; de astă dată mă duc singur.” Zise şi ieşi din adăpost, 
mergând mai ușor ca un râs de munte; apoi, când i se păru lui că e timpul, 
se culcă pe burtă la pământ şi-ncepu să se târâie ca un șarpe fără a fi simţit 
de niciunul din străjeri. Şi deodată, când îl pierdusem din ochi, îl văzurăm 
că răsare drept în faţa uriașului care zicea el c-ar fi fost Marcu Crăișorul. 

Petrovan tăcu o clipă, dar vodă nu-i dete răgaz, întrebând: 

— Ei,... Şi-apoi? 

— Apoi, măria ta, Marcu tresări şi în aceeași clipită era cu spada 
ridicată, de mi s-a părut la lumina lunii că ţine un fulger în mâna dreaptă. 


Şi-a ridicat privirea şi parcă l-a cunoscut pe Mihailo că şi-a coborât spada, 
l-a luat de braţ și-au intrat împreună în cort — Când a fost asta, zici? 

— Ieri seară, doamne, cam pe vremea d-acu. 

— Aşa,... Şi? 

— Şi, luminate stăpâne, noi am tot aşteptat cu răbdare, crezând că se 
va întoarce, că e numai o viclenie de-a lui; dar văzând că a trecut o zi şi o 
noapte la mijloc şi că nu mai dă nici un semn de viaţă: ori el, ori prin vreun 
prepus al lui, am venit degrabă încoace, spre a ști ce trebuie să facem. 

— Bine ați cugetat! Spuse vodă fără să clipească. 

— Şi acu ce facem? Întrebă Petrovan, neplăcându-i liniştea lui vodă. 

— Ce-aţi făcut şi până acum! 

— Şi-n locul lui Mihailo, doamne? 

— [a-l pe Costea armășel. Tot îi părea lui rău că a rămas aci! 

— Atunci, facem calea-ntoarsă? 

— Şi-mi daţi de ştire, când oastea lui Baiazid se îndreaptă spre noi cu 
hotărârea de a ne lovi! În vremea aceasta, în tabăra otomană era mare 
fierbere. Nechezatul cailor cuprinși de neastâmpăr, întrucât presimţeau 
apropierea ciocnirii, se amesteca cu zăngănitul iataganelor şi cu 
bolboroseala turcilor care căutau să-si înăbuşe teama, vorbind tare şi repezit 
despre tot soiul de nimicuri, numai ca să nu-i copleşească tăcerea și o dată 
cu ea să nu pună stăpânirea pe ei amorţirea. Erau obosiţi de aşteptarea, 
încordarea şi hărțuielile din primele zile; iar dorința-i aprigă de a se bate cu 
românii și de a-i învinge le mai slăbise întrucâtva. 

Când Mihailo pătrunse în cortul lui Marcu Crăișorul, aci se mai afla un 
oștean foarte arătos, care-si făcea de lucru la un junghi cu prăselele de 
argint încrustat cu nestemate ce străluceau în ape vii de diferite culori. 
Văzând că un străin pătrunsese în cortul lor, îi spuse lui Marco în sârbește: 

— Cine-i acesta şi ce vrea? 

La care, Mihailo îndrăzni să răspundă chiar el în limba ţării lor: 

— Sunt Mihailo Vucici, măria voastră, fost în slujba despotului 
Dobromir şi acum căpitan în oastea lui Mircea-Vodă. 

— Prin urmare, vrăjmașul nostru! Zâmbi cu tristeţe Dragaşevici. 

— Din nefericire, suspină fără să vrea Mihailo. 

— Şi în ce scop veniși? Ai cumva vreo solie din partea lui Mircea- 
Vodă? De ce nu ne spui şi nouă? Întrebă Marcu Crăișorul cu blândeţe. 

— Eşti de același sânge şi neam cu noi! Adăugă Dragașevici. 


— Crezi oare că noi ne simţim în apele noastre ca aliați ai lui Baiazid, 
care ne-a supus ţara și ne-a căsăpit poporul? Şi ni l-a batjocorit cum a voit? 
Mi-e aşa de scârbă de starea în care mă aflu, spuse cu adâncă mâhnire 
Marcu Crăișorul, încât, ţi-o spun cu mâna pe cuget, doresc din tot sufletul 
să mor printre cei dintâi în lupta ce se va da cu românii, cărora le doresc 
izbândă. Să ţii minte aceasta şi să-nţelegi mai mult decât pot eu a-ţi spune. 

— Același lucru să-l crezi și din parte-mi! Adaogă Dragașevici. 

Mihailo rosti atunci cu glasul scăzut: 

— Acum, măriile voastre, vă pot spune de ce mi-am pus viața în 
primejdie, spre a ajunge în tabăra sârbească; dar povestea ce trebuie s-o afle 
turcii despre mine este alta. 

Și Mihailo le depănă celor doi viteji sârbi o istorie de dragoste și 
răzbunare, pe care aceştia o ascultară cu multă luare aminte, când încruntaţi, 
când zâmbitori şi plini de adâncă înţelegere. În a doua seară, de la această 
întâmplare, pe când Mircea-Vodă, în luminișul unde se aflau corturile 
armiei românești, sfârșea de vorbit cu Petrovan şi cei șase călugări oșteni, 
iată că se auzi un nou tropot de copite, dar de astă dată al unui singur cal. 

— Cine să mai fie oare? Se-ntrebă domnul încruntat. 

— Oricine-ar fi, măria ta, răspunse Boian, e fără de primejdie pentru 
noi. Chiar cel mai puternic duşman de-ar fi, ce să facă singur împotriva a 
mii de oameni? 

Tropotul era din ce în ce mai rar, până când se opri la marginea pădurii 
şi, printre copaci, se zări înaintând cu greu, sprijinindu-se de ei şi 
clătinându-se ca bătut de vânt, un oștean înveşmântat în straie sârbești. O 
tăcere ca de moarte se aşternu peste pădure și oșteni. Nu se auzea decât 
răsuflarea acestora întretăiată și freamătul frunzelor în bătaia unui vânt ce 
atunci chiar începu să sufle ca la o poruncă din necunoscut. 

Istovit din cale-afară, oşteanul înainta ameţit, nesigur pe picioarele lui, 
şi, oprindu-se în faţa lui Mircea-Vodă, abia izbuti să-si scoată coiful de pe 
cap, spunând în șoaptă cu mare sforţare: 

— Să trăieşti, măria ta! 

— Mihailo! 'Țipă Mircea-Vodă uimit şi abia putu să-l prindă în braţe, 
că oșteanul se clătină gata să cadă. Mihailo, credinciosul meu Mihailo, ce e 
cu tine, spune? 

Dându-si seama că omul abia mai poate să vorbească, vodă îl aşeză 
ușor pe trunchi și veni lângă el, aplecându-si urechea, spre a prinde mai 
bine ce i se spunea gâfâit și întretăiat: 


— Măria ta... Totul... S-a făcut... După planul nostru. Am izbutit să 
ajung în tabăra lui Ilderim. Era şi Vlad acolo. 

— Lasă, Mihailo! Spune ce-i mai degrabă! Îi ceru vodă. Oşteanul îşi 
duse mâna la gât, cătând să-si desfacă veșmântul. Simţea că se înnăbuşe. 
Spuse întretăiat și din ce în ce mai stins: 

—  Baiazid,... Mâine,... În Zori,... Fiţi gata! De Marco și 
Dragaşevici... Să ştiţi că... 

Dar flăcăul nu apucă să isprăvească ce mai avea de spus. Un val de 
sânge îi izvor din gură. Își duse mâna în stânga pieptului şi se întinse uşor 
pe iarbă, de-a lungul trunchiului, într-un oftat prelung și dureros, dându-si 
sufletul cu ochii măriți şi luminoși de bucuria datoriei împlinite. 

Mircea-Vodă căzu lângă el în genunchi şi încet, ușor, ca o mângâiere 
îşi trecu mâna-i stângă peste pleoapele lui Mihailo, închizându-i ochii 
pentru totdeauna. 

— Cea dintâi jertfă a războiului acesta, ce se vestește cumplit. 
Dumnezeu să te odihnească cu vitejii și drepţii laolaltă. Ai murit pentru 
libertatea ţării noastre românești și te plâng, o, viteazule Mihailo, mai mult 
decât pe fratele meu. Fapta ta să fie pildă și îndemn pentru toți oștenii mei. 

După câteva clipe de tăcere, domnul strigă, ridicându-se: 

— Îngrijiţi de pogribania lui Mihailo. Retezaţi coroana acestui gorun, 
mai tăiați încă unul asemenea lui și faceţi-i aci, pe locul acesta, unde-i veţi 
săpa şi groapa, cea mai mare cruce care s-a văzut vreodată. lar acestui sfânt 
mormânt să-i poarte de grijă cei din satul de lângă Rovine, făcându-i toate 
slujbele și să nu fie în veci uitat. Rovinele se cufundaseră într-o tăcere 
apăsătoare ce părea şi mai plină de fiori în întunericul ce se lăsase pe 
neaşteptate, asemenea unei uriaşe pături de umbră. Nimic nu se mișca pe 
întinderea parcă fără de sfârşit Nici vântul nu se mai auzea. Și această 
liniște desăvârșită parcă nu prevestea nimic bun. Era a zecea zi din luna de 
toamnă numită cu gingăşie de români, Brumărel. 

Ostile otomane se apropiaseră de lunca Argeşului, în spatele căreia 
începea pădurea unde aşteptau românii. 

Dar tăcerea aceasta obositoare ce domnea peste fire, îi neliniştea la 
culme pe vrăjmași. 

Baiazid poruncise să intre în luptă cei dintâi sârbii şi macedonenii. În 
fruntea acestor două puternice oștiri ale sârbilor călăreau Marcu Crăişorul și 
Constantin Dragașevici. Înainte de a-si despărți oamenii, Dragașevici îşi luă 
rămas bun de la Marco și-i spuse cu glasul sfâșşiat de durere: 


— Fratele meu,... Rămâi cu bine; n-aş fi crezut vreodată să ajung în 
asemenea stare de plâns. Pornesc la luptă cu inima strânsă... Și de m-ai tăia 
acum la un deget, un strop de sânge n-ar picura! 

Marcu îi răspunse la fel de întristat: 

— Frate Dragaşevici, eu mă rog Domnului pentru izbânda românilor, 
care-s de-o lege cu noi. În această luptă nu numai că n-am să scot spada din 
teacă şi n-am să lovesc pe nimeni, dar nici n-am să mă apăr în vreun fel! 

Atât a spus, înfigându-si cu sete pintenii de argint în burta calului, 
care, ridicându-se în două picioare, a nechezat prelung şi dureros și a ţâșnit 
ca din arc într-o goană nebună, pe-ntinsul câmpiei. 

Marcu călărea cu mâinile ridicate, gol de gânduri, când deodată simţi 
trei junghiuri năpraznice străbătându-i pieptul lat și se prăbuși fără suflare. 

Văzând că le-a pierit viteazul prinţ, în care credeau ca într-un sfânt, 
oștenii sârbi se risipiră care încotro şi-n spatele lor se iviră otomanii călări, 
înfuriaţi de trădarea sârbilor. Erau faimoșii spahii, vestiți în întreaga lume 
pentru neîntrecuţii lor cai iuți, de sânge arăbesc. În aceeași clipă dinspre 
partea românilor, iviţi deodată în faţa oștirii otomane, se prăvăli ca un tunet 
năpraznic glasul bubuitor al lui Mircea-Vodă: 

— Arcaşi... Un cal să nu cadă. Ţintiţi numai oamenii. Acolo-i 
primejdia. 

Un vuiet scurt, dar puternic, de parc-ar fi șuierat viscolul în miez de 
iarnă se auzi deodată și călăreţii otomani din primul pâlc se rostogoliră de 
pe cai printre copitele acestora. Unii rămăseseră agățaţi cu piciorul în scară 
şi erau târâţi aşa, în neştire, lovind cu capul pământul noroios. Cei din 
spatele lor avură aceeaşi soarta Nici nu apucară măcar să ajungă la șanțuri şi 
smârcuri. Românii, care-i lăsaseră pe vrăjmași să înainteze, îi loveau acum 
din trei părţi, izvorând necontenit din pădure și luând în câteva clipite locul 
acelora care cădeau. 

Deodată se auzi un vuiet ca suflarea tăioasă a unui vânt pustiitor şi un 
tropot puternic de copite. În fruntea unui pâlc de călăreţi români, pe 
armăsarul său roib, zbura Mircea-Vodă, învestmântat în zale cu coif și- 
nvârtind cu nădejde pe deasupra capului sabia lui care strălucea de-ți lua 
ochii. Cei ce-l însoțeau: spătarul Boian, Staicu, Filos-logofătul, Roman 
Herăscu, Manea și Costea strigau cuprinși parcă de o grozavă furie ce-i 
pălise deodată: 

— Loc! Loc! Loc! 


lar Mircea-Vodă, potrivindu-si mai bine gleznele în scări, strigă 
înspăimântător la vedere: 

— Acuma, copii! După mine! 

Și se avântă spre cetele ienicerilor ce veniseră degrabă în ajutorul 
spahiilor care erau pierduţi, zăpăciţi, căzuţi de pe cai. 

Strângând furios calul cu amândoi genunchii, ca într-un cleşte de fier, 
domnul Ţării Româneşti îşi prinsese spada cu amândouă mâinile și începu a 
o învârti ca pe o morișcă, aplecându-se uşor în dreapta și în stânga şi 
răspândind moartea în cotropitori. Şi nici o lovitură nu-si greșea ţinta. 

Boierii, ce-l însoțeau, îi urmară pilda și văzură uimiţi și îmbucuraţi că 
vrăjmașii încep a da înapoi plini de spaimă, cutremuraţi de groaznica 
înfrângere la care nu se așteptau. 

— Unde e fulgerul vostru? Se auzi glasul mânios al domnului. Unde-i 
faimosul Ilderim? De ce nu se arată aci pe câmpul de bătaie? 

Dar n-avea cine să-i răspundă. Pe deasupra oștenilor români, cu o mare 
dibăcie, mii de arcaşi își trăgeau săgețile ce întunecau văzduhul și toate se 
înfingeau în trupuri de duşmani. 

Înnebuniţi de groază, spahii, rămaşi fără cai şi scăpaţi cu viaţă din 
luptă, începură să se risipească în fugă încotro vedeau cu ochii, dar 
nimereau în șanțuri sau se împotmoleau în mocirle și în smârcuri; iar 
locurile rovinoase ale luncii Argeșului îi înmormântau acolo pentru 
totdeauna. 

lenicerii, ce se aruncaseră cu vitejie în luptă, spre a lua locul spahiilor 
înfrânți, la înspăimântătorul iureș de nestăvilit al românilor, se clătinau 
îngroziţi în valuri, precum spicele unui lan de grâu, la suflarea puternică a 
unui vânt vrăjmaş. 

Și deodată în faţa lor se iviră cei doi sârbi uriași, însoţiţi de cei şase 
călugări de la Tismana, care, în strigăte de îndemn la luptă, ce te pătrundeau 
până la oase și făceau să ţi se ridice părul măciucă în cap, îşi aruncaseră 
săbiile și învârteau acum cu o iuţeală nemaipomenită niște ghioge ţintuite 
care mergeau ca la o poruncă, toate opt deodată, se auzeau opt pocnete 
îngrozitoare şi opt vrăjmași se prăbuşeau în țărână, pentru a nu se mai ridica 
niciodată. În vremea aceasta, Baiazid se preumbla plin de furie, făcând 
spume la gură și blestemând ca o babă neputincioasă. De pe înălțimea, unde 
stătea privind desfăşurarea luptei, vedea înfiorătorul prăpăd și, mușcându-si 
pumnii de groaznică mânie, urlă ca scos din minți: 


— Nu pot pricepe cum de e cu putință asemenea înfrângere?! Cum se 
poate să pierd o bătălie, eu, care n-am fost înfrânt de nimeni, niciodată?! 
Cum de s-a abătut asupra oștirii mele asemenea prăpăd? 

Într-adevăr că priveliştea era înfiorătoare. Săgeţile românilor veneau ca 
o grindină dezlănţuită în cel mai groaznic potop; cerul se întunecase de 
mulțimea lor. lar sângele scurs făcuse băltoace roşii, în care copitele cailor 
intrau până în glezne. Urletele de îndemn la luptă și strigătele deznădăjduite 
de durere și moarte se ridicau în văzduh, cutremurător. 

Lui Baiazid i se făcu greață, o sudoare rece îi năpădi tot trupul, simţi 
că limba uscată îi amorțeşte în gură, se încovoie ca tăiat de iatagan și ceru 
unui ienicer să-l ajute până la cort. Aci veni, îndată după el, Evreinos Bei, 
omul său de încredere, care-i spuse cu glasul piţigăit: 

— O, prea strălucite padişah al padișahilor, iartă pe robul tău că 
îndrăzneşte... 

Încruntat, Baiazid îşi ridică ochii întunecaţi spre el și spuse sfârşit de 
durere: 

— Vorbeşte o dată şi lasă toate acestea... 

— Porunceşte retragerea, înalte stăpâne, că altminteri românii ne 
prăpădesc cu desăvârşire. Şi-apoi om mai vedea. 

— Şi dacă se ţin după noi acești diavoli neobosiţi, aşa cum eu n-am 
mai văzut până acum? 

— Nu cred, luminăţia ta, sunt și ei istoviţi de această luptă îngrozitoare 
şi vor căuta să se refacă. Pun capul meu chezășie că aşa va fi. 

— Spune dară să sune buciumul de retragere în grabă! Oftă Baiazid 
copleșit de durere și dezgust. N-aș fi crezut vreodată că-mi va fi dat să 
trăiesc asemenea rușinoasă înfrângere. 

De unde să știe marele sultan că-l aștepta, nu peste multă vreme, o 
nenorocire și mai groaznică decât aceasta? Când, după sfârşitul luptei, în 
amurg, oștenii părăseau istoviți câmpul de bătaie, printre cei ce-si jertfiseră 
viaţa, pe lângă Marcu Crăişorul, îl aflară și pe celălalt mare viteaz sârb 
Constantin Dragaşevici. 


CAPITOLUL IX. 


Vedem cu mâhnire că pentru cei mici la suflet și duşmănoși, viclenia și 
deșarta dorință de îmbogățire sunt mai presus de vitejie şi de dragostea de 
patrie. 


Nici o grijă, boieri, v-am mai spus: nici o grijă; oamenii mei stau la 
pândă şi la cel mai mic semn de primejdie, ne dau de veste, spuse boierul 
Căliman, oaspeţilor săi, care nu-si mai găseau astâmpăr. Și apoi, adaogă el, 
cu vădită mândrie, pivnita mea cu vinuri are o trapă care te duce tocmai în 
inima pădurii. Ce, adică, domniile voastre credeţi că eu vreau să-mi las 
pielea în mâinile lui Mircea-Vodă?! Nici gând! Îl aştept pe măria sa Vlad- 
Vodă! 

— Ca să-ţi laşi pielea în mâinile lui, boierule? Glumi râzând jupân 
Vlavic. 

— Ptiu, Doamne fereşte, mușcă-ţi limba, boierule! Scuipă cu teamă 
Căliman. Am voit a spune că adică, vreau să-l slujesc pe Vlad-Vodă, care-i 
omul lui Baiazid sultan şi ne-aduce pacea. 

— De, oftă cu îndoială bătrânul Carapat, de, Dumnezeu știe ce ne-o 
mai aduce. Cunoști doar zicala din strămoşi: „Schimbarea domnilor, bucuria 
nebunilor”. 

— Dacă ţii cu Mircea-Vodă, la ce-ai mai venit la adunarea noastră, 
moș Carapat? Grăi Buia nemulţumit. 

— Da'nu ţin cu el, păcatele mele, numai că aruncai și eu aşa o vorbă. 

— Lăsaţi gâlceava, că nu pentru asta v-am chemat! Căută să-i împace 
Căliman. Apoi spuse cu glasul scăzut, ca și cum le-ar fi încredinţat o mare 
taină: Boieri, am veşti că Baiazid îl va pune domn pe Vlad, cum auzirăţi. E 
vorba de câteva zile. Ţara e sătulă de lipsuri şi de război. Vlad-Vodă e un 
om înţelegător şi supus. Nu iubeşte războiul, îi place să agonisească şi să 
petreacă. 

— Şi ţara ce să facă în vremea asta? Îl întrebă în batjocură boierul 
Carapat. Să strângă haraciul pentru Ilderim, aşa-i? 

— Mai bine haraci, decât război! 

— Eu am auzit, că am şi eu oamenii mei, de ce n-aş spune-o, am auzit 
că aceasta ar fi învoiala: să plătim bir otomanilor, în schimbul libertăţii. Păi, 
cam ce fel de libertate ar mai fi asta? Și ce nu pot pricepe eu, e de ce, 
Mircea-Vodă, care i-a spulberat pe turci la Rovine, s-a retras și se tot retrage 
din faţa lor? Ce are de gând? Întrebă cu mirare neprefăcută Nanul. 

— Ehei, spuse Vlavic, ştie el ce face! Puhoiul otoman e copleșitor. 
Oastea lui Ilderim este de douăzeci de ori mai mare decât a noastră. La 
Rovine i-a zdrobit Mircea, că a fost şi locul cu dibăcie ales; dar vezi că în 
largul ţării e mai greu să le vii de hac. Și atunci, se retrage până când i-o 


veni lui bine. Iar noi trebuie să ne folosim de impasul acesta greu, în care se 
găseşte Mircea-Vodă și să-i facem de petrecanie, ca să scăpăm de el. 

— Uşor de zis, dar greu de înfăptuit! Spuse Nanul. Mircea-Vodă nu e 
omul care să se piardă aşa, cu una, cu două. Că nu ne place nouă un domn 
ca el, e altceva, dar... 

— Lasă-l, că m-am săturat de el şi de ai lui până peste cap! Sări furios 
Căliman. El, cu frate-său, prefăcutul ăla de Staicu și cu fariseul de popa 
Nicodim de la Tismana, ca să nu mai vorbesc de Boian și de Filos-logofăt, 
ne duc ţara de râpă. Păi, ştiţi domniile voastre cum se poartă de la un timp 
cu boierii? Să vă spun eu, ca să vă lămuriţi o dată pentru totdeauna. Fusei 
deunăzi la Tismana, pentru niște pricini cu ţăranii, că am și eu pe-acolo o 
ciozvârtă de baştină. Ia citiţi aci ce carte le-a dat Mircea-Vodă, tismănenilor, 
înaintea bătăliei de la Rovine. E scrisă de diacul Mihail de la logofeţia 
domniei. 

— Citeşte domnia ta că ești mai învăţat decât noi, spuseră boierii. 

— Ascultaţi dară şi Căliman îşi drese glasul, tușind asemenea unui 
dascăl care se pregăteşte să cânte şi apoi zise: le scrie Mircea-Vodă 
țăranilor: „Să nu le credeţi nici decum celor ce s-ar ispiti să umble printre 
voi dintre boierii şi cnezii domniei mele, ca să vă ia ceva sau să vă tragă la 
alte munci, peste cele cuvenite; de se vor ivi din aceşti boieri, oricine ar fi 
să-i daţi la cap!” Ei, ce ziceţi? Adică, să vină ţăranul și să-mi dea mie boier 
la cap, ai? 

— Numai dacă îi ceri mai mult peste ce se cuvine a-ţi da, doar scrie 
lămurit! Îi răspunse Carapat batjocoritor. Că ştie el, săracul, Mircea-Vodă, 
cam cine se îndeletniceşte cu asemenea treburi şi cartea pentru aceia a fost 
ticluită! 

— Hm! Mustăci Căliman, fără să-i vină bine la socoteală. În sfârşit, să 
trecem la ale noastre, ale de-acum. Dacă n-ar fi fost Vlad la mijloc, Baiazid 
ar fi prădat şi pârjolit întreaga ţară. Așa, că fără să mai spun multe, trebuie 
să vă legaţi cu toții să-i ieşim în cale lui Vlad, să-l primim precum se cuvine 
unui domn, cu pâine și cu sare, că altminteri s-a isprăvit cu noi şi cu ocinile 
noastre. E sfântă vorba din bătrâni: „Capul plecat, de sabie nu e tăiat!” — 
De, boieri, oftă Carapat, de multe ori e mai bine să-ţi fie tăiat, decât să 
trăiești în robie! 

— Spui aşa, fiindcă domnia ta ţi-ai trăit traiul și ţi-ai mâncat mălaiul, îi 
strigă cu duşmănie Căliman. Dar ia să fii mai tânăr cu treizeci de ani, să 
vedem ce-ai face? 


— "Ţi-aş trânti pe obrajii ăștia rotofei ca nişte buci, două palme, aşa ca 
să auzi câinii în Giurgiu, îi strigă Carapat mânios. Apoi ieși mormăind și 
trânti ușa, de se zgudui casa întreagă din temelii, vroind parcă să-i arate 
astfel lui Căliman că nu l-au părăsit încă toate puterile. 

Boierilor, vrăjmaşi lui Mircea-Vodă, nu le venea să creadă o asemenea 
izbucnire din partea bătrânului. O clipă se aşternu o tăcere apăsătoare 
asupra tuturor. Căliman, care se simţea vinovat de plecarea lui Carapat, deci 
şi de gazdă, nu îndrăzni să grăiască el cel dintâi și aşteptă. Se auzi glasul 
mustrător al boierului Vlavic: 

— Nu trebuia să i-o torni chiar aşa, pe față. Boierul Carapat e în vârstă, 
dar e încă verde, jupâne. 

— Verde? Se oțărî Căliman. E de mult putregai. Îmi pare rău că l-am 
poftit la această întâlnire. 

— Să-ţi pară rău într-adevăr... Ziseşi că e putregai, dar eu, la viața 
mea, am văzut de multe ori putregaiuri care luminau la întuneric mai vârtos 
decât o sută de licurici laolaltă. Noi numai de asta n-avem nevoie acum. 

— Ţi-e teamă de el cumva, boierule? La cin'să spună despre adunarea 
noastră? Mircea rătăceșşte cu oastea-i spulberată prin codrii și cată să-si 
păzească pielea, răspunse Căliman nepăsător. 

— Dar mai are răspândiţi destui prieteni în ţară. Și-apoi Vlad, cel atât 
de mult aşteptat de către domnia ta, e un domn nedorit de popor. Trebuie să 
fim cât se poate mai chibzuiţi în toată treaba asta. Că eu, unul, deşi mă ştiţi 
potrivnic lui Mircea-Vodă până la moarte, nu pot crede în ruptul capului că 
acest om, care mai mult decât orice este înzestrat cu aleasă iscusinţă, se va 
lăsa înlăturat şi înlocuit cu unul ca Vlad. 


CAPITOLUL X. 


Regele Sigismund al Ungariei îi arată biruitorului de la Rovine cea mai 
mare cinste și-i întinde, în restriştea în care se afla acesta, o frățească 
mână de ajutor. 


Oastea românească mergea în trapul domol al cailor către Ardeal, de-a 
lungul râului Dâmboviţa, în susul apei, către izvoare. 

În depărtare se vedea frumoasa cetate numită Podul Dâmboviţei, vestit 
loc de vamă pentru Ardeal, unde se strângeau sute de neguțători, mai cu 
seamă primăvara şi toamna, în drum spre Țara Românească sau spre 
ținuturile transilvane. 


Mircea- Vodă făcu semn de oprire şi grăi îngândurat: 

— Iubiţii mei tovarăşi de luptă şi necazuri,... de aci, pentru unii dintre 
noi, drumurile ni se despart. 

Un oftat prelung se ridică din mijlocul oștenilor pe feţele cărora se 
zugrăvea o adâncă întristare. 

— Eu, continuă domnul, cu bruma de oaste mică ce-o mai am, voi 
apuca în sus, spre Bran; iar spătarul Boian, cu oastea cea mare, multă, 
puţină, câtă mai e, va rămâne în ţinuturile oltene de aci, spre a-i da, din 
când, în când, de lucru lui Vlad, omul lui Ilderim, până când, cu ajutorul 
Celui de sus, mă voi înapoia. 

— Măria ta, precum ai binevoit a porunci, aşa voi face, grăi spătarul 
Boian, înălțându-se în şa, parcă spre a-si întări și mai bine cele spuse. 
Îngăduie-mi, numai, rogu-te, înainte de a face calea întoarsă, să mă abat pe 
la vama de la Genune, unde am ceva treburi cu anumiţi străjeri de la Turnul 
Roșu. 

— Din clipa în care ne despărțim, Boiane, ești pe deplin stăpân pe 
toate hotărârile și faptele domniei tale. Fă, dar, ce crezi, de cuviință că-i mai 
bine. 

— Atunci, aş trece mai târziu, mărite stăpâne, tot în acelaşi scop şi pe 
la Vâltoarea de peşti de la Porţile de Fier. 

— Bine te-ai gândit, încuviinţă domnul. Aceasta nu ne poate fi decât 
de folos. 

— ar înainte de a ne lua rămas bun, grăi mai departe Boian, cred că ar 
fi bine să știm şi noi, la o nevoie, pentru vrun sfat ori vreo poruncă, sau 
pentru ce s-ar ivi pe neaşteptate,... pe unde te-am putea găsi, măria ta? 

Mircea stete o toană pe gânduri, alungându-si privirile, după obicei, în 
zare și răspunse rar: 

— Iubiţilor mei prieteni, voi trece dincolo de cumpăna apelor, spre a 
mă opri în câteva locuri de mare trebuință. Mâine mă găsiţi la Bran... Apoi 
la Braşov, peste câteva zile cred că voi face un scurt popas de odihnă la 
Șinca, după care mă opresc pentru mai multă vreme la Cetatea de Făgăraș, 
unde bine ştiţi că se află toţi ai mei. Şi, de voi avea a vă spune eu ceva, ce 
nu suferă întârziere, fiți încredinţați că mă voi face luntre şi punte şi voi găsi 
mijlocul de a vă ajunge la timp cu cuvântul meu. 

Socot că este bine să cunoaşteţi, iubiții mei, că mă voi întâlni cu regele 
Sigismund. Și acum, vă las sănătoși, vitejii mei și vă doresc din tot sufletul 


tot binele ce se poate dori unor prieteni adevărați, cum v-aţi dovedit a fi voi 
întotdeauna. Să trăiţi! 

Și atunci, văile Dâmboviţei clocotiră la strigătul ce izbucni din mii de 
piepturi vitejeşti: 

— Să trăieşti, măria ta! 

În aceeași clipă chiar îşi struniră caii doi oameni deodată: Mircea-Vodă 
şi spătarul Boian. Domnului îi flutură pe buze un zâmbet de dragoste pentru 
cel mai dârz oştean al său, iar acesta, ridicându-si capul, spre a fi mai bine 
auzit, strigă cu glasul sugrumat de vădită emoție: 

— Şi... Izbândă, măria ta! 

Domnul înclină din cap a mulțămire și-i răspunse cu înţeles: 

— Pe curând, Boiane! 

Ostile se despărţiră şi porniră care încotro spusese. Răpăitul copitelor 
pe pietrişul mare de munte se auzi la început lămurit; apoi din ce în ce 
tropotul se făcu tot mai slab, tot mai îndepărtat; zgomotul păru aidoma 
picăturilor grele de ploaie ce cad pe un frunziş uscat, până când se stinse cu 
totul și nu se mai auzi nimic, decât suflarea ușoară a vântului de toamnă. De 
cum pătrunse în Țara Făgărașului oastea cea mai mică alcătuită din boieri şi 
oşteni aleşi, Mircea-Vodă simţi că sângele îi curge parcă mai repede în vine 
şi cugetul îi este mai voios, mai plin de liniște. Chipul îi era luminat de un 
dulce zâmbet de încredere și nădejde. Nu se putu stăpâni de a întoarce capul 
şi a le spune însoţitorilor săi, bucuroși că, în sfârşit, cunosc şi ei această 
parte a pământului românesc: 

— lată, iubiţi prieteni şi ţara noastră a Oltului de peste munţi, 
frumoasă și bogată ca tot ce e cuprins românesc... Acesta este drumul cel 
mai scurt ce ne duce spre Cetatea Făgărașului, unde abia aştept să mă văd. 
În înserarea ce coborâse pe nesimţite, cetatea Făgărașului părea pustie. Doar 
câteva luminări licăreau și îți atrăgeau privirile către niște ferestre înalte, 
largi şi ferecate în sticle felurit colorate, care parcă răsfrângeau cele din 
urmă raze ale soarelui întârziat, pentru a le spune şăgalnic și pe-ndelete: 
bună seara! 

Turnurile înalte în opt colțuri păreau ele înșile nişte oșteni de strajă şi 
dominau cu neasemuita lor măreție împrejurimea. 

În faţa porţii mari şi grele de stejar bătut în fier, te scotea o potecă 
străjuită de brazi înalţi. Ajunşi la șanțul plin ochi cu apă, oştenii noștri se 
opriră pe loc, la strigătele unor străjeri ce se înălțară deodată parcă din 
zidirea turnului: 


— Stai! 

Purtau platoşe și coifuri, iar în mâini aveau lănci cu vârful lung și 
ascuţit asemenea unor spade lungi. 

— Cine sunteţi? 

Atunci se auzi în liniștea serii graiul limpede al domnului Ţării 
Românești: 

— Mircea-Vodă şi ai săi! 

La auzul acestei neaşteptate vești, străjerii răspunseră într-un glas: 

— Să trăieşti, măria ta! Mintenaş! Dă de veste, măi Vasile, să se 
deschidă poarta mare! 

Văzduhul fu spintecat deodată de sunetul întretăiat și ascuţit al unei 
trâmbiţe de alamă. Din castel se auziră paşi repezi, bocănind pe treptele de 
stejar și în scurtă vreme poarta grea scârțâi prelung de parcă un balaur cu 
dinţii de fier ar fi scrâşnit mânios că i se tulbură liniștea. 

— Dar straşnic se mai vaită poarta voastră, măi Dinule! Glumi vodă, 
cunoscându-l pe vechiul portar al castelului. 

— N-am mai uns-o de când ai fost măria ta ultima oară. Într-adins o 
lăsăm așa, că, Doamne fereşte, de-ar pătrunde cineva aci pe negândite, ceea 
ce nu s-a întâmplat să ne dea ea de veste mai întâi. 

— Să știi că nu e rău! Doamnele? Voi Mircea-Vodă să știe mai întâi de 
toate. 

— Bine, măria ta. Şi s-ar putea spune că te aşteaptă chiar de când au 
sosit aci. 

— Mihail Voievod? Domnița Marina? 

— Au mai crescut ceva amândoi, slăvite stăpâne, iar Mihail-Vodă e la 
învăţătura de arme a lui Barbălat, carele se știe că a fost şi dascălul măriei 
sale Sigismund, cândva. 

În această vreme, sala cea mare a castelului fu luminată ca ziua cu 
torte de rășină ce răspândiră o dată cu flăcările jucăuşe şi o mireasmă 
proaspătă și ameţitoare de pădure de brad. 

— Dinule, spuse domnul prietenos, ai grijă de găzduire. Eu mă duc 
sus. 

— Am înţeles, măria ta, voi face întocmai! Răspunse portarul și, 
rămânând singur cu oaspeţii, bătu puternic de trei ori din palme, semn la 
care o ușă nevăzută din fundul sălii se deschise şi pe ea intrară, așteptând 
poruncile, trei femei tinere și frumos îmbrăcate. 


— Pregătiţi toate odăile de oaspeţi... Şi,... se opri el, cuprinzând cu 
privirea pe toţi cei intraţi în vasta încăpere şi chiar pe ale noastre, iar noi 
vom găsi adăpost la vecini. Şi masa o puneţi la fel ca pentru cea din urmă 
vânătoare care a fost aci acum doi ani. Andrei, Daneș şi Miclăuș să aibă 
grijă de cai. Puteţi merge la treabă. 

Femeile făcură o plecăciune și se-ntoarseră în grabă, bucuroase foarte 
de oaspeţi aşa de aleși, precum și de faptul că aveau prilejul să alunge 
măcar pentru câteva zile amorţeala ce pusese stăpânire pe mărețul castel. 
Când ușa de la iatacul de sus se deschise şi în pragul ei se ivi Mircea-Vodă, 
doamna Mara desfăcând braţele se îndreptă către falnicul bărbat ce înainta 
spre ea ca în vis: 

— Domnul meu,... Grăi ea fericită. Fii binevenit. O,... De-ai ştii ce 
îngrijorată am fost și cât te-am așteptat. 

Mircea o îndepărtă puţin de la sine, ca s-o vadă mai bine, o mângâie pe 
frumosul ei păr auriu, o cuprinse din nou în braţe și îi spuse cu blândeţă: 

— Doamnă,... lată,... Mi-am ţinut făgăduiala: am venit la Făgăraș, dar 
nu spre a te lua la cetatea de Argeș, ci pentru a te ruga să mai rămâi încă 
puţin timp aci. 

— Am aflat cu nespusă bucurie că Baiazid a fost înfrânt şi că ostile i- 
au fost spulberate ca pleava de vânt! 

— Aşa a şi fost, mult iubita mea Mara, dar fiind otomanii de zece ori 
mai numeroşi decât noi, am fost nevoiţi să ne retragem. Între timp, Ilderim 
a venit cu Vlad, cel de dezgustătoare amintire şi l-a pus domn în locu-mi. 
Sunt câţiva boieri care-l sprijină, ca să-si sporească bogăţiile. Vlad plăteşte, 
spre ruşinea ţării noastre, tribut. Savai că ţara nu-l vrea și că el domnește 
numai într-o parte a pământului românesc, e socotit domn de către Baiazid. 

— Şi măria ta? Îndrăzni să rostească în şoaptă cu sfială doamna Mara. 

— Măria mea? Întrebă Mircea zâmbind îndurerat. lată, am venit să mă 
sfătuiesc cu Sigismund, numai el şi cu mine, fără de nici un martor, asupra 
celor ce vor trebui să fie înfăptuite. Se urzesc lucruri mari, scumpa mea 
doamnă și așa precum vor fi ţesute acum, așa vor rămâne vreme 
îndelungată. Voi aștepta aci, până-mi va sosi cuvântul lui Sigismund, carele, 
să ştii, n-aş fi crezut să-mi fie atât de binevoitor. 

— Dar cum oare veţi putea vorbi în doi, se miră doamna Mara, când 
măria ta nu cunoști limba germană, iar Sigismund nu o rupe pe românește? 

Domnul dădu cu îngăduinţă din cap şi răspunse zâmbind: 


— De bună seamă că ne-ar trebui tălmaci. Numai că, din fericire și 
unul și altul cunoaştem o limbă pe care, când am învăţat-o, nu ne-am gândit 
că ne-ar putea fi de folos într-o împrejurare ca aceea ce va veni: limba 
latinească. El o ştie ca orice principe catolic; iar eu am învăţat-o în 
copilărie, la îndemnul doamnei Calinihia, de la popii papistași ce slujeau la 
biserica Sân Nicoară din Curtea de Argeș. 

— Bine e să învețe omul cât mai multe, când i se ivește prilejul. De 
bună seamă că atunci când te dăscăleau, erai furios, că-ţi pierzi vremea de-a 
surda! Râse doamna Țării Românești. 

— Chiar aşa! Dar cred eu că este cu neputinţă ca în decursul vieții să 
nu-ţi fie de folos o dată măcar ceea ce ai deprins de la cineva cu sau fără 
voie, chiar socotind că faci aceasta de pomană! Şi-acum, draga mea, să 
rostesc şi vorbele ce-mi stăruie pe buze încă de la sosire: ce face iubitul 
meu fecioraș? 

În clipa aceea chiar, parcă ar fi aşteptat să audă întrebarea lui vodă, 
prin ușa larg deschisă se prăvăli în iatac Mihail, aruncându-se asupra 
domnului și cuprinzându-i mjlocul bine strâns într-un cordon lat de piele 
bătut cu pietre nestemate și argint. 

— Ei, bată-te norocul, flăcăiașul tatii! Râse Mircea-Vodă cuprins de o 
mare bucurie. Adevărată vorbă din bătrâni că vorbeşti de lup și... Mihail la 
ușă. 

Apoi, ridicându-l în braţe, îl sărută cu foc pe amândoi obrajii şi-l lăsă 
jos. Mihail îi prinse mâna dreaptă, sărutându-i-o apăsat de mai multe ori 
nesăturat; apoi grăi: 

— 'Tăicuţule, maistrul Barbălat mi-a spus că cel mai mare vrăjmaș al 
românilor şi al ungurilor și al polonilor este un fel de zmeu din povești pe 
care-l chemă Ilderim! Aşa să fie? 

— Nu te-a minţit maistrul tău, spuse vodă, mângâindu-l cu căldură pe 
pletele-i negre. 

— Da” măria ta ştii că acest foarte iscusit maistru al meu de arme mă 
învață multe și mărunte, ca să-l înfrâng în luptă dreaptă pe Ilderim, așa 
precum Făt-Frumos l-a biruit pe Zmeul zmeilor? 

— Bine face, dragul tatii, măcar că nu ţi-aş dori să te afli vreodată faţă 
în faţă cu acest proclet, ca să-ţi grăiesc şi eu ca-n basmele tale. Las-că-n 
cele din urmă i-o veni tot taică-tău de hac. Dar până atunci, hai, du-te la 
bunica și spune-i c-am sosit și că voi veni de îndată s-o văd și să-i sărut 
mâna. Şi-apoi caut-o pe Marina şi vino cu ea aci! Luna lui Mărţişor a anului 


1395 sosise cu o vreme însorită și călduță, voind parcă să adeverească 
oamenilor că pe drept cuvânt este cea dintâi lună a primăverii. 

La casa sfatului din Brașov era forfotă mare. Tânărul rege Sigismund 
al Ungariei binevoise a se opri pentru două zile în frumoasa cetate a 
Coroanei, înainte de a lua parte la o vânătoare de cerbi carpatini ce fusese 
hotărâtă în munţii Făgăraşului. 

Era invitat, printre alți oameni de seamă și Mircea-Vodă, domnul Ţării 
Româneşti, socotit de toți un ales oaspete, sosit pentru câtăva vreme în 
Ardeal, printre altele, pentru a-si pune rânduială în anumite treburi în 
ducatele de Almaș și Făgăraș, pe care le stăpânea aci voievodul român. 

În sala de primire, cu ferestrele spre răsărit, se afla o masă mare cu 
jilțuri de catifea de jur împrejur; iar pe masă, foi de pergament, cerneală, 
pene de scris și două mici cupe de argint în care se găsea nisip fin, bine 
cernut. 

Mircea-Vodă şedea îngândurat cu cotul drept răzimat de spătarul unui 
scaun înalt. Lângă el vorbeau în șoaptă boierii români: Roman Herăscu, 
Radu Berivoescu, Filos-logofăt, Dobâcescu și Mogoş, cu conții maghiari F? 
Rgaș, Nicolae de Gara, B? Lgay și Emeric B? Bek, așteptând sosirea regelui 
Sigismund şi a alteţei sale Știbor, voievodul Ardealului. 

Deodată uşa din spre apus se dete de perete cu grabă; un pristav regal 
veni zorit și voi să-l anunţe pe rege, dar acesta intră fără nici un fel de 
ceremonie, îl dete la o parte cu delicateţă și spuse: 

— Lasă, lasă, nu e timpul acum pentru asemenea formalităţi. Bună 
ziua, domnilor şi iertați-mi, vă rog, întârzierea nedorită. Chiar începutul 
primăverii îți poate da peste cap micile planuri. Zăpada stăruie încă în acest 
oraş de munte, iar drumurile lungi sunt mai greu de străbătut. 

Acestea zise, îşi scoase mânușa de piele castanie şi se-ndreptă spre 
Mircea-Vodă care-i pornise şi el în întâmpinare. 

— Alteţea voastră fiţi bine venit! Și însoțitorii voştri de-asemenea! 

— Maiestate, primiţi omagiile noastre pline de adânc respect, precum 
şi bucuria de a vă cunoaște în sfârșit. 

— De-asemenea, de-asemenea, repetă regele, privindu-l pe Mircea- 
Vodă cu vie curiozitate şi admiraţie. Statura lui înaltă, zveltă și totuși 
viguroasă, îl impresionase profund și nu ascundea aceasta. Punându-i mâna 
pe umărul drept, îi spuse cu multă prietenie: 

— Rog, respectuos pe alteţa voastră să se așeze. Domnilor, fiți buni şi 
daţi-ne voie să ne împărtăşim câteva păreri, fără de nici un martor. Vă vom 


ruga să ne faceţi cinstea prezenţei domniilor voastre la timpul potrivit. 

Magnaţii unguri și boierii români se retraseră repede în camerele 
alăturate, iar regele Sigismund veni lângă Mircea-Vodă, se aşeză pe scaunul 
alăturat şi, întocmai unui vechi și bun prieten, îi spuse cu deosebită 
bunăvoință: 

— Cum vedeţi, am făcut toate după dorinţa alteţei voastre. Să intrăm 
de-a dreptul în miezul lucrurilor. Cunosc foarte bine starea în care vă aflați 
şi ţin, de la început chiar, să vă spun că, pentru mine, adevăratul suveran al 
Ţării Românești sunteţi alteţa voastră. 

Mircea-Vodă, adânc mișcat de vorbele lui Sigismund, răspunse cu 
multă căldură: 

— Vă mulţumesc pentru aceste bune cuvinte de început, maiestate și 
trebuie să vă asigur și eu de toată stima și prețuirea noastră a românilor. De 
altfel, Vlad, uzurpatorul meu, nu stăpâneşte decât o parte din ţară. Spătarul 
Boian cu oastea mea cea mare stă încă de pază și ştie ce are de făcut în orice 
împrejurare s-ar ivi, oricât de neașteptată ar fi aceasta. Dar nu de Vlad e 
vorba aci. Turcii sunt duşmanii cei mai de temut ai tuturor „et nostros 
spelcialissimos hostes sunt”. 

— Într-adevăr, întări regele, „dușmanii dumneavoastră ai românilor, în 
special”. 

— De aceea, o alianţă între țările noastre, cele dintâi în primejdie, e 
cum nu se poate mai bine venită. Dacă-mi îngăduie maiestatea voastră, am 
să vă înșir îndatoririle asupra cărora socotesc eu că e bine să discutăm. 

— Vă rog, alteţă! 

— Eu, cu toţi boierii mei credincioși și mai sunt destui aceştia, vă 
asigur, mă oblig a lupta nu numai contra otomanilor, dar și împotriva altor 
duşmani ai maiestăţii voastre. De veţi purta război, maiestatea voastră 
aflându-vă în fruntea oștirii, asemenea voi proceda şi eu, luptând însumi în 
fruntea oștirii mele; de veţi trimite numai armia singură cu generalii săi, 
asemenea voi trimite și eu. 

Ostașii maiestății voastre regale vor avea liberă trecere prin Ţara 
Românească, în drumul lor împotriva dușmanilor; li se va da găzduire şi 
hrană bună, costul acestora privind pe maiestatea voastră, bineînţeles. 
Acelaşi lucru va fi și cu armia românească în Ungaria. De vor merge oștile 
maghiare pe cursul Dunării, hrana va fi trimisă pe fluviu, de bună seamă. 

Cei ce, în urma rănilor căpătate în luptă, vor cădea, sau cei ce se vor 
îmbolnăvi pe drum, pot rămâne liniștiți în Ţara Românească, unde vor fi 


bine îngrijiţi, ca niște fraţi. 

La cetăţile şi oraşele cucerite sau asediate, pe lângă garda maghiară, se 
va pune de asemenea o gardă românească. 

Cred că am prevăzut aproape totul, maiestate! 

— Sunteţi fratele meu prea iubit, alteţă și vă voi dovedi-o aceasta. 
După Rovine, mi-am dat seama într-adevăr de ce leu domnește în Muntenia; 
acuma văd şi mai bine că duşmanii voştri înșiși au avut dreptate când au 
spus despre alteţa voastră că: „Mircea Voievod e principe între creștini cel 
mai viteaz şi cel mai ager!” 

Mircea Vodă zâmbi cu modestie şi abia îngăimă: 

— O, maiestate, zău că e mult prea mult. N-am făcut într-adevăr decât 
ceea ce conştiinţa mea îmi poruncea să fac și totul numai şi numai pentru 
binele ţării mele, pentru libertatea şi propăşirea ei. 

Tânărul rege oftă, îi prinse pumnul cu dreapta și-i spuse: 

— Pentru mine unul, trebuie s-o mărturisesc, sunteţi pildă și îndemn, 
model demn de urmat și mă simt fericit că suntem aliați. lar ceea ce v-am 
spus astăzi nu sunt vorbe goale, vă repet, vă voi dovedi-o cât de curând. Și 
acum să vină secretarul, spre a scrie tratatul. 

Zicând acestea, apucă un clopoțel de pe masă și-l agită în aer de câteva 
ori. Apoi, îi spuse secretarului care aștepta în picioare: 

— Eşti gata, Andraş? 

— La ordinul maiestăţii voastre! Răspunse acesta cu timiditate. 

Atunci, regele Sigismund se întoarse ușor către Mircea-Vodă și grăi 
curtenitor şi cu multă bunăvoință în glas, spre mirarea tuturor celor de faţă: 

— Alteță serenisimă, binevoiţi vă rog, a dicta clauzele tratatului de 
alianţă, în limba latină, aşa după cum am convenit! 

Mircea-Vodă înclină capul, se sprijini de masă cu palma dreaptă și se 
ridică în toată zvelteţea înălțimii sale. Îşi mângâie fruntea cu două degete și 
rosti apoi calm şi răspicat: 

— Io, Mircea, Voievod muntean, duce de Făgăraș și ban de Severin, 
declar că am următoarele îndatoriri față de prea luminatul prinţ și domn, 
domnul Sigismund, cu mila lui Dumnezeu, rege strălucit al Ungariei, 
Dalmației, Croaţiei şi marchiz de Brandenburg”... 


CAPITOLUL XI. 


Aflăm cum Mircea-Vodă, uitând de o străveche vorbă înţeleaptă, trece prin 
nenumărate și grele peripeții. 


Venise din nou vara, dar de astă dată îl găsise pe Mircea-Vodă pe 
meleaguri ardelene, așteptând. Se afla la Sibiu și nu-si pierduse nădejdea o 
clipă că vor veni pentru el iarăși zile bune, cu toate că în ultima vreme se 
petrecuseră întâmplări atât de multe și de grele, încât ar fi putut umple un 
veac. 

Cu privirea pierdută pe fereastra deschisă spre parcul uriaș, domnul 
pribeag urmărea zborul neliniştit al unui fluture ce părea o frunză veştedă 
de toamnă, desprinsă de pe creanga-i tremurătoare şi gândul i se întoarse la 
ziua aceea de izbândă, în care el însuşi dictase tratatul de alianţă cu regele 
Ungariei. Îşi aminti cum îl întărise cu sigiliul său cel mic, căci marele 
sigiliu rămăsese la Curtea de Argeș. 

Sigismund se arătase un mare şi nepreţuit prieten. Ridicase pe picior 
de război o oaste aleasă, având în frunte floarea nobilimii maghiare, viteji 
tot unul și unul care nu-si precupeţiseră viaţa, spre a o pune în slujba 
voievodului Ţării Românești. Luptele împotriva uzurpatorului Vlad-Vodă 
fuseseră crâncene şi izbânda înclinase când de-o parte, când de cealaltă. 

Pieriseră în [ara Românească atunci mulți magnați unguri și oșteni de 
gloată, care dovediseră o mare vitejie pe câmpul de bătaie și banul Ștefan 
de L.osoncz fusese printre cei dintâi. 

Și Mircea-Vodă zâmbi la amintirea unei neașteptate fapte de vitejie din 
partea alteţei sale Știbor, voievodul Ardealului, pe care-l cunoscuse și 
schimbase cu el doar câteva vorbe de curtenie, cu prilejul semnării tratatului 
de alianță de la Braşov. 

Această scurtă întrevedere însă, precum și aleasa stimă ce-o avea 
regele Sigismund pentru Mircea-Vodă, fuseseră de-ajuns ca principele 
Ardealului să-si dea seama ce om deosebit este voievodul "Ţării Românești. 
Şi-i arătase, de atunci chiar, o mare preţuire, ce nu se dezminţise niciodată. 

O văzuse aceasta Mircea-Vodă la puţină vreme după întâlnirea de la 
Braşov, când ostile ungurești şi ale sale se aflau față în față cu ostile lui 
Vlad. 

Atunci, pe întinsa câmpie dunăreană, Știbor, zărindu-l pe Vlad, îi 
spusese lui Mircea-Vodă, care-i stătea în dreapta: 

— Îngăduiţi-mi, alteţă, să mă folosesc astăzi, înainte de ciocnirea 
oștilor noastre, de un vechi obicei al războinicilor — căpitani de oaste. 


Doresc să mă lupt cu Vlad, uzurpatorul măriei voastre. 

Mircea-Vodă, neașteptându-se la asemenea propunere, fusese o clipă 
descumpănit și răspunsese zâmbind oarecum stingherit: 

— Alteță, ce se va spune atunci despre mine? Nu credeţi că mai 
nimerit ar fi să-l înfrunt eu pe Vlad? 

Mircea-Vodă avea dreptate şi Știbor rămăsese puţin încurcat, neștiind 
ce cuvinte meșteşugite să folosească pentru a nu-l jigni pe domn. 

— De bună seamă că da, răspunse el, însă riscul pentru mine este mai 
Mic,... O rană mi s-ar vindeca mai uşor, sunt cu douăzeci de ani mai. 
Tânăr,. ca şi Vlad de altfel, şi-apoi de ce n-aş recunoaşte-o, înţelepciunea 
măriei voastre ne este de mare folos tuturor acelora ce avem cinstea de a vă 
fi prieteni..., aşa că... Și-apoi, ce vreţi, mi-a abătut mie să mă lupt cu el 
cavalereşte?! Îmi îngăduiţi sau nu? 

Mircea îl privise surâzător şi-i strânsese mâna: 

— Vă doresc izbândă, alteţă! 

Auzind urarea, Ştibor îşi înfipsese pintenii înstelați de argint în burta 
armăsarului tretin, ce bătea pasul cu neastâmpăr, ieșise în faţa oastei sale şi, 
cumpănindu-si lancea în mâna dreaptă, îl privise ţintă pe Vlad şi-i strigase 
cu putere: 

— Alteță, înainte de ciocnirea oștilor noastre, vă rog să-mi faceţi 
cinstea unei lupte cavalerești în doi. 

Vlad-Vodă se făcuse feţe-feţe, privise stingherit în juru-i, căutând 
parcă scăparea la boierii săi; apoi, neavând încotro, îşi îndemnase calul şi 
ieşise în faţa lui Ştibor. 

Amândoi călăreţii porniseră în pas domol, îndepărtându-se unul de 
celălalt, ca la o sută de paşi. Se opriseră, privindu-se scrutător, îşi 
potriviseră scuturile, strângându-le cât mai aproape de piept, îşi 
cumpăniseră lungile lăncii și porniseră într-o goană nebună unul împotriva 
altuia, în primejdioasa înfruntare. 

Știbor venise cu lancea ridicată deasupra capului; Vlad, dimpotrivă, o 
ținea aplecată, ţintindu-si vrăjmașul său în coapse, unde i se părea mai puţin 
apărat. 

La cea dintâi ciocnire, îşi loviseră scuturile, care zăngăniseră scurt. 
Vlad se clătinase puţin în șa, dar se reculesese repede și, înfuriat, se 
năpustise asupra lui Ştibor, care îl aştepta zâmbind. În clipa în care Vlad era 
încredinţat că-l va lovi de moarte și va sfârşi lupta ce n-o dorise, Știbor îşi 


atinsese calul cu pintenul în stânga și acesta sărise arc în lături, iar Vlad se 
dusese ca vântul înainte, abia putându-se opri la o mare depărtare. 

Oştenii lui Mircea şi-ai lui Ştibor izbucniră în puternice hohote de râs, 
care acoperiseră vaierul de amărăciune ce se ridicase dinspre oastea lui 
Vlad. 

Știbor era prea îndârjit ca să mai audă ceva. Strângându-si armăsarul 
cu putere între genunchi, îl repezise împotriva lui Vlad. Privindu-l pe acesta 
crunt în ochi și prefăcându-se că-i ţinteşte capul, Știbor îl lovi cu sete în 
coapse de două ori, doborându-l. Apoi își întorsese calul către ai săi, în timp 
ce oștenii de credinţă ai lui Vlad îşi trăgeau stăpânul în grabă la adăpost, 
într-o pădure deasă. Dar Vlad rămăsese mai departe în tronul Ţării 
Româneşti. lată însă că o nenorocire groaznică şi de neînlăturat se abătuse 
asupra căpeteniei aliaţilor. 

Tânăra regină Măria, iubita doamnă a lui Sigismund, căzuse de pe cal 
la 17 ani și, din această pricină, născuse înainte de vreme, pierzându-si 
viaţa, împreună cu pruncul. Cum era și firesc, regele lăsase totul la pământ 
şi alergase la Buda, cât mai grabnic, spre a îngriji de înmormântarea 
frumoasei și nefericitei regine şi a sărmanului său copil ce nu trăise nici o 
clipă. 

Și acum, răul, ce stăruie și stăpâneşte uneori multe clipe din viaţa 
omului, se potolise. Toate lucrurile se liniștiseră, afară de unul: regele 
Sigismund se găsea din nou la grea cumpănă și-i venise de astă dată rândul 
lui Mircea-Vodă să-i dea sfat de cinstită prietenie şi frățesc ajutor. 

Perdelele grele de catifea roşie ca vişina putredă tremurară uşor în 
cadrul ferestrelor deschise, fiind boltite spre grădină; iar în încăperea 
singuratecă pătrunse o pală de vânt ca un fior. 

Mircea-Vodă simţi că cineva intrase în sală și se-ntoarse repede către 
ușă. În înserarea târzie de vară văzu statura înaltă a unui bărbat înveșmântat 
în straie cermite: părea o umbră neagră ce se desprinsese dintr-o perdea 
cenușie şi înainta cu pași răsunători spre ferestre: era regele Sigismund. 

— Bună seara, alteţă serenisimă, zise suveranul Ungariei, întinzând 
mâna. 

— Bine aţi venit, maiestate, răspunse Mircea cu prietenie. Vă aşteptam 
cu multă nerăbdare. Nu ne-am văzut de timp îndelungat și avem a ne spune 
atâtea. 

— O, bunul meu prieten, oftă Sigismund, sunt copleșit de durere; iată- 
mă purtând doliu după două ființe scumpe deodată. Și acum, după toată 


această amărăciune, prea iubitul meu cumnat, Vladislav, râvneşte la coroana 
apostolică a regilor maghiari, pe temeiul că eu, fiind acum văduv, nu mai 
am nici un drept la tronul Ungariei, întrucât am fost un simplu consort al 
reginei Măria. 

— Mă aşteptam la această mârșăvie din partea laghelonului, răspunse 
Mircea cu dezgust, dar fiți liniștit, maiestate, vă asigur că aceasta nu se va 
întâmpla niciodată. 

— Vă rog să nu luaţi ceea ce vă voi spune acum drept o „captaţio 
benevolentiae” din partea mea şi nici o lingușire deşartă. Ştiţi bine părerea 
sinceră ce o am despre alesele însușiri cu care sunteţi înzestrat. Cunosc de 
mult deosebita voastră abilitate diplomatică şi vă consider drept cel mai 
luminat cap politic din părţile răsăritene ale Europei. Așadar, vă rog să-mi 
spuneţi ce părere aveţi, ce mă sfătuiţi să fac în această grea împrejurare? 

Mircea îl privi cu multă dragoste și răspunse cu o hotărâre de 
nestrămutat: 

— Mai întâi de toate, voi repezi, bineînţeles, cu îngăduința maiestăţii 
voastre, la laghelon, pe cei doi boieri ai mei: Roman Herescu și Manea, pe 
care-i cunoaşteţi bine. 

— Cu ce misiune?! Se miră regele. 

— Aceea de a-l încunoştiința că, deși sunt pribeag în Ardeal, oastea 
mea cea mare, având de căpetenie pe spătarul Boian, se află prin părțile 
oltene şi va fi gata să se miște uşor și repede până în Ardeal spre a se întâlni 
cu ostile polone, dacă vreo împrejurare oarecare va cere. Atât! Ba,... Parcă 
li-aş mai spune ceva, adaogă Mircea după o clipă de gândire. 

— Anume ce? Fu curios Sigismund să afle mai curând. 

— Că şi eu mai am aci o oaste mai mică, dar care s-ar putea mări şi pe 
care mă voi încăpăţâna a o conduce chiar eu, de va fi cumva nevoie. Și cu 
asta... Vă încredinţez că laghelonul va fi lămurit pe deplin asupra celor ce 
s-ar putea să urmeze și se va domoli. 

— Da,... Sunt convins de aceasta, râse Sigismund, răsuflând ușurat. 

— Şi îngăduiţi-mi, maiestate, să vă dau un sfat: faceţi în aşa fel ca să-i 
ajungă la urechi Ilaghelonului, precum că se vântură tot mai stăruitoare 
ştirea că s-ar putea foarte curând să fiți ales împărat al Germaniei, cel puţin 
eu aşa am auzit și că nu este în interesul unui rege mic să-l supere în nici un 
fel pe un viitor mare împărat. 

— Într-adevăr, spuse încântat Sigismund şi aceasta ar putea contribui 
la succesul celei dintâi! 


— Acum, maiestate, trebuie să vă spun că și eu mă găsesc într-o grea 
cumpănă,... Alta decât aceea pe care o cunoaşteţi. Doamna Mara, bună rudă 
cu Ștefan Lazarevici, vasalul lui Baiazid, a primit de la regele Serbiei 
câteva ştiri care m-au pus pe gânduri și, printre altele, aceea că ţarul 
Strațimir al Bulgariei ar fi chemat la Adrianopol, ca să stea de vorbă cu 
sultanul însuși... 

— Şi-ntrucât vă poate neliniști pe alteţa voastră această știre? Se miră 
Sigismund. 

— Aceasta nu, însă următoarea, cu prisosință. Se mai zvonește că 
Ilderim doreşte să stea, în același timp, de vorbă şi cu mine, că ar fi 
nemulțumit de Vlad, cu tot tributul pe care i-l dă acesta și că ar fi spus chiar 
către apropiații săi că „un vrăjmaş înţelept este mai bun decât un prieten 
fără minte!” — Că o mie de Vlazi laolaltă nu fac cât Mircea-Vodă singur, 
este foarte adevărat, grăi Sigismund îngândurat. De asemenea, că ar fi putut 
spune maxima aceea Baiazid, sunt pe deplin convins. El însuși e un bărbat 
înţelept şi foarte învăţat; dar, în același timp, mai știu și că e deosebit de 
perfid şi de crud. A dat, de altfel, nenumărate dovezi Şi cea dintâi, ce m-a 
zguduit peste măsură de mult, este uciderea fratelui său mai mare. Ca să vă 
răspund, alteță, folosind și eu o maximă, pe care desigur că o cunoaşteţi, vă 
voi aminti că nu este bine să ai încredere în patru lucruri: în sultan, în 
dragoste, în avere și în mare, prin sultan, înțelegându-se de bună seamă 
„orice cap încoronat”. 

Și, zâmbind cu şiretenie, regele Ungariei adăugă: „O ştim aceasta noi 
doi perfect de bine, înaintea multora”. Dar acum suntem buni prieteni și 
sper că vom fi toată viaţa. Pe aceasta se bazează sfatul ce-mi permit să vi-l 
dau de a nu vă încrede în Baiazid și, deci, de a nu vă duce la Adrianopol. 
Nu puteţi şti ce se ascunde în această apreciere făcută faţă de martori mulți, 
de este într-adevăr așa. Dacă vi se întinde o cursă? De Sișman, unul din cei 
doi țari ai Bulgariei, a scăpat. Poate că vrea să scape acum şi de Strațimir și- 
o dată cu el şi de alteța voastră. Vă daţi seama la ce primejdie aţi expune 
ţara voastră şi ţările vecine, Ungaria chiar, de ce să n-o recunosc, prin 
îndepărtarea alteţei voastre din calea vijeliosului Ilderim? 

Mircea-Vodă rămase pe gânduri câteva clipe. Îşi scutură apoi capul 
pletos, ca spre a-si alunga frământarea, ce simțea că îl apasă şi spuse 
tărăgănat: 

— Și totuşi, maiestate, grozav m-ar ispiti să dau ochii cu acest mare 
general, că-ntr-adevăr, trebuie s-o recunoaștem, este un mare conducător de 


oști şi un mare cuceritor... 

— Pe care, însă, l-a zdrobit la Rovine bunul şi iubitul meu frate de 
arme Mircea-Vodă al Țării Românești! Spuse cu admiraţie Sigismund. 

— O, vă mulţumesc, maiestate, mă copleșiți cu aceste înalte aprecieri. 
Și totuşi..., în ce stare nenorocită mă găsesc astăzi. 

— Nu mai nenorocită decât a mea. Situaţia alteţei voastre este 
trecătoare şi se poate remedia, dar nenorocirea cumplită ce s-a abătut asupra 
familiei mele este definitivă. Aşa trebuie să priviţi lucrurile. Oricum, eu nu 
sunt de părere să vă hazardaţi; dar, de voiţi să plecaţi cu tot dinadinsul, aveţi 
din partea mea tot concursul. Doamna Mara ce zice? Dar boierii? 

— Sunt întru totul de aceeași părere ca şi maiestatea voastră. Nu cred 
în Ilderim, după cum nu cred în Mahomed, profetul osmanlâilor. Trandafiri 
de toate culorile curcubeului, bogat înfloriți sau boboci ce abia surâdeau 
soarelui, se împleteau în ghirlande cu aleasă măiestrie răsucite în arcuri 
mari întretăiate. 

Sub bolta înaltă a unui colț din imensul parc, într-un chioșc vopsit în 
verde, la adăpost de razele arzătoare ale soarelui de amiază, pe un jilţ cu 
perne de puf, şedea privind cu vădită încântare belșugul de flori şi respira 
cu nesat mireasma îmbătătoare prea puternicul sultan Baiazid. Lângă el, în 
picioare, şedea Musa, cel mai tânăr fecior al lui și cel mai iubit, bucuros că 
tatăl său îl alesese pe dânsul, dintre toţi ceilalți fraţi, să-i ţină tovărășie în 
această frumoasă dimineaţă. 

Din când în când, asupra sultanului și a fiului său se revărsa o ploaie 
de petale viu colorate, unele căzând de la sine, iar altele, cele mai multe, 
desprinse din floare de zburătăcitul păsărilor cântătoare, ce se zbenguiau 
fericite și ele de minunata zi pe care o trăiau. 

În faţa chioşcului, la o distanță de câţiva paşi, își susura apa un havuz, 
aruncând-o în patru arcuri egale și întrecând înălțimea plopilor zvelţi ce se 
ridicau pe aleea singuratecă. În stropii împrăștiați în jur, întocmai unei ploi 
blânde și jucăușe, soarele își trimitea lumina, asemenea unor curcubeie în 
miniatură. 

Singurătatea celor două prea puternice fețe împărătești era numai 
aparentă, căci în spatele tuturor copacilor uriași din apropiere se găsea câte 
un ienicer înarmat până în dinți. 

Deodată, liniștea adormitoare, ce învăluia întreaga grădină, fu tulburată 
de nişte pași puternici ce se auzeau scârțâind supărător pe pietrişul colţuros 
de granit. 


Era Ibrahim Bei, mareșalul seraiului şi omul de încredere al lui 
Baiazid. 

După temenelile cuvenite, făcute până la pământ, Ibrahim îndrăzni să 
spună şoptit, de parcă ar fi rostit o taină, cu un zâmbet subţire de batjocură 
parcă în colțul gurii: 

— Prea strălucite stăpâne al credincioșilor, aleşii noștri oaspeţi au sosit 
și aşteaptă înalta favoare a luminăţiei voastre de a fi primiţi. 

Baiazid se îndreptă în jilt şi spuse repede, făcând un gest grăbit cu 
mâna: 

— Să poftească fără de nici o zăbavă. Iar tu, Musa, fiul meu, aşază-te! 
Nu se cuvine ca un principe turc de coroană să stea în picioare în fața unor 
ghiauri, fie aceştia chiar cei mai de seamă suverani. 

Musa se aşeză supus în stânga tatălui său și așteptă cu nerăbdare. 
Aceasta nu-i fu pusă prea mult la încercare, căci pe aleea din fața chioșcului 
verde se iviră doi bărbați înalți și bine legaţi, care înaintau fără grabă și cu 
multă demnitate, având în părţi şi în spate șase ieniceri cu fesurile albe, 
înaintea cărora mergea cu pași săltaţi Ibrahim Bei. 

— Să trăiţi, luminăţiile voastre! Spuseră tare cei doi oaspeţi într-un 
glas, plecându-se adânc și ducându-si dreapta la inimă şi la frunte. 

— Fiţi bine veniţi la Idrin6, prea cinstiți musafiri. Mă bucur că aţi sosit 
amândoi odată. Vă rog binevoiţi a vă așeza şi a mă ierta că vă primesc în 
acest chioșc, fără saltanatul cuvenit unor capete încoronate. 

Cel mai tânăr dintre cei doi, care era Mircea-Vodă, îşi ridică fruntea şi, 
cu privirea luminată de un zâmbet senin, spuse: 

— E mai curat aerul aci, înălțimea voastră... Şi ne putem bucura în 
voie de mireasma ameţitoare a trandafirilor. 

Pe faţa sultanului nu se petrecu nici o schimbare; el se adresă lui 
Ibrahim molcom: 

— Garda se poate retrage! 

În cele câteva clipe de tăcere, ce se lăsaseră asupra chioșcului, Mircea- 
Vodă îl privi cu multă luare aminte pe Baiazid. Sultanul avea într-adevăr 
înfățișare maiestuoasă, care-i era mărită de îmbrăcămintea lui bogată, ce 
parcă-l copleșea. Chipul îi era măsliniu, cu ochi negri şi aspri și cu un nas 
vulturesc, sub care parcă sta de strajă o mustață subțire şi neagră corb, 
lăsată pe oală. 

Cine l-ar fi văzut aşa, cum şedea pe jilțul acela de răchită, n-ar fi zis că 
se află în faţa marelui războinic care într-adevăr era Ilderim. 


De la sultan, Mircea-Vodă își trecu repede privirea asupra tânărului 
Musa care se uita surâzător şi cu multă curiozitate la cei doi străini. 

Baiazid observă că Mircea-Vodă îl priveşte pe fiul său cu multă 
simpatie și surprindere, şi-i grăi cu bunăvoință: 

— Fi, principe Mircea, îţi place tânărul ce-mi stă în stânga? 

— Nespus de mult! Răspunse Mircea şi încerc a ghici cam cine poate 
fi? 

— Cel mai tânăr dintre fiii mei: Musa, răspunse Baiazid. 

— Şi bănuiesc că şi cel mai drag, completă Mircea. 

— Întocmai! Mă bucur să-l am în preajma-mi cât mai des... Și doresc 
să-l deprind din vreme cu câteva din atât de numeroasele treburi ale unei 
mari împărăţii. 

— E un lucru într-adevăr înțelepţesc, luminăţia voastră! 

— Aşa socotesc! Zâmbi Baiazid, pentru prima oară la această 
întrevedere şi mă bucur că nu am și eu patruzeci de flăcăi, aşa precum avea 
Attila. 

— Alt mare cuceritor al lumii! Spuse Mircea îngândurat. 

— Mă asemuieşti lui? Întrebă sultanul cu plăcută surprindere și 
satisfacţie. 

— Aveţi multe asemănări, înălțimea voastră, continuă Mircea-Vodă. Şi 
lui îi erau tare dragi copiii şi războaiele. 

— Într-adevăr, am auzit că într-o zi, un ambasador, intrând în cortul lui 
Attila, l-a găsit pe marele rege întins pe jos în patru labe şi călărit de cel mai 
mic fiu al său. Attila s-a ridicat zâmbind și i-a spus solului, văzându-l foarte 
nedumerit: „Nu trebuie să vă mire! Pe câmpul de luptă sunt ostaș; dar aci, în 
cortul meu, în familia mea, sunt mai înainte de orice un tată ca toţi taţii! 

— Şi cred că această latură a sufletului său îi face cinste marelui rege, 
dinaintea căruia a tremurat acum o mie de ani Europa! Sfârşi Baiazid. 

— Aşa cum tremură acum, în faţa strălucirii voastre, adăugă Mircea cu 
două înţelesuri, zâmbind. 

Baiazid îl privi pătrunzător pe fostul domn al Țării Românești, se 
încruntă şi dădu din cap. Apoi zise cu glasul stins, ca de o mare oboseală: 

— Ți-am pătruns gândul, principe Mircea. În clipa când spuneai că 
tremură Europa în fața mea, te-ai gândit că Attila a fost totuși învins pe 
câmpiile Catalaunice de către bizantini, nu? 

— Luminăţia voastră a spus-o! Eu n-am cutezat. Dar sunt de multe ori 
în decursul vremii înfrângeri care-ţi fac mai multă cinste, decât o izbândă. 


— Poate că ai dreptate, principe! Adăugă Baiazid, căzând pe gânduri. 

— Şi-apoi, continuă Mircea-Vodă, împrejurările acestei groaznice 
bătălii de la câmpiile Catalaunice au fost luminate din plin de o mare 
frumuseţe istorică. 

— Ce vrei să spui? 

— Fapte care cred că e cu neputinţă să nu fie cunoscute de către 
luminăţia voastră, spuse simplu Mircea-Vodă. Mi-am amintit de faimosul 
răspuns pe care i l-a dat împăratul bizantin Marcian lui Attila, când acesta i- 
a cerut aur, spre a-l lăsa în pace, aşa cum se obișnuise să primească de la 
Teodosie, fostul împărat: „Noi avem aur numai pentru prieteni, pentru 
dușmani, avem fier”, înțelegând prin aceasta armele de luptă. Și în bătălia 
cumplită, ce a urmat acestui schimb de cuvinte, Attila a fost înfrânt, după 
cum ştiţi, de către Aetius, marele general, supranumit „cel de pe urmă 
roman”. 

— Şi folosul acestei lupte? Întrebă Baiazid. 

— Aparent, niciunul, răspunse Mircea. Ostile de strânsură, ce au luptat 
sub flamura bizantină, deşi biruitoare, s-au împrăștiat ca pleava spulberată 
de vânt. Dar învățătura ce ne-o arată această luptă uriaşe e mare și 
pilduitoare. Ea vrea să ne spună tuturor celor războinici, că și un mare 
cuceritor poate fi învins, oricât ar fi el de viteaz şi oricât de numeroasă i-ar 
fi oastea. 

Baiazid îşi strânse buzele, stăpânindu-si mânia ce simţea că îl cuprinde 
şi spuse încruntat: 

— Povestindu-mi toate acestea, principe Mircea, mi-ai amintit de 
Rovine, unde totuși m-ai învins. Oh, asta n-am să ţi-o pot ierta niciodată, să 
ştii! Un ostaș ca tine mi-ar fi plăcut să-mi fie aliat, iar nu vrăjmaş. De aceea 
te-am chemat acum aci, împreună cu ţarul Straţimir al Bulgarilor, care pare 
a fi mult mai înţelegător decât tine. 

— Totuşi l-aţi preferat pe Vlad, înălțimea voastră! 

— Care este supus și face tot ce-i cer! 

— O alianţă, strălucirea voastră, înaintea oricărei alte clauze, cere 
egalitate. "Ţara Românească doreşte cinstită prietenie cu Turcia, dar ca să fie 
călcată în picioare și să plătească umilitor tribut, precum astăzi Vlad, eu n- 
aş putea primi niciodată. Sunt gata să vă dovedesc credința mea și a ţării 
mele în orice împrejurare. Puneţi-mă la încercare și nu vă voi dezamăgi. 
Dar să ne arătați aceeași cinste țării mele și mie, precum o arătăm noi 
Turciei și înălțimii voastre. 


— Nu-mi cade bine ce-mi spui, principe Mircea și totuşi trebuie să 
recunosc că-mi place. Eşti într-adevăr un om dintr-o bucată şi cred că 
împreună am putea ajunge la mari înfăptuiri. Trebuie să înţelegi, însă, omul 
lui Alah, că eu, Ilderim, nu pot suferi pe nimeni lângă mine, drept egalul 
meu și nici să-l tratez ca atare. Eu sunt suzeran și toți ceilalți, fie ei oricâte 
capete încoronate, nu pot fi decât vasalii mei, cum vă place vouă 
europenilor să spuneţi. Nu ştiu dacă mă înţelegi? 

— Vă înţeleg foarte bine, răspunse Mircea molcom, însă îngăduiți-mi 
să o rog cu adânc respect pe luminăţia voastră să înțeleagă ce vreau să spun 
şi eu: în Ţara Românească, nu poate fi decât un singur suzeran și acela e 
domnul ţării. Vlad nu poate fi socotit domn, ci un biet măscărici de bâlci! 

— Aş dori să mai stai de vorbă pe îndelete cu ţarul Straţimir, care ţi-e 
unchi şi pe care l-am chemat într-adins, împreună cu tine, aici, ca să te mai 
domolească puţin. Acum puteţi pleca. Veţi mai zăbovi la noi câtva timp..., 
poate că vom cădea la o înţelegere, în cele din urmă. Și, când veţi avea 
gânduri bune, veniţi din nou la mine. Am să vă aştept, dar nu prea mult, că 
n-am răgaz, îmi stă Constantinopolul în gât. Când poporul nostru turc a 
pornit cuceririle, bunicul meu Orcan și-a ales drept capitală Brusa..., oraș 
mare, vestit şi vechi din timpul lui Hanibal; tată-meu Murad a schimbat 
capitala aci, la Adrianopol. Ei bine eu doresc să-mi fac capitala la 
Constantinopol, oraş între orașe, cetatea de scaun a marelui împărat 
Constantin. Pornind de pe meleagurile împărăției bizantine, eu vreau să fac 
o împărăție care să cuprindă măcar jumătate din lume... Și am s-o fac! 
Mircea-Vodă băgase de seamă că în tot timpul cât vorbise atât de fățiș cu 
marele sultan Baiazid, fiul acestuia îl privise cu neascunsă admiraţie, îi 
sorbea cuvintele, surâzând şi aprobându-i cu înclinări din cap tot ce spunea. 

Ochii negri ca tăciunele şi sclipitori ai tânărului principe vădeau un foc 
lăuntric, o deşteptăciune și o îndrăzneală ce așteptau să fie puse la treabă. 

La acestea se gândea Mircea, când ţarul Straţimir, ieșind din seraiul 
sultanului, îi spuse: 

— Nu crezi că i-ai vorbit lui Ilderim cam prea deschis? 

— De loc! Răspunse Mircea. Măria ta m-ai silit la aceasta, întrucât n- 
ai găsit de cuviinţă să rosteşti o vorbuliță măcar; ai tăcut tot timpul ca un 
peşte, de parcă ţi-ai fi pierdut graiul pe neașteptate. 

— Această fiară sălbatecă, măcar că e om cu aleasă învăţătură, mi-a 
făcut atâta rău şi mi-a adus atâta batjocură mie, familiei mele şi ţării mele, 
încât în faţa lui ura înverşunată ce i-o port mă amuţește... 


— Acum te sfătuiesc eu să vorbeşti mai puţin și mai încet! Spuse 
Mircea. S-ar putea ca vreunul din ienicerii ce ne conduc să ştie grecește... 
Și atunci n-ar fi prea bine. 

— Nu cred eu că Baiazid se leagănă cu gândul că-i iubit de noi. Te 
ascult totuşi. Dar de ce ne-am oprit aci? Întrebă Straţimir pe unul din ostașii 
cu fes alb ce-i era în dreapta. 

— Aici e hanul de unde veţi pleca mai departe cu caleașca la Brusa, îi 
răspunse ienicerul. Acolo veţi fi găzduiţi şi veţi şedea până când prea 
strălucirea sa padișahul va binevoi să-si amintească de măriile voastre. 

— Dar de ce nu rămânem la Adrianopol? Se înciuda ţarul bulgarilor. 

lenicerul, ce părea căpetenia gărzii, zâmbi subţire şi spuse cu 
subînţeles: 

— De, pesemne că e mai frumos la Brusa, măria ta! La toate acestea, 
Mircea-Vodă tăcu molcom; însă o adâncă îngrijorare îl cuprinse și căzu pe 
grele gânduri. Se-mplinise o săptămână, de când Mircea-Vodă și ţarul 
Straţimir se aflau la Brusa şi se simțeau cu inima adânc întristată, întocmai 
unor prizonieri. 

În palatul unde fuseseră duşi, aveau într-adevăr tot ce le era de 
trebuință și nu se puteau plânge de nimic, decât de libertatea îngrădită. Nu li 
se îngăduia să părăsească palatul, nici măcar pentru a privi în uliţă. 

Mircea-Vodă, care văzuse faimosul şi marele oraş din caleașca ce-i 
adusese de la Adrianopol, tare ar fi dorit să se plimbe şi să-i cunoască toate 
neasemuitele frumuseți ce le întâlneai la fiecare pas. 

Dar porunca lui Baiazid era limpede: nici o privire măcar în afara 
seraiului, necum să iasă pe poartă. 

Erau străjuiți de zece eunuci înfiorători la vedere, care nu scoteau nici 
o vorbă de-ai fi zis că sunt și surzi şi muţi. Și poate că erau într-adevăr, că 
cei doi principi nu le auziseră până acum niciodată glasul. 

Slujitorii şi bucătarul le vorbeau cu mult respect şi se purtau cum nu se 
poate mai îndatoritori, dar ce folos că nu de ei depindea ieșirea din palat, ci 
de strașnicii păzitori, cu care n-aveai cum să te înţelegi! 

Ca să nu se plictisească, celor doi musafiri li se dăduse o tablă de șah, 
dar şi jocul acesta ajunsese, ca, după șapte zile de şedere, să-i obosească și 
să le fie nesuferit. Din toropeala în care căzuseră de la o vreme și amorțeala 
ce-i copleşea, îi mai scotea, în revărsatul zorilor și către seară, cântecul 
păsărilor ce umpleau frunzișul des al copacilor. 


Nimeni şi nimic nu le tulbura liniștea apăsătoare de o săptămână 
încheiată. Mircea-Vodă își frământa mintea și se plimba necontenit cu pași 
rari pe aleile minunatei grădini, al cărei farmec însă, nu-i mai făcea nici o 
impresie. Ţarul Straţimir îl urmărea cu privirea tristă și nu îndrăznea să-i 
spună nimic, spre a nu-l supăra. Într-un târziu, după ce ocolise de vreo zece 
ori havuzul ce-si arunca apa, împrăştiind în jur stropi ca de ploaie, Mircea- 
Vodă îşi puse capul sub ţâşnitura rece. Apoi îşi scutură pletele-i castanii şi le 
apăsă cu palmele. Veni în faţa unchiului său şi spuse cu năduf: 

— Desigur că o ieşire trebuie să fie totuși din această stare. 

— Care anume? Întrebă Straţimir, lipsit de gând. 

— Baiazid mă ţine aşa, spre a mă hotărî să merg la el. Dar dacă merg, 
trebuie să primesc tot ce-mi cere el, fără a cârti. Și aceasta nu-mi vine de loc 
la socoteală. 

— Şi atunci o să stăm aci astfel o veșnicie? Mircea-Vodă oftă și-si mai 
scutură o dată capul. 

— Acum îmi pare rău că nu l-am ascultat pe regele Sigismund. Dar nu 
se poate să nu se ivească în cele din urmă ceva,... Să nu găsim o ieșire din 
acest impas,... Nu se poate..., o simt asta cu cea mai mare tărie. 

În aceeași seară chiar, îndată după chemarea hogei de la geamia din 
apropiere, poarta se deschise şi pe ea intră principele Musa, însoţit de doi 
tineri. 

Cunoscându-l, eunucii se plecară până la pământ și-l poftiră prin 
semne înăuntru. Venind mai marele gărzii, Musa-i spuse că are să le 
comunice celor doi oaspeţi ceva din partea prea strălucitului sultan. 
Căpitanul eunucilor îi conduse de îndată în sala unde se aflau Mircea și 
Straţimir care, părăsind șahul cu dezgust, jucau acum ţintar, ca să-si omoare 
vremea. 

Când îl văzură pe Musa, amândoi săriră în picoare ca împinși de un arc 
şi rămaseră așa nedumeriți. Un val de nelinişte le cuprinsese întreaga 
făptură. Se puteau aştepta la orice din partea lui Baiazid. Şi dacă acesta îl 
trimisese chiar pe fiul său favorit, însemna că la mijloc este ceva de seamă. 

Musa îi făcu semn cu capul căpitanului de gardă să părăsească 
încăperea şi acesta se supuse, făcând adânci temenele și ieşind de-a- 
ndărătelea. 

Tânărul principe se duse pe la toate ușile și ferestrele, cercetând de nu 
este ascuns vreun spion; apoi veni în faţa celor doi monarhi și luându-i cu 
delicateţe de mână, el fiind în mijloc, îi trase către un colţ, care i se păru lui 


mai sigur. Ținându-i cu bunăvoință de după mijloc, îi întoarse cu faţa spre 
colț şi grăi în şoaptă: 

— Rog respectuos pe măriile voastre să nu fie mirate de felul meu de a 
mă purta. Am toate motivele pentru aceasta şi cred că le înțelegeţi. Astăzi, 
aci în Brusa,... În Adrianopole,... Și în întreaga Turcie, nu poţi avea 
încredere în nimeni, decât în tine însuţi. Totuşi, am fost nevoit să cer 
ajutorul a doi prieteni pentru o anumită treabă. Ascultaţi-mă, acum, vă rog 
şi nu mă întrerupeţi, până n-am să vă spun tot. 

Cei doi dădură din cap în semn de încuviinţare; apoi Musa, privindu-l 
pe Mircea-Vodă cu multă căldură, îi spuse: 

— Viaţa măriei voastre este în mare primejdie! Mircea se-ncruntă și-l 
privi ţintă pe tânăr, fără să scoată o vorbă. Acesta urmă: 

— Prea strălucitul şi înțeleptul meu tată, când v-a chemat la dânsul, v- 
o spun cu mâna pe cuget, a avut cele mai bune gânduri, după cum aţi și 
putut constata la întrevederea de acum o săptămână. S-a lovit de dârzenia 
voastră, pe care şi el şi eu am admirat-o totuși. lar eu trebuie să vă 
mărturisesc, alteță, că am pentru vitejia, curajul, patriotismul și înfățișarea 
voastră o deosebită admiraţie. lată acum de ce v-am spus că viaţa vă este în 
mare primejdie. Alaltăieri au sosit din Țara Românească soli la înalta 
Poartă, câţiva boieri munteni, dintre care am reţinut următoarele nume: 
Vlavic, Stoian şi Stănilă, în fruntea lor, fiind un oarecare Căliman, toţi 
foarte îndârjiți împotriva măriei voastre și venind din partea lui Vlad-Vodă, 
actualul domn. Aflând că alteţea voastră se găseşte la Adrianopol, chemat 
chiar de către prea luminatul sultan, Vlad s-a simţit în primejdie și atunci i-a 
trimis pe acești reprezentanţi ai săi, cu daruri de mare preț şi cu tributul în 
pungi cu galbeni încă o dată peste cel cuvenit, dar şi cu rugămintea de a vă 
prinde și a vă lua viaţa, isprăvind astfel o dată pentru totdeauna cu povestea 
aceasta. 

Văzându-l însă pe sultan că stă în cumpănă, Căliman, crunt la 
înfățișare și cu o ură neîmpăcată, a adăugat: „Măria sa Vlad-Vodă vă mai 
aduce la cunoștință că în apus, la îndemnul regelui Sigismund al Ungariei, 
se pregăteşte o mare armată la care vor mai lua parte: francezi, englezi, 
germani, venețieni, bizantini şi români, atâţia câți i-au mai rămas lui 
Mircea, în Ardeal și în Oltenia. lar Sigismund nu aşteaptă decât înapoierea 
lui Mircea-Vodă, care, spune el, cunoaște felul de a lupta al turcilor şi e cel 
mai potrivit să-i ducă la izbândă pe toţi cruciații strânși spre a înfrunta 


Semiluna. Și când îl aveţi în mână, a adăogat el, pe cel mai învierşunat 
vrăjmaş al împărăției otomane, să-l lăsaţi să vă scape printre degete?” 

Mircea-Vodă nu se mai putu stăpâni şi întrebă cu glas sugrumat de 
mânie: 

— Şi prea strălucitul sultan ce a răspuns la această mârșăvie? E de 
părerea lor? Eu vă jur cu mâna pe conştiinţă că nu știu nimic de nici o 
pregătire și de planurile regelui Sigismund, cu toate că el este ultimul om cu 
care am vorbit, înainte de a veni la Adrianopol. Sultanul i-a crezut? 

— Fireşte că nu! Răspunse Musa surâzând. De aceea, un timp s-a lăsat 
greu! El este un mare viteaz, precum îl cunoaşteţi, dar nu un laş şi-un 
trădător. De faţă, însă, la această întrevedere au fost, din păcate şi Ibrahim 
Bei, mareșalul seraiului și lucru și mai grav, Evreinos Bei, omul de 
încredere al tatălui meu, care de când cu sfatul acestuia în lupta de la 
Rovine, de tristă amintire pentru noi, nu mai face un pas, fără să nu-l 
consulte. Ei, bine, aceşti doi sfetnici ai marelui Ilderim, cer cu stăruință să i 
se îndeplinească rugămintea lui Vlad-Vodă, care dovedește atâta credinţă și 
care le-a adus atâtea daruri de preţ. Intre noi fie vorba, eu sunt convins că, 
pe lângă cele primite în faţa sultanului, cei doi ipochimeni au fost 
înduplecaţi cu multe altele pe din afară, de către Vlad, spre a-l susţine cu 
toată convingerea. Și mi-e teamă să nu reușească. 

Musa tăcu puţin obosit. Se simţea că este adânc îngrijorat de soarta lui 
Mircea, ca de aceea a unui bun prieten. Domnul român căzu pe gânduri și 
întrebă, privindu-l pe tânărul principe drept în ochi: 

— Iertaţi-mă că îndrăznesc, alteţă, dar cum să-mi explic această mare 
bunăvoință ce mi-o arătaţi, căci, pe câte înţeleg, doriţi să mă ajutaţi într-un 
fel oarecare? 

Musa, strângându-l prietenos de umeri pe Mircea, îi grăi cu blândeţe: 

— O, măria voastră, sentimentele puternice şi adevărate nu au nevoie 
de cuvinte mari şi meșteșugite. Mi-aţi câștigat de mult simpatia, dinainte 
chiar de a vă cunoaşte în carne şi oase. Cronicarii noștri vorbesc cu multă 
admirație despre alteţea voastră. Eu am auzit despre alesele fapte vitejești și 
m-a impresionat în mod deosebit marea și sincera dragoste de ţară ce aţi 
avut-o întotdeauna. Și-apoi, eu sunt pe jumătate creştin; nu uitaţi că maică- 
mea, este principesa Olivera, fiica regelui Ștefan Lazarevici al sârbilor. 
Vreau să vă ajut din toate puterile mele. E riscul mare, mare de tot! Cum o 
voi face, nu ştiu încă. Dar eu sunt și un drept credincios al învățăturilor 
profetului nostru Mahomed, care, printre multe altele, ne spune în Coran: 


„Nu trebuie silnicie, ca să-ţi aduci câştigul unei zile; soarta are însemnată 
pentru fiecare muritor partea sa de mulțumire” — Și-atunci? Întrebă Mircea, 
nerăbdător să audă cam ce planuri are totuși salvatorul său. 

— Și-atunci, deocamdată, am venit spre a vă pune la curent cu ce se 
petrece în palat şi a vă ruga să fiți pregătiți pentru orice, în fiecare noapte, 
începând cu această noapte chiar. Sultanul se pare că înclină să asculte 
sfatul celor doi consilieri ai săi. Eu însă, voi afla totul la timp şi le-o voi lua 
înainte. 

— Şi ce veţi putea face, mă întreb? Nu vă primejduiţi viaţa alteţei 
voastre înşivă? 

— Am şi eu oamenii mei, principe Mircea, care cunosc sentimentele 
tatălui meu pentru mine, mă adulează și mă urmează orbeşte, desigur la 
gândul că le voi fi cândva sultan. Dintre ei, n-am ales decât pe aceştia doi ce 
mă așteaptă. Unul e grec, Alexios și celălalt, turc, Selim. Ei mă respectă şi 
mă iubesc din copilărie mai mult decât fraţii mei adevăraţi, care, de ce n-aş 
spune-o: nu mă văd de loc cu ochi buni şi tare mi-ar mai dori pieirea. Ce- 
am să fac încă nu știu, v-am mai spus-o, am să mă sfătuiesc îndelung cu ei 
şi-am să vă comunic la timp, spre a ne sfătui apoi şi împreună. De aceşti 
prieteni ai mei sunt sigur ca de mine însumi. Pentru alte greutăți ce mi s-ar 
ivi în cale, un proverb de-al nostru spune că: „Sula de aur zidul pătrunde”. 
Banul convinge mai uşor și mai repede ca orice alt argument din lume și 
întotdeauna aurul a tăiat mai bine și mai adânc decât oţelul. Tot ce vă rog 
este să aveţi încredere în mine. Gândul ce nu mă părăsește şi-mi dă curaj și 
îndemn este că ar fi un mare păcat, crimă de neiertat, ca un om ca alteţea 
voastră să-si piardă viaţa din dorinţa unui alt om, dar acesta de nimic, ca 
Vlad și mai cu seamă în felul acesta prostesc. Nu admit moartea unui viteaz, 
decât pe câmpul de luptă! 

Mircea continuă să tacă, adâncit în gândurile ce nu-i dădeau pace o 
frântură de clipă măcar. Fiul sultanului adăugă: 

— Fiţi, vă rog stăruitor, din suflet, cu mare băgare de seamă. Nu 
vorbiţi absolut nimic între măriile voastre și nu comentaţi nimic. Cine a 
spus că zidurile au urechi, a avut mare dreptate. Aşteptaţi veşti de la mine și 
fiți gata. 

Mircea-Vodă întinse amândouă mâinile şi-i cuprinse palmele lui Musa, 
strângându-i-le mișcat, cu mare dragoste. Apoi spuse în şoaptă: 

— Cum voi putea vreodată, o, principe, să răspund acestei mari 
bunăvoinţe? În afară de primejdia la care îmi dau seama că vă expuneţi, veţi 


avea şi mari cheltuieli de făcut. Voi putea eu să vă arăt marea mea 
recunoştinţă, vreodată? 

Musa zâmbi şi spuse cu simplitate: 

— O, alteţa voastră, dacă cineva face un bine cu gândul la răsplată, 
acela nu e om bun într-adevăr și mai bine să nu-l mai facă. Cu nimic în 
lume nu poate fi răsplătit binele ce-l faci din curată convingere, decât cu 
imensa mulțumire, ce-ţi inundă sufletul, că te poţi bucura de bucuria aceluia 
pe care l-ai ajutat la nevoie. Trecuse puţin de miezul nopţii. În aerul cald 
tremura încă vibraţiile glasului puternic al paznicului care vestea 
locuitorilor Brusei că pretutindeni e linişte şi pot dormi în pace. Pașii lui se 
auzeau pe caldarâmul de granit, îndepărtându-se ușor, fără grabă, de palatul 
unde Mircea-Vodă şi ţarul Straţimir stăteau întinși pe sofale cu mâinile sub 
cap, privind fără somn, pe fereastra deschisă, luna şi stelele ce sclipeau în 
depărtarea albastră întunecată a cerului. 

— Ce ne mai așteaptă oare? Își rosti cu glas tare gândul ce-l frământa 
ţarul Straţimir. Dacă totuși, cu toată simpatia ce ne-o arată, Musa ne întinde 
vreo cursă? Se va spune că am încercat să fugim și-atunci, în drum, am fost 
prinși şi omorâţi. Și toţi se vor spăla pe mâini de moartea noastră în felul 
acesta! 

Mircea-Vodă se săltă de pe sofa în capul oaselor și spuse şoptit: 

— lartă-mă, unchiule, că îndrăznesc, dar te rog vorbeşte cât mai puţin, 
iar dacă vorbeşti, fă-o în aşa fel, ca să nu fii înţeles decât de mine. Mie îmi 
spune un glas lăuntric că nu e ce crezi măria ta. Vom vedea care dintre noi a 
avut dreptate. 

Un cucurigu prelung şi apropiat, urmat de îndată de alte cucuriguri din 
ce în ce mai îndepărtate și de lătrăturile puternice ale câinilor, întrerupse 
convorbirea celor doi bărbaţi, când deodată, Mircea-Vodă văzu la lumina 
lunii, că în colţul dinspre apus a camerei se mişcă covorul şi se ridică uşor. 
Fără să spună o vorbă îi arătă lui Straţimir cu mâna, unduirile ca de șarpe 
ale covorului; apoi, amândoi deodată puseră mâna pe câte un sfeşnic în care 
ardeau mirodenii şi, astfel înarmaţi, înaintară în vârful picioarelor, așteptând 
cu sufletul la gură să vadă ce se mai întâmplă. Mircea grăi în șoaptă: 

— Eu cunosc bine tertipurile turceşti. De-or veni să ne omoare în 
somn, să ne vindem viaţa scump! 

Ţinându-si răsuflarea, cei doi principi aşteptau cuprinși de firească 
emoție şi nerăbdare. Covorul fu ridicat de un capac ce-l dădu într-o parte și 
din trapa descoperită se ivi capul unu tânăr cu o tichie albastră. Acesta privi 


cu grijă de jur împrejur și zărindu-i pe Mircea şi Straţimir, ridică mâna 
dreaptă și le făcu semn cu degetul pe buze să tacă. Apoi, cu ușurința unei 
pisici, sări în odaie, îi trase pe prizonieri în colţul cel mai întunecos și le 
spuse șoptit: 

— Sunt trimis de principele Musa. Vom merge pe unde am venit eu. 
Aveţi toată încrederea. Aci nu vă pot spune mai mult. Suntem așteptați. 

Abia acum Mircea-Vodă îl recunoscu pe tânăr; era grecul Alexios, 
despre care-i vorbise, în seara trecută chiar, Musa; iar când solul principelui 
le dădu câte un stilet, drept o armă mai ușoară, căpătară în sfârşit încredere 
în el. 

Trecură prin trapă și pipăiră, în întuneric cu picioarele, o scară mică de 
şapte trepte. Alexios îi lăsă să-l aștepte, se-ntoarse, potrivi covorul pe 
capacul trapei, închise chepengul şi apoi coborî spunând: 

— Să ne ţinem de mână şi să mergem pe dibuite! Înaintară așa cam 
vreo treizeci de pași, când deodată zăriră ca un tighel de aur o lumină 
pâlpâind în dreptunghiul unei uşi îndepărtate. Atunci tânărul şopti: 

— Intrăm acolo! 

Când ajunseră în dreptul ușii, aceasta se deschise trasă de cineva 
dinăuntru şi cei doi fugari se găsiră cu groază în faţa căpitanului de eunuci, 
care-i trase înăuntru, fără să spună o vorbă. Mircea-Vodă îi aruncă lui 
Alexios o privire întrebătoare, iar acesta îi răspunse din deprindere șoptit, 
deși n-avea cine să-i audă: 

— Căpitanul e omul nostru, măria ta! Are să vă lămurească pe deplin 
luminatul principe, Musa, care vă aşteaptă în odaia de gardă. 

Mircea-Vodă abia apucă să se dumirească bine, când căpitanul, pe 
care-l crezuseră surd și mut, cum erau toţi ostașii de sub conducerea lui, 
spuse zâmbind: 

— Rog pe măriile voastre să se aşeze pe aceste jilțuri și să-mi îngăduie 
să-i bărbieresc, lăsându-le numai un fir de mustață. Apoi, îi mai rog să se 
îmbrace cu aceste straie de pescar și să ia în spate năvoadele ce zac colo în 
colţ. 

Căpitanul Mustafa le rase repede barba celor doi fugari, îi mânji apoi 
pe obraz cu catran cu care se călăfătuiau corăbiile, ca să pară pescari 
adevăraţi, şi-i ajută să se îmbrace sub privirile zâmbitoare ale lui Alexios. 
Ţarul Straţimir cam strâmbă din nas, când îşi puse cămașa pescărească 
soioasă, plină de solzi cleioșşi și zise: 

— Dar ştiu că put straşnic a peşte aceste straie, căpitane! 


— Sunt straie îndelung purtate, măria ta. Altfel cum am putea fi crezuţi 
că suntem pescari adevăraţi? lată că şi eu mă îmbrac la fel cu măriile 
voastre, numai că în loc să-mi rad barba care-mi lipseşte, am să-mi lipesc o 
mustață pe oală spre a nu mai semăna de loc cu cel dinainte. Și-acum, vă 
rog să binevoiţi a merge după mine. Dar luaţi și plasele, vă rog. Așa. Când îi 
văzu principele Musa, care-i aștepta împreună cu Selim, izbucni într-un râs 
zgomotos şi spuse mulțumit: 

— Dacă v-aş fi întâlnit eu însumi pe uliţă, noaptea mai ales, nu cred că 
v-aş fi recunoscut. Nici nu se putea o mai bună preschimbare. Și acum 
ascultaţi-mă, vă rog, cu cea mai mare luare aminte. Veţi pleca însoţiţi de 
către Mustafa și cei doi buni prieteni ai mei Alexios și Selim, în care puteţi 
avea toată încrederea. 

— Dar alteţea voastră nu vă primejduiţi, mărite principe? Întrebă 
Mircea- Vodă cu vădită îngrijorare. Fuga noastră tot se va afla mai devreme 
sau mai târziu. Ce s-a făcut cu eunucii de pază şi ce se va întâmpla cu 
Mustafa? 

Musa surâse cu multă bunăvoință și răspunse calm: 

— M-am gândit mai înainte la toate îndelung și nu cred să fi scăpat 
ceva. Toți eunucii, care aţi băgat de seamă că sunt surzi și muţi, au fost 
adormiţi şi vor visa plăcut până-n noaptea următoare. Nici n-a fost nevoie 
să-i mai legăm. Eu va trebui să pornesc chiar în noaptea aceasta la drum, 
înapoi la Adrianopol. Aci am făcut așa, ca să fiu trimis de către prea 
strălucitul meu tată cu anumite treburi. Când se va afla de fuga măriilor 
voastre, eu voi fi ajuns de mult acasă. Cei doi prieteni ai mei, după ce-si vor 
fi îndeplinit misiunea ce le-am încredinţat-o, de a vă petrece, până când veţi 
fi în deplină siguranţă, vor veni şi ei la Adrianopol. De altfel, nimeni n-are 
să simtă lipsa lor câteva zile. 

— Şi Mustafa ce va face? Întrebă ţarul Straţimir. 

— Cu Mustafa e ceva mai deosebit, spuse Musa zâmbind cu înţeles. 
Cunoașşteţi cred crudul obicei al multor suverani de a-si omori cu nepăsare 
şi fără mustrare de conștiință pe aceia pe care i-au folosit: fie omorând, la 
rândul lor, pe cineva indezirabil, fie zidind ascunzători pentru comori sau 
încăperi tainice, fie că deţin secrete prea mari. Eu nu pot proceda astfel. Pe 
cei care mă servesc sau mă ajută, în vreun fel oarecare, spre a-i împiedica 
totuşi să vorbească vreodată și să mă trădeze poate, chiar, fără să vrea, îi 
ajut să-si creeze o altă situaţie într-o parte a lumii cât mai îndepărtată de 
locul împricinat. Mustafa este un ostaş viteaz și de nădejde, care, aflând 


cam ce urma să se întâmple cu măriile voastre şi pe cine păzeşte, s-a 
revoltat el însuși. Aşa că nu mi-a fost prea greu să-l conving. Asupra lui va 
cădea toată vina acestei evadări. Chiar el şi-a adormit oștenii și, îl priveşte 
de ce, i-a ajutat să fugă pe cei doi prizonieri. Spre a nu avea de suferit 
consecinţele, a dispărut fără urmă. Ce se va întâmpla cu el? Eu mi-am 
permis să-i făgăduiesc în numele vostru, principe Mircea, că-l veţi lua în 
Ţara Românească, şi-i veți face acolo situaţia pe care socotesc că o merită 
cu prisosinţă. 

— Cuvântul alteţei voastre, principe Musa, răspunse Mircea, punându- 
si dreapta pe inimă, este sfânt pentru mine. Doresc din suflet să-mi ajute 
Dumnezeu să vă pot înapoia cu prisosință o cât de mică parte din marea 
recunoștință ce v-o datorez. 

— Atunci toate sunt bune! Răspunse satisfăcut Musa. Să pornim, deci 
şi Alah să fie cu noi! Vântul începu să se ascută și să sufle tăios. Cei trei 
pescari, urmaţi la cale de zece pași de către doi tineri, ce păreau, după 
îmbrăcăminte, a fi niște calemgii, ce se duceau la slujbele lor, înfruntau cu 
greu tăria vântului, care-i bătea în faţă. 

Până să se facă ziuă mai era, iar întunericul stăruia încă pe străzile şi 
așa umbrite de falnicii platani ai Brusei. Dar deodată, le ieși în față unul din 
paznicii mahalalei, care tocmai își făcea rondul de dimineaţă. Mustafa se 
opri, răsuflă din greu, îşi potrivi mai bine năvodul pe umăr și spuse cu 
glasul răgușşit, ca de băutură și nesomn: 

— Bună dimineaţa, cinstite efendi! 

— Bună dimineaţa, prietene! Răspunse paznicul, căscând zgomotos. 
Aţi plecat cu noaptea-n cap, dar încotro, că pe aci nu prea aveţi unde prinde 
peşte? 

— Tocmai asta vroiam să te întrebăm, efendi şi să te rugăm să ne 
îndrumezi, încotro s-o apucăm, spre a ajunge la Bilegic! 

— Ce să faceţi la Bilegic?! E un oraş sărac şi n-are fir de apă,...; de 
peşte ca să nu mai vorbim? 

— Acolo se află un staroste al nostru, al pescarilor, care ne va duce să 
pescuim în râul Sakaria, care se zice că, spre vărsarea lui în Marea Neagră, 
are atâta peşte, de-ţi rupe năvoadele. 

— Aşa să fie? Atunci ştiu c-o să vă procopsiţi. lată, o luaţi pe drumul 
acesta spre răsărit şi mai întrebaţi. Dar fără o caleaşca ceva, nu ştiu când 
veţi putea ajunge, că-i tare departe! 


— Mulţumim... Și Alah cu domnia ta, efendi! Când se îndepărtară 
puţin, Mircea-Vodă îi spuse: 

— Şi noi obişnuim să întrebuinţăm șiretlicurile acestea de a spune că 
mergem într-o parte și o luăm cu totul dimpotrivă. Dar or mai prinde oare? 

— Şiretlicurile cele mai simple au prins întotdeauna de o sută de ori 
mai bine decât cele încurcate. Era cât pe-aici să greşesc și să-ți spun așa 
cum nu e bine să se audă. Că tocmai despre acest lucru n-am vorbit. 
Domnia ta eşti de aci înainte Mehmet, iar tovarășul domniei tale este 
Suleiman, ca să fim înțeleşi. Și măcar că știți turcește, e mai bine să nu 
vorbiţi. Mă lăsaţi pe mine. 

— Şi, dacă nu ţi-e cu supărare, frate Mustafa, întrebă Mircea-Vodă, noi 
acum încotro mergem? 

Mustafa oftă din adânc și răspunse: 

— Încercăm, cu ajutorul lui Alah, să ajungem la Ismir, oraş la capătul 
lung și cel mai îndepărtat al Mării Marmara. Și-odată ajunși acolo, vom mai 
vedea. Dar, cum ieşim din Brusa, în primul sat ce ni se va ivi în cale, trebuie 
neapărat să cumpărăm o căruţă cu doi cai, că altminteri e prăpăd şi ne 
prinde vremea rea pe drum. După o noapte de frământare şi nesomn, în care 
hotărârea îi stătuse în cumpănă, în zori, Baiazid cedase stăruinţelor celor doi 
sfetnici ai săi, care-l urau pe Mircea-Vodă mai mult decât sultanul însuși și 
poruncise gealatului moartea fostului domn al Ţării Româneşti, ce se vădea 
a fi hain, chiar și lipsit de tron. 

Capul viteazului și marelui ostaş era aşteptat acum să-i fie adus 
padișahului într-un sac cu rumeguș de lemn, spre a se încredința că osânda a 
fost îndeplinită. În chioşcul, în care cu o săptămână în urmă stătuse de 
vorbă cu Mircea-Vodă și Straţimir, Ilderim se preumbla acum puțin 
neliniștit şi parcă mustrat de conştiinţă că se lăsase totuși înduplecat prea 
ușor de intrigile lui Ibrahim și ale lui Evreinos. Din când, în când, se oprea 
cu privirea asupra lui Musa, care-l urmărea, silindu-se să pară cât mai 
nepăsător. Deodată, sultanul se opri şi spuse: 

— Dacă ai fi fost tu lângă mine, Musa, nu m-ai fi lăsat, desigur, să 
rostesc atât de repede moartea acestui viteaz ghiaur. Cine m-a pus să te 
trimit la Brusa? Puteam trimite pe oricare altul dintre fraţii tăi, pentru 
fleacul de a transmite Marelui Hoge hotărârile mele cu privire la geamia 
noastră. Dar parcă şi tu, Musa, ai cerut aceasta cu insistență?! 

— Întocmai, preastrălucite stăpâne şi prea iubitul meu părinte, 
răspunse Musa, plecându-si ochii cu sfială, întocmai, în dorinţa de a vedea 


Marele Hoge că mă preţuiţi și că sunt fiul vostru preferat! 

— Da,... ai dreptate! 

Și Baiazid, bătând furios cu piciorul în podea, privi foarte atent la 
mozaicul alcătuit cu atâtea măiestrie din bucățele de piatră: roşii, verzi, 
albastre şi sidefii, prăfuite cu aur, ca şi cum ar fi căutat printre pietricelele 
sclipitoare o dezlegare în ceasul acesta greu și spuse încruntat: 

— Hm! Și-acum trebuie să aştept gealatul cu capul acestui nefericit 
principe, care, de fapt, are marea vină de a fi viteaz și de a-si iubi mai 
presus de orice pe lume, ţara. 

Dar sultanul se opri deodată, atras de zgomotul făcut pe pietrişul aleii 
din fața chioșcului de către cei doi mari consilieri ai săi, după care venea 
spășit și cu fruntea plecată, gâdea, bălăbănind în mână un sac gol. 

Baiazid avu o presimţire care parcă-l amuză. Ochii îi mijiră uşor şi i se 
încreţiră într-un zâmbet de nestăpânit. Îi aşteptă răbdător pe cei trei să se 
apropie, până ajunseră la intrarea în chioșc și nu le spuse o vorbă, bucuros 
să-i joace puţin. 

Văzând că tăcerea se lasă apăsătoare şi marele Ilderim nu le adresează 
un cuvânt, care să fie alcătuit măcar și dintr-un singur sunet, aşa cum 
obişnuia el de multe ori să le spună: „E”, însemnând „ce-aveţi de spus?”, 
Evreinos îndrăzni în cele din urmă: 

— Prea slăvite padişah al padișahilor...  Nenorocire. Mare 
nenorocire... 

— E! Strigă deodată Baiazid mâniat, de Evreinos bei tremură ca 
apucat brusc de friguri, ce te văicăreşti aşa ca o babă neputincioasă? Spune! 

— Mircea și Straţimir au scăpat, abia izbuti să îngaime cu spaimă 
sfetnicul. 

— Cum adică au scăpat? Ce cabazlâc prostesc mai e şi ăsta? 
Lămureşte-mă! 

— Au fugit, luminate stăpâne! Când au ajuns gealatul cu oamenii mei 
la palatul din Brusa, ei fugiseră de o zi, împreună cu căpitanul Mustafa, 
care, fără îndoială, le-a înlesnit evadarea. 

Și atunci deodată din gâtlejul lui Baiazid izbucni ca o cascadă un râs 
zgomotos, neașteptat, de satisfacţie parcă, dar şi de scârbă, faţă de isprava 
nevolnicilor săi oameni: 

— Ha! Ha! Ha! Ha! Ce mai treabă! De bicisnici,... de netoţi,... de 
hahalere... Şi hadâmbii lui Mustafa ce-au păzit? 


— Ei nu ştiu nimic! Au fost adormiţi, credem, chiar de Mustafa, care 
nu se află nicăieri! 

— Ptiu! Scuipă sultanul dezgustat. Lipsiţi din ochii mei cât mai de 
grabă. Îmi vine să poruncesc gealatului să umple sacul acela cu bostanii 
voştri seci. N-auziţi? Ce mai aşteptaţi, după o asemenea ispravă? Îmi cereți 
capul lui Mircea cu o drăcească stăruinţă,... Vi-l dau... Şi voi îmi veniţi cu 
asemenea veste. Ce așteptați, vă mai întreb o dată? Să fug eu după ei? Să 
mi-l aduceţi aci: din pământ, din iarbă verde, în palmă, să-i iau eu capul cu 
acest iatagan ce-mi atârnă la brâu, că voi nu sunteţi în stare nici să păziți un 
om ca ăsta, darămite să-l scăpaţi... Ah! Ah! Ah! Iată, fiul meu, pe cine se 
sprijină marea împărăție otomană. Află și bagă la cap: să n-ai încredere 
niciodată în nimeni, decât în tine însuţi. Dacă vrei să te scarpini bine, nu 
pune pe altul, ci scarpină-te singur. 

Și Baiazid le întoarse spatele, dar, văzându-l pe principele Musa 
încremenit și palid la față, de spaimă, îi zâmbi uşor și-i făcu cu ochiul ca de- 
o glumă bună. Înnebuniţi de furia nemaipomenită a lui Baiazid, cei doi bei, 
foarte îngrijoraţi acum de propria lor soartă, întrucât îl scăpaseră din mână 
pe unul din cei mai aprigi vrăjmași ai sultanului, porniră de îndată sute de 
ieniceri și spahii după cei trei fugari, cu porunca de a-i prinde și de a-i 
aduce vii, nevătămaţi, spre a fi judecaţi chiar de către marele stăpânitor, 
care-si arătase dorinţa de a-i ucide cu mâna lui. 

Fusese pusă în mișcare într-adevăr o întreagă armată; iar oamenii de 
credinţă ai celor doi prea puternici bei se împrăștiaseră prin locurile pe unde 
îşi închipuiau că ar putea da de fugari, care, după socotelile lor, nu puteau să 
fi ajuns prea departe și, deci, era peste putință ca, mai devreme sau mai 
târziu, să nu le cadă în mână. În vremea aceasta: Mircea-Vodă, ţarul 
Strațimir şi Mustafa, rămaşi singuri, se găseau în apropiere de Gallipoli, 
unde se adăpostiseră la o rubedenie de-a fostului căpitan de eunuci, 
răsuflând uşuraţi că până atunci nu-i supărase nimeni nici cu o întrebare 
măcar. 

Veniseră până acolo, schimbând totuși drumul, în cele din urmă, după 
ce Alexios și Selim îi părăsiseră. Mustafa fusese de părere că nimeni nu 
trebuia să ştie încotro vor merge de aci înainte. Era mai sănătos, spunea el. 
Și aşa, se ţinuseră de țărmul Mării Marmara, trecuseră strâmtoarea 
Dardanele cu ajutorul unor pescari adevăraţi și ajunseseră, în cele din urmă, 
la Gallipoli, unde se simțeau în siguranţă. 


Dar sfânta e vorba din bătrâni: „Să nu spui: «hop» până n-ai sărit 
şanţul” 

Kerim, rubedenia lui Mustafa, îi primise pe fugari, fără prea multă 
tragere de inimă și cam strâmbând din nas. 

Mustafa își scosese mustăţile de mult și arăta aşa cum îl cunoscuse 
văru-său de ani de zile. Dar lui Kerim, neguţător de fructe, nu-i făcuse o 
impresie prea bună ceilalți doi fugari. Și-apoi nu se dumirea de ce Mustafa 
purta şi el straie de pescar? Simţea că nu e lucru curat la mijloc și stătea ca 
pisica la pândă, cu ochii în patru, curios să afle care-i adevărul în toate 
acestea. 

Trecuseră două zile de la sosirea pescarilor în Gallipoli, când, în seara 
următoare, în prăvălia lui Kerim veni să cumpere niște rodii un vecin tare 
vorbăreţ, de la care află că pristavul cetăţii a dat de ştire că stăpânirea caută 
trei tâlhari fugiţi din închisoarea de la Brusa şi că cine va ajuta la prinderea 
lor vii şi nevătămaţi, va primi drept răsplată o sută de dinari. 

Aflând de toate acestea, Kerim închise prăvălia mai devreme ca de 
obicei și se grăbi spre casă. Aci îi găsi pe cei trei pescari, stând la gura 
focului, unde fierbea cina şi dregându-si plasele care aveau câteva ochiuri 
rupte. 

Fără a le mai da bună seara și fără să-i bage de loc în seamă pe cei doi 
străini, gazda i se adresă lui Mustafa provocator: 

— Ai aflat marea veste care umblă prin oraș? Mustafa lăsă plasa şi se 
uită încruntat la Kerim: 

— De unde să ştiu eu ce veşti sunt în oraș, când n-am ieşit din casă de 
două zile? 

— Dar de ce n-ai ieşit din casă, bre, omule? Te-am împiedicat eu 
cumva sau poate că ai, adică mai bine zis aveţi toţi trei vreo pricină bine 
întemeiată, ca să vă feriţi de ochii lumii, ai? Se răsti de astă dată Kerim. 

Mustafa se ridică în picioare cât era el de înalt și-i aruncă vărului său o 
privire care-l îngheţă. 

— Ce vrei să spui, jigodie, vorbeşte lămurit? 

— Nu cumva ştii tu poate cine sunt cei trei tâlhari fugiţi din temniţa de 
la Brusa şi pe capul cărora s-a pus preţ de o sută de dinari? Nu e o sumă de 
lepădat! 

Mustafa ridică pumnul şi voi să-l lase în capul lui Kerim, dar acesta, 
iute de picior, se strecură pe uşa ce rămăsese întredeschisă și o luă la fugă 
spre centru orașului, de-i sfârâiau călcâiele pe caldarâmul de granit. 


— Nu-i o clipă de pierdut! Strigă Mustafa neliniștit celor doi tovarăși. 
De îndată să ne punem la adăpost și să părăsim orașul cât mai în grabă, că 
altfel nu dau nici o firfirică pe vieţile noastre. 

Mircea şi Straţimir voiră să ia plasele la care lucrau, dar Mustafa le 
spuse: 

— Lăsaţi plasele, că nu ne mai sunt de nici un folos. Veniţi după mine. 

Cei trei ieşiră în grabă din casa lui Kerim, în ulița slab luminată, ca 
orice uliţă de mahala, de un fanar spart şi cârpit cu cocă, ce-si arunca 
razele-i tremurătoare numai la câțiva paşi de el. 

— Rămâneţi în urma mea, le spuse Mustafa tare îngrijorat şi ţineţi-vă 
după mine la zece pași, fără să mă părăsiţi o clipă din ochi. Când mă opresc 
eu, vă opriţi şi voi şi vă faceţi de lucru, fără să se simtă că mă cunoaşteţi, 
că-i prăpăd! 

Apoi Mustafa o porni în grabă în susul uliței. Deodată se opri lângă 
calcanul unei case ce dădea într-un maidan dosnic. Aci, se dezbracă cu o 
iuţeală nemaipomenită, scoase din traista ce-o purta cu el straiele de căpitan 
de eunuci și se îmbrăcă și mai repede de cum se dezbrăcase. Le făcu semn 
celor doi fugari să se apropie și le spuse în şoaptă: 

— Aşteptaţi-mă aci. Lungiţi-vă pe jos și prefăceţi-vă că dormiţi. Fiţi 
fără grijă şi aveţi încredere în mine, că nu vă părăsesc. Viaţa mea-i în joc la 
fel cu a voastră. Trebuie să facem orice, ca să scăpăm cu bine, până 
ajungem în Bulgaria. Primejdia cea mare acum e îmbrăcămintea aceasta de 
pescari. Kerim fără îndoială că a spus tot la stăpânire. Eu mă duc să vă fac 
rost de alte straie, până nu se află de noi în tot orașul. Cu bine! 

Mircea-Vodă și ţarul Straţimir îşi stăpâniră cu greu oftatul și se duseră 
în colţul cel mai îndepărtat al maidanului, așezându-se pe jos, turcește. 

— Mi se cade cu prisosinţă să trec prin toate aceste primejdii de 
moarte, spuse cel dintâi, întrucât m-am legat la cap, fără să mă doară. N-am 
ținut seama de sfatul lui Sigismund și m-am băgat în gura lupului de bună 
voie. Atunci la ce să mă mir şi să mă căinez că acesta sau haita lui vrea să 
mă mănânce? 

— Dar eu ce să mai zic? Pe mine m-a chemat Baiazid, chipurile, ca să 
te fac pe tine mai înțelegător. Ca şi cum era sigur că aş avea vreo putere 
asupra voinţei tale. Doamne, Doamne, cu ce ţi-am greşit, ca să mă 
pedepseşti astfel la bătrâneţe? De voi scăpa cu bine și de astă dată, intru 
într-o monastire să-mi grijesc de păcatele pe care se vede că le-am făcut în 
viaţă, fără să-mi dau seama. 


Apoi tăcură amândoi; nu li se mai auzea decât răsuflarea. Noaptea se 
lăsase călduţă. Un aer curat și puternic venea dinspre strâmtoarea 
Dardanele, răcorindu-le puţin feţele înfierbântate de teamă. 

Nu mai știau cât timp trecuse de când stăteau așa, când auziră paşii lui 
Mustafa și tresăriră. Acesta îi căută cu privirea prin întuneric, îi descoperi și 
veni către ei cu braţele întinse pe care purta niște haine mai acătării, vechi, 
dar curate și mirosind a foi de paciulie. 

— Hai, schimbaţi-vă repede și să plecăm de grabă. Noroc că am găsit 
un telal de haine vechi în apropiere și n-am colindat prea mult prin oraș. 
Când m-a văzut că-s căpitan de eunuci mi-a adus îndată tot ce i-am cerut, 
fără să mă mai întrebe ceva. 

— Cât de scurt a fost drumul de la Adrianopole la Brusa și cât de lung 
mi s-a părut de la Brusa la Adrianopole și înapoi! Spuse ţarul Strațimir, 
oprindu-se lângă un cedru, ca să se mai odihnească. 

— E şi firesc, îi răspunse Mircea-Vodă, privindu-l cu îngăduinţă ca pe 
un copil, doar acum am mers mai mult pe ocolite. Dar ce nu înțeleg eu, frate 
Mustafa, este de ce ne-am întors aci, la Adrianopole, cum s-ar spune în gura 
lupului? 

Mustafa le răspunse cu şiretenie: 

— M-am gândit îndelung, înainte de a mă hotărî la asta şi mi-am zis că 
nimănuia nu-i va trece prin minte că vă veţi întoarce chiar în locul de unde 
ați plecat şi unde se află dușmanii de moarte ai voştri. Cine credeţi voi că se 
gândeşte să vă caute pe aci? Și din Adrianopole în Bulgaria este numai un 
pas. lar acum, ca să ne pierdem urma, hai să dăm o raită prin At-Maidan, 
unde e piața cea mai măre din oraș. Aveţi ce vedea şi de ce vă minima: e un 
vestit târg de cai, cum nu s-a mai pomenit prin alte părți de lume, apoi mai e 
şi târg de vite şi de sclavi. Și, de ne vom plictisi cumva în târg, deşi nu cred, 
că numai la bazarul cel mare îți poţi pierde o zi întreagă, căscând gura, 
mergem la hipodrom care e alături. Până se lasă seara, n-avem altceva mai 
bun de făcut și suntem în mai mare siguranţă în mijlocul mulţimii, decât 
plimbându-ne pe ulite. 

Și fără să mai aştepte încuviințarea celor doi tovarăși ai săi de drum, 
Mustafa o porni spre At-Maidan. 

Aci o lume neobişnuită și împestriţată li se înfăţișe ochilor uimiţi și 
încântați ai celor doi străini de ţara turcească. Tarabele erau întinse în fața 
unor dughene mari, unele lângă altele, având de vânzare cele mai diferite 
lucruri ce se puteau închipui. 


Într-un vacarm asurzitor, neguţătorii îi opreau pe cumpărători, 
lăudându-si marfa cu cele mai alese şi meşteșugite cuvinte. 

Dar ce-i uimi și-i incintă mai mult decât toate pe călătorii noștri fu un 
harap care își arăta într-un ţarc mare, din marginea maidanului, uriașa lui 
putere și nemaipomenita-i îndemânare. Lumea izbucni în urale și laude pe 
deplin meritate, iar harapul, cu fesul în mână, porni pe la fiecare din cei ce-l 
priviseră cu sufletul la gură, rugându-i să-i dea cât îi lasă inima. 

— Straşnic om! Grăi Mircea-Vodă cu admirație. Asta singur cred că e 
în stare să se bată cu zece o dată. 

— Mai face și alte isprăvi, afară de ce-aţi văzut aci! Le spuse Mustafa. 
Dar acum, că s-a înserat, să ne potolim foamea la „Ancora de aur”, un han 
din apropiere, și-apoi să mergem la o gazdă din miazănoaptea orașului, de 
unde vom porni călări spre Bulgaria. Totul e pus în rânduială și, dacă 
scăpăm şi de acest hop, ne putem socoti oameni liberi. La „Ancora de aur” 
era într-adevăr un han ferit, ascuns în spatele unei perdele de platani uriași 
şi trebuia să știi de el că se află la răscrucea acelor drumuri de margine, 
altminteri nu l-ai fi putut vedea. O şuviţă subțire de fum albăstrui şi plăcut 
mirositor se înălța din mijlocul arborilor, vestind trecătorilor că acolo se 
frige faimosul kebap de berbec, cu pilaf, cu cimbru, piper și alte mirodenii 
ce-i dădeau fripturii un gust deosebit. 

Drumeţii noștri se opriră în faţa a doi platani mai înalţi, care parcă 
străjuiau intrarea şi privind în sus, zăriră cu uimire stelele sclipind puternic 
în întunericul ce se lăsase pe nesimţite. 

— Nici n-am băgat de seamă, când a căzut noaptea, spuse Mircea- 
Vodă. 

— lar eu, adaogă Straţimir, am şi uitat că mai poate să-ţi fie şi foame 
din când, în când. Bun gând a avut Mustafa, când ne-a adus să cinăm aci la 
han. 

— Să intrăm, că, de întârziem, s-ar putea să nu mai avem loc. E un han 
cu multă căutare, mai cu seamă pentru kebapul lui, cum nu se găseşte altul 
în tot orașul. 

Încăperea, neobişnuit de mare în care se aflau mesele, era aproape 
plină cu oaspeţi de tot soiul, care înfulecau cu poftă. 

Cei trei nou sosiți se aşezară la o masă lângă o uşă ce dădea în curtea 
din dos a hanului. Mustafa era bucuros că a găsit un loc atât de potrivit şi se 
lăsă pe scaun, oftând ușurat, ca de o mare oboseală. Apoi îi făcu din 
depărtare un semn hangiului, care, fără să-i mai întrebe ce doresc, le aduse 


îndată trei porţii de kebap, pâine neagră și trei stacane cu salep, la care 
Straţimir strâmbă din nas și spuse cu obidă: 

— Dar ceva zeamă de struguri nu se pomeneşte prin aceste locuri de 
lume? 

Mustafa se încruntă și spuse apăsat: 

— Ai uitat pesemne, preacinstite prietene, că legea noastră ne opreşte 
să bem vin şi să mâncăm carne de porc? 

Unui bun musulman nu-i este îngăduit să uite o clipă măcar 
învăţăturile profetului. 

— Aşa €,... Mă mir cum de-am putut uita. Pesemne, unde mi-e atât de 
sete, zâmbi Straţimir cu resemnare. 

Într-adevăr că kebapul era grozav de gustos: carnea de berbec, bătută 
cu ciocanul de lemn şi stropită din belșug cu mirodenii, era fragedă de se 
topea în gură; iar orezul din pilaf, bob și bob, avea un gust deosebit, așa 
cum cei doi străini de locurile acelea nu-si aminteau să mai fi mâncat 
vreodată până atunci. 

— Bun bucătar, hangiul! Spuse Straţimir. 

— Aaaa,... Mehmet al nostru, făcu Mustafa, bun e puţin zis,... 
Neîntrecut! 

Dar, către sfârșitul cinei, iată că Mehmet veni grăbit la masa lor și 
spuse în șoaptă: 

— Bre, Mustafa, o ceată de ieniceri caută de zor pe niște, spun ei, 
tâlhari, fugiţi de la Brusa și pe tine. Eu nu știu ce-i adevărat din toate astea, 
dar cum nu vreau halima în prăvălia mea, ştergeţi-o ușurel pe uşa asta din 
spatele vostru. O să ieşiţi în curtea din dos,... Şi acolo, în grădina de 
zarzavat, care dă la Ciamlidgia-Cișm? De unde vă puteţi împrăștia mai ușor 
şi fără zarvă, care încotro. Lasă, că-mi plătiţi altă dată. Mergeţi sănătoşi și 
să auzim de bine. 

Cât vorbise Mehmet, cei trei se şi ridicaseră în picioare şi se 
strecuraseră ușor pe ușa deschisă de către hangiu, care o astupa acum cu 
trupul său vânjos, prefăcându-se că strânge de pe masă. 

Bune ar fi fost toate, dacă treburile s-ar fi desfăşurat aşa după cum 
spusese Mehmet; dar vezi că rar socoteala de acasă se potriveşte cu cea din 
târg. 

Curtea din spate era pustie la ceasul acela de seară. Doi zăvozi hămăiră 
scurt de câteva ori şi, la fluieratul lui Mustafa, încetară, așezându-se liniștiți, 


cu botul pe labe și întorcând numai capetele către cei ce se îndepărtau în 
grabă către grădina de zarzavat. 

Dar cum intrară în grădină, deodată săriră pe ei cu spăngile ridicate, 
gata de luptă, şase ieniceri. 

— Nici o mișcare, că-i prăpăd! Strigă căpitanul oştenilor. 

Hamalii însă erau pregătiți pentru orice împrejurare. Și dacă n-aveau 
săbii cu ei, spre a nu da de bănuit, își ridicară cu o iuţeală nemaipomenită 
frânghiile soioase şi învârtindu-le fulgerător pe deasupra capetelor celor ce 
se năpustiră asupra lor, îi biciuiră, ameţindu-i și-i făcură să dea înapoi 
zăpăciţi. 

Dar ienicerii se reculeseră repede și, văzând cam ce fel de arme 
foloseau cei trei hamali, se dădură câțiva paşi înapoi şi se năpustiră asupra 
lor, urlând ca niște fiare sălbatice. Insă hamalii se și aruncaseră la pământ și 
ienicerii, împiedecându-se de trupurile acestora, căzură unii peste alţii, 
lovindu-se şi tăindu-se chiar în hangerele lor. Oştenii erau totuși tineri şi 
nespus de ageri. Se ridicară repede în picioare şi săriră din nou pe hamali, 
care, oricât de puternici și viteji ar fi fost, nu puteau lupta cu niște frânghii, 
împotriva unor paloşe late şi ascuţite, ei fiind trei şi vrăjmaşii lor încă pe- 
atâţia. 

Văzându-i că încep să dea înapoi, unul din oșteni strigă: 

— Nici o mişcare, v-am mai spus! Până aci v-a fost! Înainte şi nici o 
vorbă. Avem poruncă să vă ducem la luminăţia sa Evreinos-bei. 

Dar Mustafa nu degeaba fusese căpitan de eunuci atâţia ani de zile, ca 
să se lase așa dus cu una, cu două. Le strigă cu îndrăzneală: 

— Aveţi poruncă spuneţi? De la cine aveţi poruncă? 

— N-ai auzit? De la strălucirea sa Evreinos-bei. 

— Dar pentru care pricină? 

— Las-că ştii tu destul de bine, îi răspunse ienicerul, ca să ţi-o mai 
spun şi eu. 

În aceeași clipă, poarta cea mare a curţii din dos se deschise în grabă și 
un pâlc de zece spahii pătrunse în ogradă. 

— Nici o mişcare vă spun acum eu, tuturor! Strigă cu putere căpitanul 
călăreţilor. Ce se întâmplă aci? 

Glasul li se păru cunoscut hamalilor, dar nu ştiau de unde să-l ia. 
Înfăţişarea falnică a aceluia care vorbea nu le amintea în clipa aceea de 
nimeni. Totuşi Mustafa, tresări deodată, se învioră și înaintând cu mult 


curaj, se aruncă cu faţa la pământ și începu să strige, bătându-se cu pumnul 
în piept, ca un apucat: 

— Înălțimea voastră, aceşti ieniceri nu ne-au lăsat să ne sfârşim cina, 
ne-au ridicat, fără nici o pricină, de la masa noastră şi ne-au târât afară în 
ghionti; iar acum vor să ne ducă cu ei nu știu pentru ce! 

— Cine eşti tu, de te smiorcăi aşa? Se-ncruntă căpitanul de spahii. 

— Sunt Osman, un biet hamal din Gallipoli, care-si câştigă pâinea 
cinstit şi care. 

Dar căpitanul nu-l lăsă să-si sfârşească vorba şi-i strigă cutremurător, 
de se-ncreţi pielea pe bietul Mustafa, care acum chiar că nu mai știa ce să 
creadă. 

— Ha, ha! Osman zici că eşti?! Un biet hamal, spui, şarpe veninos”! 
Eşti tu hamal, cum sunt eu marele hoge de la Brusa. Să-ţi spun eu cine ești, 
de-i aşa, ca să afli și tu, spurcăciune. Eşti netrebnicul Mustafa, fostul 
căpitan de eunuci al prea strălucitului nostru padişah. Ai înşelat buna 
credință a stăpânului tău și, de n-ar trebui să te duc viu, ţi-aş crăpa capul 
aci, pe dată. 

Mustafa îl recunoscuse mai de mult, dar Mircea-Vodă și ţarul Straţimir 
abia acum își dădură seama cine era strașnicul căpitan de spahii: Alexios, 
bunul prieten al principelui Musa; iar alături de el se afla Selim. 
Încremeniţi, ei erau încredințaţi că, de astă dată, soarta li-e pecetluită. 

Văzând ce neașteptată întorsătură au luat lucrurile, căpitanul 
ienicerilor, veni degrabă în faţa lui Alexios şi spuse hotărât: 

— Avem poruncă de la înălțimea sa Evreinos-bei să-i ducem pe aceşti 
trei oameni la strălucirea sa, vii şi nevătămați. 

— Hm, hm! Mustăci Alexios. Ciudat! Și eu am aceeaşi straşnică 
poruncă, numai că noi suntem trimişi chiar de către luminăţia sa principele 
Musa. Aveţi carte la mână în privinţa aceasta? 

— N-am nici un fel de carte, decât cuvântul înălțimii sale și atât. 

— Atunci, n-am ce vă face. lată cartea noastră, iscălită chiar de către 
fiul prea strălucitului nostru padişah. Așa că... 

— N-ar fi bine atunci să-i ducem împreună? Propuse ienicerul. 

— Împreună? Strigă Alexios mâniat. Cum adică? Avem noi, acești 
spahii călări, nevoie să fim apăraţi sau păziți cumva? Voi, ienicerii, sunteţi 
pedeștri. Să fac rost acum de cai și pentru voi? N-am decât trei telegari 
pentru cei prinşi. Hai, hai! Faceţi calea întoarsă și descurcaţi-vă cum puteţi, 
dar cu noi n-aveţi ce căta. 


Cei şase ieniceri, de teamă să nu-l supere pe prea puternicul căpitan de 
spahii ce venea, după cum glăsuia cartea, chiar din partea principelui Musa, 
se îndepărtară degrabă, amarnic de supăraţi. 

În clipa următoare, Alexios și Selim săriră de pe şei drept în picioare în 
faţa prinșilor şi, spre marea uimire a acestora, îi luară în braţe cu nespusă 
bucurie. 

Și-atunci se auziră puternicele hohote de râs, ca niște pocnete de bici, 
ale celor ce se simțeau deodată uşuraţi de groaznica pacoste ce crezuseră că 
a căzut peste dânşii. 

— Ce-a mai fost și asta, prietene Alexios,? Întrebă Mircea-Vodă. 

— Una de-a slăvitului nostru stăpân, măria ta. Ştiţi doar care a fost 
porunca luminăţiei sale dintru început: să nu vă slăbim din ochi și să nu vă 
părăsim, până ce nu vom socoti noi că sunteți în deplină siguranţă. Asta am 
şi făcut. Tot timpul v-am urmărit şi am fost aproape de măriile voastre,... 
Din depărtare, râse Alexios, gata să vă sărim în ajutor la nevoie. Știind că 
cei doi mari dregători ai sultanului vă sunt dușmani de moarte și au dat 
poruncă să fiți prinşi, ne-am ţinut după oamenii lor, și, mai ştiind şi cam 
încotro v-aţi îndreptat, iată că am dat de măriile voastre. Acum, avem 
poruncă aspră să nu vă lăsăm decât când veţi ajunge pe pământ bulgăresc, 
unde luminăţia sa ţarul Straţimir e la domnia sa acasă. Iar strălucitul meu 
stăpân, măria ta, adăugă Alexios, adresându-se lui Mircea-Vodă, mi-a spus 
să vă rog să-i trimiteţi din când în când ştiri prin oameni de credinţă, la care 
vă va răspunde de asemenea. Și acum, poftiți pe cai și să pornim, ca nu 
cumva să fim ajunși din urmă de oamenii celor doi bei, care n-ar fi de 
mirare să fie loviți de dambla, de gălbenare sau măcar de turbare. 


CAPITOLUL XII. 


Ni se arată cum, nefiind luate în seamă înțelepciunea şi priceperea în luptă 
a vitejilor și încercaților Valahi cu Otomanii, marea cruciadă europeană, 
pornită împotriva acestora, este spulberată la Nicopole, precum pleava de 
vânt. 


Niciodată până atunci, oraşul Orşova nu adăpostise atâta puhoi de 
oaste ca-n acel an de pomină 1396, la începutul lunii lui Gustar. 

Dar nici atâta de amestecată și pestriță. O sută de mii de oșteni, 
jumătate călăreți și jumătate pedestrași, din cele mai felurite neamuri ale 
Europei, aşteptau nerăbdători și plini de emoție marea încleștare pentru care 
veniseră aci de peste țări și mări: înfruntarea Semilunei, care ajunsese să 
pună în primejdie acum şi părțile din spre apus ale continentului. 

La chemarea regelui Sigismund de Luxemburg al Ungariei, care acum 
era şi puternic vicar al împărăției germane și se aștepta să fie ales în curând 
împărat, răspunseră toţi cu multă însufleţire și se găseau strânşi laolaltă în 
fruntea ofiţerilor: conți și mareșali din Francia, duci din Englitera, cavaleri 
din Germania, amirali venețieni și generali bizantini, la care se alăturase, 
cum era şi firesc, oastea ungară a regelui Sigismund, ce era şi căpetenia 
întregii oștiri. 

Dar regele Ungariei încă nu se hotărâse să pornească lupta și o tot 
tărăgăna, invocând diferite pricini, de care oştenii trebuiau să ţină seama. 
Până într-o zi, când palatinul Nicolae de Gara intră neanunţat în camera 
suveranului său și-i șopti câteva vorbe, care-l făcură pe Sigismund să sară 
de pe pat, unde se odihnea cu mâinile sub cap şi ochii în tavan şi să-l 
urmeze de îndată pe palatin în port. Regele nu așteptă mult, că trei bărci 
ușoare și iuți se opriră la mal şi din cea dintâi săriră sprinteni ca nişte flăcăi 
de douăzeci de ani Mircea-Vodă şi spătarul Boian. 

Când îl văzu pe acela pe care-l socotise de mult pierdut pentru 
totdeauna, Sigismund mai întâi îşi potoli cu mâna bătăile repezi ale inimii; 
apoi îi ieşi înainte cu braţele deschise și, fără să se mai stăpânească, îl sărută 
pe amândoi obrajii, zicând ca pentru sine: 

— În sfârşit, acum putem începe lupta cea mare! Fii bine venit, măria 
ta, dar să-ţi spun drept, că de nu m-ar fi anunţat palatinul Nicolae de Gara 
cine trece Dunărea aci, la Orşova, nu te-aș fi recunoscut. Unde-ţi sunt părul, 
barba... Şi mustaţa cea deasă? 


— S-au topit ca şi mine, maiestate! Grăi Mircea-Vodă, râzând şi 
răspunse îmbrăţișării cu aceeași prietenie. 

— Nu speram să te mai revăd vreodată şi totuşi, ciudat, te aşteptam. 
Oh,... Mi-ai pricinuit multă supărare și mi-ai dat mari emoții. Acum mi-a 
venit inima la loc. E lângă mine omul cel mai preţios dintre toți vitejii care 
se află acum în această Orşova. Comandanții oștilor sunt la petrecere. Cam 
cu aceasta se îndeletnicesc cei mai mulţi, parcă ar fi venit aci ca să bea și să 
mănânce în neştire, adevărat, cum se spune, ca de frica morţii. Să nu-i 
tulburăm, deci şi să stăm puţin de vorbă, între patru ochi. 

Privindu-l pe Boian, Mircea-Vodă adaogă surâzând: 

— Cu îngăduinţa maiestăţii voastre, între şase ochi. Sigismund se 
grăbi să aprobe îndată: 

— De bună seamă, generalul Boian nu ne poate fi decât de folos. Dar 
nu vom fi nici între şase ochi, întrucât la acest sfat de taină al nostru va 
participa şi palatinul de Gara, comandantul suprem al armatei ungare. Cei 
patru bărbaţi se așezaseră pe jilțuri faţă în față, în colţul cel mai îndepărtat 
de ușă al camerei lui Sigismund. Nicolae de Gara trăsese zăvorul la ușa grea 
de stejar și spusese: 

— Măcar că nu ne va tulbura nimeni, cred, întrucât oaspeţii noștri, 
când au dinaintea lor mâncare aleasă și vin bun, nu-i mai urnești din loc nici 
cu o sută de boi. 

Sigismund oftă din greu şi spuse cu amărăciune: 

— Din nefericire, acesta este adevărul cel mai adevărat. Apoi, 
întorcându-se către Mircea-Vodă, grăi cu glasul scăzut: 

— lată pe scurt cam ce aveam de spus. Despre primejdia turcilor 
pentru întreaga Europă nu mai are nici un rost să discutăm, este evidentă. 
Baiazid a cutezat să strige în gura mare către pașalele sale că în curând va 
intra călare în biserica Sfântului Petru din Roma și-i va da calului său să 
mănânce ovăz pe masa altarului. Lăudăroşenia aceasta, plină de cea mai 
sfruntată obrăznicie, nu putea fi lăsată fără răspuns. Am trimis soli în multe 
țări și am primit frumoase răspunsuri. Oastea strânsă astfel se ridică la o 
sută de mii de oameni. Conducătorii acesteia sunt dintre cei mai aleşi, a 
căror bravură a fost dovedită în multe şi multe lupte. 

Aci, Sigismund se opri și respiră adânc, prilej pentru Mircea-Vodă să 
spună: 

— Destui, maiestate, ca să facă față acestei mari lupte. De un singur 
lucru mi-e teamă însă şi anume că nu vor lupta uniţi, ci fiecare oaste, după 


cum o va tăia capul. Şi aceasta ar putea să dăuneze. 

— Întocmai aceeaşi grijă mă frământă şi pe mine, întări regele. Ceea 
ce doresc să mă sfătuiesc cu măria ta este cum şi de unde să pornim lupta? 
Am ţinut să vorbim mai întâi împreună, întrucât ştiu că le cunoşti bine toate 
aşezările întărite şi mai cu seamă felul de a lupta al turcilor, doar i-ai învins 
şi i-ai pus pe fugă! Sfârși Sigismund zâmbind. 

— Şi cu ajutorul Celui de sus, nădăjduim, adăugă Mircea-Vodă, că-i 
vom mai învinge. lată acum care e părerea mea. E bine, în mersul nostru 
către Adrianopol, să ne ţinem de malurile Dunării. Pe apă vor pluti în şir 
corăbiile cu arme și provizii. Noi vom merge pe uscat şi ne vom opri la cele 
mai însemnate cetăți turcești întărite, spre a le cuceri și a ne asigura că nu 
vom fi loviți prin spate. Trei asemenea cetăți ne stau deocamdată în faţă: 
Vidinul, Rahova şi Nicopole. La Vidin se află unchiul meu, ţarul bulgar 
Straţimir,... Țar cu numele, căci abia aşteaptă să scape de turci. La Rahova 
are să fie mai greu, întrucât aci sunt turcii foarte bine întăriți. După acestea 
două, cetatea turcească cheie, care trebuie neapărat să cadă în mâinile 
noastre este Nicopolul, pe malul drept al Dunării, având în faţa ei, pe malul 
stâng, cetatea românească Turnu. 

Mircea-Vodă se opri o clipă, ca spre a-si aduna gândurile. Nerăbdător, 
Sigismund îi spuse: 

— Te ascultăm mai departe, iubite prietene. 

— Am rămas așa, îşi reluă firul Mircea, că mi-am întors gândul cu 
veacuri înapoi, la vechimea acestei bătrâne cetăţi, care a fost durată hăt, pe 
vremea împăratului Traian... I se spunea pe atunci Nicopoli ad Istrum. 
Împăraţilor bizantini le-a plăcut aşezarea şi au clădit pe ea cetate nouă, ca să 
le fie de alăpost şi apărare la nevoie. lar acum a încăput pe mâna 
vrăjmașilor noștri de moarte. 

— De la care o vom cuceri în drumul nostru spre Constantinopol, 
spuse cu convingere Sigismund. Și sunt sigur de aceasta, dacă măria-ta ne 
vei da frățeasca-ţi mână de ajutor. 

Aci, Mircea-Vodă îşi întinse amândouă mâinile vânjoase şi arse de 
soare, spunând cu sinceritate: 

— Pe amândouă şi pe mine însumi, cu toţi ostașii ce mi-au rămas 
credincioși, maiestate! Și am aci vreo trei mii, care fac însă cât nouă mii, o 
spun fără mândrie deșartă. 

— Cunoşti bine locurile acestea? 


— Ca-n palmă,... Vă pot duce și cu ochii închiși, oriunde şi nu numai 
eu, ci oricare dintre oamenii mei. 

— Atunci, spuse regele cu vădită mulţumire, să mergem la 
comandanții de oşti să le spunem să fie pregătiți; mâine, în zori, pornim la 
drum. Oastea creştină sosi în fața cetății Nicopole abia către jumătatea lunii 
septembrie. Zilele de toamnă erau călduţe și frunza nu ruginise încă, iar 
drumurile erau uscate și fără gloduri; rar dacă le stropea câte o ploicică ce 
nici nu se simțea; pământul se zbicea îndată la razele dulci ale soarelui. 

Cetatea se înălța mândră, străjuind parcă Dunărea, pe un podiş, de 
unde domina întreaga câmpie a marelui fluviu. 

De jur împrejur, avea ziduri groase și turnuri de pază și apărare, făcute 
de către turci care-si dăduseră seama de marea însemnătate strategică a 
acestei vechi cetăți. 

Privind cu admiraţie, regele Sigismund lăsă fără de voie să-i scape 
aceste cuvinte străbătute de oarecare îngrijorare: 

— Aci nu mai e Vidinul... 

— Şi nici Rahova! Completă Știbor, voievodul Ardealului, care era în 
preajma lui. 

— Şi totuşi, intră în vorbă Mircea-Vodă, ghicind parcă ce se petrecea 
în sufletul regelui Ungariei, dacă vom chibzui bine și vom cădea cu toţi la o 
înţelegere, Nicopole va fi în cele din urmă în stăpânirea noastră, iar de aci, 
calea spre izbândă ne este deschisă. Două săptămâni încheiate au încercat 
oștenii creştini să cucerească Nicopole, dar în zadar; deşi asediată, cetatea 
rezista şi cu toate că o bătură cu tunurile, nu putură clinti din ea un zid 
măcar, necum să pătrundă înăuntru. 

Încredinţaţi că, în cele din urmă, cetatea va cădea de la sine, lipsită de 
hrană și apă, cruciații şi conducătorii lor mai ales, se puseră pe chefuri şi 
petreceri, de-ai fi zis că sunt la nuntă, iar nu la război. Când se saturau de 
mâncare şi băutură, porneau să joace zaruri sau alte jocuri de noroc, în care 
erau grozav de pricepuți. 

Dar tocmai când se aşteptau mai puţin, ca un trăsnet din senin căzu în 
faţa lor ştirea, adusă de iscoade, că Ilderim a sosit în fruntea unei mari oştiri 
la Nicopole și este gata de luptă. Înfioraţi de asemenea veste, toți oștenii 
creştini avură acelaşi gând dureros și plin de ruşine pentru ei: „Nu degeaba 
acest mare sultan fusese supranumit „Fulgerul”. Cum și când sosise, de nu-i 
aflase nimeni de ştire?! Dar nu mai era timp pentru astfel de întrebări ce nu- 
si mai aveau acum nici un rost. 


Conducătorii cruciați se aflau asupra chefului, ameţiți de băutură, iar 
unii abia se puteau ţine pe picioare, necum să se ridice de la masă, la 
chemarea regelui Sigismund, căpetenia întregii oștiri. 

Turcii însă nu se grăbeau. Fi se mișcau iavaș, iavaș, dar cu multă 
socoteală. Se urcară pe podișul cetății, avându-i în față ca în palmă pe 
vrăjmaşi. Mircea-Vodă se repezise, cu o mie din cei mai destoinici oșteni ai 
săi, spre a vedea din depărtare oastea turcească şi a-si da seama cam la câţi 
oameni se ridică. 

Până să vină înapoi din recunoaştere lui Sigismund și lui Știbor li se 
păru că a trecut un veac. Ceilalți căpitani de oaste însă, se străduiau să pară 
cât mai nepăsători. 

În sfârşit,... Iată-l! 

Regele Ungariei i se repede înainte, ca dus de vânt și abia-l lăsă să 
descalece. 

— Ei,... Cum stăm, măria ta? 

Mircea-Vodă se aruncă din şa drept în mijlocul cavalerilor, de-ai fi zis 
că vrea să-nceapă o luptă cu toţi aceştia deodată și zice, scoțându-si coiful şi 
ştergându-si fruntea de sudoare: 

— Nu cred că sunt mult mai numeroși decât noi. Am însă, a vă face o 
mare rugăminte, care este spre folosul luptei ce se va da! 

— S-o auzim, răspunseră comandanții, strângând cercul în jurul lui 
Mircea-Vodă. 

— Vă rog să ne lăsaţi pe noi, românii, să pornim cei dintâi la luptă, 
întrucât îi cunoaştem bine pe turci, le știm felul lor de a se bate precum și 
toate şiretlicurile ce le folosesc în războaie! 

Cavalerii străini se-ncruntară şi, în cea dintâi clipă, nu rostiră nici o 
vorbă. În sprijinul lui Mircea, regele Sigismund spuse pe deplin încredinţat: 

— Eu cunosc foarte bine felul de a lupta al românilor și sunt de aceeași 
părere: să înceapă lupta Mircea-Vodă și oamenii săi, iar noi să venim îndată 
după dânșii, când ni se va face semn. 

Dar tocmai atunci, când vrăşmașul de moarte le era în preajmă, în loc 
de prietenie şi înțelegere s-a iscat o hărmălaie și o ceartă, de te-ai fi crezut 
la bâlci, în mijlocul unor neguţători zurbagii, care se tocmeau cu 
înverșunare, iar nu în faţa unor cavaleri ce urmau să pornească la o luptă 
măreaţă şi crâncenă, spre a înfrunta Semiluna. 

Seniorul de Coucy, care, de asemenea, îi cunoștea bine pe români, 
spuse: 


— Şi eu sunt de aceeași părere cu a maiestăţii sale regelui Sigismund: 
să pornească la atac cei dintâi românii cu voievodul lor. 

Dar chiar compatriotul său, nobilul Guy de Trimouille îi strigă 
duşmănos: 

— Cum poţi cere asemenea lucruri lipsite de judecată? Fără îndoială că 
frica ţi-a întunecat mintea-ți slabă şi nu mai ştii ce vorbeşti. Cum te poţi 
teme oare să începem lupta noi, francezii, când cavalerii noştri sunt atât de 
tari, încât ar putea susține bolta cerească cu sulițele lor? 

Aci, nobilul senior de Coucy, stăpânindu-si din răsputeri mânia ce-l 
cuprinsese, răspunse apăsat: 

— Ceea ce ai spus este o blasfemie și o sfidare la adresa cerului. Cât 
priveşte despre frica ce susții că a pus stăpânire pe mine, nu-ţi răspund 
decât atât: în lupta teribilă ce va urma am să-ţi dovedesc, nu numai că nu 
mi-e frică de nimeni, dar te asigur că, în încăierare, botul calului tău nu va 
ajunge măcar nici la coada calului meu. 

Atunci se auzi deodată strigătul mânios al tânărului conte Jean de 
Nevers, care, în ciuda faptului că abia împlinise 22 de ani, era căpetenia 
oștilor franceze: 

— Doar n-am venit aci atâta cale, cu cei şase mii de cavaleri ai mei şi 
n-am cheltuit atâţia bani, ca să asist la atacul dat de către alţii, oricât ar fi 
aceia de pricepuţi şi de viteji. Ce fac ei vom putea face şi noi, cu prisosință 
încă. După mine, cavaleri! 

Și contele Jean, fără să mai aştepte măcar încuviințarea cuiva, porni la 
atac urmat de Filip de Artois, mareșalul Boucicaut şi ceilalți. Într-adevăr, că 
acestui iureș năpraznic, turcii nu-i putură face față. Ei fură zdrobiţi sau puși 
pe fugă. 

Îmbătaţi de neaşteptat de ușoara izbândă, francezii porniră într-o goană 
nebună mai departe. Dar deodată, în faţa lor se ivi o pădure de pari înfipţi în 
pământ. Caii, şi-așa destul de obosiţi, mai mult de greutatea armurii, decât 
de a călăreţilor, se prăbuşiră, trăgându-i cu ei şi pe cavaleri, care încercau cu 
greu să lupte în picioare. 

Turcii ieşiră atunci ca din pământ, mai mulţi de trei ori pe cât fuseseră, 
şi-i înconjurară pe sărmanii luptători care căzuseră ca într-o capcană bine 
chibzuită. 

Regele Sigismund, nemaivăzându-i pe tovarășii săi de luptă pe întinsul 
câmpiei, strigă îngrozit către Mircea-Vodă și Știbor: 


— Ce se petrece, oare, acolo, fraţii mei, căci eu sunt atât de tulburat, 
încât nu-mi mai pot da seama? 

— Ceea ce era de așteptat, maiestate, răspunse Mircea-Vodă încruntat 
şi plin de adâncă mâhnire: francezii s-au lăsat înșelaţi de viclenia turcilor, 
care, prefăcându-se că fug înspăimântați, i-au atras astfel în cursă și acum îi 
măcelăresc. 

— E groaznic! Se înfiora Sigismund. Să-i salvăm cât mai e cu putinţă. 

Și, îndemnându-si calul, regele Ungariei porni vijelios însoţit de cele 
două căpetenii și de oștenii unguri şi români, care abia așteptau să intre în 
luptă. 

În faţa acestui iureş năpraznic, turcii, uimiţi, neştiind ce să creadă, 
statură pe loc câteva clipite şi se clătinară ca bătuţi de vânt, sub paloșele 
noilor sosiți. 

— Înainte copii, nu vă lăsaţi! Se auzi strigătul puternic de îndemn al 
lui Mircea-Vodă. Domnul român însuși lovea cu sete în dreapta și-n stânga, 
făcând gol în juru-i. 

Știbor se lupta cu mai multă înverșunare ca niciodată, iar Sigismund, 
fericit că va izbuti să-si scoată tovarășii de arme din impas şi să le arate că 
avusese dreptate, când sprijinise cererea lui Mircea-Vodă de a începe atacul 
cu ai săi, zâmbea cu bucurie copilărească acestui gând. 

Dar izbânda lor, ce părea că prinsese aripi, le fu zădărmnicită de oastea 
lui Ștefan Lazarevici, aliatul lui Baiazid. Sârbii, proaspăt sosiți pe câmpul 
de luptă, la îndemnul regelui lor, se năpustiră din spate asupra celor de-o 
lege cu ei. 

Luaţi pe neaşteptate, românii și ungurii trebuiră să ţină piept acum 
vrăjmașilor din două părţi. Turcii, încurajați de ajutorul primit, îşi reveniră 
şi se năpustiră urlând asupra acelora ce-i descumpăniseră pentru scurtă 
vreme. 

Văzând primejdia de a împărtăși soarta francezilor şi a burgunzilor, 
Mircea, Știbor și Sigismund, strânși unul lângă altul, îşi croiră drum printre 
şirurile de turci. Oamenii, care izbutiseră să iasă dim cumplita încleştare, se 
aruncară în Dunăre, spre a ajunge înot la corăbiile ce-i așteptau să-i ducă 
învingători până la Constantinopol. 

Sigismund, istovit mai mult de cumplita înfrângere, decât de oboseala 
luptei, spuse cu glasul sfârșit de durere, urcându-se pe corabie: 

— Mult iubiții mei prieteni, rămâneţi cu bine. Truda mea de a-i strânge 
pe cei de-o lege cu noi împotriva marii primejdii otomane s-a sfârșit printr- 


un dezastru. Lupta aceasta putea fi câștigată, dacă cei hotărâți să învingă n- 
ar fi fost conduși de ambiţie deşartă şi încăpățânare prostească, cei mai răi 
sfătuitori ai oamenilor. 


CAPITOLUL XIII. 
„Din Sfânta Monastire de la Nucet, citire” 


Bătăile în ușa groasa de stejar erau atât de uşoare, încât urechea lui 
Mircea-Vodă, aţintită în altă parte, abia le auzi. 

— Intră, Niţule, strigă domnul, venindu-i să râdă. Uşa se deschise încet 
şi în pragul ei se ivi Niţu, vechiul copil de casă a lui Mircea-Vodă, acum 
flăcău în toată puterea. Făcu o plecăciune și aşteptă. 

— Bine, măi Niţule, îi grăi domnul mustrător; se poate să baţi în ușă 
aşa, ca o fată mare? Când o să te părăsească sfiala asta nepotrivită cu un 
flăcău bun de horă? Doar ştii cât mi-eşti de drag? 

— Taman d-aia măria ta, nu cutez să... 

— Ba să cutezi, că mie oamenii cutezători îmi plac. 'Tu așa de molatec 
cum ești, ai fi în stare să lași să pătrundă în iatacul meu pe oricine și să mă 
omoare! Glumi vodă. 

Aci, Niţu sări ca ars, îşi îndreptă trupu-i vânjos, îşi încruntă privirea și 
grăi cu atâta dârzenie, de parcă era altul, decât cel de până atunci. 

— Ba, măria ta, nimeni n-ar putea intra în iatacul luminăţiei tale, decât 
călcând peste mine mort. Că ce-ai făcut măria ta pentru noi, nimeni pe 
lumea asta n-ar fi făcut. Fără mila măriei tale alde maică-mea ar fi rămas pe 
drumuri, cerşetoare şi eu, aşijderea, după bătălia de la Câmpia Mierlei, în 
care şi-a lăsat bietul taică-meu, Domnu-l odihnească, viaţa. 

— Şi de ce nu eşti, mă rog, întotdeauna, așa cum fuseși acum? 

— Când mă aflu în faţa măriei tale, nu știu cum, dar mă cuprinde o 
sfială și mă zăpăcesc. 

— Să cauţi să nu te mai cuprindă și să faci bine să nu te mai zăpăceşti. 
Că eu pentru tine am gânduri mari şi frumoase, măi. N-o să te ţin toată viaţa 
aci, copil de casă. Te vreau ostaş de nădejde al ţării, așa precum a fost şi 
taică-tău. 

— Voi fi ce vei porunci măria ta! Spuse Niţu, de astă dată mai cu 
îndrăzneală. 

— Așa, vezi? Dar pentru asta mai e vreme. Acu spune ce ţii în mână..., 
un răvaş cumva? 


— Întocmai, slăvite doamne. L-a trimis cu un călugăr cuviosul stareţ 
Sofronie de la sfânta monastire Cozia. 

— Aşa? Dă-l încoace! Mulţămesc. Așteaptă, nu pleca! 'Ţi-am spus eu 
să pleci? 

Niţu înghiţi un nod şi rămase pe loc, descumpănit, în mijlocul odăii. 

Mircea-Vodă desfăcu răvaşul şi citi cu glas tare cele scrise de 
egumenul monastirii Cozia: „Din sfânta monastire de la Nucet citire, către 
binecinstitorul și de Christos Dumnezeu iubitorul, lo Mircea, Voievod şi 
Domn al "Ţării Românești, de la robul lui Dumnezeu Sofronie, prea umilul 
stareț al sfintei monastiri de la Nucet, ce-i mai zice şi Cozia, supuşenie, 
credință și smerenie. Vei afla, prea luminate doamne, că lucrarea poruncită 
de către măria ta la sfântul nostru lăcaş, a fost îndeplinită întocmai și-l 
aşteptăm pe prea strălucitul și iubitul nostru stăpân să binevoiască a veni 
aci, spre a se bucura de frumuseţea și de trăinicia ei, care credem că alta 
asemenea nu se află în Ţara Românească. Și meșterii bizantini și greci, 
precum şi Alexios şi Mustafa te aşteaptă cu nerăbdare, spre a le lăuda cum 
se cuvine această ispravă a lor, într-adevăr de minune și mare îndrăzneală, 
aducând la îndeplinire gândul măriei tale întru totul, astfel că astăzi, ctitoria 
măriei tale nu este numai un sfânt lăcaş de odihnă şi închinare, ci și 
puternică așezare de retragere şi apărare la nevoie şi în restriște. Și mai 
îngăduie robului tău Sofronie, mărite doamne, să-ţi amintească faptul că ai 
făgăduit călimăneștenilor de a purcede cu ei la vânat în munţii Coziei, unde 
mişună sălbăticiunile de tot soiul, care s-au înmulţit, din cale-afară şi-i 
primejduiesc pe localnici, ce nu mai au liniște de ele. Şi să ştii, doamne, că, 
mergând între oamenii din multe sate, am oblicit că mare este bucuria 
tuturor că l-ai biruit pe nevrednicul Vlad-Vodă și l-ai alungat, dându-l în 
seama craiului Știbor al Ardealului, care va şti el ce să-i facă; iar acuma este 
din nou stăpân în ţară prea iubitul nostru părinte Mircea-Vodă, în veci fie 
lăudat şi cinstit, iar bicisnicul de Vlad-Vodă, de trei ori proclet şi afurisit. 

Și sărutăm dreapta măriei tale toți cei din partea locului și te aşteptăm 
cu multă râvnă, dragoste și credință. Și să vii curând, măria ta, că te 
aşteptăm. 

Sofronie, stareţ al sfintei monastiri Cozia” Mircea-Vodă împături 
răvaşul, îl puse cu grijă la piept şi se duse la fereastră, privind cu nesaţ la 
frunzişul copacilor. Apoi spuse ca pentru sine: 

— Chiar că mă pălise un dor de ducă prin munţii Olteniei. 

Apoi, întorcându-se către Niţu, îl întrebă în glumă: 


— Fi, tu ce zici, măi Niţule, de scrisoarea popii Sofronie? 

Niţu se îndreptă de şale și, privindu-l ţintă în ochi pe vodă, îi grăi: 

— Măria ta, cutezător m-ai voit, iată cutezător încerc să fiu de astă 
dată. Zic că să mă iei și pe mine la vânătoarea aceea, că poate ţi-oi fi şi eu 
de vreun folos cumva. 

Domnul izbucni în râs şi spuse cu bunăvoință: 

— Ei, aşa da, tragi a oştean de ispravă, Niţule. Şi asta mă bucură! E 
cea dintâi rugăminte a ta către mine, așa-i? S-ar putea oare să nu ţi-o 
îndeplinesc? 

Niţu dădu un chiot de bucurie şi, aruncându-se în genunchi la 
picioarele lui Vodă, îi prinse dreapta și o sărută de câteva ori apăsat. Mircea- 
Vodă adaogă: 

— Cel dintâi ce va şti când vom pleca spre Cozia vei fi tu și cată a te 
pregăti de drum. Dar ascultă și bagă bine la cap ce-ţi spun: îţi poruncesc cu 
străşnicie ca, din această clipă chiar, să uiţi cu totul de răvașul popii 
Sofronie. M-ai înţeles? 

Niţu-si ridică ochii castanii şi limpezi ca de căprior şi întrebă tare, plin 
de nevinovăție: 

— De care răvaş e vorba, măria ta? 

Vodă zâmbi, îl mângâie pe cap părinteşte şi-i spuse: 

— Aşa-mi placi! Acum fii bun şi roagă-l pe Mihail-Vodă să vină la 
mine, că am ceva de taină cu măria sa. Nuci falnici cu tulpini groase cât 
trunchiul unui om voinic şi cu coroanele bogate în crengi dese ce se 
împleteau unele cu altele, se revărsau din belșug la poalele muntelui Cozia, 
mergând până aproape de albia Oltului. 

Și din mijlocul lor răsări deodată mândra așezare a sfintei monastiri 
Cozia, cu ziduri mari, groase și înalte, pe care cu greu le-ar fi trecut 
vrăjmaşii, necum să le clintească din loc. În curtea sfântului lăcaș, pe lângă 
nucii, care parcă îi stăteau de strajă, erau risipiţi şi câţiva brazi înalţi și 
drepţi ca nişte uriașe luminări, înfipte asemenea unor sentinele tinere şi 
neînfricate. 

Porţile mari și grele de stejar se aflau date de ziduri, iar forfota din 
jurul bisericii vădea că domnul era așteptat. 

Cei trei călăreți, urmaţi cam la zece pași de alţi zece ostași tot călări, se 
opriră câteva clipite, înainte de a pătrunde în curte și trebuiră să-si 
întărească glasurile, spre a se putea auzi, întrucât clopotul cel mare de 
aramă al monastirii, vestit în toate ţările creştine din răsărit pentru 


frumuseţea dangătului său, începu să sune puternic, răspândindu-si cântul în 
unde dese și făcând să tremure văzduhul cale de câteva posti. 

— Privind ctitoria domniei mele, fără de voie mi se duce gândul la 
Tismana, grăi cu blândeţe Mircea-Vodă și cuget că aceea pare mai 
impunătoare, poate şi unde este aşezată pe o înălțime într-adevăr ameţitoare. 

— Dar şi Cozia, doamne, răspunse spătarul Boian, văzută de pe malul 
stâng al Oltului, în întregul ei, este la fel de falnică și chiar mai frumoasă 
decât Tismana. 

— Poate unde este și mai tânără, Boiane, glumi domnul. 

— Şi-apoi măria ta, Tismana nu are ziduri așa de puternice ca aceasta. 
Vorba e, cum-necum, ea s-a ridicat sub ochii noştri și ne e cea mai scumpă 
tuturor. Cu pridvorul acesta în faţă, când pătrunzi în biserică, parcă ai intra 
nu numai în casa Domnului, ci puţin și într-o casă de-a ta, de la ţară! 
Adaogă Boian. 

— Aşa-i, spătare? Întrebă Mircea-Vodă bucuros. Vezi, tocmai aci este 
marea ei frumuseţe. Dar hai să mergem că, iată, popa Sofronie dă semne de 
mare nerăbdare și-l văd că se-ndreaptă el însuși spre noi. 

— Sărutăm dreapta măriei tale, se auzi Sofronie, ieșind în faţa 
călăreților. Bună dimineaţa, prea cinstite spătare! 

— Blagosloveşte, părinte. 

— Domnul,... cu măria ta și cu ţara. 

Ca din pământ, ieşiră la vedere trei călugări, care apucară frâiele celor 
trei cai. Sofronie, văzând cine era cel de-al treilea călăreț, făcu ochii mari şi 
nu se putu abţine să nu spună: 

— Ce aleasă cinste şi mare bucurie pentru noi, slăvite stăpâne! L-ai 
adus, în sfârşit și pe măria sa Mihăilaş-Vodă? 

— L-am adus, chir Sofronie! Zâmbi vodă cu plăcere, ca întotdeauna 
când venea vorba despre feciorul său, la care ţinea mai mult ca la orice altă 
făptură pe lume. Cată de aci înainte a-l deprinde, cât de cât, cu unele treburi 
ale domniei, ca mai târziu să-l am destoinic tovarăș şi ajutor, precum marele 
Basarab-Vodă pe bunicul nostru Nicolae Alexandru Vodă, de vrednică 
pomenire. 

— Aşa să te audă Dumnezeu, măria ta. 

Călăreţii dintâi descălecară, în timp ce următorii intrau pe poartă. 
Fiecare boier şi oștean fu dat în grija câte unui călugăr, iar Mircea-Vodă cu 
Mihail- Vodă, tânărul său fecior, se urcară în foișorul anume clădit pe malul 
drept al Oltului, de unde râul se vedea venind din Ardeal: mare, liniștit sau 


vijelios, cu unde mici sau valuri înspumate, în toată măreţia şi frumuseţea 
lui. 

Aci, îl chemă domnul ţării pe stareţul Coziei şi stătu îndelung de vorbă 
cu el. Într-un târziu, Mircea-Vodă grăi cu glasul scăzut: 

— După o asemenea lucrare de taină, părinte Sofronie, mai toţi domnii 
şi regii obișnuiau să-i piardă pe cei ce-au făcut-o, spre a nu o putea spune 
nimănui. Dar cum acești meșteri sunt oameni de ispravă, nepreţuiţi şi tare 
pricepuţi, de care s-ar mai putea să ai nevoie în curgerea vremii, fiind, socot 
eu şi un mare păcat să le iei viaţa, după sfatul bunului meu prieten, 
principele Musa, îi vei păstra. 

Starețul Sofronie îşi ridică sprincenele cu adâncă uimire și spuse: 

— Voința măriei tale e sfântă, numai că... 

— Mai cu seamă, îi tăie vorba Mircea-Vodă că toţi aceștia mi-au 
dovedit credință şi m-au ajutat, punându-si viaţa lor în primejdie, ca s-o 
salveze pe a mea. 

— E vorba de Alexios şi Mustafa? Întrebă marele călugăr. 

— Întocmai! De aceea m-am gândit ca, în seara asta chiar, să-i legi cu 
puternic jurământ de taină, fiind numai noi între noi, să nu mai ştie nici ei 
de ceea ce au meşterit în cuprinsul sfintei monastiri a Coziei. Și tu, 
Sofronie, vei face apoi același jurământ în fața mea, domnul ţării, care sunt 
şi cap bisericii, că nu-i vei dezvălui taina, decât pe patul tău de moarte, o 
dată cu sfânta cuminecătură, aceluia pe care-l vei socoti vrednic a-ţi fi 
urmaș la stăreţie. 


CAPITOLUL XIV. 


ÎI cunoaștem aci şi pe noul domn de la Moldova, pre nume Alexandru, fiul 
lui Roman Vodă Mușat. 


Sfârşitul anului 1399 şi începutul lui 1400, veniseră cu o iarnă ușoară, 
călduţă, fără zăpadă multă și cu adieri şi miresme de primăvară. 

Mircea-Vodă, prea puternicul domn al Ţării Românești, se găsea în al 
patrusprezecelea an de domnie. Petrecuse sfintele sărbători ale Crăciunului 
la Târgoviște, al doilea oraş de seamă al țării după Curtea de Argeş și 
primele zile ale noului an îl găsiră tot în această așezare, gustând dulcea 
pace a căminului, atât de mult râvnită în ultima vreme. 

Ningea bogat, dar zăpada nu se prindea; ai fi zis că se topeşte înainte 
de a atinge pământul. 


Domnul privea pe fereastră în grădină, dar gândul îi colinda prin 
Moldova, unde aflase că iarăși sunt frământări pentru tron, măcar că în 
scaun se afla acum luga Vodă Ologul. 

Doamna Mara îi respectă un timp liniștea: văzând însă că tăcerea se 
prelungește mai mult decât se așteptase, tuși ușor și spuse cu glas dulce și 
învăluitor: 

— Ce griji îl tulbură pe mult iubitul meu soţ și domn? 

— Mă gândeam, scumpa mea doamnă, la Moldava, sora şi vecina 
noastră de la miazănoapte. 

— De bine, sau de rău? Voi să ştie doamna Mara. 

— Nici de bine şi nici de rău; mă gândeam că de la trecerea la cele 
veşnice a răposatului Petru Vodă Muşat, bunul meu prieten, adică din anul 
de tristă pomenire 1391 şi până astăzi, deci în numai nouă ani de zile, s-au 
perindat la tronul Moldovei trei domni, bune rubedenii între dânși, dar nu la 
fel de buni și ei ca domni: Roman Vodă Muşat, Ștefan Vodă Muşat şi acesta 
din urmă, de astăzi. luga Vodă, poreclit de ai săi „ologul”! 

— Dar dacă-i olog, se miră doamna Mara, atunci cum de este domn, că 
pre câte ştiu, domnul ţării nu poate fi ales decât dintre cei zdraveni, el 
neputând avea vreun beteșug, decât dacă l-a căpătat cumva în luptă?! 

— Aşa-i, dar vezi că acest Iuga nu este olog de-a binelea; e om întreg, 
numai că-l chinuie durerea de picioare și, din când în când, nu poate să 
meargă decât sprijinit sau foarte greu singur. Dar acest Iuga, ca şi ceilalți 
dinaintea lui, îi cântă în strună laghelonului şi-mi sunt potrivnici mie. Ba, 
Ștefan Vodă Muşat l-a ajutat chiar pe bicisnicul de Vlad-Vodă, uzurpatorul 
meu şi l-a împrietenit cu Vladislav. 

— Dar nici laghelonul, se avântă doamna Mara, pre câte ştiu, nu mai 
stă prea bine pe tronul său, întrucât și regina Hedviga a murit sărmana şi ea, 
la scurtă vreme după soră-sa, aşa că... 

— Într-adevăr că tristă soartă au avut aceste tinere regine surori! Întâi 
Maria, acum ea. Nimic nu s-a ales de moștenirea lui Ludovic cel Mare. 
Eh,... Acest luga-Vodă al Moldovei este un domn nevolnic, însă, la rău, un 
prost se pricepe mai bine să ţi-l facă decât un om deştept! 

Pe când vorbeau astfel, ca-n foarte multe împrejurări din viaţă și de 
astă dată, întâmplarea veni pe neașteptate în sprijinul gândurilor lui Mircea- 
Vodă. Auzind din depărtare tropote de cai la acea vreme de seară timpurie, 
domnul se întoarse la fereastră și încercă să deslușească cine sunt călăreții 
ce treceau cu atâta grabă pe lângă palat. Caii se opriră sforăind, smucindu-si 


zurgălăii şi bătând copitele în caldarâm. Peste câteva clipite, iată că uşa la 
iatacul domnesc se deschise și intră căpetenia de straje, strigând: 

— Să trăieşti, măria ta, au sosit soli de la Moldova! Mircea-Vodă îşi 
ridică sprâncenele a mirare şi spuse: 

— Acum? Aci? De la cine? 

— Nu spun decât că e de mare grabă și că-i foc. 

— Să intre dară! 

Și-ndată se aflară în fața domnului Ţării Românești, trimișii din 
Moldova: boierul Drăgoi, tovarăşul de solie de pe timpuri al boierilor 
munteni Manea și Herăscu, precum şi Petru Hudici şi Ivan Oană, pe care 
Mircea-Vodă îi cunoştea doar din auzite. 

— Să trăieşti, măria ta! Strigară falnicii boieri moldoveni și-si puseră 
genunchiul drept la pământ. 

Domnul le întinse mâna pe care aceştia o sărutară cu adânc respect, 
ducând-o la frunte. Apoi, Drăgoi rosti răspicat: 

— Prea slăvite doamne, iartă-ne, te rugăm, îndrăzneala de a-ţi tulbura 
liniștea în fapt de seară și mai cu seamă în sărbători, dar ni-i tare degrabă. 
Suntem solii măriei sale Alexandru, fiul fostului domn Roman Vodă și te 
roagă să-i vii în ajutor, spre a lua scaunul domniei de la Moldova, pe care 
acum stă un om slab de virtute, ce abia-si târâie picioarele şi face umbră 
pământului de pomană. 

— Iuga Ologul? Întrebă Mircea-Vodă, zâmbind cu dispreţ. 

— El, măria ta, căruia în loc de tron, i-ar şedea mult mai bine să 
gogească în pat laolaltă cu babele şi să toarcă lână. 

— Dar Alexandru Muşat, în numele căruia ați venit, v-a dat cumva 
vreun răvaş către mine? 

Drăgoi stete o toană pe gânduri; apoi scoase din carâmbul cizmei un 
răvaş frumos împăturit şi spuse: 

— Slăvite doamne, în răvaşul acesta spune numai ca să dai crezare 
celor ce-ţi vom grăi noi; de teamă ca nu cumva să fim prinși de oamenii 
lugăi și cercetaţi. Dar ne-a spus măria sa Alexandru că, de vei vroi a ști mai 
mult, să binevoieşti a vorbi cu mine. 

— Atunci, boier Drăgoi, hai să vorbim dară, spre a şti ce avem de 
făcut. Pohteşte, rogu-te, în această cămară, în timp ce tovarășii domniei tale 
vor fi omeniţi, precum se cuvine unor oaspeţi aleși, de către doamna Mara a 
Ţării Românești. Boierul Drăgoi îşi sfârși astfel solia: 


— Şi eu stărui în ajutorul nepreţuit şi neprecupeţit al măriei tale pentru 
acest Alexandru Mușat, carele este un bărbat ales, cumpătat şi cumpănit, 
blând şi nearțăgos, îndrăzneţ; şi mai cu seamă că măria ta eşti pentru el 
pildă şi îndemn, uitându-se la faptele-ți ca la soare și doreşte a ridica 
Moldova noastră în ochii lumii, așa precum ai ridicat măria ta [ara 
Românească. 

Mircea- Vodă zâmbi ușor şi spuse tărăgănat: 

— Eu am a-ţi pune o singură întrebare, boier Drăgoi... și anume: ce 
face acum Roman Vodă, tatăl acestui Alexandru, pe care domnia ta îl susţii 
cu asemenea tărie? 

Drăgoi dădu din cap cu amărăciune şi spuse: 

— Măria ta,... Bietul Roman Vodă, în urma bătăliei de la Camenița, 
după cum bine ştii, a fost prins de către Svidrighel, fratele Iaghelonului și 
şade şi acuma pus la păstru într-o cetate, vorba vine, că este la închisoare 
de-a binelea, Dumnezeu ştie unde! 

— Strașnic de bun paznic de domni mai e laghelonul! 

— E cât o mai fi şi el. Atunci, măria ta? Ceru răspuns grabnic Drăgoi. 

— Atunci, boierule, mâine, în zori, pornim spre Moldova, spre a-l 
înscăuna pe fratele nostru Alexandru. Eşti multumit? Spătarul Boian, aflând 
de hotărârea lui Mircea-Vodă, după ce mustăci puţin, nehotărât încă, dacă să 
vorbească au ba, spuse totuși, în cele din urmă, frământându-si mâinile 
aspre şi bătătorite: 

— Măria ta,... Mă cunoşti bine şi ştii, deci, că dacă-mi porunceşti să 
merg în iad, să mă bat cu dracii, mă duc fără zăbavă. Dar eu o vorbă vreau 
să te întreb: Ce folos să avem noi oare, dacă în scaunul Moldovei va sta 
acest nou Mușatin sau va rămâne tot Iuga Ologul? 

— Boiane, dragul meu, Iuga nu ne este prieten, ci dimpotrivă; dar 
Alexandru, chiar de nu ne va ajuta vreodată şi de nu ne va fi nici prieten, 
ceea ce n-aş crede, măcar să nu ne fie dușman şi tot e ceva. Oastea 
munteană, în frunte cu Mircea-Vodă și spătarul Boian, având de călăuze pe 
cei trei boieri moldoveni, ieși din Ţara Românească, o luă în susul Șiretului, 
trecu de Adjud, unde făcu scurt popas, lăsă Sascutul în urmă și se opri la 
Bacău, pentru mai multă odihnă. Apoi poposi din nou la Roman, noua 
aşezare a fostului domn Roman Vodă Mușat, unde o întâmpină Alexandru 
Mușat cu puţina lui oaste de strânsură. 

Acela care, în numele stirpei şi a însuşirilor sale, cerea pe drept 
domnia Moldovei, era un bărbat în putere, tânăr încă, înalt și lat în spate, cu 


capul mare şi pletos, obrajii bucălaţi și roşii de sănătate, iar barba și părul 
de pe acum încărunţite. Ochii-i erau albaştri, luminoși ca cerul țării sale și 
uitătura îi era din cale-afară de blândă și prietenoasă. 

Văzându-l și recunoscându-l pe Mircea-Vodă, Alexandru sări în grabă 
de pe cal cu agerime, se opri cu smerenie la trei paşi de marele domn, 
privindu-l pe acesta drept în ochi, îşi scoase cuşma de jder şi strigă cu o 
nebănuită putere, de răsună văzduhul curat de iarnă: 

— Să trăieşti, măria ta şi bine-ai venit în Moldova! Atunci, însoțitorii 
lui Alexandru, aruncându-si cușmele în sus strigară de asemenea, de hăuliră 
văile: 

— Trăiască Mircea-Vodă! 

Domnul Țării Româneşti răsuflă din adânc şi împrăștie în aerul rece al 
dimineţii o trâmbă de abur ce se ridică uşor în sus, asemenea fumului de la 
hornuri. Apoi, spuse încet, dar cu multă bunăvoință: 

— Bine te-am găsit, prietene Alexandre! 

Îi întinse mâna şi când moldoveanul i-o strânse cu putere, Mircea-Vodă 
îl trase la pieptu-i şi-l îmbrăţișa cu drag, ca pe un copil al său. După care 
adăugă simplu, cinstit, românește: 

— M-ai chemat, prietene. lată-mă-s: am venit! Te ascult dară! 

— Măria ta, mai întâi de toate spun aiasta și să ştii că nu-i o vorbă 
goală: n-am să uit niciodată că ai răspuns chemării mele; te vei încredința! 

— Tare o doresc, măria ta, răspunse Mircea-Vodă, apăsând pe ultimele 
două cuvinte, ceea ce nu-i scăpă lui Alexandru, care se îmbujora şi mai mult 
de plăcere şi grăi: 

— Apăi de mi-ai spus, luminate doamne, aşa precum mi-ai spus, 
această vorbă a lui Mircea-Vodă grăiește mai mult ca orice. 

— Atunci, ce mai așteptăm dară? Întrebă Mircea-Vodă, zâmbind pe 
sub lunga-i mustață. Să pornim spre Suceava. 

— Slăvitul meu prieten, îndrăzni Alexandru, îngădu-ie-mi a-ţi spune că 
iscoadele mi-au adus știrea precum că la Târgul Neamţ și la Baia ne 
aşteaptă oştile lugăi, cu ajutor polon. 

— Ah, ce veste bună mi-ai dat! Atunci, cuviincios este a nu-i lăsa să ne 
aştepte prea mult și să pornim de-ndată, după ce ne vom ospăta şi vom da 
trupurilor noastre odihna de trebuință... Într-adevăr că în apropierea 
Târgului Neamţ, se arătă în zare oastea moldovenească. Erau sumedenie de 
oameni călări cu sulițele la oblânc și așteptau plini de neliniște. 


Cum se ivi pe un muncel din faţa lor oastea muntenească, avându-l în 
frunte pe Mircea-Vodă între spătarul Boian și Alexandru Mușat, toţi 
moldovenii îşi ridicară sulițele şi aşteptară porunca să pornească la atac. 
Mircea-Vodă le prinse frământarea, precum și strălucirea obișnuită a 
ochilor. Atunci, ridică mâna dreaptă și le grăi cu putere, de vâjâia văzduhul 
ca la răsunetul unei trâmbiţe: 

— Adăstaţi o clipită, feţii mei, şi-apoi porniţi împotriva noastră. Unde- 
i vestitul Iuga Vodă? De ce n-a venit și el în fruntea voastră? O, mândria 
voastră de ostași încercați nu vă spune nimic? Primiţi oare să fiți sub 
ascultarea unui om care nu e în stare să vă ducă la nici o biruinţă,... pe voi, 
urmașii lui Dragoş Vodă... Şi ai lui Bogdan Vodă de slăvită amintire? 

Ca la un cuvânt pornit din tăriile cerului, moldovenii își plecară 
sulițele și ascultară mai departe, cerând din priviri să li se mai vorbească 
încă. Mircea nu aşteptă: 

— lată pe cine-l socotesc eu vrednic de a vă fi domn și al cărui prieten 
sunt și voi fi şi mai vârtos de aci înainte: Alexandru Mușatin, fiul lui Roman 
Vodă, de care nu aţi avut a vă plânge. Vreţi voi oare să se verse sânge 
românesc pentru această faptă de dreptate? 

Și atunci deodată, miile de călăreți moldoveni își smulseră de la piept 
năframele albe și înfigându-le în sulițe pormiră către munteni strigând de 
bubuia văzduhul ca de tunet: 

— Ura-aaa! Trăiască Mircea-Vodă,... Trăiască Alexandru Vodă Mușat, 
domnul Moldovei! 

Mircea-Vodă îl privi pe Alexandru Mușat zâmbind întrebător. Ochii 
acestuia erau scăldaţi în lacrimi de negrăită fericire. Abia izbuti să şoptească 
întretăiat: 

— Doamne Mirceo, astăzi am aflat cea dintâi învăţătură de la măria ta, 
că uneori limba poate cuceri mai bine decât sabia. Îi simt pe toţi ai mei. 

— Şi pe mine lângă dânșii, Alexandre! Zâmbi cu drag Mircea-Vodă. 
lar acum, să desăvârşim treaba începută: să mergem la Suceava! Aflând că 
Mircea-Vodă se îndreaptă spre cetatea de scaun a Moldovei cu noul domn 
Alexandru Vodă Mușat, poporul fu cuprins de o însufleţire fără de seamăn. 
La porţile Sucevei, date de ziduri, le ieşiră înainte boierii ţării și 
mitropolitul cu pâine și cu sare atât lui, cât și noului domn. lar când Mircea- 
Vodă întrebă în glumă: „Ce face Iuga Vodă, boieri dumneavoastră?”, 
aşteptând cu totul alt răspuns decât acela pe care-l primi: „Vă aşteaptă 


[> 


liniştit la palatul domnesc, măria ta 
nou, mirat: 

— O spuneţi în glumă cred? 

— Ba nicidecum, măria ta. E într-adevăr aşa! Când a aflat de cele 
întâmplate, a spus împăcat în sine: „Atunci, la ce bun să mă mai obosesc să 
fug, că nici n-o pot face ca lumea... Să vină sănătoși!” — lată o purtare 
înţeleaptă, căreia socot că i se cuvine un răspuns asemănător. Să nu i se 
clintească un fir din părul lui Iuga Vodă. Pe acest om îl voi lua cu mine; i se 
cade a trăi în pace atâta cât mai are de trăit. Îndată ce i se încredința domnia 
Moldovei de către întreaga suflare boierească și bisericească ce se afla la 
Suceava, Alexandru Vodă, după ce coborî treptele tronului, se îndreptă către 
Mircea-Vodă, care-l aștepta surâzător, sprijinit cu mâinile pe mânerul în 
cruce al înaltei sale spade. 

Noul domn își deschise braţele spre a-l cuprinde: Mircea-Vodă dădu 
drumul paloșului ce se plecă într-o parte, zornăind pe podeaua de marmoră 
şi primi îmbrăţișarea lui Alexandru Vodă care-i șopti înfiorat: 

— Părintele meu, cum să-ți mulțămesc? Domnul Ţării Româneşti 
spuse cu blândeţe: 

— Măria ta Alexandre Vodă, ţin din tot sufletul ca eu cel dintâi să-ţi 
aduc urările cele mai pline de căldură ale sufletului meu: „întru mulţi și 
mulți ani să domnești, cu: milă, înţelegere, înţelepciune, liniște și 
bunăvoință către supuși tăi, căci ei alcătuiesc Moldova și pe ei te sprijini. 
Și-acum ascultă un sfat de la un domn mai vârstnic, mai vechi și mai 
încercat: Înţelepciunea cea mai mare pentru acei ce poartă o coroană pe cap, 
este să asculte și să aleagă și din înţelepciunea acelora ce le stau în preajmă. 
Trăiască Măria sa Alexandru Vodă Muşatin al Moldovei întru mulţi şi 
fericiţi ani!” 


, domnul "Ţării Românești întrebă din 


CAPITOLUL XV. 


Aflăm aci cum lui Mircea-Vodă i se ivește în sfârşit prilejul îndelung 
așteptat de a-i arăta principelui Musa al turcilor marea sa recunoștință şi 
de a-și întoarce datoria faţă de acesta. 


Trecuseră câțiva ani de la înscăunarea lui Alexandru Vodă Mușatin în 
Moldova şi noul domn se arătase un bun și chibzuit gospodar. Luând pildă 
de la marele său vecin Mircea-Vodă, împărţise şi el întreaga ţară în județe, 
făcuse drumuri de legătură între orașe și cetăți și le curăţise de noroaie și de 


tâlharii ce mișunau până atunci, ca să poată trece neguţătorii moldoveni şi 
străini, fără de teamă dintr-o parte într-alta a ţării. Și câte altele pentru 
ușurarea traiului celor de sub oblăduirea sa nu făcuse? 

Iar poporul, după obiceiul lui dintotdeauna, nu întârzie să-i dea şi lui o 
poreclă, care era mai mult un nume de laudă, spunându-i cu multă dragoste 
şi evlavie: Alexandru Vodă cel Bun. 

Domnul "Ţării Româneşti era din cale-afară de mulțămit că acela pe 
care-l ajutase să ia domnia este un bărbat ales, de ispravă şi nu contenea să 
spună, când venea vorba despre Alexandru- Vodă, în faţa boierilor săi: 

— Trebuie să recunoașteţi, boieri dumneavoastră, că am avut mână 
bună și mă pot mândri cu aceasta! 

Într-una din zile se dădea la palatul domnesc din Târgovişte un mare 
ospăț: domnița Marina, fiica lui Mircea-Vodă şi a doamnei Mara, ce o 
dobândiseră la câţiva ani după Mihail, împlinea acum cincisprezece ani. 

Masa mare era întinsă chiar în sala tronului și la ea luau parte toți 
boierii de credinţă ai lui Mircea-Vodă, de astă dată, la dorinţa doamnei 
Mara, dimpreună cu jupânesele și jupâniţele, spre a se veseli şi tânăra 
domniță de vederea lor. 

Pe când petrecerea era în toi, iată că pe uşa larg deschisă ce dădea spre 
cuhnii, în loc să intre pivnicerul cu ajutoarele sale, se înfăţișară paharnicul 
Dragotă, doi copii de casă ce purtau fiecare în braţe câte un polobocel greu 
de stejar pe care abia-l duceau; iar după ei îndată, se arătă un boier 
moldovean ce făcu o plecăciune în faţa mesenilor și rosti cu glas limpede şi 
răsunător: 

— Să trăiţi şi să benchetuiţi întru mulţi ani, măriile voastre şi multă 
fericire tuturor, dar mai cu seamă măritei domniţe Marina, pe care dorim s-o 
vedem în curând cinstită mireasă a celui mai strălucit principe din lume! 

Deodată se făcu o tăcere adâncă și toate capetele se întoarseră către 
noul venit. După felul cum vorbea dulceag și tărăgănat îşi dădură seama de- 
ndată că este de la Moldova; ceea ce nu puteai, însă, ghici era cam ce se afla 
în cele două butoiașe. 

Mircea-Vodă, spre a-l cinsti cum se cuvine pe noul sosit, care își 
închipuia din partea cui vine, se ridică în picioare şi răspunse: 

— Fii bine venit, boierule! Binevoieşte a pohti la masa noastră și 
spune-ne, rogu-te, care ţi-e solia? 

— Măria ta, eu sunt stolnicul Drăgan şi m-a trimis chiar bunul meu 
stăpân şi domn Alexandru Vodă de la Moldova, cu acest mic dar pentru ziua 


de naștere a prea frumoasei și cinstitei domnițe Marina, căreia îi doreşte 
mulţi ani cu sănătate și voie bună, ca și tuturor celor de față! 

— Aşa să dea Domnul, precum ai grăit! Dar ce se află, cinstite stolnice 
Drăgane, în aceste două butoiaşe? Întrebă Mircea-Vodă, zâmbind cu chef. 
Pentru vin, râse el de astă dată subţire, ar fi cam mici; pentru vreo licoare 
scoasă din prune,... Taman bune. 

— Eu zic, mărite doamne, că-i mai bine să le dau cep şi să gustați. În 
ele se află o băutură nouă și nemaipomenită... Care şi nouă ne-a fost trimisă 
de la Polonia, cinci asemenea polobocele în dar, din care măria sa 
Alexandru Vodă s-a gândit să vă trimită și măriei voastre două, cu prilejul 
acestei mari sărbători. 

— Dă-le cep, deci, precum ai spus! Ceru Mircea-Vodă, spre a gusta 
această rară şi straşnică băutură. 

Stolnicul Drăgan bătu din palme şi îndată i se înfăţişară trei slujitori: 
unul cu un ciocan, altul cu un tâlv, de scos băutura din butoaie, iar al treilea 
cu două carafe mari în mână şi se puseră pe lucru. Cel dintâi ciocăni bine 
dopul de lemn, apoi îl trase afară cu putere. Îndată izbucni din butoi o 
spumă albă ce porni a se revărsa, prelingându-se pe doage. Dar cel cu tâlvul 
se repezi şi prinse licoarea în carafe. Era galbenă ca untdelemnul, iar la gura 
carafei se ridică îndată o spumă deasă de un lat de palmă. 

Drăgan porni cu carafa plină în mare grabă spre capul mesei, unde se 
afla Mircea-Vodă. Ajungând, luă o cupă goală şi o umplu cu băutura 
galbenă, spumoasă. Apoi, turnă și celorlalți, care așteptau cu adâncă mirare 
să guste minunata băutură. 

Mircea-Vodă luă cupa în mână, o ridică în faţa ochilor și privi în zare 
prin ea; apoi o duse la nas și-i trase adânc mireasma pe nări, așa precum 
obişnuia să facă cu vinul, înainte de a-l bea. 

Acum sorbi cu nădejde o gură bună și deodată se opri ca ars. Se 
încruntă o clipă, îşi ridică sprâncenele cu mare mirare și înghiți totuşi cu 
greu. Apoi îşi plesni limba de cerul gurii și grăi dezgustat: 

— Uitai, măre stolnice, să-l pun pe paharnicul meu să ia credinţa la 
această ciudată băutură. Și de n-aş ştii că mi-o trimite prea bunul meu 
prieten Alexandru Vodă, aş jura că am băut otravă. Dar din ce-i făcută oare 
şi cum îi zice? 

Stolnicul îşi îngădui să râdă şi spuse: 

— Măria ta ai fost mai viteaz ca domnul nostru, carele, când a sorbit 
întâiașşi dată din ea, a scuipat-o pe pereţi! 


— Îi dau dreptate, stolnice, pare a fi mai curând un leac băbesc făcut 
din sabur. Lămureşte-mă, rogu-te. 

— Slăvite stăpâne, această băutură se numeşte cum nu se poate mai 
firesc: îi zice „bere”! 

— Bere?! Se miră Mircea-Vodă și o dată cu dânsul toţi mesenii. Bere 
ziseși, stolnice? Păi bere se numește de-a-valma tot ceea ce bei. Nu spunem 
noi în graiul nostru românesc că pe cutare l-am ţinut pe bere și pe mâncare? 

— E drept, măria ta, dar iată că aşa-i zice, bere! Și e făcută din apă de 
la fântână, orz şi hamei, lăsate aşa să zacă, până încep să fiarbă singure. 
Apoi licoarea se limpezeşte şi iacă asta e. Dar să știți, prea cinstiți meseni, 
că numai la început pare rea la gust și amară-fiere, dar după ce sorbi mai 
multe înghițituri și te obișnuieşti cu ea, începe să-ţi placă, mai ales că-ţi dă 
o dulce ameţeală, mai ușoară şi mai plăcută decât aceea a vinului. Dacă-mi 
îngăduiţi, am să beau o stacană eu însumi în faţa măriilor voastre, spre a vă 
da pildă. 

Și fără să mai aștepte încuviințarea, stolnicul Drăgan își umplu o cupă 
şi o dădu peste cap, în uimirea tuturor şi mai cu seamă a lui Mircea-Vodă, 
care se mira foarte cum de bea moldoveanul cu atâta poftă, fără să se 
oțărască și să se scuture ca de friguri, asemenea licoare amară ca o otravă. 

Dar după pilda stolnicului, toţi prinseră curaj şi se porniră să bea pe 
întrecute, la început, e drept, strângând din ochi și strâmbându-si buzele, dar 
mai târziu, cu plăcere chiar, până când limbile li se dezlegară deodată ca 
prin farmec şi începură toți a ciripi întocmai unor vrăbii gureşe și 
neastâmpărate. Spre sfârşitul ospăţului, Mircea-Vodă îi făcu un semn tainic 
lui Niţu, care ușor, pe nebăgate în seamă, trecu pe lângă câţiva boieri şi le 
şopti ceva la ureche; iar când se sparse petrecerea și toți plecară pe la casele 
lor, în iatacul domnului se aflau strânși laolaltă: boierul Staicu, fratele 
măriei sale, spătarul Boian, Filos-logofăt, spătarul Dan, Baldovin-logofăt, 
banul Radu Berivoiescu precum și nelipsiţii boieri Manea și Roman 
Herăscu, toți bucuroși că băuseră cu multă cumpătare şi erau cu mintea 
limpede, gata a răspunde cu aleasă cuviință lui Mircea-Vodă, care nu 
degeaba le spusese să rămână la ceasul acela târziu din noapte. 

— Binevoiţi a şedea, cinstiţii şi iubiții mei oaspeţi, grăi vodă, zâmbind 
cu bunăvoință. Doamna, domniţa, jupânesele și jupâniţele noastre vor crede 
că, după obicei, ne-am strâns la o vorbă între noi, bărbaţii. Și aceasta e într- 
adevăr aşa; însă ceea ce avem a vorbi în seara aceasta este de cea mai mare 
însemnătate pentru viaţa ţării noastre. Ba aş putea spune, boieri 


dumneavoastră, mai bine și mai apăsat, că nu s-a ivit încă până acum în 
viaţa acestei țări o împrejurare de atâta însemnătate. 

Boierii murmurară îngrijoraţi, fără a îndrăzni vreunul să ridice cuvânt. 
Numai spătarul Boian, gândi, fără a-si da seama tare, ca pentru sine: 

— Dar ce Dumnezeu ar putea fi? Domnul, prinzându-i șoapta, grăi 
înveselit: 

— De bine, Boiane, dragul meu şi boieri dumneavoastră. Adică de 
bine ar putea fi, de ne vom înţelege şi cred că ne vom înțelege. S-a ivit 
minunat acest prilej de a sta de vorbă la sfârşitul ospăţului nostru... Și bine 
a fost că nu v-aţi prea pus mintea cu băutura, spre a vă păstra limpezimea. 

— Apăi că nici n-am prea avut cu ce, măria ta, îndrăzni Boian, în râsul 
boierilor, mai ales cu poşirca aceea de la Alexandru Vodă. 

— Care nu e de loc rea, dacă-i deprinzi gustul, Boiane, zise domnul 
surâzând. Aşa! Acum, fără îndoială că sunteţi nerăbdători să ştiţi despre ce e 
vorba Eu n-am să vă spun nimic. Vă rog să îngăduiţi însă a veni în mijlocul 
nostru căpitanul Costea Armaş, carele precum știți, a fost trimis de mine de 
vreme îndelungată în Turcia, având poruncă a se întoarce în ţară numai 
atunci când va socoti că are a ne spune despre fapte de seamă petrecute 
acolo. Costea Armaş a sosit năpristan chiar în această dimineaţă, cu toţi 
oamenii săi. Aş putea să vă spun eu însumi ceea ce am aflat de la dânsul; 
am socotit însă că este mai bine şi mai cu tărie a-l asculta chiar pe el, care a 
fost de faţă la multe din cele ce le veţi auzi în seara aceasta. 

— Prea bine-ai socotit, măria ta! Răspunseră boierii într-un glas. Îl 
aşteptăm dară pe Costea Armaş. 

Mircea-Vodă îl privi pe Niţu, care asemenea unei umbre se îndepărtă, 
spre a se reîntoarce de îndată cu cel așteptat. 

— Să trăieşti, măria ta şi domniile voastre boieri, aşijderea, zise 
tânărul căpitan de oaste... 

— Fii bine venit, Costeo! Îi răspunseră boierii. 

— Aşează-te şi vorbeşte, fătul meu, spuse domnul, apăsându-l cu 
blândeţe de umăr spre un jilt din apropiere. 

— Mărite doamne și prea cinstiţi boieri, la osmanlâi s-au petrecut fapte 
ce au pus pe gânduri întreaga omenire. Cunoașteţi cu toți sfârșitul 
îngrozitoarei bătălii de la Angora, așa cum alta nu s-a mai pomenit până 
acum din veacuri, dintre sultanul turcilor Baiazid Ilderim, vajnicul nostru 
vrăjmaş dintotdeauna și prea vestitul han al mongolilor Timur-Șchiopul. Cei 


opt sute de mii de mongoli i-au înăbușit și i-au zdrobit cu desăvârșire pe cei 
patru sute de mii de osmanlâi. 

— Am auzit despre aceasta, spuseră boierii şi ne-am bucurat. 

— Dar ce n-aţi auzit poate și deci nu știți, adaose Costea, este cum a 
sfârşit prea strălucitul şi viteazul sultan Ilderim. A fost prins de către Timur- 
Lenc pe câmpul de bătaie și, fapt nemaipomenit din partea unui stăpânitor 
de popoare, l-a închis pe Ilderim într-o cușcă cu gratii de fier, punându-i 
cătușe cu lanţuri la mâini şi la picioare şi l-a plimbat astfel în văzul și râsul 
lumii, asemenea unei fiare sălbatice. 

Boierii murmurară cu groază, iar Filos-logofăt întrebă înfiorat: 

— Este adevărat ceea ce spui, Costeo, sau e numai o bolnavă 
închipuire a ta? 

— La fel de adevărat, cinstite logofete, precum este că mă aflu acum în 
faţa domniilor voastre. Cum aș cuteza oare să vă mint? Se încruntă Costea. 
Dar focul mistuitor, iscat de această cruntă batjocoră, a prefăcut în scrum 
viteaza inimă a lui Baiazid. Ilderim nu mai este! 

Un vaier de milă se ridică din mijlociii boierilor. 

— A murit Baiazid? Întrebă totuşi banul Radu Berivoiescu, ca şi cum 
n-ar fi auzit sau înţeles bine. 

— S-a stins de adânca mâhnire a înfrângerii. Şi de cumplita batjocură. 

Aci, Mircea-Vodă, făcându-si cucernic cruce, rosti oftând: 

— Dumnezeu să-l ierte! 

— Că are de ce! Spuse Boian, mustăcind. 

— Boiane, îl mustră domnul cu blândeţe, bate-te peste gură. 

— De ce, măria ta? Se oțărî Boian, încruntându-se. Au n-am dreptate? 
Pe câţi i-a asuprit acest om crud şi nemilos? Câte vieţi româneşti a supus şi 
a stins, pe câţi i-a călcat în picioare şi i-a umilit mai aprig decât hanul 
Timur-Lenc pe dânsul? Ce a căutat, a găsit! Şi vorba noastră din bătrâni: 
„Cine-o mai face ca el, ca el să păţească!” — Hai, să-l lăsăm pe Ilderim în 
plata lui Alah, spuse Mircea-Vodă împăciuitor, căci își dădea seama că 
spătarul Boian are dreptate totuşi. Alta este grija ce-mi apasă sufletul și pe 
care vreau să v-o aduc la cunoștință: cei trei feciori ai lui Baiazid, 
moştenitorii săi, frați numai după tată: Soliman, Mohamed și Musa se ceartă 
acum pentru tronul împărătesc. 

Auzind asemenea ştire, spătarul Boian se făcu tot numai urechi. Apoi, 
după obiceiul său, îşi aruncă vorba: 


— Fără-ndoială, măria ta şi boieri dumneavoastră, că este de mare 
însemnătate pentru ţara noastră cine va fi sultan în Turcia. 

Mircea-Vodă, încruntându-se, spuse: 

— Ei, aflaţi dară că s-au şi făcut doi sultani: Soliman şi Mohamed, 
rămânând fără tron tocmai acela care ne-a arătat întotdeauna multă 
bunăvoință și prietenie. Prea luminatul principe Musa, fiul sultanei Olivera, 
care, după cum ştiţi, este fiica regelui Lazarevici al sârbilor. Și Musa, 
supranumit şi „Celebi”, pentru înfăţişarea şi purtarea lui aleasă, era cel mai 
iubit fiu al lui Baiazid. 

— Da' cum de s-a făcut asta, măria ta? Nu se putu stăpâni Boian. Cum 
de a rămas tocmai principele Musa fără tron? 

Domnul răspunse adânc mâhnit: 

— V-am spus că Musa Celebi era fiul cel mai iubit al lui Ilderim. 
Acesta îl avea lângă sine întotdeuna și lui îi pregătea tronul. Când a fost 
prins Baiazid pe câmpiile Angorei, aceeași soartă a avut-o și Musa, care era 
cu tată-său dimpreună. După moartea lui Baiazid, Timur i-a dat drumul lui 
Musa, care a sosit în ţara sa prea târziu, căci între timp cel mai mare dintre 
fraţii săi, Soliman se și făcuse sultan în părţile Europei; iar frate-său 
mijlociu, Mohamed, care era în Asia, de asemenea, în părţile asiatice. 

— Mare ticăloşie! Murmurară boierii. 

— Domniile voastre ştiţi ce a făcut Musa pentru mine cândva și cred 
că vă daţi seama ce ar însemna pentru ţara noastră să se afle pe tronul 
Turciei un sultan prieten nouă. Pe ceilalți doi fii ai lui Baiazid, Soliman şi 
Mohamed, îi ştim bine că ne sunt vrăjmași, ca şi tatăl lor, răposatul. Doreşti 
a grăi, logofete Baldovin? 

— Da, măria ta, spuse molcom Baldovin. Puțin, cum mi-e obiceiul. Pe 
noi nu ne privește cine e sultan în Asia. Rămână sănătos acolo. Dar aci, în 
Europa, da! Fiind principele Musa sultan aci, noi am avea linişte şi pace în 
țară şi am putea să ne vedem nestingheriţi de treburi. Socot, deci, că se cade 
a face tot ce e cu putință, pentru a-i veni în ajutor lui Musa. 

Spătarul Dan, vărul domnului, ridică dreapta şi apoi glăsui: 

— Aşijderea socotesc şi eu, măria ta și iubiţi prieteni, numai că totul 
trebuie făcut fără vorbărie şi cu multă chibzuinţă, spre a nu da nimănuia de 
bănuit. 

Ceilalți boieri spuseră și ei într-un glas: 

— Suntem de aceeaşi părere, măria ta! 


Domnul, văzându-l pe spătarul Boian, că, împotriva obiceiului său, de 
astă dată tace, căzut pe gânduri, îl întrebă mirat: 

— Dar domnia-ta, Boiane, n-ai nimic a ne spune? Spătarul Boian sări 
de pe jilţ și grăi cu glasul sugrumat de emoție: 

— Da' cum să n-am, păcatele mele? Dar am amuţit de bucurie, numai 
la gândul că s-ar putea să-l aducem pe tronul Turciei pe Musa, sultan. 

— Aşa da! Încuviinţă vodă bucuros. Apoi grăi rar şi îngândurat: 
Acestea au fost ştirile, boieri dumneavoastă. Și aceasta este părerea și 
dorinţa noastră în asemenea împrejurare ce ar putea fi norocoasă pentru noi. 
Dar mai întâi de toate, trebuie să avem și încuviințarea prea luminatului 
principe Musa, întrucât fără de voia sa noi nu putem întreprinde nimic. 

— De bună seamă, doamne! Răspunseră boierii. 

— Acuma, grăi Mircea-Vodă, să-l rugăm din nou pe Costea-Armaş să 
ne spună mai departe ce se ştie despre principele Musa Celebi și în ce stare 
se găsește dânsul? 

— Mărite doamne și cinstiţi boieri, iată cum stau lucrurile: strălucitul 
principe Musa se află acum oaspete la principele Isfendijar, care stăpâneşte 
porturile Sinope şi Castemuni de la Marea. Aci a fugit Musa de teama lui 
Soliman sultan, fratele său, care-l caută pretutindeni și vrea să-l piardă, ca 
să nu-i ia tronul — De ce-i este frică nu va scăpa! Zise Filos-logofăt. 

— Dar la Isfendijar nu e primejdie pentru principele Musa? Voi să ştie 
spătarul Boian. 

— Nu, răspunse Costea, căci acest Isfendijar, principe musulman de 
sine stătător, este vrăjmașul de moarte al sultanului Soliman. Aşa că Musa 
se află pe mâini bune. 

— Iar cu Isfendijar eu sunt bun prieten! Spuse Mircea-Vodă. lată ce 
vom face: spătarul Dan şi Filos-logofăt vor pleca în mare taină la Sinope, 
unde se găsește prea luminatul Musa. Dacă el primeşte a-l ajuta să ia tronul 
Turciei, îl poftim cu toată cinstea să vină aici, la Târgovişte, spre a sta de 
vorbă împreună pe îndelete şi cu de-a-mănuntul și a pune la cale toate după 
cuviinţă. 

— Dar cum se va face aceasta, măria ta? Întrebă spătarul Dan vărul 
domnului. Drumul e tare lung, foarte greu şi mai cu seamă primejdios. 

— M-am gândit şi la asta, prea iubite vere Dane şi cinstite spătare. 
Fără nici o carte de la mine, prin viu grai îl rugați din parte-mi pe iubitul 
meu prieten, principele Isfendijar să vă dea cea mai bună corabie cu cei mai 
credincioși şi pricepuţi corăbieri. Cu ea îl aduceţi pe înălțimea sa Musa 


Celebi pe Marea, până la Constanţa și de acolo, aci la 'Târgoviştea. Şi-apoi 
„văzând şi făcând”. 

— Prea bine, măria ta, încuviință Dan. Cum l-ai așezat în tron pe 
Alexandru Vodă Mușatin de la Moldova, tot asemenea va fi şi cu prea 
strălucitul Musa sultan. 

— Numai că de astă dată e o treabă mult mai grea și mai încâlcită. Să 
nădăjduim însă, că o vom duce și pe aceasta la bun sfârșit. 

Filos-logofăt ridică mâna: 

— Mărite stăpâne, aş avea o rugăminte: să ne însoțească la Sinope şi 
cei doi buni prieteni ai principelui Musa, ce stau de vreme îndelungată la 
noi: Alexios şi Mustafa, care ne-ar putea fi de mare folos, în această 
împrejurare. 

— Să fie precum doreşti, logofete, zise domnul. Apoi rămase câtva 
timp adâncit în gânduri. Se hotărî să vorbească, dar tot mai stete la îndoială 
o toană; în cele din urmă glăsui, arar, abia scoțând cuvintele din gură: 

— Să-i spuneţi principelui Musa, spre a-l încredința de marea mea 
bunăvoință și preţuire, că sunt gata, când va fi sultan, să i-o dau de soţie pe 
mult iubita mea fiică, domniţa Marina, tot aşa precum tată-său Baiazid a 
avut-o de soţie pe Olivera, fiica regelui Ștefan Lazarevici; iar Murad, 
bunicul său, pe frumoasa Tamara, fiica ţarului Ion Alexandru al Bulgarilor, 
de la Târnova. 


CAPITOLUL XVI. 


Pe malul stâng al Oltului o masă de piatră tăiată de vremuri în stâncă îl 
așteaptă pe viteazul Mircea-Vodă și ai săi să ospăteze. 


De vreo câţiva ani încoace, frumoasa aşezare a Târgoviștei îl vedea tot 
mai des pe măria sa Mircea-Vodă în cuprinsul mărețelor sale ziduri. 
Viteazului domn i se părea că găseşte aci mai multă linişte, că aerul este mai 
puţin tare ca la Curtea de Argeș şi că-si poate lăsa gândurile mai slobode să 
colinde în trecutul său viforos și să cugete la viitor. 

Aceasta nu însemna că părăsise vechea cetate de scaun a Argeșului. 
Poate că îl atrăgea Târgoviștea şi pentru că mult iubitului său fiu Mihail 
Vodă îi plăcea mult acest oraș liniștit și se gospodărise aci. 

Era în toamna anului 1413. Frunzele se arămiseră și, la suflarea 
vântului, se scuturau ușor și porneau în zbor fluturat, făcând ocoluri largi și 
căzând în foşnet ca de mătase pe pământul uscat. 


La palatul domnesc din Târgoviște, ferestrele erau larg deschise şi 
aerul călduţ al serii pătrundea în marea sală a tronului, aducând mireasma 
amară şi pătrunzătoare a frunzelor jilave de nuc. 

Mircea-Vodă, îmbrăcat în straie cernite, își aştepta boierii cu strângere 
de inimă, ca niciodată. Avea de pus la cale treburi de mare însemnătate 
pentru ţară și, pentru întâia oară, de când era domn, se simțea neliniștit în 
faţa unei întrevederi cu boierii săi. De astă dată, împotriva obiceiului, îi 
aştepta măria sa pe boieri în sala tronului, în loc să se lase dânsul, stăpânul 
țării, aşteptat de către aceştia, aşa precum se cuvenea și o cerea datina. 

Venise din timp, atât ca să-si adune gândurile aci, cât şi ca să-i vadă pe 
rând, pe fiecare şi să-i observe cu luare aminte: cum intră aceștia, cum se 
închină, ce priviri schimbă între ei şi să le citească, pe cât se va putea, 
gândurile ascunse ce-i însuflețeau. 

lată, însă, că înaintea boierilor păşi în sală tânăr, proaspăt, zvelt şi 
frumos, în floarea bărbăţiei, Mihail-Vodă, care, văzându-si tatăl la fereastră, 
se grăbi să-i sărute mâna cu iubire și să-l întrebe: 

— Măria ta, primul, iubite tată? 

— Dară tu, Mihăilaş? Întrebă domnul, surâzând cu blândeţe. 

— Eu am venit într-adins, ca să-i pot urmări pe boieri, aşa ca un fel de 
joacă... Și-apoi, eu nu-s domn... 

— Vei fi mai curând de cât te aștepți; mă bucur însă, că ai avut același 
gând ca şi mine. Dar iată că sfetnicii tronului încep să vină,... Și cei dintâi, 
ca de obicei, sunt spătarul Boian şi Filos-logofăt. 

— Să trăiţi, măriile voastre! Se auziră cei doi boieri nou sosiți. 

— Aşijderea şi domniile voastre, fiți bine veniţi, boieri! lată-l și pe 
Staicu, mult iubitul și credinciosul meu frate,... Poftim, poftim, vere Dane! 
Și domnia ta, Maneo... Așezaţi-vă! 

În scurtă vreme, toţi boierii din sfatul domnesc erau așezați în jilţuri şi 
aşteptau cuvântul domnului. 

Mircea-Vodă se sui pe tron şi rămase în picioare, privind nepăsător 
parcă pe fereastră. Perdelele uşoare de borangic unduiau ușor la suflarea 
molcomă a vântului. Domnul îşi întoarse privirea spre boieri, le dădu roată 
cu ochii săi vultureşti, își mângâie barba încărunţită cu mâna dreaptă și se 
sprijini puternic cu stânga pe lunga sa spadă. Tăcu un timp și apoi grăi: 

— Frumoasă toamnă, boieri dumneavoastră! 

— Frumoasă, măria ta! Încuviinţară boierii. 


— Dar tare tristă, iubiții mei sfetnici! Oftă domnul din adânc. lată-mă- 
s din nou în straie cernite, ca acum douăzeci și șapte de ani, când m-am suit 
în scaunul domnesc și m-am înveşmântat în negru după sfânt-răposatul 
fratele meu Dan-Vodă, Domnu-l odihnească cu drepţii; iar acum, după 
sărmanul meu ginere Musa Celebi sultan, care n-a avut parte să 
împărătească în Turcia mai mult de doi ani și jumătate, că i-a luat viaţa acel 
destrăbălat de Mohamed ce, spre ruşinea omenirii, îi este frate. Nu mai 
vorbesc de soarta amară a mult iubitei mele fiice, care încă rătăcește prin 
străini. 

Un suspin de milă și mâhnire se ridică din mijlocul boierilor. Domnul 
urmă: 

— Iubiţii mei sfetnici, dintre care mulţi îmi sunteţi rude sau prieteni, 
cugetul m-a îndemnat să vă chem spre a vă face o mărturisire cinstită. Veţi 
auzi-o îndată. lată, mă uit pe ferestrele deschise ce dau în grădină, privesc la 
nucul ce parcă străjuiește palatul, și, vai, ce mult mă aseamăn lui! 

Cu toţii cei ce vă aflaţi acum de față mi-aţi încredinţat frâiele domniei 
acum douăzeci şi şapte de ani... Și bine ştiţi, boieri dumneavoastră, că m- 
am străduit din răsputeri să fiu un bun, credincios și cinstit cârmuitor al 
țării, pe care-o iubesc mai presus de orice pe lume. Şi-am dovedit-o aceasta 
întotdeauna, că nu m-am dat în lături de la nimic pentru binele ei, pentru 
propăşșirea ei, pentru libertatea ei, pentru ridicarea ei în fruntea altor țări şi 
de multe ori mi-am pus viața în primejdie, ca s-o apăr. 

— Aşa e, măria ta! Răspunseră boierii cu duioşie. 

— Ştiţi că n-am lenevit niciodată, că am mâncat şi am băut întotdeauna 
ce au mâncat și au băut oștenii mei și niciodată n-am fugit din faţa unei 
primejdii, oricât de mare ar fi fost aceea, fără să mă gândesc o clipită măcar 
că s-ar putea să nu mă mai întorc. 

— Şi aceasta este așa, slăvite doamne! 

— Averi n-am dorit și nici n-am strâns; m-am mulțămit întotdeauna cu 
puţin. Dreapta noastră credinţă am cinstit-o şi, precât mi-a stat în putinţă, 
am căutat să ajut sfintele lăcașuri ale Domnului. 

Vă spuneam adinioară că privesc la nucul din grădină și-l aseamăn cu 
viaţa mea,... cu domnia mea, dar se-ngemănează una cu cealaltă. lată cum 
vântul de toamnă suflă în frunzișul lui şi una câte una se desprind frunzele, 
ca şi anii mei, peste care au bătut vânturi aspre și ploi reci şi viscole 
orbitoare. Și s-au spulberat anii mei, întocmai frunzelor acestui nuc bătrân, 
care cad la pământ veştede şi îngălbenite. 


— Dar mai are multe frunze nucul până să fie pe de-a-ntregul dezgolit, 
măria ta, sări Boian de la locu-i. 

— S-ar putea să aibă, măre Boiane, dar vezi că nucul e bătrân! 

— O fi nucul, se supără Boian, dar nu şi măria ta. 

— Mă simt obosit, boieri dumneavoastră. Prea multe au trecut peste 
capul meu, care iată, a albit poate înainte de vreme. Cu îngăduinţa 
domniilor voastre aş dori să urmez și eu pilda străbunului meu Basarab 
Vodă cel Mare... Și precum el și-a luat ajutor la domnie pe Nicolae 
Alexandru- Vodă, asemenea și eu să-mi împart domnia de azi înainte cu prea 
iubitul meu fiu Mihail-Vodă. 

Boierii se ridicară în picioare și strigară într-un glas: 

— Voința măriei tale e sfântă lege pentru noi. Trăiască măria sa 
Mihail- Vodă! 

Ochii bătrânului domn se umplură de lacrimi. Îndreptându-si privirea 
spre fiul său, ce stătea lângă Filos-logofăt, spuse molcom cu glasul 
tremurat: 

— Măria ta, binevoieşte a veni lângă mine. Tânărul voievod veni cu 
paşi rari, fără grabă, în faţa tronului și se opri puţin stingherit. Mircea-Vodă 
îi întinse mâna dreaptă, pe care fiul său voi s-o sărute, dar domnul și-o trase 
în jos şi nu-l lăsă; îl luă de umeri și suindu-l pe tron, îl aşeză în scaunul de 
alături, în care şedea de obicei la sărbători doamna Mara. Apoi spuse 
zâmbind cu căldură: 

— Vă mulţumesc, boieri dumneavoastră. Dorești a grăi, spătare Boian? 

— Aş vrea să spun şi eu vreo două vorbe, măria ta, aşa după cum mă 
taie capul, că, precum se ştie, mai bine mă pricep a mânui spada, decât 
limba. 

— Pohtim, rogu-te! 

— Măria ta,... Că ai nevoie de un ajutor tânăr la domnie, e de la sine 
înţeles şi nu poate fi decât spre binele ţării că vrei să-l deprinzi pe măria sa 
Mihail- Vodă cu trebile acesteia care-s într-adevăr tare multe şi grele. Măria 
sa Mihail-Vodă nu are de luat decât pilde bune de la măria ta, că până și 
dușmanii te laudă și te ridică în slavă, atât pentru vitejia măriei tale, cât şi 
pentru dibăcia cu care ştii să cârmuiești și să ţii cumpăna trebilor în așa fel, 
ca celelalte țări să facă în cele din urmă cum vroiești măria ta. Nu mai 
vorbesc că ai izbutit, prin agerimea minţii măriei tale, să pui domn în 
Moldova pe Alexandru- Vodă şi sultan în Turcia pe bietul Musa Celebi, care 
păcat că a domnit atât de puţin. E mare lucru că ostile noastre au pătruns în 


Adrianopol și dincolo de el și l-au suit în tron pe Musa sultan, savai că le-a 
dus la biruință spătarul Dan și nu eu, că m-ai ţinut în ţară, măria ta și nu m- 
am supărat, dar mâhnit tot am fost că nu m-am dus și eu cu ei. 

— Dar cu mine, aci, în ţară, cine voiai să rămână, Boiane? Că nici eu 
n-am fost cu ei! Îi răspunse domnul. 

— Eh, măria ta, acu s-o lăsăm moartă. Vorba e că timp de doi ani și 
jumătate, cât a ţinut stăpânirea lui Musa, ţara noastră a fost liniştită şi a 
propășit. Cu un lucru numai nu mă împac, măria ta. 

— Spune-l, Boiane, să-l auzim. 

==] spun, măria ta, o dată ce mi-am dat drumul, acum e mai greu să 
mă opresc, mai cu seamă că pentru binele țării îl spun. Nu-mi plăcu 
adinioară când te auzii că te simţi obosit. 

— Dacă-i aşa, Boiane și simt într-adevăr nevoia să mă odihnesc? Nu 
mai sunt tânăr. 

— Da' cum de poţi spune una ca asta, măria ta? Auziţi asemenea 
vorbe, boieri dumneavoastră și tăceți? 

— Ba iacă eu n-am să tac! Se ridică spătarul Dan. Că nu mai pot răbda. 
Vorbeşti de oboseală şi de bătrâneţe, măria ta? Dar se ţine în şa vreunul de 
douăzeci de ani ca măria ta? 

— Poartă oare vreunul tânăr atât de aprig spada, făcând prăpăd în juru- 
i şi se află vreunul în toată Țara Românească mai neînfricat și mai iscusit la 
războaie ca măria ta? Sări şi banul Radu Berivoiescu. 

— Are vreunul dintre noi judecata limpede şi poate lua hotărâri pline 
de adâncă înţelepciune, ca măria ta? Spuse şi Filos-logofăt. Și se mai află 
astăzi oare vreun domn atât de prețuit, respectat şi temut ca măria ta, care ţii 
cumpăna politicii între toate ţările din jurul nostru, făcând ca ochii tuturor 
să fie aţintiți cu admiraţie la Ţara Românească? 

Mircea-Vodă se așeză în sfârşit în scaunul tronului și grăi, surâzând 
fericit: 

— Vă mulțămesc din nou, boieri dumneavoastră, pentru prea 
frumoasele cuvinte ce le-aţi rostit cu atâta dragoste și căldură despre 
mine... Şi iată vă mărturisesc cinstit că ele au izbutit să mă învioreze. 

Dar în acele clipe chiar, o, cum potriveşte uneori viaţa lucrurile și te 
loveşte, când te aştepţi mai puţin, uşa fu dată de perete în lături și în sală 
pătrunse Costea-Armaș, împreună cu Niţu, care acum era căpitan de oaste şi 
strigară cu spaimă: 


— Măria ta, Mohamed sultan a venit cu urgie în ţară pe neaşteptate și 
înaintează spre 'Târgoviştea, ca să se răzbune pe noi că l-am ajutat pe 
răposatul Musa sultan la tron. 

Un murmur de îndârjire, asemenea unui freamăt al frunzelor uscate 
prin care șuieră viscolul, se auzi în sala tronului. Toţi boierii erau în picioare 
cu ochii ţintă la domn. Mircea-Vodă se ridică uşor și se îndreptă în toată 
înălțimea sa. Aşa cum era cu mâna stângă pe mânerul spadei și cu dreapta 
ridicată, cu părul şi barba încărunţite, pe care torţele aprinse trimiteau o 
lumină aurie, părea un bătrân arhanghel al dreptăţii și-al răzbunării. 

— Precât se mai poate, după obiceiul pământului, să se facă pustiul 
dinaintea oștilor musulmane. Să se aprindă focuri pe dealuri şi să se dea 
sfară în ţară de război. Până se va strânge oastea noastră şi până ne va sosi 
ajutor de la vecinii unguri şi poloni, spătarul Boian și spătarul Dan să dea 
mereu, neîntrerupt, cu sârg, lupte de hărțuială, care-i zăpăcesc şi, mai cu 
seamă, îi scot din fire pe vrăjmași. Iar când ne va veni bine, le vom ieși în 
față cu puhoiul de oaste și-i vom zdrobi ca-n atâtea rânduri. Mihail-Vodă să 
pornească cu oastea cea mică. lar eu, cu oastea de apărare ce a mai rămas, îl 
voi aștepta pe acest nechibzuit sultan Mahomed, aci la Târgoviștea, dacă 
voi îl veţi lăsa să ajungă până aci. 

Spătarul Dan se împotrivi cu hotărâre: 

— Ba, doamne! 

— Ce vrei să spui, spătare Dane? Se miră Mircea-Vodă. 

— Iartă-mi îndrăzneala, slăvite stăpâne. Până în această clipă grea, ți- 
am ascultat toți cuvântul cu sfințenie şi l-am urmat neabătuţi întotdeauna. 
Ascultă-ne şi măria ta, măcar de astă dată, pentru binele ţării. Noi te iubim 
ca pe un bun și vechi părinte al nostru şi dorim a te păstra cât mai mult 
lângă noi, pentru aleasa măriei tale înțelepciune, cum nu o au multe capete 
încoronate din Europa astăzi. Pentru lupte și vitejii îl avem acum pe Mihail- 
Vodă, care cată a-si face botezul războiului cu cinste în această împrejurare. 

— lar pe măria ta, intră în vorbă din nou spătarul Boian, te rugăm cu 
stăruinţă și dragoste să te abaţi numai pentru câteva zile la sfânta monastire 
Cozia, spre a prinde noi puteri pentru lupta cea mare a ţării împotriva lui 
Mahomed sultan. 

Mircea-Vodă se încruntă și spuse fără supărare: 

— Ba, spătare Boian! Și, ţie, Dane, la fel îți răspund. Eu cat a fi 
întotdeauna acolo unde să află vitejii mei și nu în mijlocul lor, ci în fruntea 
lor. 


— Dar cum vei putea face această oare, mărite doamne, de nu-ţi vei 
împrospăta puterile? Adineauri parcă ne spuneai că eşti obosit, se supără 
spătarul Dan. 

Vodă îşi înclină capul într-o parte şi alta și răspunse în doi peri; — 
Spuneam... E adevărat,... Că sunt obosit să stau şi să lâncezesc pe tron, 
aceasta am vrut eu a înțelege, dar când e vorba de luptă,... E altceva. 

Aci se amestecă în vorbă și Mihail-Vodă, care, venind în faţa 
domnului, îi spuse cu adâncă îngrijorare: 

— Măria ta și mult iubitul meu părinte, asemenea boierilor şi eu doresc 
a fi cât mai mult timp lângă mine. 

Pentru aceasta, cată a te păstra asemenea unui sfânt înțelept. Te rog și 
eu din suflet,... Du-te la Cozia, pentru câteva zile numai și vom veni să te 
luăm de acolo și să pornim mai departe, la luptă, de va mai fi nevoie. 

Domnul "Ţării Românești stete puţin pe gânduri. Apoi, îndreptându-se 
către boieri, grăi surâzând cu șiretenie: 

— Atunci,... De-i aşa, e firesc să-mi ţineţi plăcută tovărăşie la... 
Odihnă și câţiva dintre domniile voastre, care sunteţi la fel de tineri ca și 
mine,... Să vă-ntremaţi de asemenea, o dată cu mine, spre a da apoi lupta și 
a izbândi! 

Auzind acestea, spătarul Dan se grăbi a răspunde: 

— Alegeţi-i măria ta pe care-i doreşti a-ţi fi oaspeţi... În afară de mine. 

— Şi de mine, adăugă Boian. 

— Şi de noi, doamne! Strigară toţi ceilalți într-un glas. 

Mircea-Vodă prinse a râde: 

— Aşadar, de se va ivi vreo primejdie pentru mine la Cozia, mă lăsaţi 
de izbelişte, să mă descurc numai cu sfinţii de pe pereţi şi cu călugării? 
A,... Nu! Ori veniţi şi câţiva din voi cu mine, ori vin eu cu voi, măcar că 
sunt cum vreţi să-mi daţi a înţelege... Bătrân! 

— Măria ta! Se împotriviră boierii acestui cuvânt pe care-l socoteau 
prea greu. 

— Măria mea, spuse Vodă cu hotărâre, vă poruncește să vă alegeţi 
aceia care veți rămâne cu mine la Cozia. Era joi, către seară, când sosiră 
călăreții domnești la Cozia, iar porţile ferecate ale mănăstirii se aflau 
încuiate cu strășnicie. Linişte desăvârşită; țipenie de om nu se simţea în 
curte; ai fi zis că este o așezare pustie, nelocuită. 

Mircea-Vodă îi spuse călăreţului din dreapta sa: 


— Ei, spătare Boiane, domnia ta, care m-ai îndemnat a veni aci, fii 
bun, rogu-te, ridică ciocanul de fier şi bate în poartă de patru ori. 

— Îndată, doamne! Zise Boian și îndeplini de sârg porunca lui vodă. 

Ca şi acum câţiva ani, se auzi forfotă în dosul porţii grele de stejar şi 
de astă dată se înălță răsunător chiar glasul părintelui Sofronie: 

— Cine-i acolo? 

— Oameni de la domnie! Se auzi răspunsul. 

Dar stareţul nu se grăbi să deschidă, ci grăi din nou, apăsat: 

— Nu mă mulțămeşte numai acest răspuns. Spuneţi cuvântul ce l-am 
hotărât dinainte ca semn de recunoaștere şi apoi vă dau drumul. 

— Halal, Sofroniei se auzi râzând Vodă. Așa te vreau, dragul meu! 
Trăim vremuri grele și paza bună trece primejdia rea. Ascultă dar cuvântul 
fermecat ce deschide zăvoarele: „rozmarin”. 

Dar de la cea dintâi vorbă a domnului, Sofronie deschisese în grabă el 
însuşi poarta care scârțâi prelung: 

— 'Ţi-am cunoscut glasul, stăpâne. Sărutăm dreapta și bine-aţi sosit în 
sfânta noastră monastire. Binevoiţi a cinsti casa şi masa noastră. 

— Cuvioase Sofronie, de pe acum îți spun: pregătește-te pentru 
şederea noastră pentru mai multe zile, fără a se şti însă de nimeni cine îţi 
sunt oaspeţii. S-au abătut iarăși peste biata noastră ţară vremuri de restriște. 
Am venit aci pentru adăpost şi odihnă, spre a pomi apoi la luptă grea, atunci 
când va sosi ceasul. 

— Slăvite doamne, casa măriei tale este, iar eu voi căta a fi cea mai 
bună gazdă ce s-a aflat vreodată printre călugări. Luni era a cincea zi, de 
când oaspeţii noștri se aflau la Cozia şi nici o ştire nu le venise din afară, de 
la nimeni, de cum merg trebile în ţară. În foişorul lui Mircea-Vodă stăteau la 
sfat îngrijoraţi cei câţiva boieri ce-l însoţiseră pe domn, dimpreună cu 
starețul Sofronie. Domnul simţea că se înăbușe mai mult de grijă şi de 
supărare, decât de aerul greu și de fumul luminărilor ce ardeau în paraclis. 
Deschisese ferestrele şi privea apa repede a Oltului în care se răsfrângeau 
razele aurii ale soarelui. Închise ochii şi spuse îngândurat ca pentru el 
însuşi: 

— Ai zice că se aude o ploaie năprasnică. 

Cei de faţă nu răspunseră. Mircea-Vodă vorbi mai departe, de astă dată 
cu glasul ceva mai întărit și mai plin de îngrijorare: 

— lată, boieri dumneavoastră, că suntem în cea de-a cincea zi aci, la 
Cozia şi nici o veste; iar cei doi ciobănași trimiși în iscoadă nu s-au înapoiat 


încă. Stau ca pe jăratec şi nu-mi mai găsesc locul de neliniște. 

— Măria ta, dădu răspuns Sofronie, drumurile-s rele şi acum, după 
cele două zile de ploi mari, desfundate,... se merge tare anevoie; să mai 
adăstăm, că trebuie să sosească. 

— 0f,... Mi-e gândul la banul Radu Berivoiescu şi la spătarul Dan,... 
Cum s-or fi descurcat cu fărâma de oaste ce-au avut-o?... Și dacă le-au sosit 
ajutoarele la timp... 

Aci, spătarul Boian caută să-l liniștească pe domn: 

— Nu le purta de grijă, măria ta, că doar îi cunoști de ce sunt în stare. 
Pun prinsoare că la plecarea noastră de aci îi vom întâlni, prin preajmă, 
biruitori și veseli ca întotdeauna. Pesemne că de aceea nici nu ne-au trimis 
vreo ştire că sunt pe-aproape... Și vor sosi la noi, când ne vom aștepta mai 
puţin. 

— Să dea Dumnezeu, spătare! Și mă mai gândesc şi la Mihail-Vodă... 
Că e tânăr şi. 

— Măria ta, îi luă vorba tot Boian, e drept, e tânăr Mihail-Vodă, dar a 
învăţat a se bate cu dascălul Barbălat al lui Sigismund şi-apoi a mai deprins 
şi de la noi toți câte ceva. Și lângă el stau nedezlipiţi ca niște câini 
credincioși: Costea-Armaș și Pavel şi Vasile, cei doi sârbi uriași, care-l 
iubesc ca pe copilul lor. 

— Totuşi, spuse cu îndoială Vodă, eu nu mă voi linişti de-a binelea, 
până când nu-mi va sosi o ştire cât de mică măcar de la... 

Dar nu apucă să-si sfârșească vorba că deodată se auziră bătăi 
puternice de ciocan în poarta cea mare a mănăstirii, într-una, fără oprire, cu 
dârzenie și dușmănie chiar, de-ai fi zis că cineva loveşte o toacă uriaşă. 

— lan ascultați, se opri Mircea-Vodă, încruntându-se. Să fie dintre ai 
noştri, oare? 

— Acestea nu-s bătăi obișnuite de drumeţi care cer găzduire, răspunse 
Sofronie neliniștit. 

Domnul strigă atunci: 

— Milco! 

— Poruncă, măria ta! 

— Tu eşti mai tânăr şi mai ager. Aleargă cât poți de repede în 
clopotniță și vezi cine-s aceia care ne tulbură liniştea? 

— M-am dus, luminate stăpâne! 

Cât lipsi Milco, nimeni nu scoase o vorbă; toţi ascultau în tăcere ca 
vrăjiți bătăile ce se făceau din ce în ce mai repezi şi mai puternice. Milco 


veni gâfâind de goană și de spaimă: 

— Osmanlâii, măria ta! 

— Mulţi? 

— Pâlcuri, pâlcuri de spahii, poat-să fie o sută şi mai bine. 

— Oho,... Şi-auzi-i cum mai bat în poartă. Fără îndoială că au venit 
după noi. Cum de ne-or fi oblicit, nu-mi pot lămuri. Ne-a trădat cineva 
pesemne. E limpede, însă, că nu le vom putea ţine piept numai noi câţiva 
oameni, oșteni sau călugări... Și jertfa noastră ar fi zadarnică, în cele din 
urmă tot am fi zdrobiţi. 

Aci, boierii Boian, Manea, Herăscu şi Filos-logofăt căzură în genunchi 
înaintea domnului şi grăiră cu glasul sugrumat de mâhnire: 

— Măria ta,... lartă-ne, măria, ta! 

— De ce să vă iert, boieri dumneavoastră? Boierii răspunseră, 
clătinându-si capetele cu amărăciune: 

— Că te-am îndemnat şi am stăruit a veni aci, la Cozia. lată că pierim 
prinși ca niște bieți șoareci în cursă. Dar să ştii, doamne, că vom muri cu 
spada în mână toţi, până la unul, spre a-ţi ţine zid de apărare. 

— Iar până la urmă aş muri și eu, ucis de niște otomani ca un sărman 
pui de găină, nu, boieri dumneavoastră? Răspunse Mircea-Vodă râzând. 

Cei de față rămaseră încremeniţi, afară de stareţul Sofronie şi de 
căpitanul Niţu, omul lui Vodă, care ghiceau ce avea să urmeze. Deodată, 
domnul îşi ridică fruntea şi strigă: 

— Sofronie, trimite de-ndată pe un călugăr isteţ să stea de vorbă cu 
osmanlâii, să-i întrebe cu bună cuviinţă ce doresc şi să-i întârzie cât va 
putea mai mult; apoi să deschidă şi să-i conducă chiar el, căutând a-i rătăci 
cât mai mult prin curtea monastirii. După aceasta, vino degrabă în biserică. 
Ne vei găsi acolo. Așa. Tu, Niţule, fugi la grajduri, ia caii, ieşi ușurel pe 
poarta tainică a monastirii, mergi cât mai departe prin luncă, şi-apoi treci 
Oltul înot cu ei. 

— Am înţeles, măria ta! Și Niţu se făcu nevăzut. Cum boierii îl priveau 
pe domn cu nedumerire, neștiind ce să creadă, vodă le spuse zâmbind cu 
mustrare, asemenea unui părinte iubitor, feciorilor săi: 

— Ei, dragii mei, când am primit să mă opresc aci, la Cozia, m-am 
gândit şi că s-ar putea întâmpla ceva neprevăzut şi de primejdie chiar. Și 
iată că așa a fost. Numai că eu m-am gândit cu mult înainte, cu ani în urmă, 
la toate acestea. Dar bătăile în poartă au încetat; omul lui Sofronie stă acum 
de vorbă cu osmanlâii. N-avem deci o clipă de pierdut. Să mergem cât mai 


degrabă în biserică. Așa. Acum, boieri dumneavoastră, a sosit ceasul când 
am să vă dezvălui taina monastirii Cozia, pe care, în afară de mine și de 
starețul Sofronie, nu o mai cunosc decât meşterul Petros bizantinul, Alexios, 
Mustafa și zidarii lor. Zilele de închisoare de la Brusa mi-au deschis ochii 
să-nfăptuiesc la această sfântă monastire ceea ce am înfăptuit. Milco, vino 
încoace te rog! Ajută-mă! 

— Porunceşte, măria ta, spuse Milco venind de-ndată lângă vodă. 

— Iată, iubiții mei boieri, aceasta este strana în care stau eu de obicei 
la sfânta slujbă. Sub covor, în faţa stranei, e o dală mare de marmoră cu un 
mâner de fier îngropat în ea. Milco, apleacă-te și trage mânerul! Mai cu 
putere. Aşa! Pune dala deoparte. Acum ridică aceste doua cârlige. 

Milco făcu tot ce i se spusese și, în faţa boierilor uimiţi, se ivi o hrubă 
din care ieșea un vuiet puternic ca de ploaie mare. 

— Ce vuieşte aşa, mărite stăpâne? Întrebă Boian peste măsură de 
uimit. 

— E Oltul, Boiane. Bolta aceasta ce o vedeţi porneşte de aici de subt 
piatra stranei pe subt albia Oltului și răspunde tocmai pe celălalt mal, într-o 
pădure deasă de stejari şi de nuci. 

Boierii rostiră uimiţi de-a binelea: 

— Phii! Phii! Minunată treabă, măria ta! 

— Minunată într-adevăr, mai ales că ne va scăpa viaţa tuturor. Şi 
acum, să.ne grăbim. Sofronie, torțele! Câte sunt? 

— Şapte în cap, măria ta. Câte una de român, răspunse stareţul ce 
venise și el între timp în biserică. 

— Prea bine. Acum, cinstiţi boieri, luaţi fiecare câte o torță și porniţi la 
drum după mine pe sub apa Oltului, fără de nici o grijă. Eu am mai făcut 
acest drum de câteva ori, îndată după zidire, spre a-mi da seama de cum 
este. Iar sfinţia ta, părinte Sofronie, îngrijește de rest şi cată a-mi da de ştire 
totul la timp, cum vei crede mai bine de cuviință. Când și ultimul oştean 
părăsi hruba, spătarul Boian trase adânc în piept aerul proaspăt şi 
înmiresmat de toamnă și grăi fericit: 

— Ah, bine e, Doamne, la lumina zilei! De n-ai şti ce ascunde, ai zice 
că ieşirea asta e o groapă ca oricare alta, acoperită de ierburi și tufe de 
măcieş! 

Vodă încuviință din cap spusele spătarului Boian; stătu puţin pe 
gânduri, încruntat, şi-apoi grăi cu tărie: 


— Iubiţi prieteni, vă cunosc bine credinţa şi dragostea ce le aveţi 
pentru mine, c-altminteri n-aş fi primit să mă însoţiţi la Cozia. lată ce am a 
vă cere cu cea mai mare stăruință: să juraţi aci, având dinaintea noastră 
sfânta mea ctitorie, că, din acesta clipă chiar, veţi uita tot ce aţi văzut și ați 
auzit. Nimeni pe lume nu trebuie să știe cum am scăpat din primejdia de 
moarte în care ne-am aflat. 

Boierii își ridicară spadele cu mânerul în chip de cruce şi rostiră, fără 
să clipească, într-un glas: 

— Jurăm, măria ta! 

Glasul domnului își recapătă mlădierea prietenoasă: 

— Şi-acum, dragii mei, să pornim în sus, prin lunca Oltului. Otomanii 
ne-or fi căutând de mama focului și-or fi turbaţi că... Am intrat în pământ, 
precum a şi fost. Să ne oprim aci şi să facem popas. 

Vodă le arătă o stâncă joasă, cam de jumătatea unui stat de om. Era 
retezată şi netezită de vânturi și ploi, asemenea unei mese. În jurul ei se 
aflau spărturi de pietre și trunchiuri de copaci, iar trei paltini mai bătrâni, 
ce-si împreunaseră crengile, o apărau de arşiţa puternică a soarelui. 

— Iată, prieteni, această masă de piatră, ce ne-a ieșit în cale, ne îmbie 
parcă la odihnă. E aci o umbră tare plăcută. Starețul Sofronie, bun popă, dar 
şi bun gospodar, a avut grijă să-i dea lui Milco, două traiste cu de-ale 
mâncării. Să cinstim, dar, această masă de piatră ce parcă a fost poruncită 
de noi aci într-adins. Pohtiţi, boieri, rogu-vă, așezaţi-vă pe steiuri sau 
trunchiuri de copaci. Milco, fă pe gazda. Aşa, dragul meu. 

Îndată se iviră pe netezimea pietrei două pâini mari albe, coapte la test, 
păstrăvi afumaţi în crengi de brad şi pastrama de căprior. Şi nu lipsiră nici 
ploștile cu vin ruginiu de Drăgășani. 

Milco tocmai începuse să taie pâinea în felii, când se opri, aţintindu-si 
urechea către crâng. 

— Ce-i, fătul meu? Îl cercetă domnul. Ai auzit tropotul de cai? Și eu. 
Cel ce vine e bine venit şi-acela e Niţu, cu armăsarii noștri. Îl aşteptam. 

Şi Vodă încheie surâzând: 

— De n-ar fi sosit la timp, aș fi fost îngrijorat. Acum ne putem înfrupta 
liniștiți. Poftă bună, boieri dumneavoastră! Soarele se ridica ușor, negrăbit 
pe bolta cerească și acum își revărsa asupra Țării Românești o căldură dulce 
şi mângâietoare. 

Pilcul de călăreţi, în frunte cu Mircea-Vodă, făcuse drum de o zi de la 
mânăstirea Cozia, când fu ajuns din urmă de doi ciobănași și ei călări tot pe 


cai domnești. 

Vorbirea le fu scurtă: turcii răscoliseră monastirea pretutindeni și 
plecaseră furioși că-si pierduseră vremea de-a surda. Ca să-i mai 
domolească, Sofronie, îi ospătase în lege și le dăduse chiar să bea din 
sângele Domnului, fapt de la care vrăjmașşii nu se dăduseră înapoi, ci se 
arătaseră bucuroși foarte să arate alesei băuturi cinstea ce i se cuvenea. 

Dar ciobănașii îi mai aduseseră o ştire, ce umpluse de bucurie sufletul 
măriei sale: oştenii lui Mohamed sultan începuseră a da înapoi. Înnebuniţi 
de hărțuielile românilor, de foame și de sete, cei mai mulţi se stingeau fără a 
lupta. Cei trei căpitani de oşti: Mihail-Vodă, banul Radu Berivoiescu şi 
spătarul Dan hotărâseră să-i lovească pe vrăjmași acum între Târgovişte și 
Târgşor. Şi-l rugau cu toată căldura şi smerenia pe măria sa Mircea-Vodă să 
binevoiască a-i aștepta în liniște la Curtea de Argeș, unde s-ar fi aflat mai la 
adăpost. 

Această veste îl bucurase într-adevăr pe Mircea-Vodă, dar îl și umpluse 
de adâncă îngrijorare. Pe cei doi boieri ai săi de nădejde îi cunoştea bine, 
doar îi văzuse luptând alături de măria sa în atâtea rânduri; dar inima i se 
strângea la gândul că fragedul său vlăstar se află în focul bătăliei și că i s-ar 
putea întâmpla vreun rău. 

Domnul se mustră cu asprime, spunându-si: 

— N-am făcut bine că l-am lăsat singur. În cea dintâi luptă a lui trebuia 
să fiu lângă el să-l văd,... Să-l apăr,. Să-l ajut. 

Apoi, gândul domnului se-ntoarse către tinereţea sa de odinioară: 

— Dar oare eu la vârsta lui, în cea dintâi bătălie a mea, avutu-l-am pe 
Negru-Vodă lângă mine? 

Și iarăși îl cuprinse duioşia: 

— Eh,... Mihail e mai puţin legat la trup,. Mai gingaș,... Mai... Nu! 
N-am făcut bine! Datoria mea era să fiu alături de el, măcar acum, la 
început. 

Și Mircea-Vodă nu-si mai găsea tihna. Oastea otomană se îndrepta 
istovită de foame și de sete către Târgoviște, cu gândul că acolo va găsi de 
toate cu îndestulare. 

Dar în apropiere de Târgşor, oraş de curând ridicat de Mircea-Vodă, 
fuseră loviți de românii ce ieşiseră dintr-o vâlcea și-i luaseră pe vrăjmași ca 
din oală. 

Otomanii se zăpăciră la început, cu toate că se afla cu ei sultanul 
Mohamed, care voia să-l pedepsească pe Mircea-Vodă că-l ajutase pe Musa 


să se urce pe tronul Turciei. Și era învierşunat. 

Românii luptau despărțiți în trei oști, atacând repede și puternic din trei 
părți o dată şi avându-i în frunte pe: Mihail-Vodă, banul Radu Berivoiescu 
şi spătarul Dan. 

Turcii dădeau înapoi, îngroziţi de tăria celor trei căpitani, când, pe un 
cal roib, apăru neaşteptat în faţa lor sultanul însuși, strigând: 

— Încotro fugiţi, fricoșilor? Nu vedeţi oare cine-s în faţa voastră? Doi 
boieri şi un copilandru. Mircea-Vodă a îmbătrânit şi se odihneşte, iar pe voi 
vă conduce fiul marelui Ilderim. De cine vă e teamă atunci? 

Și iată că la acest cuvânt de îmbărbătare otomanii se întoarseră cu o 
furie de nestăvilit împotriva românilor, într-adevăr, cugetau ei, niciunul din 
cei trei căpitani români nu putea fi vestitul Mircea-Vodă. 

Uimiţi de avântul neașteptat al turcilor, românii  rămaseră 
descumpăniţi. Oboseala îi copleși dintr-o dată şi abia se mai apărau acum, 
necum să sară asupra vrăjmașilor. 

Cei trei căpitani ai românilor se băteau ca nişte zmei, făcând prăpăd; 
însă totul se vădea în zadar; oștenii lor slăbeau din ce în ce și dădeau înapoi, 
retrăgându-se spre Târgşor. 

Și-atunei, deodată, se auzi din senin un răcnet ca de leu rănit și pe un 
cal negru corb se arătă pe câmpul de luptă un bărbat cărunt cu pletele-n vânt 
şi cu o spadă uriașă în mână, rotind-o ca pe o morişcă pe de-asupra capului. 
După el veneau trei pâlcuri de călăreţi la fel de iuți și de îndârjiţi. Pătrunse 
vijelios printre oștenii români și îi înfiora întocmai ca suflarea unui vânt 
răcoritor, după o arşiţă cumplită: 

— Ce faceţi, copiii mei?! Voi daţi înapoi?! Voi, cei care l-aţi înfrânt la 
Rovine pe Ilderim, cel neînvins de nimeni până atunci?! Și din faţa cui daţi 
înapoi? Din faţa lui Mohamed, care l-a ucis pe Musa, prietenul nostru? 
Înainte, dragii mei, după mine, la izbândă! 

Și Mircea-Vodă, însângerându-si falnicu-i armăsar cu pintenii de 
argint, porni fără să se mai uite înapoi, încredinţat pe deplin că este urmat 
de toți oștenii săi. 

Văzându-l pe Mircea-Vodă, tocmai când se aşteptau mai puţin la 
aceasta, nu numai otomanii, dar însuși Mohamed tresări şi toți se traseră 
înapoi cu spaimă. 

Românii se simţiră deodată învioraţi, de parcă ar fi sorbit apa vie din 
poveşti, adusă la timp de o zână binefăcătoare. Oboseala li se topise ca prin 
farmec și se aruncară pe dușman, strigând cât îi lua gura: 


— Pe ei, fraților. Nu vă lăsaţi! 

Mircea-Vodă îşi ridică mâna dreaptă, cu paloșul de pe care se 
prelingeau picături de sânge și grăi: 

— Acum ajunge cât i-am petrecut. Restul drumului înapoi să-l facă și 
singuri. Pe cei răniţi, oblojiţi-i; pe cei morţi, îndropaţi-i cât mai repede. Să 
nădăjduim că această luptă le-a fost învăţătură de minte și că ne vor lăsa în 
pace multă vreme de aci înainte. La palatul din Târgovişte, unde locuia 
Mihail- Voievod, era mare ospăț, dat de către tânărul domn în cinstea tatălui 
său și a boierilor ce luptaseră împreună cu el la alungarea cotropitorilor de 
pe pământul Ţării Românești. 

Era o zi frumoasă de duminică, la prânz. Această cea dintâi masă, la 
care îi poftise pe boieri Mihail-Voievod, se afla către sfârşit. Oaspeţii, 
bucuroși de izbânda oştilor românești, îşi arătau veselia râzând și vorbind 
tare. 

Mircea-Vodă încerca să pară la fel de voios ca toți ceilalți; dar, din 
când în când, zâmbetul ce-i flutura câteva clipe i se stingea ușor pe buze, la 
amintirea unui gând ce-l frământa continuu, răpindu-i tihna. 

Filos-logofăt, care-i stătea în dreapta, îi luase seama, dar nu îndrăznea 
să-l întrebe ceva, spre a nu-l mâhni și mai tare. Mai ales că bănuia ce-l 
frământa pe domn şi nu găsea deocamdată nimic care să-i aline durerea ce-i 
potopea sufletul, necum să-i dea vreun sfat care să i-o înlăture cu totul. 

Gândul bătrânului domn era la singura lui fiică Marina, care-si trăia 
restriștea pe meleagurile turceşti, văduvă tânără, oropsită şi fără putinţă de 
scăpare din starea nenorocită în care se afla, asemenea unei roabe 
învestmântate în aur. 

De multe ori vodă își mai ogoise aleanul vorbind cu Filos despre 
sultana Marina şi acesta îl încurajase întotdeauna, spunându-i aceleași și 
aceleași vorbe: 

— Măria ta,... Eu alta n-am a-ţi spune din filozofeştile gânduri ce le 
cunosc, decât atâta: „totul se va limpezi de la sine, atunci când ai să te 
aştepţi mai puţin la aceasta”. 

— Ei, Filos, îi răspunse domnul, dând din cap cu neîncredere,... Să-ţi 
fie gura aurită,... Dar tare mi-e teamă că am să plec lângă strămoșii mei, 
fără a-mi mai vedea copila... Și, vezi, asta mă topeşte. 

Dar tocmai când petrecerea era în toi şi vorbele, deși rostite de meseni 
cu destulă putere, abia se înțelegeau, în curtea palatului se auzi larmă 
neobișnuită. 


Ca la o poruncă, în sală se făcu linişte și în cadrul ușii şi se ivi 
căpitanul Niţu, tulburat ca niciodată. 

— Măriile voastre, soli de la Mohamed-sultan. 

Mircea-Vodă își lăsă palma-i grea cu un pocnet răsunător pe masă, de 
zăngăniră pocalele de argint, se ridică repede și fără a spune o vorbă îl privi 
cu înțeles pe Mihail-Vodă care se afla la celălalt capăt; acesta sări zvelt în 
picioare și grăi: 

— Să ne facă cinstea de a veni chiar aci. 

— Bine chibzuit, încuviință bătrânul voievod, mai cu seamă că 
multora le plac obiceiurile de la ospeţele noastre. 

Pe uşa larg deschisă de căpitanul Niţu intrară trei soli printre care 
Ferid-Pașa, omul de încredere al lui Mohamed-Sultan și în ciuda acestui 
fapt, unul din marii dregători turci ce-l preţuiau mult pe Mircea-Vodă. 

La intrarea lor, toți mesenii se ridicară în picioare. Glasul lui Ferid- 
paşa se auzi prietenos: 

— Bun găsit, măriile voastre I — Fiţi bine veniţi, înalți oaspeţi și 
binevoiţi, vă rugăm, a ne cinsti masa, răspunse Mircea-Vodă, făcându-le 
semn cu mâna dreaptă către jilțurile de lângă el. 

— Şi iertaţi-ne, că ne-am îngăduit să vă primim aci, adăugă Mihail- 
Vodă, dar n-am dorit să aşteptaţi până mâine pentru aceasta. 

Ferid-pașa, cuprinzându-i cu privirea-i ageră pe toți, grăi molcom: 

— Ştirile ce vii le aducem din partea strălucitului nostru sultan 
Mohamed, prea fericitul fiu al marelui Baiazid Ilderim, sunt atât de 
însemnate, încât chiar măriile voastre v-aţi fi supărat, dacă nu vi le spuneam 
de cum am sosit. Așadar, prealuminatul sultan a cugetat că este mai 
înţelepțesc lucru să alungăm vrajba dintre Turcia şi Ţara Românească, 
dorind să fie linişte şi înţelegere între popoarele noastre. 

— Aceasta şi noi am dorit-o întotdeauna, grăi Mircea-Vodă cu blândeţe 
şi am dovedit-o chiar în multe împrejurări, care, uneori, ne-au fost 
potrivnice. Solia prea strălucitului sultan Mohamed găseşte la noi cea mai 
mare înțelegere. 

— Prea bunul și luminatul nostru padişah, spuse mai departe Ferid- 
paşa, zâmbind cu înţeles şi privindu-l ţintă pe Mircea-Vodă, vă face, cu 
acest prilej, spre a vă încredința de sincera sa prietenie, cel mai mare dar pe 
care putea să vi-l facă. 

Bătrânul domn îi susținu nemișcat privirea solului și fu cuprins de 
înfiorare. Ferid-pașa bătu din palme și în marea încăpere intră cu sfială o 


femeie cu faţa acoperită de văluri albastre. Ea îl căută cu ochii înlăcrimaţi 
pe Mircea-Vodă și se repezi ca dusă de vânt spre el cu brațele deschise. 

— Marina,... Fetiţa tatii, strigă ameţit de neașteptata bucurie, domnul. 
În sfârşit,. Acum,. Acum,. Dar nu putu să-si sfârșească gândul. 

Ochii tuturor erau scăldați în lacrimi. Mircea-Vodă, după ce-si strânse 
fiica la piept şi o sărută cu foc, o prinse de umeri și-i spuse cu blândeţe: 

— Fugi degrabă la maică-ta, care nu mai are zi bună de când ai plecat. 
Niţule, rogu-te, arată-i drumul. 

— Am înţeles, măria ta! Şi Niţu îi făcu loc degrabă fostei domniţe a 
Ţării Românești, care, cu paşi mărunți, ieși în fugă pe uşa ce rămăsese 
deschisă. 

Bătrânul domn îl privi zâmbind pe solul lui Mohamed și rosti 
cutremurat de atâta fericire: 

— Prea cinstite și luminate Ferid-paşa, m-am încredinţat acum pentru 
totdeauna de aleasa înțelepciune și prietenie a marelui vostru sultan, căruia 
îi voi răspunde la fel. Despre pacea care trebuie să domnească între 
popoarele noastre, vom sta de vorbă în liniște mâine de dimineaţă. Acum vă 
rugăm încă o dată a ne cinsti mâncarea și băutura ce se află pe această masă 
şi fiţi bine veniţi, prea iubiţi oaspeți. 

O liniște adâncă pusese stăpânire pe întreaga ființă a marelui voievod. 
Se simţea atât de uşor, de parcă plutea pe deasupra tuturor, purtat de o 
adiere prietenă. Privindu-l pe Filos cu culdură, îi șopti zâmbind: 

— O, înțeleptul meu sfetnic, câtă dreptate ai avut: într-adevăr, bucuria 
împlinirii marilor gânduri, îndelung şi aprig dorite, vine atunci când o 
aştepţi mai puţin sau de loc şi e negrăit de dulce. 


SFÂRȘIT 


